
EGY NAP ROBERT ÉLETÉBŐL - KAMILA SZERINT
MI A SZERETET?
MI SEGÍT EGY KAPCSOLATBAN ÁTVÉSZELNI A KRÍZIST ÉS A NEHÉZ IDŐKET?
HOGYAN TALÁLKOZOTT KAMILA ÉS ROBERT ELSŐ ALKALOMMAL NYOLC ÉVVEL EZELŐTT?
ROBERT ÉLETE KAMILA NÉLKÜL
ROB SZERELMÉNEK BIZONYÍTÉKA. ÓRIÁSI BIZONYÍTÉK. MONUMENTÁLIS.
EPILÓGUS
AZ ÍRÓ MEGJEGYZÉSE
ROBERT LISTÁJA A TÖKÉLETES NŐRŐL
PROLÓGUS
KAMILA
Nem vagyok az a végzet asszonya típus, akivel a filmekben vagy a könyvekben lehet találkozni. Ez tény, és ezzel már megbékéltem. Átlagos vagyok és egész szép, ha jól kialszom magam, vagy felteszek egy kis rúzst.
Amikor kamaszkoromban az osztálytársaim a külsőm vagy az alkatom miatt gúnyoltak, anyukám arra bátorított, hogy engedjem el ezeket a fülem mellett, hiszen a sugárzó személyiségem messze túlragyogja a fizikai hiányosságaimat. Azt is mondogatta, hogy azok a kis szarháziak meg ugyanolyan agyatlanok, mint a szüleik.
Igen, az ő személyisége is épp olyan ragyogó, mint az enyém.
− Csak légy önmagad! − suttogta a hajamba, amikor átölelt. És én az is maradtam.
Megtanított arra, hogy az önbecsülésem nem a külső megjelenésemtől függ, és még csak attól sem, hogy mit gondolnak rólam mások. Hála neki, tudom, hogy minden pillanatban önmagam lehetek. Nem kell alakoskodnom senki és semmi kedvéért. Megmutatta, hogy mindannyiunkban van valami szép, ugyanakkor mindenkiben, kivétel nélkül, ott van a zűrzavar is.
Összefoglalva: Istentől kaptam egy olyan genetikai alapot, amelytől a világ seggre esik, és megkaptam tőle a legjobb szülőket is. Tőlük pedig a legnagyobb ajándékot − az önmagamba vetett hitet.
A nevem Kamila Debnárová.
Huszonkilenc éves vagyok.
Fagyit árulok, más egyéb mellett.
Alig van mellem.
Fűnyíró helyett két kecske büszke tulajdonosa vagyok.
Időnként... mondjuk úgy, szokatlan helyzetekbe keveredek. Én nem tehetek róla, ezek a dolgok csak úgy megtörténnek.
Imádom az életem!
Egy nap ebben a csodálatos életben felbukkant Robert, és elkezdtük írni a közös történetünket.
Fenekestül felforgattam az életét. Azt gondolta, a pokolból jöttem, kizárólag azért, hogy kínozzam őt.
Mennyire kell egy embernek elveszettnek lennie ahhoz, hogy még akkor se ismerje fel a szerelmet, ha az ott van épp az orra előtt?
Segítettem neki, hogy megtalálja önmagát. Aztán a szíve rátalált az enyémre.
Hogy hogyan is kezdődött ez az egész?
Megkergetett egy vaddisznó.
EGY NAP ROBERT ÉLETÉBŐL
Reggel, pontosan hat órakor a hálószobámban Johann Sebastian Bach zenéje csendül fel.
Kikapcsolom az ébresztőm, és ellenőrzőm a telefonomat. Felkelek és beágyazok. Bekapcsolom a kávéfőzőt. Megborotválkozom. Iszom egy kávét. Megreggelizem.
Berakom a tányérokat a mosogatógépbe. Bepakolom a laptopomat és az edzős cuccomat, majd elindulok otthonról.
Az utóbbi egy évben különleges projekten dolgoztam anyavállalatunk egyik külföldi székhelyén, és hiányzott ez a napi rutin. Visszatérésemet azonban váratlan változások tarkították. Új szomszédom lett, akinek szemmel láthatólag nagyon fura viszonya van az állatokkal. Félszemű macskája az udvarom közepén ül, és engem figyel.
− Kotródj! − mordulok rá.
Erre felemeli a farkát, és kihívóan rám kacsint. Egyszer, az egyetlen szemével. Majd prüszkölve elmenekül, amikor teszek felé egy fenyegető lépést.
Megvető pillantást vetek a szomszéd udvar felé, ahol egy könnyűszerkezetes faház áll. Az ingatlanügynök azt ígérte, hogy az a terület lakatlan marad. Még két év sem telt azóta, erre ez történik.
Tegnap Eminemet hallgattak.
És azok a kecskék! Kettő is van belőlük. Amikor fúj a szél, idáig érezni a szagukat. Nem beszélve a pszichotikus mekegésükről. Az egyikük folyton olyan hangokat ad ki, hogy az egy átlagos kecskénél meglehetősen szokatlan.
Már korábban eldöntöttem, hogy házban szeretnék élni, mert a lakásban zavartak a szomszédok. Nyilvánvalóan rosszul értékeltem ki az adatokat, mert itt aztán semmivel sem jobb. Tulajdonképpen az emberek zavarnak. Úgy általában.
Útban a munkahelyem felé látom, ahogy egy kutyát sétáltató túlmozgásos nő integet nekem. Visszaintek ugyan, mert az illem megkívánja, de ezt remélhetőleg elég visszafogottan teszem ahhoz, hogy felfogja, nincs igényem az interakcióra.
Talán éppen ő és a kutyája tehet arról, hogy tegnap este beleléptem valamibe.
Hét óra előtt öt perccel érek be a munkahelyemre.
−Jó reggelt, Robert! Hogy aludt? − mosolyog rám a recepciós.
− Jó reggelt, Anna! − intek felé.
Egyszer csak megunja. Már három éve dolgozom itt, és minden reggel megkérdezi.
Sosem értettem, miért vágynak az emberek fölösleges beszélgetésekre. Alvási szokásaim elemzése munkatársi kommunikációnk viszonylatában teljes mértékben irreleváns.
Belépek az irodámba, és leteszem a laptopomat a makulátlanul tiszta asztalomra. Szeretem a hatékonyságot, ezért szeretem a munkámat. A matematikai statisztika egyértelmű, pontos logikát és összpontosítást igényel.
Nincsenek kérdések az alvásról, nincsenek macskák, amelyek nem értik a telekhatár lényegét.
Belemerülök a munkába.
Négy órával később kopogás hallatszik, amit aligha lehet kopogásnak tekinteni − igazából egyetlen nagy koppanás. A kopogás definíciója két-három rövid ütés. Már ebből az elégtelen megnyilvánulásból tudom, hogy ki az. Leonard lép be.
− Szevasz, öcsém! Bocs, hogy kések, fogorvosnál voltam, amúgy már reggeltől itt lennék. Üdv újra itt, gyere egy ölelésre!
− Sajnálom, hogy a szüleid nem leptek meg egy testvérrel, de én nem vagyok az öcséd. És maradj ott, ahol vagy! Nem kívánok érintkezni veled − nézek rá mogorván.
− Tudod, hogy sokkal lazább lennél, ha dugnál egy jót? − lep meg egy széles mosoly kíséretében.
− Tisztában vagyok vele, hogy történelmi és statisztikai tények is alátámasztják, amit mondasz − bólintok rá bosszúsan, mert igaza van.
Nem vagyok azonban az alkalmi szex híve, és annak a nőnek, akivel szexuális kapcsolatba kerülök, meg kell felelnie bizonyos... követelményeknek.
− Az ördögbe is, nem dugtál egész évben, amíg távol voltál, vagy mi?
Lehunyom a szemem, és válasz nélkül hagyom.
Nem vagyok tisztában azzal, mi értelme is lehet ennek a barátságnak. Nem vesznek körül emberek. Valójában Leonard az egyetlen, akit a barátomnak tekintek. És teszem ezt annak ellenére, hogy milyen laza és barátságos, miközben persze azt gondolja magáról, hogy még vicces is. Kapcsolatunk úgy indult, hogy nem volt hajlandó békén hagyni. Állandóan jött, folyton beszélt hozzám, próbálkozásai ugyanolyan kitartóak voltak, mint a recepciós csajé. De neki végül sikerült közel férkőznie hozzám. Máig nem értem, milyen előnyei származnak ebből a barátságból, hiszen annyira különbözőek vagyunk. Rájöttem, hogy Leonard kielégíti az emberi kapcsolatok iránti szükségletemet. Végső soron a kapcsolódás természetes emberi igény.
Külföldi tartózkodásom idején nem láttam okot arra, hogy hazajöjjek − a ház karbantartására felvettem valakit, de Leonard eljött meglátogatni a családjával. Jelenlétük... nos, nem volt kellemetlen a számomra.
− Tudok egy nőt neked − jelenti be elégedetten. − Leszervezek neked egy randit vele.
− Nem szükséges, köszönöm. Képes vagyok barátnőt találni magamnak.
Leül az asztalomra, pedig tudja, hogy ezt nem szeretem. A fenéknek semmi keresnivalója az asztal lapján.
− A felgyülemlett szexuális energia negatívan befolyásolja az agyi működést. Ez közismert tény. Teli tartállyal nem vagy képes maximális teljesítményt nyújtani. Gondoskodni róla, szakmai érdek.
− Tudsz arról, hogy egész évben, mialatt Párizsban voltam, senki sem beszélt a herémről?
− És pontosan ez a te bajod. Sonja gyönyörű, magas szőkeség. Emellett intelligens is. Gondoskodik a golyódról, te pedig szuper leszel a munkádban.
− Három dolog nem elég − hunyom le a szemem.
Leonard odahajol hozzám, közben a haja a homlokába hullik.
− Ne gyere nekem a listáddal! Szeretőről nem ésszel döntünk, elég, ha a farkunkra hallgatunk. Higgy nekem, sokkal kisebbek az elvárásai, mint az agyadnak!
− El kellene menned fodrászhoz − javaslom neki.
− Reménytelen eset vagy − rázza meg a fejét Leonard, miközben feláll, és beletúr túl hosszúra hagyott hajába.
− Az én drága feleségem orgazmus közben szeret belekapaszkodni, úgyhogy nem. Ebéd fél egykor?
− Délben.
Vág egy grimaszt, de nem fűz hozzá megjegyzést.
− Arra a randira majd még visszatérünk − int, és becsukja maga mögött az ajtót.
Fáradtan hátradőlök, és kinyújtózkodom. Igyekszem kitörölni a fejemből, milyen egy nő orgazmus közben. Nem Leonard felesége, természetesen. Kidomborodó mellkas, lehunyt szem, izzadt test, sóhajok.
Tényleg hiányzik a szex. Úgy ellazít, ahogy arra a hétköznapi életemben más nem képes. Viszont annyira azért nem hiányzik, hogy emiatt alább adnám az elvárásaimat.
Párizsban találkoztam egy nővel. Viszonyunkat elég rövidre zártam, mivel egy idő után érzelmeket várt el tőlem, én azonban nem tudtam ezt megadni neki. Mást, aki megfelelő lehetett volna, az utóbbi egy évben nem találtam.
Talán létrehozhatnék egy profilt egy társkereső oldalon. Már a legelején egyértelműen meghatároznám az elvárásaimat. Arra régen rájöttem, hogy a nők nem igazán értékelik a listámat, sértőnek találják, ezért nem is beszélek róla. Az ismerkedős oldalon viszont ez akár rendben is lehetne, ott az emberek simán megadják a partnerükre vonatkozó preferenciáikat.
A zsebemből előhúzok egy összehajtott papírlapot. Tulajdonképpen... készen állok arra, hogy megállapodjak. Hogy családot alapítsak. Már csak meg kell őt találnom. A Nőt. Létezik, tudom.
Széthajtom a lapot, ami az én tökéletes barátnőmről szól. Az egyes pontokat az életem különböző területeire és a lehetséges veszélyeire vonatkoztatva határoztam meg. Jó néhány napot töltöttem el a listámmal. Úgy állítottam össze, hogy a potenciális házasság sikerére a lehető legnagyobb legyen az esély. A saját szükségleteimre, a közös véleményekre és álláspontokra épül. Biztosan találok egy olyan nőt, aki értékeli az egyértelmű szabályokat és a tiszta asztalt.
Pontosan ll:59-kor állok fel a székemből, magamra öltöm a zakóm, és elindulok Leonard után. Nem szívesen hagyom ott a munkám, de a rendszeres táplálkozás szükséges az anyagcserém szempontjából.
Öt perccel később már az étteremben vagyunk. Leonard egy olyan asztal felé közelít, ahol egy nő ül. Lélekben felsóhajtok.
A szociális kapcsolatai miatt nem fogok egy órán belül visszaérni az irodába, ahogy eredetileg terveztem. Felborítja az egész napomat.
Leonard nem tesz jót az emésztésemnek. Egy üres asztalnál akarok helyet foglalni, de ő megragad a vállamnál fogva.
− Ő itt Sonja, ma velünk ebédel. Sonja, ő az én barátom és kollégám, Robert!
− Szia, Rob, örvendek! − nyújtja felém a kezét.
− Robert − javítom ki tartózkodóan, röviden megszorítom renyhe kezét, és segítek neki helyet foglalni. Aztán gyilkos tekintetet vetek erre az idiótára.
− Nagyon örülök, hogy találkozni akartál velem. Leo sokat mesélt rólad.
− Nem tudtam róla, hogy te is jelen leszel az ebédnél − jegyzem meg szárazon, hogy ne legyenek téves elképzelései. Arcán egyértelmű döbbenet tükröződik.
− Robert imádja a meglepetéseket − száll be Leonard.
− Tényleg? − vonom fel csodálkozva a szemöldököm, mert akkor tudatosul bennem, hogy ez a nő ugyanolyan ártatlan a dologban, mint én.
Nem akarom megbántani az érzéseit. A nők többségének vannak, valószínűleg ő sem kivétel ez alól. Szóval nincs más választásom, mint némi udvarias érdeklődést mutatni.
− Hol dolgozol, Sonja? − kérdezem, amikor rendelünk.
− Szociális munkát tanultam, ezen a szakterületen is maradtam. A munkám...
Nem figyelek tovább, hitetlenkedve nézek Leonardra. Olyan nőt igyekszik rám sózni, aki szociális munkásnak tanult?
Valahogy túlélem az ebédet. Amikor búcsúzunk, elutasítom az újabb találkozásra vonatkozó javaslatát. Meglepően elegánsan fogadja, amit én őszintén értékelek.
Amikor elindulunk vissza az irodába, zsebre tett kézzel Leonard felé fordulok.
− Kérdezd meg a feleséged, nincs-e egy elvált barátnője három gyerekkel. Vagy egy levelezőn végzett filozófiahallgató, az kiváló lenne.
Anita, Leonard felesége, hihetetlenül aggódik a magánéletem miatt. Folyton ki akar házasítani.
− Tudod, hogy nem híve a listádnak. Nem tudja megemészteni, hogy néhány pont alapján akarsz feleséget választani − vonja meg a vállát Leonard.
− Hisz nem is tudja, mi van azon a listán.
Leonard tud róla, hogy létezik, sőt néhány pontját ismeri is, de sosem látta. Még senki sem látta. Túl személyes.
− Halhatatlan szerelem? − kérdezi.
− A szerelem elviekben nem akadály, de a listámon nem szerepel.
− A szerelem az egyetlen, ami ott tartja melletted a nőt.
− Úgy véled, hogy a jó kapcsolat alapja egy absztrakt és nem mérhető tényező? − nézek rá szkeptikusan.
− A szerelemért az emberek harcolnak, feláldozzák magukat, és meghalnak. Szóval, igen, a jó kapcsolat alapja ez, még ha nem is mérhető. Mi tart benne egy kapcsolatban, amikor jön egy krízis? Az ész nem, az elküld. A szerelem az − von vállat Leonard. − Miért szól erről millió film és könyv? Ez mozgatja az emberiséget. A szeretet magad iránt, a gyerekek, a partnered, a fejlődés, a tudomány, a természet, az állatok iránt. Nem lennél olyan jó a munkádban, ha nem szeretnéd. Te komolyan látod magad, amint egyszer majd azt mondod a gyerekeidnek, hogy az anyjuk egy értelmes döntés volt? A gyerek a szülői szeretet gyümölcse akar lenni, nem egy statisztikai valószínűségé.
Legutolsó mondata azon a helyen talált be, ahol ritkán járok.
− Javaslom, hogy valamit dobj ki a listából, és helyette vedd fel rá a szerelmet!
− A lista nem állandó, kiegészíthetem új dolgokkal anélkül, hogy bármit ki kellene húznom róla. Egyszer már megtettem − mondom szórakozottan, még mindig arra a bennem lévő pontra összpontosítva. Nem szeretem, mert nem tudom az ellenőrzésem alatt tartani. Legyőzöm a késztetést, hogy a tenyeremmel végigdörzsöljem a mellkasom.
− Milyen ponttal egészítetted ki?
− A műkörömmel − dünnyögöm az orrom alatt, és megrázom a fejem, hogy kitisztuljon.
− Műköröm? Miért?
− Mindjárt az irodában vagyunk, majd máskor elmesélem − összpontosítok újra rá.
Leonard megáll a járdán, néhány méterre a cégünk épülete előtt.
− A „majd elmondom máskor” azt jelenti, hogy sosem fogod elmondani. Ismerlek, tudom, hogyan próbálsz kitérni a válaszadás elől. Ha nem árulod el, beülök az irodádba, és Cocomelon számokat fogok neked lejátszani, amíg ki nem szedem belőled.
Veszélyes fegyvereket vetnek be azok a felnőttek, akiknek gyerekeik vannak.
Milyen lehetőségeim vannak?
Ha nem mondom el neki, tényleg megteszi, amivel fenyeget. Képes rá, és sosem lenne vége. Olyan, mint egy vadászkutya, amikor valami érdekeset szimatol.
Ha elmondom neki, a következő tíz évben ezzel ugrat majd.
Elméletileg akár le is zárhatnám ezt a barátságot, és akkor ezt az időkeretet jelentősen lerövidíthetném.
Leonard kezét a mellkasára helyezi, és jelentőségteljesen dobog a lábával.
− Szóval? Négy perc múlva egy. Vár a munka. Csalódott lesz, ha elkésel.
Idióta.
− Nem itt, elmondom az irodában.
− Ez valami pikáns dolog lesz. Menjünk!
Amikor becsukódik mögöttünk az ajtó, leülök a helyemre, és ellenőrzőm, mennyi az idő.
Van egy percem.
− Egyszer az egyik barátnőm ki akarta próbálni rajtam a prosztatamasszázst.
− És te hagytad, hogy bedugja az ujját a fenekedbe? − mereszti rám Leonard színlelt sokk hatása alatt a szemét.
− A prosztatának több idegvégződése van, mint a pénisznek.
− Az lehet, de a pénisznek van egy előnye: nem a fenekedben van − nevet fel Leonard. − Viszont még mindig nem értem, milyen összefüggésben van ez a műkörömmel?
Tudom, hogy alig bírja visszatartani a nevetését.
− Egy orvos húzta ki belőlem az ügyeleten.
Leonard a földre zuhan, és röhög, mint egy eszelős. Megrázom a fejem, és visszatérek a munkámhoz. Már így is késésben vagyok. Szeretem a rendet. Az időbeosztást. Biztonságot ad, hogy ellenőrzés alatt tartom az életemet.
− Megőrizted emlékbe? − préseli ki magából két nevetés között. − És miért nem vártad meg, amíg természetes úton távozik? Nem próbáltad meg kinyomni?
Nem veszek róla tudomást, nem vagyok hajlandó elmagyarázni neki, milyen kellemetlen érzés egy idegen tárgy jelenléte a végbélben. A barátnőm ugyan nagylelkűen felajánlotta, hogy kihúzza, de nem engedtem őt újra az anális területem közelébe. Úgyhogy elmentem az ügyeletre. Egy másik városba.
− Tűnés! − szólítom fel.
− Bocsi, bocsi. Én... − Feltápászkodik a földről, és lesöpri a nadrágját. − Már megyek. Csak egy kérdésem van még. Milyen színű volt? Csillogós? Csillámokkal kirakva?
Egy újabb röhögőgörcsöt követően becsukja maga mögött az ajtót, és még elcsípem, ahogy az orra alatt motyogja: Ezt Anita nem fogja elhinni!
Felsóhajtok. Remélem, elhiszi, és rákényszeríti majd, hogy kipróbálják.
Lehunyom a szemem, és olyan kép úszik a szemem elé, amire nem igazán vágyom. Kinyújtom a karom az egér után, elszántan igyekszem a munkámra összpontosítani.
Rózsaszínű, csillámokkal.
Munka után edzeni megyek, majd a súlyzózás után leúszom egy kilométert. Vacsorát rendelek a kedvenc éttermemből, és hazaviszem.
Alig szállók ki a kocsimból, amikor megint meghallom a mekegést. Ha nincs pénze állatorvosra, majd én kifizetem. Biztosan van valami baja. Egyetlen egészséges kecske sem ad ki ilyen borzalmas hangot.
És nem kéne már aludnia? Éjszaka van. Azt hittem, úgy természetes, hogy a farmon élő állatok sötétedés után visszavonulnak az istállóba.
Belépek a házba, átöltözöm melegítőbe és egy pólóba, majd nyugodtan megvacsorázom. Aztán a dolgozószoba felé veszem az irányt. Egy volt professzorom kért meg, hogy fussam át a készülő könyvének kéziratát.
Két órát töltök a szöveg javításával, majd dzsessz-zenével indítok, és töltök magamnak abból a whiskey-ből, amit Leonardtól kaptam a születésnapomra.
A jelleme... hát, határeset, de az alkoholok terén kiváló az ízlése. A tökéletes naphoz már csak a nőtársaság hiányzik. Holnapra kijelölök egy idősávot az ismerkedős oldalak feltérképezésére. Az utóbbi időkben nincs kedvem normális világban nőt keresni. Sőt, csak a bolond ismétli ugyanazt a mintát, és várja, hogy más eredményt kapjon. Így viszek a szerelmi életembe egy kis változatosságot. Majd kiderül, milyen eredményt hoz.
Statisztikai szempontból nyilvánvaló, hogyha a virtuális világban elegendő mennyiségű nőt szólítok meg, aki átmegy a szűrőmön, abból valami csak kijön. Ez a valószínűségszámítás egyik törvénye.
Pittyen a mobilom. Megnézem a bejövő üzeneteket, Leonard az.
L: Azt gondolom, hogy az ember az életben sok mindent szerethet. De igazából, és teljesen csak egyet. Te a munkát választottad. De ez mindig is egyoldalú kapcsolat marad. Ne áldozd fel az egész életed, Rob!
R: A feleséged miért nem a saját számáról ír?
L: Én mondtam neki, hogy rá fogsz jönni. Állítólag engem komolyabban veszel, mint őt.
L: Viszont igaza van. Marié Curie is mennyire szerette a munkáját, és nézd csak meg, hogy végezte!
R: Valójában senki sem bizonyította be, hogy a leukémiáját a röntgensugárzás okozta. Ez csak a legvalószínűbb lehetőség.
L: Mindig egyoldalú lesz a kapcsolat. Sehol egy orgazmus.
Félreteszem a telefonomat, és az ablakhoz lépek. Van benne igazság. Egyoldalú kapcsolat. Orgazmus nélkül.
És csalódás nélkül.
EGY NAP KAMILA ÉLETÉBŐL
Reggel Mandragóra, a kecském vad mekegése ébreszt. Ha kellemesebb ébredésre vágynék, talán egy kakast kellene beszereznem. A nevét sem a véletlennek köszönheti: a hangja még a Harry Potterből ismert mandragóráknak is becsületükre válna − azok is befognák a fülüket, ha hallanák. Vicces, hogy egy gazdaságban élt, de ott sem akarták megtartani épp a feltűnő hangja miatt. Állítólag több gyerek is elsírta magát, amikor ellátogattak az állatsimogatóba.
Mandragóra különleges, ahogy minden állatom.
Vele együtt elhoztam a gazdaságból egy fekete bakkecskét is, egy magányos farkast, aki szintén nem való egy állatsimogatóba. Pedig valójában egy arany pofa... Jó, nem az. Akkor a legboldogabb, ha úgy teszek, mintha nem is létezne. Már amikor közeledek, olyan furcsa, üres arckifejezéssel hunyorít, kissé nyitva hagyja a száját... Egyszerűen Dementornak neveztem el, de csak Demónak hívom, mert nyilvánvaló, hogy a neve sem tetszik neki, és minden plusz szótag felbőszíti.
Mosolyogva nyújtózkodom, és még az ágyban maradok, nem sietek sehová. Nincs állandó munkám, mindent csak egy kicsit csinálok, hogy ne unatkozzak. Ma a fagyizóban teljesítek szolgálatot, ami a világ legjobb állása. Gyerekek és felnőttek egyaránt mosolyogva, türelmetlenül jönnek hozzám. Már csak akkor lenne jobb, ha ingyen osztogathatnám a fagyit.
A bódé egy balkáni házaspáré, de három kicsi gyerekük van, hármas ikrek, úgyhogy boldogok, ha hetente két-három alkalommal besegítek. És ez engem is boldoggá tesz.
Macskám, Szemtelen Elisabeth, felugrik rám, és elhelyezkedik a mellkasomon.
− Abból, hogy alig kapok levegőt, azt gyanítom, nincs szükséged reggelire, Betka − szólítom meg, mire ő sértetten rám mered az egyetlen szemével. Ha értené, mit jelent a vezetékneve, valószínűleg minden reggel a takaróm alá piszkítana. A szomszéd faluban találtam, ott bolyongott bolhásán és lesoványodva. Így hát befogadtam. A szemsérülését régebben szerezhette, mert mire rátaláltam, már begyógyult.
A macskáknak különös képességük van: elfelejtenek mindent, kivéve a jelen pillanatot. Az utcán töltött időre nem emlékszik, nyilvánvalóan meg van győződve arról, hogy ő a királynő, én pedig az alázatos szolgálója vagyok.
Farkával végiglegyint az arcomon. Finoman félretolom, és kimászok az ágyból.
− Nedves vagy. Kint voltál? Fogtál valamit?
− Miau − válaszolja, megvető hangsúllyal.
Ekkor már köszönt a kutyám is, akit Eminemnek hívok, mert hasonlít rá. Az a rebellis járása, na, meg a tekintete! Ráadásul szereti a zenéjét is. Megvakargatom a füle tövét.
Szilveszterkor az előző gazdái kint hagyták, megrémült a zajtól, kiszökött a kerítés lyukán át, és zavarodott állapotban egy autó elé futott. Szerencsére csak a lába bánta. A gazdái el akarták altatni, nem akartak egy háromlábú kriplit − szó szerint így mondták −, de az állatorvos nem volt hajlandó elpusztítani egy egészséges állatot, így végül menhelyre került. Ott találtunk egymásra. Eredetileg Rickynek hívták, de az túl méltatlannak tűnt hozzá − gyanítom, Ricky Martin után nevezték el. Három hónapig kellett Ricky Eminemnek szólítanom, mire megszokta az új nevét. Séták közben kaptam jó pár furcsa pillantást emiatt.
Mindenesetre ő a legkedvesebb, legaranyosabb és legokosabb kutya, akit valaha ismertem. Bár igazából ő az első kutyám.
Készítek mindannyiunknak reggelit, majd kényelmesen elhelyezkedem a verandán a hintaszékben. Imádom ezt a nyugalmat, a napfényt, a fákat. Nem is választhattam volna szebb helyet az élethez.
A házam a falu szélén áll, a legeslegutolsó. Mellette egy modern ház, de a tulajdonosa sokáig távol volt, csak néha láttam odaát egy idős férfit fűnyíróval. Tegnap este viszont, amikor hazaértem, észrevettem, hogy világítanak odabent. Úgy tűnik, a tulaj visszatért. Hamarosan átugrom, és bemutatkozom neki.
Amikor megszólal a mobilom, mosolyogva veszem fel.
−Jó reggelt, hercegnő! − köszöntőm legjobb barátnőmet, Adelát.
− Dugd fel magadnak! − mordul vissza.
− Nem tudsz inni. Nyilvánvaló, hogy sosem fogsz megtanulni. Hagyd abba a próbálkozást! − nevetek.
− Utállak, amiért ilyen friss a hangod.
− Talán azért, mert én megálltam a harmadik pohár bornál.
− És én?
− Te a harmadik üvegnél.
Köhögésre, öklendezésre emlékeztető hangot hallok. Újra nevetnem kell.
− Gyűlöllek − fújtatja Adela.
− Ezt már mondtad. Akkor miért hívsz?
− Mert szükségem van rád.
− Na, ez már érdekesebben hangzik.
− Zorka iskola után egy-két órára elmehetne hozzád a fagyizóba? Megyek érte, amint tudok.
− És mit kapok érte? − ugratom, bár mindketten tudjuk, hogy úgyis megteszem. Szívesen.
− Mit akarsz?
− Egy kis megalázkodást − javaslom boldogan.
− Fejtsd ki! − kéri, bár sejti, mire gondolok.
− Elmondom, ha majd eljön az ideje. De ne feledd: nem utasíthatsz vissza!
− Öröm veled üzletelni − morogja Adela, és leteszi.
Ő és a hétéves lánya, Zorka, nehéz időszakon van túl: válás, elszakadás Adela volt férjétől, attól a seggfejtől, költözés, új munka, új iskola. De megcsinálták.
Nekem is nehéz két évem volt, de most... könnyűnek érzem magam. Élvezem a hétköznapokat. A szabadságot. Hogy sikerült feladnom a régi életem... jó döntésnek bizonyult.
Ekkor ismerős autó áll meg a kapum előtt.
− Apu! − kiáltok, és futok elé.
− Elhoztam a padot, bogaram − mosolyog, miközben megölel.
− Szuper! − örvendezem.
Együtt letesszük a barátság padját a ház elé. A háttámláján egy kis fémtábla díszeleg, a következő felirattal:
Ez egy barátságpad. Ha szomorú vagy, valami bánt, vagy csak beszélgetnél egy kicsit, ülj le, és jelezz a csengővel! Ha nem jövök ki, az nem személyes, ne vedd magadra − csak épp nem vagyok otthon!
Megszólaltatom a kis fémcsengőt a tábla mellett, és elmosolyodom.
− Imádom! Mit gondolsz, mennyi időbe telik, amíg valaki tényleg leül ide?
Apa homlokon csókol, és kedvesen rám mosolyog.
− Három hónapja laksz itt. Ahogy téged ismerlek, már az egész falut az ujjad köré csavartad. Szóval... egy órán belül?
− Az egész falut azért nem − mondom elgondolkodva, miközben a szomszéd ház felé pillantok. Tudom, ki lakik ott, és ő keményebb dió lesz, mint az egész falu együttvéve.
De az igaz, hogy ezalatt a pár hónap alatt sok kedves embert megismertem.
− Tudod, mi hiányzik még ide? − kacsintok apura, aki amúgy ügyes ezermester és hobbiasztalos is.
− Nem tudom, de biztos el fogod mondani, aztán pedig megkérsz, hogy készítsem el − sóhajtja túlzóan.
− Könyvszekrény! − bököm oldalba a könyökömmel.
− Jó ötlet − gondolkodik el apa. − Csinálok egyet a mi házunk elé is. Küldj pár képet, hogy milyet szeretnél, és megoldom!
− Te vagy a legjobb, apu!
− Más apád úgysincs.
− Az igaz − nevetek fel −, szóval igyekezz, mielőtt anyu szeretője lepipál!
Készítek neki egy kávét, magamnak zöld teát, és együtt isszuk meg a barátság padján.
Alig várom, hogy lássam, mennyire válik be az ötletem. Úgy képzelem, hogy a pad biztonságos hellyé válik mindenki számára, aki leül rá. Nekem biztosan.
Útban a fagyis felé megállók Gazdik úr házánál. Ő egy kilencvenéves bácsi, aki már nem hagyja el az otthonát. A gyerekei havonta kétszer bevásárolnak neki, főznek, takarítanak és lenyírják a füvet, de egyébként egyedül van.
Megesett rajta a szívem, ezért pár hete vittem neki ételt, és gondoltam, kicsit szórakoztatom.
Tulajdonképpen egyikre sem tartott igényt, nagyon különc ember, de amikor otthagytam az ételt, másnapra az edény üresen, tökéletesen elmosva várt a kapuban. Lényegében miattam vállalkozott erre a kalandos útra, átvágva az udvarán, ami oda-vissza talán tizenöt méter lehetett. Úgyhogy újra elmentem hozzá. Aztán megint. Mondhatni, kialakult közöttünk valamiféle... kapcsolat. Bár elég rendhagyó. A házába sosem enged be. És elképesztően gazdag a szókincse, főleg, ami a káromkodásokat illeti. Komolyan, némelyiket még életemben nem hallottam.
Becsengetek, és elindulok az ajtó felé. Gazdik úr már nem túl mozgékony, eltart egy darabig, mire odaér. Bent bottal jár, de a házon kívül csak kerekesszékkel tud közlekedni. És mivel gyűlöli, inkább sehova sem megy.
Az ajtó mögül cifra káromkodásokat hallok. Aztán egy tompa puffanást.
− Hogy van, Gazdik úr? − kezdem vidáman, amikor abban a reményben, hogy én adom meg a beszélgetés hangulatát, megmozdul a kilincs. − Hoztam magának sült halat krumplival. Egy kicsit többet, hogy maradjon holnapra is.
Legszebb mosolyommal nyújtom át az ételhordót.
− Hogy hogy vagyok, kislány? Kutyául! Vidd innen ezt a szart! Ki enne ilyet? Halat hoztál? Azt akarod, hogy torkomon akadjon a szálka?!
Persze közben elveszi az edényt, és morog tovább. Próbálom visszatartani a nevetést.
− Nincsenek benne szálkák, esküszöm. Viszont tele van ómega-3 zsírsavval, amitől a szíve akár száz évig is doboghat.
Gazdik úr megtorpan, rám mered.
− Úgy nézek én ki, mint aki még el akar tölteni tíz évet ezen a nyomorult világon, kislány?
Fejemet oldalra billentem, és nagyon ártatlan arcot vágok.
− El sem tudom képzelni, milyen lenne, ha nem lenne itt. Már úgy megszoktam magát. Minden látogatásom után olyan, mintha bearanyozták volna a napomat. És még mindig várom, hogy egyszer behívjon, kávéval meg süteménnyel kínáljon.
Az ajtó becsapódik az orrom előtt. Szó nélkül.
− Magának is szép napot! − kiáltom vidáman, és lendületes léptekkel indulok a buszhoz.
Egy pillanatra láttam a szemében felcsillanni a derű szikráját. És ez az apró pillantás az, amiért nem fogom feladni. Senki sem érdemli meg, hogy egyedül legyen. Különösen nem élete vége felé. Ugyanakkor megértem, miért magányos ez a mogorva, zsémbes öregember. Valószínűleg senki sem érzi jól magát a közelében, de engem nem zavar. Nem veszem magamra, mindenkivel így beszél. Inkább az érdekel, miért ilyen. Nem nagy dolog egy adaggal többet főzni. És még szórakoztató is. Az atlanti biolazacomat „szarnak” nevezte.
− Szia, Kami! Hány gombócot kapok ingyen?
Kiszolgálom a vevőmet, majd Zorkára pillantok.
− Ezért küldött ide anyukád? Hogy ingyen fagyizz?
− De azt mondta, csináljam feltűnés nélkül − vigyorodik el Zorka.
−Akkor dolgozd le!
− Szörnyű ember vagy − kapom meg.
Rábízom az asztalok letörlését, és a leesett papírdarabok összeszedését, mármint amikbe a tölcséreket csomagoljuk. Kedvesen kiszolgálok egy idős házaspárt. Megfigyeltem, hogy ők ugyanúgy örülnek a fagyinak, mint a gyerekek. A két szélsőség között regnáló korosztály... csak eljön, megveszi, de hiányzik belőle ez a gyermeki, őszinte öröm. Az, ami mindig lenyűgöz.
Sok arcot ismerek, néhányat név szerint is. Vannak törzsvendégeink, akárcsak a szomszéd kocsmának. Zorka segít: tölcsért adogat, elöblíti a kanalat, és ezzel inkább feltart, mint segít, de nem bánom. Közben persze be nem áll a szája.
Mesél az iskoláról, az osztálytársakról, az anyukájáról és az apjáról. Amikor őt említi, mindig elszomorodik. Épp miatta volt olyan nehéz Adelának elhagynia azt a szemétládát. Apának elmegy, de borzalmas férj. Terrorizálta Adelát, többször meg is ütötte. Mindig olyankor, amikor a lányuk nem láthatta. Előtte persze eljátszotta a tökéletes apát, ahogy mindenki más előtt is. Otthon viszont úgy bánt a feleségével, mint egy darab ronggyal. Gyűlölöm! És gyűlölöm azt is, hogy Adela családja a férjének hitt, nem neki.
A válás óta, ami már több hónapja volt, csak egyszer találkoztak, akkor is mindössze pár percre. Adela szülei szemrehányást tettek, mert szerintük a lányuk akadályozza a férfit abban, hogy láthassa Zorkát, pedig bármikor hajlandó lenne elengedni vele a lányukat. Hazudik. Mindig mindenkinek hazudik. Zorka pedig mindeközben szenved, mert az apja nem törődik vele.
Adela csak három órával később érkezik, nagyjából egyidőben Endrivel, a tulajdonossal. Ő mindig egy-két órával zárás előtt jön, hogy lezárja a kasszát, és előkészítse a következő főzet fagyit.
A legtöbb fagyizó csak összekeveri a port a vízzel, mi viszont nem. Endri a Balkánról hozott egy titkos családi receptet, és mindennap friss, minőségi alapanyagokból főzi a fagyit. Soha nem gondoltam volna, hogy egyetlen adag csokifagyihoz több mint két kiló csokoládé kell. Persze nem csak a termék számít − egy csinos, mosolygós eladólány szintén fellendíti a forgalmat.
Leülök Adela mellé az egyik székre, a kezemben a már említett csokoládés finomsággal.
Zorka odarohan egy osztálytársnőjéhez, aki épp az anyukájával várakozik a buszmegállóban.
− Hol voltál? − kérdezem Adelát, miközben végignézek fáradt, elgyötört arcán.
− Máriónál.
− És miért?
− Megpróbált rábeszélni, hogy menjek vissza hozzá.
− De te épelméjű vagy, és Alzheimered sincs, úgyhogy...
− Nem akarok visszamenni hozzá − biztosít, mire megkönnyebbülten sóhajtok. − Csak... Zorka nagyon hiányolja.
− Hiszen elviheti, amikor csak akarja, nem?
− Azt mondja, nem fog vele találkozni. Vagy család leszünk, vagy semmi.
− Szóval a hülye zsarol téged a gyerekkel, hogy visszamenj hozzá? − szűkül össze dühösen a szemem.
− Talán kibírnám még pár évig... a kedvéért − motyogja Adela, miközben a szemével a lányát keresi.
Összeszorul a szívem, nem tudom, mit mondjak. Nincsenek gyerekeim, talán nem értem a szülői szeretet mélységét. De tudom, hogy ez nincs rendben.
− Ő egy manipulatív és agresszív ember. Emellett bántalmazó. Ráadásul képmutató is. A saját gyerekével zsarol, Adela!
− De jó apa − tiltakozik gyengén, miközben könnyek gyűlnek a szemében.
− Lehet, hogy jónak tűnt, amíg együtt éltetek, de akkor is rossz ember volt. Csak azért játszotta az apát, hogy irányíthasson téged. Szörnyű ember − fogom meg a kezét. − Zorkát fegyverként akarja használni. Ha tényleg érdekelné a lánya, találkozna vele. Csak téged akar uralni. − Elhallgatok, gondolkodom, mit mondjak. Hogyan mondjam. Hogyan segíthetnék.
− Ha allergiás lennél a mogyoróra...
− Nem vagyok − vág közbe Adela.
− De ha az lennél... akkor sem ennél meg egy egész zacskóval csak azért, hogy bebizonyítsd, kibírod, igaz? Érted a lényeget? Ne egyél mogyorót, ha allergiás vagy rá!
− De nem vagyok allergiás a mogyoróra − tiltakozik összezavarodva. Sóhajtok, és lenyalom a folydogáló fagyit.
− Ez egy hasonlat a mérgező kapcsolatokra. A volt férjed erős allergén. Ne hagyd, hogy megöljön!
− Igazad van. Tudom, hogy igazad van. De anya folyton nyomást gyakorol rám − mondja elcsukló hangon.
− Ez szívás, Adela − ölelem át. − De meg fogod oldani. Csak idő kell. Friss még a seb. Annak a baromnak fáj, hogy piszkálva érzi az egóját. Majd elmúlik.
Végül úgyis talál magának másik áldozatot.
Ölemben marad, összegömbölyödve, mint egy gyerek, pedig magasabb nálam. Egy kis fagyi rácsöppen a hajára, ezért megsimogatom, hogy feltűnés nélkül letörölhessem.
− Van, hogy időként egyedül érzed magad? − kérdi.
Tudom, mire gondol valójában, ezért őszintén felelek.
− Nem érzem magam magányosnak, de hiányzik egy társ. − Elgondolkodom, hogyan biztassam. − Jung egyszer azt mondta: Egyetlen fa ágai sem nőhetnek az égig, ha a gyökerei nem ereszkednek le a pokolba. Vigasztaljon, hogy te már kijutottál a pokolból! Most már jó lesz.
− Ki az a Jung?
Pislogok, és azon tűnődöm, komolyan kérdezi-e. Talán kevesebb metaforát kellene használnom.
− Egy volt évfolyamtársam.
−Aha.
− Mit szólnátok hozzá, ha hazavinnétek, és én csinálnék nektek valami vacsorát? − ajánlom fel, amikor szomorkás mosollyal felegyenesedik. Beleegyezik.
Amikor megérkezünk hozzám, látom, hogy a szomszédnál ég a lámpa. A pad magányosan álldogál. Zorka labdát dobál Eminemnek, aki boldogan rohangászik a ház melletti réten. Egyiküket sem zavarja, hogy már sötétedik.
− Nem fogja felfalni egy vaddisznó?
− Mandragóra egyetlen mekegéssel elzavarná − tréfálkozom.
− Azt el is hiszem − nevet Adela.
Miután megeszünk egy gyorsan összedobott tésztát, megetetem az állatokat, és kiterítek egy pokrócot a harmatos fűre. Már látszik néhány csillag.
− Az ott a Vénusz − mutatok az égbolt legfényesebb pontjára.
− Tényleg? − csodálkozik Zorka.
− Igen. A Naphoz képest a második legközelebbi bolygó − magyarázom a hétéves hallgatóságomnak.
− Tudom, nem barlangban élek.
− Elnézést − motyogom mosolyogva.
− Napkeltekor és napnyugtakor látható. Ezért hívják hajnalcsillagnak vagy esthajnalcsillagnak.
− Mondasz nekem egy mesét? − kérlel Zorka egy kis csend után. − ígérem, utána hazamegyünk.
− Te aztán tudsz alkudozni! − nevetem el magam.
Elhallgatok, és azon gondolkodom, milyen történetet meséljek. Zorka nem valami ismert mesét akar, hanem olyat, amit én találok ki.
− Elmesélem neked a Mérsékelten emancipált hercegnőt - mondom, miközben a tücskök ciripelnek.
− Hát ez meg milyen cím? − nevet fel. − És mit jelent ez az e betűs szó?
− Hm... nem is kell pontosan tudnod, mit jelent. Manapság sokféleképp használják, és nem mindig helyesen. Ezért tettem elé azt, hogy mérsékelten. Változtassuk a címet inkább erre: Történet a hercegnőről, aki nem megy hozzá a herceghez csak azért, mert az megmentette őt.
− De hát általában így szokott lenni − fordul felém.
− Pont ez benne a lényeg, Zorka. Figyelj csak!
Oldalra fordulok, könyökömre támaszkodom, és az arcom a tenyerembe helyezem.
− Egyszer volt, hol nem volt, volt egyszer egy hercegnő. Szép volt, okos, jószívű, és mindenki szerette. De ahogy nőtt, egyre gyakrabban várták el tőle, hogy bizonyos módon viselkedjen. Hogy mindig jókedvű legyen, még akkor is, amikor szomorú. Hogy ne kiabáljon, ha mérges, és ne sírjon, ha valami bántja. Hogy mindig azt tegye, amit mondanak neki, még ha nem is akarja, és soha ne ellenkezzen a felnőttekkel, mert ő csak egy gyerek. Hiszen úgy kell viselkednie, mint egy igazi hercegnőnek. Ő pedig meg akart felelni mindenkinek, de egyre boldogtalanabb lett, és úgy érezte, senki sem érti meg. Évek teltek el, a hercegnő felnőtt. Ugyanolyan szép és jóságos maradt, mint addig volt, de már nem hitte, hogy okos. Hiszen, ha okos lenne, a saját feje után mehetne, dönthetne a saját sorsáról, nem igaz? De erre nem volt lehetősége. Egy nap megjelent a kastélyban egy herceg, és a szülei bejelentették, hogy ő lesz a férje. Amikor a lány az idegen férfi arcára nézett, rettenetes félelem fogta el. Jó neveltetése azonban arra kényszerítette, hogy meghajoljon előtte, és kezét a férfi tenyerébe tegye. Csak este, amikor a baldachinos ágyában feküdt, tört ki belőle a sírás. Sokszor sírt már ott titokban, csendben, mert sírni csak az egyszerű embereknek volt szabad, a nemes hercegnőknek nem. De még soha nem fájt annyira a szíve, mint azon az éjjelen.
− Még sosem hallottam olyat, hogy a hercegnők nem sírhatnak. Azt hittem, ez csak a fiúkra vonatkozik − szakít félbe Zorka.
− Zorka, mindenkinek joga van sírni. Néha mindannyiunknak szükségünk van rá, teljesen mindegy, hogy lány vagy fiú valaki.
− Biztos vagy benne?
− Igen. A fütyi nem ellenjavallata a sírásnak.
−Mi?
− Biztos vagyok benne − erősítem meg. − Térjünk vissza a meséhez! A hercegnő szívszaggatóan sírt, és a férfira gondolt, akit férjéül kell fogadnia. Nem! Nem mehet hozzá ehhez az idegen herceghez! Arról álmodott, hogy szíve választottja szeretni fogja őt. Hogy valaki olyat talál, aki valóban akarja őt. Talán tényleg buta volt...
− Nem volt buta! − szól közbe Adela.
− Csak ő hitte ezt. Hiszen mindenki azt mondta neki, hogy ne törődjön a saját érzéseivel − magyarázom nem csak Zorkának, miközben megszorítom Adela kezét. − Azt akarták elhitetni vele, hogy ők jobban tudják, mire van szüksége. De azt senki sem tudja jobban, Zorka. Csak te hallod igazán, mit mond a szíved, az eszed, hogy mit súg az intuíciód.
− Mi az az intuíció?
− Az a halk kis hang a fejedben, ami segít dönteni − sóhajtok fel. − Néha csak egy belső késztetés, máskor meg egy erős érzés, ami megállít, vagy éppen előrelendít.
− Én ilyet nem ismerek.
− Egyszer meg fogod ismerni, mert te nem vagy olyan, mint ez a hercegnő, így megtanulsz hallgatni önmagadra. De mélyen legbelül a hercegnő is érezte, hogy nem mehet hozzá az idegenhez. Így hát összecsomagolt, és az éj leple alatt megszökött a kastélyból.
− Egyedül? Nem félt? − kérdezi Zorka visszafojtott lélegzettel.
Kétségbe kellene vajon esnem, amiért állandóan félbeszakít, vagy inkább tegyek úgy, mintha ez egy interaktív mese lenne? A szellemi épségem megőrzése érdekében a második lehetőséget választom.
− Természetesen félt. De néha le kell győznünk a félelmet, ha valamit meg kell tennünk. A hercegnő azonban tapasztalatlan volt, és nem ismerte a vár falain túli világ veszélyeit. Így egyenesen egy háromfejű sárkány karmai között találta magát, aki bezárta őt a kastélyába.
Zorka rémülten felszisszen.
− Boldogtalan volt, mert egyik börtönből a másikba került.
− Miért rabolnak el a sárkányok mindig hercegnőket?
− Nagyon okos kérdéseket teszel fel − jegyzem meg, hogy időt nyerjek. Ötletem sincs, miért. − Talán azért, mert nagyon csúnyák, és szeretnének valami szépet és bájosát látni − találom ki végül.
− Szóval csúnya hercegnőnek lenni nem is olyan rossz dolog − állapítja meg Zorka. − Ők biztonságban vannak.
Adelával nevetésben törünk ki.
− De te nem vagy csúnya, ezért fel kell készülnöd a sárkányokra és más veszélyekre is. A hercegnő gondoskodott a sárkányról, főzött és takarított, de a sárkány sosem volt elégedett. Semmi sem volt elég. Ő nem volt elég. Mert maga a sárkány akart elégedetlen és dühös lenni.
Adela megszorítja a kezem.
− Egy nap, amikor a sárkány nem volt otthon, egy lovag érkezett, hogy kiszabadítsa a hercegnőt. Gyere, hercegnő!, suttogta. El kell menekülnünk, mielőtt visszatér a sárkány! De az óvatos hercegnő nem vetette magát a karjába, még ha szép és bátor is volt a lovag, hiszen eljött érte a sárkány kastélyába. És aztán mi lesz?, kérdezte a hercegnő. Aztán elveszlek feleségül, felelte a lovag. És ha nem akarom? A lovag elkomorodott. Nálunk így szokás. A megmentett hercegnők hozzámennek a megmentőjükhöz, és boláogan élnek, amíg meg nem halnak. A hercegnő megrázta a fejét, és hátrébb lépett. Ha kiszabaáítasz, nagyon hálás leszek, de nem megyek hozzád feleségül, mondta. A lovag pedig? Tán teljesen feleslegesen vállalta ezt a nagy utat? Hiába kockáztatta az életét? Nem kap menyasszonyt? Feldühödött, és anélkül ment el, hogy segített volna a lányon. Jegyezd meg, Zorka: ha valaki szívességet tesz neked, és cserébe elvár valamit, az nem szívesség volt, hanem üzlet! − sóhajtok nagyot.
Hallom, ahogy Zorka halkan ismételgeti a mondatot, miközben Adela azt dünnyögi maga elé:
− Szép kis seggfej az a lovag.
− Akkor a hercegnő örökre a sárkánnyal maradt? − kérdezi Zorka kis idő múlva.
− Nem. A hercegnő okos volt, még ha ezt nem is hitte el magáról. Egy idő után észrevette, hogy a sárkánynak gyakran fáj a hasa. Görcsök és pukik kínozták, de borzalmasan.
− Egy pukizó sárkány! − nevet fel Zorka hangosan.
− Pontosan. És a hercegnő rájött, hogy talán ezért morcos mindig. Emésztési problémái voltak.
− És mit evett?
− Juhokat és kecskéket. Egészben, szőröstül-bőröstül. Ettől bárkinek megfájdulna a gyomra.
− Igaz − bólint Zorka komolyan. − De nem ehetett volna csak juhokat? Nem akarom, hogy Mandragóra és Demo meghallja, még megijednek.
− Jó, akkor csak juhokat − mosolygok. − A hercegnő pedig, tanítóinak hála, sok praktikus dolgot tanult, és értett a gyógyfüvekhez is. A kastélykertben édesköményt és köményt szedett, ezek jót tesznek a gyomornak és a beleknek. Így aztán meggyőzte a sárkányt, hogy igyon a belőlük főzött teából. Néhány nap múlva a sárkány fájdalom nélkül, mosolyogva ébredt. Olyan hálás és boldog volt, hogy a hercegnőt a hátára vette, és végigrepült vele az egész királyság fölött. Végül egy kertben leszállt, megköszönte neki a segítséget, és szabadon engedte. A hercegnő megmutatta neki, melyik gyógynövényből készül a tea, majd könnyű szívvel, egy batyuval a vállán továbbindult. Néhány nap múlva, éhesen és fáradtan, elért egy faluba, ahol egy család befogadta. A hercegnő velük élt és dolgozott, majd megismerkedett a kovács fiával. Nem ő volt a legszebb férfi a világon, gazdagnak sem lehetett mondani, és végképp nem volt herceg, de szerető szíve és gyengéd tekintete hatott a lányra. Egymásba szerettek, összeházasodtak, és szép életet éltek. Néha összevesztek, néha megharagudtak egymásra, és előfordult, hogy nem értették meg a másikat, de mivel szeretetből házasodtak, mindig túljutottak a problémáikon.
− Vége − suttogja Zorka. − Nem jönnél el hozzánk az iskolába, hogy mesélj ilyen meséket? És nem győznéd meg a tanárokat, hogy matek helyett inkább a gyógynövényekről tanuljunk?
− Nem hiszem, hogy ezt értékelnék, drágám. Ráadásul a matematika még jól jöhet − nevetem el magam.
− Te nem vagy valami... az az e betűs szó. Feladod, mielőtt megpróbálnád.
Okos gyerek. Saját mesémet használja fel ellenem. Nem fog elveszni ebben a világban.
Elbúcsúzok tőlük, és amikor már a kapu előtt állok, leülök a barátságpadomra. Végigsimítok a sima fán, és mosolyogva lehunyom a szemem.
Milyen gyönyörű nap!
A szomszéd házból halk, lágy zene szűrődik át.
Odafordulok a tompán megvilágított ablak felé. Egy magas férfi alakját látom, és a gyomrom izgatottan összerándul. Ki tudja... ez a fickó vajon elvenné-e a hercegnőt, ha az mentené meg őt?
Első találkozás. Technikailag a második. Harmadik.
AZ ELSŐ TALÁLKOZÁS SOK ÉV UTÁN
Belebújok a kapucnis pulcsimba. Túl nagy rám, ezért fel kell párszor hajtanom az ujját, hogy a kezem egyáltalán kilátszódjon belőle. Beleférne még egy Kamila. Felhúzom a cipzárt egészen a nyakamig, és beszívom az illatát. Csalódottan harapok az ajkamba. Nem érzem őt. Ugyanazt a mosószert használom, de ő már eltűnt.
Az eszemmel értem, de a szívem... mintha újra elveszíteném őt. Ez a pulcsi az én mankóm azokra a napokra, amikor a lelkem mélyén szomorúságot érzek. Mert amikor felveszem, őt is látom. A mosolyát, a gödröcskéket az arcán.
Felsóhajtok, és megrázom a fejem. Kilépek az ajtón, és hogy felmelegedjek, gyors léptekkel az erdő felé veszem az irányt. Egy éve viszonylag gyakran járok futni, mert ez segít kitisztítani a fejem. Eleinte abban bíztam, hogy így talán kicsit le is fogyhatok, és bár kétségkívül feszesebb lett a testem, a ruháim ugyanúgy állnak rajtam.
Amikor elérem az első néhány fát, futásnak eredek. Imádom, amikor a cipőm csendben érinti a puha talajt, ahogy a száraz avar ropog a talpam alatt, és körülöttem fák hajlonganak. Lefutom a kedvenc körömet, aztán lassítok, és sétára váltok. A légzésem csillapodik, így a figyelmemet a napsugarak felé irányítom, amelyek épp a levelek és ágak között szűrődnek át. Elrepül mellettem egy vörösbegy, valamit visz a pici csőrében.
Mosolygok, olyan idilli ez a hely... imádom!
Ekkor suhogás hallatszik, körülnézek, hogy kiderítsem, vajon egy kismadár volt-e, aki valami harapnivalót keres, vagy esetleg egy őzike.
Egyszer csak megpillantok néhány aranyos kismalacot. Három apró vadmalac, még ki sem nőtték a csíkjaikat. Mosolyom egyre szélesebb, olyan kis cukik. Aztán hirtelen vad röfögés üti meg a fülem, ami már határozottan nem cuki. Se nem barátságos. Bár... a vaddisznók tudnak barátságtalanul röfögni? Tudnak hangsúlyozni?
A bokrok közül hirtelen felbukkan a kicsinyek anyukája, és rám szegezi gombszemét. Lassan feltartom a kezem.
− Én csak erre jártam. A te gyerekeid, csakis a tieid. Ártalmatlan vagyok. Te is az vagy, ugye?
A vaddisznómama vagy nem ért engem, vagy nem hisz nekem, mert felborzolja a hátán a szőrt, és megint az iménti hangot hallatja. Aztán pedig kilő felém. Á, a francba!
Egy kiáltással futásnak eredek a főút irányába, nem lehet tőlem száz méternél távolabb. Körülöttem mindenhol csak bokrok és fiatal fák, amelyek nem tartanának meg, viszont az utat öreg tölgyek szegélyezik.
A vaddisznómama mindjárt utolér! A pokolba is: kövér és gyors, ez nem igazság!
Talpam az aszfaltot éri. Megkönnyebbülve pillantok meg egy autót. Egy autót járó motorral!
A következő rémisztő röfögés már egészen közelről szól, és nem hagy más választást.
Kinyitom az ajtót, és beugrók az anyósülésre. A vaddisznómama elfut mellettünk, majd eltűnik a bozótosban. Fellélegezhetek.
− Kissé érzékeny − motyogom magamban, és igyekszem lecsillapítani dübörgő szívverésem. Amint lassan csökken véremben az adrenalin, remegés fog el. Ha utolért volna... De semmi sem történt! Egészben vagyok. A remegés ellenére, amit képtelen vagyok megállítani, gyengén felnevetek.
Micsoda kaland!
Ekkor felhangzik egy olyasfajta mesterkélt köhintés, amellyel egy embertársam kívánja felhívni magára a figyelmet. Egy kicsit szétszórt, mégis baráti mosolyt eresztek el, és odafordulok... felé.
Hm, hm, hmmm!
Az én új szomszédom telefonnal a fülén bizalmatlanul méreget.
− Mit keres az autómban? − kérdezi lassan.
Felsóhajtok. Hát nem látta azt a szörnyeteget, ami az imént üldözött? Semmi rendben van? Semmi mi történt?
Elég egy tekintet, és valami azonnal világos lesz: semmi sem változott.
Gyorsan megnézem őt magamnak. Merev arckifejezés, tökéletes frizura, öltöny, alatta vasalt ing. Délután van, hogyhogy nem gyűrött a ruhája? Nem ért hozzá a hajához sem?
− Csak beugrottam egy kis... − Elbizonytalanodom, az agyamban rövidzárlat keletkezik. Néha megesik velem, és nem vállalok felelősséget azért, ami ezután történik... − csevejre. Hogy van?
Raccsolok? Miért raccsolok? Már háromévesen megtanultam, hogyan kell kiejteni az r hangot.
Megvető kifejezés jelenik meg arcán, ami engem egyszerre szórakoztat és bosszant.
Arrogáns idióta! Továbbra is bámul.
− Egy vaddisznó üldözött − magyarázom halkan, és figyelmen kívül hagyom, ahogy jelenléte betölti az autó légterét. Na, meg az illata...
És egészen jól is megy, hála a hülye, kimért ábrázatának, amely azokat a szép dolgokat sikeresen eltakarja.
− Már elment, kiszállhat − jelenti be.
− Nem tűnik vaddisznó-viselkedési szakértőnek. Nem megyek sehova − rázom meg a fejem határozottan.
− Hölgyem, indulnom kell!
− Akkor egy darabig lesz társasága.
− Köszönöm, nem igénylem − jelenti ki lassan és nyomatékosan, mintha egy kisgyerekhez vagy egy agyalágyulthoz beszélne.
Megajándékozom egy ártatlan mosollyal, és közelebb hajolok hozzá.
− Maga ebből az autóból engem csak erőszakkal tehet ki. Odakint egy hisztérikus vaddisznómama tombol, én pedig szeretem az életemet − hunyom le a szemem. − Szereti az anyukáját? − Erre a kérdésre arcizma sem rezdül. Érdekes.
− Ennek mi köze van ahhoz, hogy jogosulatlanul beült egy idegen járműbe, és nem hajlandó elhagyni azt?
Talán valamit a fenekébe dugtak. Mi van, ha otthon várja a barátnője, aki szeret kísérletezni? Ez magyarázatot adna a viselkedésére és az arckifejezésére is.
De azért így is remélem, hogy nincs barátnője.
− Az anyukája biztos azt akarná, hogy viselkedjen úriemberként, és vigye a hölgyet biztonságos terepre. Vigyen haza, kérem! Védjen meg egy törékeny nőt a vadállatok támadásától!
Felsóhajt, ami enyhén... melodramatikus. Igazából kicsit apukámra emlékeztet. Győzedelmesen hátradőlök az ülésben, és megmasszírozom a combomat. Azt hiszem, valamelyik izmomat meghúztam.
− Hol lakik? − teszi fel a kérdést, tekintetét mereven maga elé szegezve.
− Maga mellett − trillázom elégedetten.
− Nem − fordítja felém hirtelen a fejét.
− Igen. − A remegés lassan alábbhagy, így küldök felé egy sugárzó mosolyt.
Motyog valamit az orra alatt, majd elindulunk. Pár perccel később leparkol a háza előtt, ami az udvarral együtt ugyanolyan tökéletes, mint ő.
− A kecskéi... bűzlenek − állapítja meg kedvetlenül.
Összeszorítom a szám, hogy ne nevessem el magam.
− Felhívom majd a figyelmüket erre a tényre − használom az ő dumáját.
− Az egyikük borzalmas hangokat ad ki. Szerintem valami egészségügyi problémája lehet. Talán az emésztése?
− Főzök neki édesköményteát − bólintok komolyan, ő pedig kétkedő pillantást vet rám.
Hasonlít a sárkányra az egyik mesémből. Nehéz megmondani, hogy zsémbessége mögött a megrekedt szelek vagy más tényezők állnak-e.
− A macskája rendszeresen átjön az én telkemre.
Istenem, tényleg el fogom nevetni magam.
− Megpróbálok beszélni a fejével. Csak egy szeme van, és nem vagyok biztos abban, hogy jól lát vele. Lehet, hogy nem tudja megkülönböztetni, melyik a maga és melyik az én udvarom. Biztos, ami biztos, kinyomtatok neki egy földhivatali térképet.
Összeszorítja ajkát, de nem fűz hozzá semmit.
− Túl hangosan hallgatja a zenét.
Nem bírom tovább, felnevetek.
− Úgy érzem magam, mint egy bíróságon.
− Maga ezt nem veszi komolyan. A jószomszédi együttélés nem vicc.
Békülékenyen hajolok hozzá. Az illata így még intenzívebb.
− Tegnap Glen Millert hallgatott. A hangerő vagy a zenei ízlésem zavarja?
− Taylor Swift? Eminem? George Michael? − fordul felém meglepetten.
Újra felnevetek, és úgy döntök, ma már több mint eleget beszélgettünk.
− Köszönöm a fuvart, Robert Rodan.
Magamban mosolyogva felsóhajtok. Természetesen az én mentális beállításaim szerint jó ötlet raccsolással idegesíteni valakit, akinek a nevében három r is van.
A kapunál intek neki, és a jó kedvem csak fokozódik, amikor észreveszem, hogy mogorván engem figyel. Talán eszébe jutott? Nem, nyilván nem. Olyan régen volt... és akkor nem is láthatta jól az arcomat.
Hány éves is lehet most? Harminchárom? Úgy tűnik, ugyanolyan arrogáns, karót nyelt... és... na, és egy kicsit idióta is... De még mindig ugyanolyan vonzó.
Kiszúrom, ahogy Betka éppen átslisszan a vasrácson az ő udvarára. Ez egy igazán szép kerítés. Abszolút használhatatlan, díszes, alacsony, egy elővárosi kerthez megfelelő, de nem az erdő szélére. Nekem egyszerű magas dróthálóm van. Neki modern, újépítésű a háza, tökéletesen karbantartott kerttel és pezsgőfürdővel. Nekem egy fából készült kis házikóm istállóval, konyhakerttel, fűszernövényekkel és méhkaptárakkal. Valamint egy csomó kecskepotyadékkal.
Ő valószínűleg a mosdó meglátogatását is előre megtervezi, én pedig... sejtelmem sincs, mit hoz a holnap.
− Meglátjuk, hogy megy ez majd nekünk, Robert Rodan − suttogom mosolyogva.
ROBERT
Leállítom az autóm az út szélén, hogy elintézzek egy telefonhívást. A legtöbb emberért ezt nem tenném meg, de ő egy új kollégám, és nem hivatalosan ugyan, de az én felügyeletem alatt áll, úgyhogy felelősnek érzem magam a munkája minőségéért... És ez a minőség az én felügyeletem nélkül átlagon aluli. Felveszem, és hallgatom egy ideig. Majd, amikor nagy levegőt veszek, hogy válaszoljak neki... egy nő vágódik be az autómba. Egy kicsi nő, kifulladva. Mellettünk pedig elszalad egy vaddisznó. Megértem az összefüggést, de így sem tudok megbékélni az eredménnyel. Az autómban egy idegen ül. Valamit motyog az orra alatt, de nem értem.
Befejezem a hívást. Ez a helyzet annyira bizarr, hogy semmi jobb nem jut az eszembe, minthogy rákérdezzek a nyilvánvalóra.
− Mit keres az autómban?
Felém fordítja a fejét, és mosolyog. Friss légfuvallat és izzadságszag árad felém. Azt feleli, hogy csak beugrott egy kis beszélgetésre, majd a hogylétem felől érdeklődik. Abban a pillanatban mérlegelnem kell a lehetőségét: nincs-e valamilyen pszichiátriai diagnózisa. Egyetlen normális ember sem reagálna így hasonló helyzetben. Az arca kipirult, haját copfba kötötte, és vagy öt számmal nagyobb férfi kapucnis pulóvert visel. Megrökönyödve bámulom, és azon gondolkodom, vajon hogyan reagáljak. Raccsol. Milyen felnőtt nő nem tudja kiejteni az r hangot?
− Egy vaddisznó üldözött.
Aha. Most ő mutat rá a nyilvánvaló tényre. Ebből logikusan két lehetőség következik: vagy ugyanolyan kellemetlen neki a helyzet, mint nekem, vagy tényleg van valami defektusa. Talán csak pszichológiai.
Furcsa beszélgetés következik, amit egy, az édesanyámra vonatkozó kérdéssel zár le. Minden alkalommal, amikor valaki megemlíti őt, óhatatlanul a távolságtartást választom, és ezen most sem tudok változtatni.
Hazaviszem őt, mert másképp kénytelen lennék erőszakhoz folyamodni.
Az tény, hogy a szomszédom, nem hat meg. Úgy döntök, ezt a nem önkéntesen vállalt közös időt arra használom fel, hogy rámutassak szomszédi együttélésünk problémáira. Fogyatékos állatkertjére irányuló észrevételeimre szarkazmussal reagál.
2020-ban egy Harvard-kutatás során a szarkazmus és az intelligenciaszint között fennálló ok-okozati és korrelációs kapcsolatokat vizsgálták. Na most, vagy nem volt valid ez a kutatás, vagy egy magas intelligenciaszinttel rendelkező nő ül mellettem.
Hajlok a felé az elmélet felé, hogy a Harvardon valamit elrontottak. Az új szomszédom kiszáll, egészen addig figyelem őt, amíg el nem tűnik a kapuja mögött. A dróthálón keresztül látom, ahogy üdvözli őt a háromlábú kutyája, az egyszemű macskája és egy fehér kecske. A másik a távolból figyeli. El tudom képzelni, hogyan érezhette magát Aliz, amikor Csodaországban találta magát.
És amikor kiszállok az autóból, megüti a fülemet, ahogy az udvarán énekelget.
„Nice to meet you, where you been? I could show you incredible things...”{1}
Félek az udvara felé nézni, bár csak két kerítés, néhány tuja és mindössze pár méter választ el bennünket, mert az sem lepne meg, ha Taylor Swiftet látnám üldögélni azon a csupasár fehér kecskén.
A tökéletes nő − 1. pont
MAGAS
(az egyes pontok nem fontossági sorrendben következnek)
Robert indoklása: Legalább 175 centiméter vagy több. Ez az egészséges elvárás, én magam közel 190 centiméter magas vagyok. Egy alacsonyabb nő destruktív hatással lenne a gerincem állapotára. Egy kicsi nőhöz való folyamatos hajolgatást még több edzéssel és izomerősítéssel kellene kompenzálnom. És a statisztika szerint úgysem érnék el százszázalékos sikert.
Kamila magassága: 157 centiméter... ha lábujjhegyre áll. Plusz még egy könyvre.
A pont nem teljesült.
KAMILA
− Magas sarkú cipőben pincérkedni ostobaság − mondom Adelának.
− Az ügyfél kérése − vonta meg a vállát.
− A magas sarok a talp elülső részére terheli a súlyt, ezért a nőknek előre kell dőlniük, hogy korrigálják az egyenetlenül megoszló súlyból adódó aszimmetriát. Ez a tartás pedig megzavarja a gerinc természetes görbületét.
Nekem nincs ilyen cipőm, Adelának kellett kölcsönadnia az övét. Miért is tennék ilyet a lábammal?
− Ebből csak annyit hallottam, hogy blablabla − mosolyog rám ártatlanul, én pedig bemutatok neki a középső ujjammal.
− Olvastam egy tanulmányt arról, hogy a férfiak azért szeretik a magas sarkú cipőket, mert a saját farkukra emlékezteti őket − teszi hozzá.
− Ez esetben viszont nyugtalanító, hogy miért részesítik előnyben a tűsarkúkat. És ne hívd tanulmánynak a női magazinok cikkeit! − nézek rá megrökönyödve.
− Sértőnek találod az olvasói ízlésemet? − nevet fel.
Körülnézek, és borzasztóan magasnak érzem magam. Adela egy cateringszolgáltatónál dolgozik, és ma váratlanul kiesett egy kolléganője, akinek megbetegedett a gyermeke. Úgyhogy felhívott engem, Kamilát, ki mást?
És most itt állok fekete szoknyában, fehér blúzban és magas sarkúban, mert az ügyfél azt szereti, ha a személyzet ruházata visszafogott és egységes. És kényelmetlen.
− A fehérnemű színéről nem rendelkezik a szerződés?
− Előnyben részesítik a hiányát − nevet édesen Adela.
Elképzelem, ahogy ebben a cipőben megbotlom, a lábam a levegőbe repül, és a jelenlévőknek előadok egy tűrhető kis színházat az én Alizommal. Ez elég könnyen megtörténhet.
− Bugyi marad. Sőt lehet, hogy felveszek még egyet.
− Uncsi vagy.
Elballagok a helyemre, a nagy asztalhoz, ahol az italokat szolgáljuk fel. Ez engem most nagy megkönnyebbüléssel tölt el, mert legutóbb az ételeknél voltam szolgálatban, ahol mosolyognom kellett, és válaszolni az emberek kérdéseire, akik nem érték be a fogások kis táblákra kiírt megnevezésével. Egy férfi szedett magának a marharaguból, aztán pedig jött hozzám vitatkozni, hogy az nem is marhahús. Mondtam neki, hogy igaza van, hiszen az bálnahús, amit a szakács japán orvhalászoktól vásárolt. Erre teljesen kiborult. Aztán pedig Adela is, amikor jöttek panaszkodni a rendezvényszervezőnek. Az embereknek semmi humorérzékük, ha ételről van szó.
Így hát most egy mosolygós, üdítőitalokat kínáló hostess szerepében lépek fel, mellettem pedig ott áll az alkoholos verzióm, Sofia, aki előrelátóan tart tőlem némi távolságot. Hát, ismer már egy kicsit, és szemmel láthatóan nem erősíti a rajongótáboromat.
− Elugrok a mosdóba, mielőtt felpörög a buli − hajolok oda hozzá, és amikor rábólint, kilövök. Óvatosan átszlalomozok a tömegen, ki a teremből, de amikor épp egy erősen gesztikuláló férfi elől próbálok kitérni, ebben a nevetséges cipőben, kibicsaklik a bokám, és elveszítem az egyensúlyomat. Viszont nem esem el, mert két erős férfikéz elkap. Fejem lehajtom, ő a könyökömnél és a derekamnál fogva megtart, a vállammal a bordáinak támaszkodom. Ellenállhatatlan illatot érzek.
− Elkaptam magát.
Felemelem a fejem, a szívem majd kiugrik a helyéből. Amikor meglátom az arckifejezését, gondolkodás nélkül rákacsintok, és flörtölni kezdek vele.
− És meg is tart?
Ó, Istenem! Az arcomra emeli a tekintetét, és elmosolyodik. Lazán, vonzón, csak úgy pattognak közöttünk a szikrák. Nem lélegzem, nem mozdulok, mélyen a szemébe nézek, és tekintetében tisztán felismerem az érdeklődést. Közben viszont zakatol az agyam.
Vajon már részeg? Nem bűzlik az alkoholtól. Drogozik? A pupillája rendben van, a bőre sima és egészséges. Nem ismert fel? Vagy ő nem is Robert, hanem a kedves ikertestvére? Szeretnék az utóbbiban bízni, de az arckifejezése hirtelen megváltozik, elenged, és hátralép.
− Maga az − mondja kimérten.
És megint ugyanaz történt! Nem ismert fel rögtön. Most sem. Lehet, hogy ez valamiféle agykárosodás nála.
− Igen, ez pedig maga − mosolygok rá lelkesen, mert az elméjével bárhogy is érzékelte a létezésemet, ez a pillanat is rámutat arra, hogy... valami mégiscsak van köztünk.
− Először nem ismertem fel magát.
− Bizony, észrevettem, flörtölt velem.
− Nem − vágja rá ingerülten −, én ilyet nem tettem.
− Hogy lehetséges az, hogy a maga intelligenciájával nem ismer fel valakit, akivel jelentős intim pillanatot élt át három nappal ezelőtt?
− Nem ismerjük egymást. Nem volt semmilyen intim pillanatunk, arra kényszerített, hogy a taxisofőrje legyek. És mit tud maga az én intelligenciámról?
Touché!
− A szomszédom. Kérdezősködem maga felől, biztos akartam lenni abban, hogy nem valamiféle perverz vagy ferde hajlamú fickó. Állítólag zseni a matematikában. Ha így van, biztosan jó a megfigyelőképessége.
Ingerülten végigmér, én pedig legszívesebben nevetnék. Ah, még mindig olyan könnyen hagyja magát provokálni!
Egy kicsit közelebb lép, majd odahajol hozzám. Amikor halkan megszólal, kissé felgyorsul a légzésem.
− Rendezett a megjelenése, megfésülködött. Ruházata a saját méretének megfelelő, a cipőnek köszönhetően magasabbnak tűnik, mint amilyen valójában, emberek és nem vadállatok között mozog, szemüveget visel. Nézze el nekem, ha mindez már elég ahhoz, hogy picit összezavarjon!
− És egy pici vonzalomhoz elég? − tolom feljebb az orromon a szemüvegem, miközben kihívó mosolyt küldök felé.
Kihúzza magát, ahogy csak tudja, és úgy magasodik fölém, mint valami felpaprikázott villanyoszlop.
− Nem tagadom − morogja. − Viszont ezt nem fogja semmilyen lépés követni.
− Ahogy gondolja − vonom meg a vállam, és teljesen biztos vagyok abban, hogy ez majd felidegesíti. Pontosan ez is történik. Elindulok a mosdó felé, és feldob, milyen ragyogó arc néz vissza rám a tükörből. Flörtölt velem, a pokolba is!
Visszatérek a helyemre, és mosolyogva szolgálok ki mindenkit, aki megáll az asztalomnál. Két órával később kilépek a cipőmből. Az asztal mögött úgysem lát senki. Megkönnyebbülve felsóhajtok, és felfogom a hajam, hogy egy kicsit lehűtsem izzadt nyakamat. Aztán rámosolygok egy szőke férfira, aki már hatodszor jött valami alkoholért.
− Ennek nem lesz jó vége − jegyzem meg vigyorogva. Nem beszélnék így akárkivel, de belőle barátság és jókedv árad. Egyfolytában nevet, vegyül a tömegben, és mindenki örül a társaságának. Még Rob is.
Sofia levegőért kapkod, de ő csak mosolyog. Ismerjük egymást látásból, gyakran jön hozzánk fagyizni a feleségével és a gyerekeivel.
− Így jár minden szülő, aki egyszer végre kimozdulhat otthonról − teszi hozzá.
− Hozzak magának egy széket, hogy ne kelljen eltávolodnia figyelme középpontjától? − kérdezem szolgálatkészen, mire elneveti magát.
− Két munkája van?
− Ott vagyok, ahol szükség van rám.
− Hogy is hívják? Már annyiszor találkoztunk, és sosem mutatkoztunk be.
− Kamila.
−Leo.
Megragadja a kezem, és úgy tesz, mintha megcsókolná, bár ajka nem érinti a bőrömet. Tetszik nekem!
− Házas vagy, Leonard − szólal meg mögötte egy hang, én pedig elfojtom a mosolyom, amikor meglátom a háta mögött álló Robot.
Leo teátrálisan a szívéhez kap, és rémülten ránéz.
− Köszönöm, hogy figyelmeztetsz, majdnem elfelejtettem! Felhívom a drága feleségemet, hogy halljam a hangját, és ellenálljak ennek a kísértésekkel teli estének. Visszajövök, gyönyörű Kamila!
Ó, igen, nagyon is tetszik nekem! Robra pillantok. Az este folyamán többször is éreztem, hogy figyel, de mindig elfordult, amikor felé pillantottam.
− Egész este nem járt erre − nézek rá komolyan. − Talán a mosdóban ivott a csapból, hogy elkerülje a társaságomat?
− Az önbizalma lenyűgöző.
− Hosszú évek kemény munkájának eredménye. Mivel kínálhatom meg?
− Vizet kérek. Hideget, buborék nélkül. Kettőt.
Átnyújtom neki a rendelést, és észreveszem, mennyire igyekszik elkerülni az érintésemet.
Ne nevess, te lüké!
Figyelem, ahogy egyik kezével ügyesen megfogja az üvegeket, a két pohár pedig kényelmesen elfér a másikban. Nagy keze van, hosszú, karcsú ujjakkal.
− Nem iszik alkoholt? − kérdezem zavartan, miközben azon kattog az agyam, vajon mit lehetne csinálni két ilyen kézzel.
−Ma nem.
− Miért? − próbálok koncentrálni, és elhessegetni a pajzán gondolatokat.
Nem válaszol. Már majdnem elindul, amikor visszafordul, és végigmér, csak a felsőtestem látszik az asztal mögül.
− Maga összement.
− Benjámin Button női változata vagyok − mosolygok rá, majd lehajolok a cipőimért. − Borzalmas, kínszenvedés − mutatom fel őket.
− Hány centi maga, Kamila?
Kimondta a nevemet! A francba, először mondta ki a nevemet! Az ő hideg, tárgyilagos hangján hihetetlenül szexi volt.
Ahogy rám szegeződik a tekintete, szinte érzem egészen a... hát, ott is.
− Százötvenkettő − suttogom halkan, kissé feszengve, bár nyilvános helyen beszélgetünk, és a téma a magasságom.
Szó nélkül elsétál. Nézem, mialatt elhagyja a termet.
− Jó pasi − szólal meg értetlenkedve Sofia. − Épp most járt itt a két legszebb férfi a teremben. A szőke még flörtölt is veled, a barna meg... nem is tudom, mi volt ez. Hogy csinálod?
− A sugárzó személyiségem teszi − válaszolom, és anyámra gondolva melegség önt el.
− És miért beszéltél raccsolva?
Sunyi mosolyra húzom a szám, válasz helyett csak megvonom a vállam, majd a közeledő vendégek felé fordítom a figyelmem.
Később, amikor mindenki elment, Adela fáradtan leül a már üres asztalomhoz.
− Megmentettél − sóhajtja, miközben a vállát masszírozza.
− Megint.
− Megint − mosolyodik el. − Te vagy a legjobb barátnőm.
− Tekintve, hogy nincs is több barátnőd...
− Kérlek, ne amortizáld a vallomásom értékét technikai részletekkel!
− Igazad van − bólintok. − Rendezz jelenetet!
− Mi van? − kerekedik el a szeme.
− Rendezz jelenetet!
− Itt? Most? − tágul ki a pupillája, és abban a szempillantásban már éberen figyel.
Ez a mi játékunk: furcsa feladatokat adunk egymásnak, általában nyilvános helyen, miközben a másik nem mondhat nemet. Adela mindig háborog egy kicsit, de tudom, hogy ugyanúgy imádja, mint én.
− Itt és most! És adj bele apait-anyait!
Rám villantja a szemét, aztán leugrik az asztalról, és kitárja a karját.
− Nem hiszem el! − kiáltja az arcomba, mire gyakorlatilag a teljes személyzet felénk fordul a teremben.
− Nem hiszem el, hogy valakivel szexeltél a mosdóban! Ez elképesztő!
− Szép kis dög vagy − motyogom nevetve. Amikor csak lehet, belerángatjuk a másikat is a buliba. Oké, mindig.
− Micsoda? Kettővel? Kettővel is lefeküdtél? − halkítja le kissé a hangját, de már nincs tekintet, amely ne irányulna felénk. Adelában tombolnak az érzelmek, kiváló színésznő lehetne belőle.
− A férfiak manapság már nem a régiek − szállók be én is a játékba, és megvonom a vállam.
− Az a kettő volt az? − kérdi Sofia, tágra nyílt szemmel. Bele kell harapnom az ajkamba, hogy visszatartsam a nevetést.
− Hisz az egyikük nős! Szóval nem elég, hogy erkölcstelen vagy, még családokat is tönkreteszei? Hölgyeim, tartsák távol a férjeiket Kamilától! − kezd újra teátrális rikácsolásba Adela. − Nem gonosz, csak képtelen uralkodni magán.
Megragadom a kezét, és kihúzom a teremből. Esküszöm, még a légyfing is hallatszott volna a teremben, akkora volt a csend.
− Te dög! − ismétlem megint, amikor kivonszolom őt.
− Csak játszottunk − kacsint rám, akár a megtestesült ártatlanság.
− Szerinted elhiszik, hogy csak vicc volt?
− Szerintem el akarják hinni, hogy egy csipetnyi lelkiismeret nélküli szexgép vagy, drágám, és mindegy, mennyire szeretnénk, hogy az ellenkezőjét gondolják.
Ezt mérlegelnem kell egy pillanatig. Valószínűleg igaza van. Az emberek szeretnek hinni a botrányokban. És még csak háromszor találkoztak velem. A többségük egyáltalán nem is ismer. Összenézünk, egymásnak dőlünk, és hangosan nevetni kezdünk. Hát... akkor ez van.
ROBERT
− Miért kellett beleszólnod ebbe az ártatlan flörtbe? − kérdezi Leonard gyanakvóan.
− Nem tudtam, mennyit ittál. Csak emlékeztetni akartalak, hogy vannak kötelezettségeid.
A gyanakvás egyre erősödik az arcán.
− Tudod, hogy sosem lépném túl az ártalmatlan csevegés határát. De általában nem érdekel téged, kivel flörtölök. Ennek bizonyára valami személyes oka van. Még valaki azt hihetné, hogy tetszik neked Kamila! Aranyos, ugye?
− Olyan alacsony, hogy már attól fáj a nyakam, ha ránézek.
Leonard hunyorít, majd elneveti magát.
− Azt mondanám, hogy valami egészen más részed fáj, ha ránézel, nem a gerinced.
− Ez a nő szóba sem jöhet − rázom meg határozottan a fejem.
Igaz, amikor Kamila megbotlott, és elkaptam őt, éreztem valamit. Tetszett az érzés, ahogy a karomban tartom őt. És amikor felnézett rám... Nem értem. Ugyanaz a nő, akivel az autóban találkoztam korábban, és akkor egyáltalán nem keltette fel az érdeklődésemet. De ott, a teremben képtelen voltam levenni róla a szemem. Zavart, hogy mindig fülig ér a szája, hogy mindenkivel úgy beszél, mintha ezer éve ismerné. Nem a mosdóban ittam, azt sosem tenném. Egyáltalán nem ittam. Viszont amikor megláttam, hogy Leonard odamegy hozzá...
Azok a provokatív megjegyzései! Melyik normális nő hívja fel a figyelmet arra, hogy észrevette egy férfi érdeklődését? Ez illetlen, elfogadhatatlan, ez...!
− Nem hiszem el! Te már értékeled is őt! Szóval azért jegyezted meg, hogy fáj tőle a nyakad! Meg hogy a listád szerint túl alacsony.
− Nem értékelem − mondom ridegen. − Egyszerűen nem rendelkezik azokkal a fizikai adottságokkal, amelyeket a nőknél előnyben részesítek.
− Még a végén merevedési zavarom lesz attól, ahogy a nőkről beszélsz.
− Akkor beszéljünk valami hasznosról! Hogy halad az új modell implementálása az engedélyezési folyamatba?
− Nem, inkább kockáztatok. Maradjunk Kamilánál! Az eszed szerint nem elég vonzó, de mit szól hozzá a barátod, odalent? − mutat jelentőségteljesen az ágyékomra.
− A barátom az eszem fennhatósága alatt áll.
− Ó, te marha! Ha egyszer megnősülsz, szétröhögöm magam. Talán pont Kamilát veszed majd el.
− Előbb fogja Donald Trump megmagyarázni a kvantumfizika törvényeit.
− Csak ködösítesz − nevet fel Leonard.
Szó nélkül sarkon fordulok. Ez a beszélgetés értelmetlen. Hisz az nem normális, hogy így reagálok egy nőre, aki nem is érdekel.
Otthon megnyitom a társkereső alkalmazást, ahová két napja töltöttem fel a profilomat. Van néhány aktív beszélgetésem.
Minden nő, akit megszólítottam, megfelel az alapkritériumoknak. Ellentétben... á, senkivel. Az első szűrésnél figyeltem a korra, végzettségre, magasságra, és hogy komoly kapcsolatot keresnek-e. A másodiknál kiszórtam a gyanús neveket:
Málna336? Nem. Szexyszöszke? Nem. Abeteljesültálmod? Ugyan már!
A harmadik körben átbogarásztam a profiljukat. A fele nem ismeri az alapvető nyelvtani szabályokat. Az utolsó szűrőt a fotók jelentették. A kezdeti 237 nőből 12 maradt.
Négyen nem válaszoltak. Egyikük küldött képet a... vaginájáról. Ismerem a dick pic kifejezést, de a női megfelelőjéről még sosem hallottam. Be is írtam a keresőbe: pussy pic, vág pic, de semmi ilyesmi nem létezik.
Lehet, hogy ezzel a nővel együtt, akit egyébként rögtön letiltottam, új kommunikációs trendet teremtettünk. Az eredményességem elég alacsony szintű volt, de... egyvalaki mégis felkeltette az érdeklődésemet.
A neve Mira, harminckét éves, közgazdasági egyetemen végzett, van egy saját kis könyvelő irodája. Több mint száznyolcvan centi magas, értelmesen, összetett mondatokban fogalmaz, és látszik rajta, hogy őszintén igyekszik megmutatni önmagát. Rendszeresen sportol, helyesen ír, szofisztikáit és humoros. Sosem volt férjnél, nincs gyereke, szeretne megállapodni. Ráadásul csak néhány kilométerre lakik tőlem. Vonzó. Pont ilyen nő iránt kellene érdeklődnöm. Úgy döntöttem, nem húzom az időt. A harmadik üzenetem így szól:
Meghívhatlak vacsorára?
A tökéletes nő − 2. pont
ÉRTÉKES MUNKÁT VÉGEZ A SZAKTERÜLETÉN
Robert indoklása: Keresek egy társat bizonyos fokú képzettséget igénylő munkával, olyasvalakit, aki hasznos a saját szakterületén, és a tevékenysége társadalmilag értékes. Értem, hogy minden foglalkozásnak megvan a maga értelme. Alapvető tiszteletet érzek minden dolgozó ember iránt. Azonban a hosszú távú együttélés, valamint az önbecsülés és a párkapcsolati egyenrangúság szempontjából elengedhetetlennek tartom, hogy a partnerek hasonló szinten legyenek.
Kamila szakmai élete: Nincs állandó munkaviszonya, nem szerepel a munkaügyi hivatal nyilvántartásában, saját maga fizeti az egészségbiztosítását. Fagylaltárus − alkalmi kisegítő, időnként pincérnő, amatőr méhész.
A pont nem teljesült.
ROBERT
− Nem is mondtad, hogy Kamila a szomszédod.
Felemelem a tekintetem a számítógép képernyőjéről, és Leonardra nézek, aki bejelentés nélkül rontott be az irodámba.
− Nem értem, miért kellett volna ezt elmondanom. Soha nem érdeklődtél a szomszédaim iránt. Pedig attól a perctől kezdve megvannak, hogy beköltöztem.
Szeretnél lefeküdni a melletted lévő udvarban lakó szomszédasszonyoddal?
−Nem!
Mellettem egy nyolcvanéves nő és a harmincéves unokája lakik... Kizárt dolog...
− Akkor nyilvánvaló, miért érdekel Kamila.
− Nem akarok vele lefeküdni, Leonard − mondom, és még én is kihallom a feszültséget a saját hangomból. − Egyáltalán, honnan tudod, hogy a szomszédban lakik?
− Találkoztam vele, és beszélgettünk is egy kicsit.
− Statisztikailag valószínűtlen, hogy véletlenül botlottál bele ilyen hamar az első találkozótok után − gondolkodom el.
− Egyrészt nem véletlenül futottam össze vele, másrészt a bulin sem először találkoztunk.
−Aha.
− Aha − nevet a képembe. − Szeretnél többet tudni, de félsz megkérdezni, mert az azt bizonyítaná, hogy érdekel?
−Menj a fenébe!
− Rendben, nem zavarom tovább a zsenit a munkában − emeli fel Leonard megadóan a kezét.
Már az ajtóban van, amikor megszólalok. És utálom magam ezért.
− Annak a nőnek van két...
− Minden nőnek van, Rob − veti közbe Leonard, miközben lassan megfordul, és különös pillantást vet rám.
− Nem a mellére gondoltam. Van két kecskéje. Valódi, élő kecskék − erősítem meg. − Egy fogyatékos kutyája és egy félszemű macskája.
− Minél többet beszélsz róla, annál inkább érzem, hogy egymásnak vagytok teremtve.
Továbbra is várakozva figyelem. Természetesen nem érdekel, honnan ismeri, de hasznos dolog sok mindent tudni az ellenfélről. És ha annak az ellenséges kecskének meg a birtokhatárt nem tisztelő macskának ő a gazdája, akkor nekem a lehető legtöbb információval kell magam felvérteznem.
− Nos, hogy állnak azok a fejlesztési minták?
− Mekkora szemétláda vagy! − morgom. − Tűnj el!
− Szokatlan érzelmi ingadozásokat tapasztalok − nevet fel Leonard.
Figyelmen kívül hagyom, úgy teszek, mintha dolgoznék.
− Kamila a kedvenc fagyizómban szolgál ki − vallja be végül.
Furcsa elegyét érzem csalódottságnak és a megkönnyebbülésnek. Természetesen nem tekintek rá potenciális partnerként.
− Fagyis − mondom ki hangosan.
− Anita egyszer megpróbált közvetlenül orgazmus előtt jeget rakni a golyómra, és azt kell, hogy mondjam...
−Állj! Elment az eszed?
− Csak rá akartam mutatni, hogy a hideg dolgokkal dolgozó nők képesek elképesztő gyönyört okozni − vonja meg ártatlanul a vállát.
Fáradtan dörzsölöm meg az arcom.
− Ne tegyél úgy, mintha bármi lenne köztem és Kamila között! Kétszer láttam életemben, magázódunk. Összesen talán, ha húsz percet töltöttem vele. Ő egy felnőtt nő, aki nem tudja kiejteni az r hangot.
− Nem tudja kimondani az r-t? − ismétli utánam Leonard, és összevonja a szemöldökét.
Határozottan bólintok.
− És ma este randim van.
− Kivel? − biccenti félre kíváncsian a fejét.
Mesélek neki Miráról és a vág pic-ről. Meg az üzenetről, amit ma kaptam egy Clarissa nevű felhasználótól: Szia, cicuskám! Kinyalnál? Miau!
Leonard jól szórakozik ezen. Én ugyanezt nem tudom elmondani magamról. Számomra ez már a zaklatás kategóriába esik. Nem beszélve arról, hogy ez mennyire olcsó és vulgáris. Ha ez olyasmi, amit a nők rendszeresen átélnek, örülök, hogy férfinak születtem.
A fiókomat már töröltem. Vagyis ha nem jön össze Mirával, más módját választom az ismerkedésnek.
Amikor hazaérek, egy csomagot találok, amit valaki bedobott a kapum mögé. Összevonom a szemöldököm, felveszem. Nem várok csomagot sehonnan. Délelőtt esett, a kartondoboz így átázott. Ahogy ellenőrzőm a címet, észreveszem, hogy nem is az enyém, hanem Kamiláé. Hogy lehet, hogy hozzám hozták, ha a cím helyesen szerepel rajta? Írok egy e-mailt a futárszolgálatnak.
Átmegyek a szomszéd kapuhoz, csakhogy annak a nőnek nincs csengője. Autója sincs, szóval nehéz megállapítani, otthon van-e. Mindenesetre csend van az udvarán. Az arcomon megérzem az első esőcseppeket. Nem dobhatom át a csomagot a kerítésen. Újra esni készül, és a tartalma teljesen tönkremenne, mire megtalálja. Bevihetném az ajtaja elé, a tető alá, de... az a fekete bakkecske figyel engem. Nyilvánvalóan jobban ellátja a házőrző funkciót, mint Háromláb, aki épp úgy csóválja a farkát, mintha már óvodás korunk óta legjobb barátok lennénk.
Megrázom a fejem, és magammal viszem a csomagot. Mérlegelem, nem kellene-e kibontanom. Nem azért, mert érdekel, mi van benne, de minél tovább van az átázott papírban, annál nagyobb az esély a károsodásra. A csomag egy ismert internetes könyvesbolt szalagjával van körberagasztva. Ezért egyértelmű, hogy könyv van benne. Tétován ráteszem a kezem... majd visszahúzom. Tiszteletben tartom a levéltitkot. Ha Leonardé lenne... de nem az.
Lezuhanyzom és átöltözöm, fél óra múlva indulnom kell Miráért.
Indulás előtt kinézek az ablakon, és látom, hogy Kamila házában ég a villany. Felsóhajtok, és megragadom a csomagot. A borús idő miatt hamarabb sötétedik. Úgy tűnik, a kecske behúzódott az istállóba. Óvatosan szemmel tartom Háromlábat. Lehet, hogy azok közé a kutyák közé tartozik, akik barátságosnak tűnnek, amíg az ember a fogainak hatótávolságába ér.
Belépek az udvarra, ő pedig hanyatt fekszik, várva, hogy megvakargassam a hasát.
Ezek szerint nem, nem olyan.
Elindulok a felhajtón, és igyekszem nem körbetekintgetni.
Mit keresek meghívás híján egy idegen udvarán? Miért nincs csengője Kamilának, mint más, normális embernek? Bekopogok. Hallom, hogy bentről valami furcsa, ezoterikus zene hallatszik.
−Jöjjön be! − kiáltja.
Ezt nem gondolhatja komolyan. Újra kopogok. Kis idő múlva kivágódik az ajtó, és ott áll kócosán, leggingsben és sportmelltartóban.
− Robert! − dönti hátra a fejét, és vár.
Igyekszem tekintetemet az arcán tartani. Nem érdekel az otthona, sem a teste.
− Tévedésből hozzám hozták a csomagját − nyújtom át.
− Köszönöm. Á, a fenébe! − morogja, amikor meglátja, mennyire átázott. − Remélem, nem sérült meg.
Megfordul, a komódra teszi, és bontogatni kezdi.
Olyan kicsi ez a nő! Pincérnő és fagyit árul. Nem tud rendesen beszélni. És fura is.
Ez a ruha testének minden görbületét követi. Akár meztelenül is állhatna ott. Idegesen lépkedek egyik lábamról a másikra.
− Épségben van! − jelenti ki diadalmasan, és felém fordul. Figyelmemet a könyvre irányítom, amit a kezében tart.
− Méhészkedés tavasztól télig? − olvasom a címet.
− Van két méhcsaládom. A szomszéd utcában lakik Belan úr, akinek kirepültek a méhei, és mivel nem kellettek neki, segített befogni őket.
− Van valami fogyatékosságuk azoknak a méheknek?
Összeráncolja a homlokát, majd nevetni kezd.
− Amint megláttak, kitépték egymás szárnyát, így akartak megbizonyosodni arról, hogy befogadom őket.
Elfojtok egy mosolyt.
− Az, hogy kihalnánk, ha minden méh elpusztulna, csak hoax − mondja, és közelebb lép. A nyakán végigcsorog egy izzadságcsepp. Nyelek egyet. − Fontosak, ideális beporzók, de nem az egyetlenek. Az emberiség túlélné. A természet alkalmazkodna − szorítja magához a könyvet.
− És bár az emberiség sorsa nem rajtuk múlik, rendkívül lenyűgözőek. Több ezer egyed tökéletes organizmusként működik együtt. Ez felfoghatatlan, tekintve, hogy az emberek a saját szomszédaikkal sem tudnak kijönni.
Értem az utalást, de figyelmen kívül hagyom. Nem tudom levenni a szemem róla. Amikor beszél, a szeme csillog, az arcán valódi lelkesedés tükröződik. Életerő, amit én rég nem éreztem.
− Miért? − kérdezem egyszerűen, de megérti, mire gondolok.
− A nagyapámnak régen voltak méhei. Gyerekként segítettem neki, és úgy döntöttem, miért is ne?
Ábrándosán elmosolyodik, félreteszi a könyvet.
− Marad vacsorára?
A váratlan meghívásra nem tudok azonnal reagálni. Meglepődve tapasztalom, hogy egészen normálisan viselkedik, ha nem számítom azt az utalást a szomszédokra.
− Igazából előbb meg kell főznöm, de mestere vagyok a gyors ételeknek.
Lazán áll, nyugodt a tekintete, válaszra vár.
− Köszönöm a meghívást, de már van programom.
Alsó ajkába harap, és ez kizökkent.
− Randi?
Nem válaszolok, ő pedig ártatlan mosollyal folytatja:
−Ne mondja! Nővel vagy...?
A bosszúság, ami mellette mindig előbújik belőlem, ismét jelentkezik, és most örömmel üdvözlöm. Szó nélkül megfordulok, és elindulok kifelé.
− Köszönöm a csomagot! − szól utánam nevetve. − És jól csukja be a kaput! Eminem hajlamos a kószálásra.
Mira tökéletes. Érdekes, gyönyörű, kifinomult, művelt.
Elég egy órát eltöltenem a társaságában ahhoz, hogy lássam, a listám legalább hét pontját teljesíti. Mégis azon kapom magam, hogy miközben beszél, Kamila jár a fejemben abban az idétlen sportmelltartójában. Melltartónak hívják. Miért érzik a nők, hogy erre már nem kell felvenniük több réteg ruhát?
Az este végén röviden megcsókolom Mirát − csak egy puszi az ajkára, hogy jelezzem az érdeklődésemet, és kiderítsem, ő is így van-e velem. És még akkor is betolakodik a gondolataimba Kamila idegesítő hangja: Randi? Nővel vagy...? Elviselhetetlen egy nő személy!
KAMILA
− Úgy nézett rám, mintha fel akarna falni, aztán elment randizni egy másik nővel. Ki igazodik ki ezeken a férfiakon?
Ránézek, és várom a választ. Sokáig tart.
− Miaú.
− Szerinted azt gondolja, hogy nem ütöm meg a szintjét?
− Miaú.
− Talán el kellene kezdenem kiejteni az r-t?
− Vrrrr...
− Na, de milyen megvetően nézett, amikor rájött, hogy pincérnő vagyok! Szerinted, ha fagyit árulok, azzal egy szinttel feljebb kerülök nála a rangsorban? És különben is, miért érdekeljen egy pasi, aki ekkora idióta?
Csak meglengeti a farkát.
− Hmm, azt akarod mondani, hogy az idióta túl erős szó? Faragatlan? Lüké?
Félrebillenti a fejét, és nyújtózik egyet.
− Lehet, hogy az a férfi, akivel régen eltöltöttem egy estét, már nem is létezik. Évek teltek el, Betka. És mi van akkor, ha tetszik? A gorillák is tetszenek, de nem akarok velük mindenáron időt tölteni és győzködni őket, hogy barátkozzunk.
Vet rám egy unott pillantást.
− Értem, mit akarsz mondani. Csak úgy tudhatom meg, hogy valahol mélyen ott van-e még benne a férfi, akit megismertem, ha konkrétan megpróbálom előcsalogatni belőle. Nem lesz kellemes, viszont szerintem felettébb szórakoztatónak ígérkezik. Számomra.
Most már reagálni sem fárad.
− Láttad, milyen jól állt rajta ma az az ing? És hogy kiemelte a szeme színét! − sóhajtok nagyot. − Talán nem kellett volna meghívnom vacsorára. Elkapkodtam.
Nem gondolkodtam rajta, olyan természetesnek tűnt megetetni, amikor ott állt a küszöbömön.
− Nem vagy valami jó beszélgetőtárs − simogatom meg Betkát a füle mögött, és visszabújok a takaró alá. − De Rob sem az, ehhez talán ideje hozzászoknom.
Reggel finom csilingelésre ébredek. Zavarodottan nyitom ki a szemem, mert hirtelen nem tudom hová tenni a hangot. Aztán leesik. Kiugróm az ágyból, kilesek az ablakon. Valaki ül a padomon. Pizsamában, mezítláb rohanok ki, és egy nőt találok ott terhessége igen előrehaladott állapotában. Párszor már összemosolyogtunk, amikor elhaladt a házam előtt, de nem ismerem.
− Le kellett pihennem egy picit, és ha már itt ültem, kíváncsi voltam, mi történik, amikor megnyomom a csengőt.
− Hát akkor nézzük meg, mi történik − mosolygok rá, és leülök mellé − Kamila.
− Nem, én Maja vagyok.
− Én vagyok Kamila − fojtok vissza egy mosolyt.
− Azt hiszem, ez a gyerek felfalja az agyamat − csap a homlokára.
− Biztos marad belőle valami, mire megszülöd − nevetek.
− Ebben nem vagyok biztos. Szó szerint mindent kipróbáltam, hogy beinduljon a szülés, de semmi − sóhajt, majd a derekára teszi a kezét.
− Szex?
− Ez elég különös ajánlat ahhoz képest, hogy úgy öt perce ismerjük egymást, és én akkora vagyok, mint egy bálna.
Megint nevetek. Tetszik nekem.
− Próbáltad valaki mással?
− Nincs kivel.
− Van egy jóképű szomszédom − bökök Rob háza felé.
− Tudom. De kicsit hideg, nem gondolod?
− Talán olyan, mint az öntöttvas radiátor: ha egyszer felmelegíted, sokáig tartja a hőt − vonom meg a vállam.
Némi kárörömmel gondolok rá, mennyire felháborítaná, hogy egy radiátorhoz hasonlítom.
− Mikorra vagy kiírva?
− Tegnapra. Úgy érzem magam, mint egy felfújt léggömb. Minden női praktikát kipróbáltam már, és semmi. Kétségbe vagyok esve, már magamat is alig bírom elviselni. Ezért indultam el reggel hatkor sétálni. De bedagadt a bokám, a kezem, mindenem fáj, és még mindig semmi!
− A mellbimbó masszírozása oxitocint szabadít fel. Próbáld ki! − javaslom neki, mert rémlik, hogy Adela mesélt erről.
− Aha. Erről nem hallottam. Kipróbálom. Bármit kipróbálok. A te mellbimbódat is masszíroznám, ha az segítene.
Együtt nevetünk, aztán Maja felnyög, és a hasához kap.
− Máris?
− Nem. Csak összenyomorgatta a belső szerveimet.
− És... beszéltél már vele erről?
− Kivel? − kérdezi összeráncolt szemöldökkel.
− A babával.
− Miről? − néz rám értetlenül.
− A szülésről.
− Kamila, neked is eszi valami az agyad?
Elvigyorodom.
− Barátnők leszünk... ha szülés után kedvesebb leszel. Megtehetem helyetted?
− Nem te vagy az első, aki a hasammal akar beszélgetni.
Letérdelek mellé, de nem érek hozzá. Csak szeretnék egy szinten lenni a babával.
− Kisfiú vagy kislány?
− Kisfiú, Matúsko.
− Matúsko... szia! Kami néni vagyok. Anyukád már alig várja, hogy a karjába vehessen, és megláthassa a gyönyörű arcodat. Biztos szűk már neked odabent, ugye? Tudom, hogy félsz. Én is félnék. Az a biztonságos hely, ahol most vagy az egyetlen, amit ismersz. De ígérem, ha bátran elindulsz az utadon, csodálatos dolgokat élsz majd át. A kapcsolatod anyukáddal megváltozik, de nem tűnik el. Látni fogod az arcát, érezni fogod az érintését, a mellkasán fogsz feküdni, és hallgatni fogod a szívverését. Azt ismered, ugye? Mindig is a te biztonságos helyed lesz, akár a pocakjában vagy, akár a karjában. Matúsko, itt az idő, hogy megszüless!
Maja szipog, és megtörli a szemét.
− Milyen ember vagy te? Így megríkatni egy szülés előtt álló nőt...
− Majd meglátod, mindjárt szülni fogsz − mondom magabiztosan, és megpaskolom a térdét.
− Kamila! − szólal meg Rob kimért hangja mögöttem. Hátrafordulok.
− Jó reggelt! − raccsolok vidáman. − Milyen volt a randi?
Pár pillanatig rám mered, mire körbefordulok, hogy kedvére megnézhessen. A pizsamám van rajtam, piros kockás nadrág és szürke mókusos póló. A mókusok aranyosak, ha nem vesszük számításba, hogy a legtöbbjük bolhás. A mellkasomra néz. Oda, ahol a legtöbb nőnek a melle van. Kedvem támad nekem is odanézni, hátha megnőtt reggelre.
− A macskája döglött patkányt tett az ajtóm elé.
− Kedveli magát − mosolygok ártatlanul. − A macskák zsákmányt visznek a...
− Tudom, miért csinálja. Azt akarom, hogy hagyja abba.
− Honnan olyan biztos benne, hogy az én Betkám volt?
− Más macskát még sosem láttam az udvaromon.
− Ez nem túl erős érv, mindketten tudjuk, de − felemelem a kezem, amikor látom, hogy közbe akar vágni − hajlandó vagyok bizonyíték nélkül is elhinni, hogy ő volt − sóhajtom. − Majd elmagyarázom neki, hogy helytelen, sőt nem kívánatos a viselkedése. Bár mindketten tudjuk, hogy macska, és úgyis azt csinál, amit akar. Ha megmondja, reggel mikor kel, én minden alkalommal átnézem előtte a kertjét. Hozok lapátot.
Mögöttem fojtott nevetés hallatszik.
− Maga... − Összevonja a szemöldökét, és egy lépéssel közelebb jön. A szívem izgatottan ugrik egyet.
− Nagyon sajnálom − tárom szét a karom. − Nem értem, miért pont magával csinálja. Talán nem kellene kedvesnek lennie vele.
− Komolyan azt hiszi, hogy kedves vagyok a maga fogyatékos macskájával?
A fojtott nevetés a hátam mögött fájdalmas sikoltássá torzul. Mindketten Maja felé fordulunk, aki rémülten mered rám.
− Kamila, te egy gyereksuttogó vagy! Au, a francba!
− Te most szülsz? − kérdezem ostobán.
− Nem, csak tettetem, és remélem, hogy a baba bedől neki. − Robra néz, aki a kezében tartja a kocsikulcsot. − Elvinne a kórházba?
− Azt hiszem, helyesebb lenne, ha mentőt hívnék.
− Félek a mentőktől. Az a sziréna... elájulok.
− Hívok taxit.
Maja arca a következő összehúzódásnál újabb fájdalmas grimaszba rándul. Nem jött valahogy túl gyorsan az előző után?
− Amíg a taxi ideér a városból, az legalább tizenöt perc. Erre nincs időnk − rázom a fejem. Minél előbb be kell jutnunk a szülészetre.
− Kérem! − nyögi Maja.
− Kellett, hogy legyen valamilyen terve.
− Anyukám vitt volna be, de ő fél órára lakik innen. Mindenki azt mondja, az első szülés sokáig tart. Én nem ezt érzem.
Rob bizonytalanul néz. Kissé tanácstalan.
− Kérem! − vinnyog Maja.
− Indulnunk kell, Rob! − sürgetem. − Mi van, ha a baba nyakára tekeredett a köldökzsinór? Vagy elakad a szülőcsatornában, és épp nincs kéznél orvos, mert még úton vagyunk?!
− Micsoda? − sikítja Maja.
Megpaskolom a lábát, és újra Robhoz fordulok.
− Az interneten legalább egymillió videó van arról, mi történhet szülés közben. Ne ácsorogjon, induljunk!
− Meggondoltam magam, nem akarok szülni − hörgi Maja.
Rob azonban bólint, és miközben segít neki a beszállásnál, én villámgyorsan átöltözöm.
Még beugrunk Majához, hogy felkapjuk az összekészített táskát.
− Nem lesz semmi baj − hajolok közel hozzá, miközben már a kórház felé száguldunk. − Matúskónak sem. Odaérünk, minden rendben lesz. Csak Robot akartam megijeszteni, nem téged.
− Rám is hatott.
− Sajnálom.
− Rettentően fáj! Túl gyakoriak a fájásaim − fogja meg a kezem, és erősen szorítja.
− Lehet, hogy gyors szülésed lesz, és még a kocsiban világra jön! − próbálok viccelni, mire két halálra rémült sikoly a válasz:
−Ne!
Rob gyorsít. Maja hozzám hajol, és suttogva közli:
− Elfolyt a magzatvizem.
− Majd később szólunk neki − bólintok. Rob autója makulátlanul tiszta. Egy idegen nő testnedvei kikészítenék. Nekünk viszont most az kell, hogy biztonságosan elvigyen bennünket a kórházba.
− Miért raccsolsz hirtelen? − kérdezi halkan Maja.
− Agyi rövidzárlat − felelem ugyanilyen halkan.
Tíz perc múlva a betegfelvételen vagyunk. A nővér rövid vizsgálat után azonnal a szülőszobára viszi.
− Gyors szülés lesz − állapítom meg.
Rob hallgat.
− Maga jól van? − kérdezem őt.
− Az elmúlt két hétben, amióta először találkoztunk, több bizarr dolog történt velem, mint egész eddigi életemben.
− Kezdek a bőre alá mászni, hm? − lököm meg a vállammal a vállát.
− Szó sincs róla.
− És most? Megvárjuk, amíg megszül? − kérdezem fülig érő mosollyal.
− Dolgoznom kell − feleli.
− Elvinne a városba? − kérem, mert tudom, hogy úgysem engednének be Majához. Majd megszerzem valakitől a számát, és holnap meglátogatom.
Szűkszavúan bólint, majd némán sétálunk az autó felé. Leveszi a zakóját, és be akarja tenni a hátsó ülésre.
− Ne! − kiáltok rá, mire megtorpan.
− Pardon?
− Menet közben elfolyt a magzatvíz − válaszolok nagy sóhajjal.
− Az ülésemre? − néz a tett esetleges helyszínére Rob undorodva.
− Mivel nincs zéró gravitáció az autójában, attól tartok, a magzatvíznek nem sok választása volt, bele kellett szívódnia a kárpitba.
Mereven visszaveszi a zakót, és beül a volánhoz. Én pedig mellé.
− A magzatvíz kilencvenkilenc százaléka valóban csak víz, a maradék elenyésző részt pedig a glükóz és fehérjék mellett karbamid alkotja. Szinte tiszta víz − próbálom vigasztalni.
− Vannak gyerekei? − lep meg a kérdéssel, miközben tekintetét az útra szegezi.
− Ez most valami nem túl professzionális állásinterjú akar lenni? − húzom az agyát.
− Maga szerint szükségem lenne személyi fagyisra?
− Elég hideg maga anélkül is − vágok vissza.
Elhallgat, én pedig csak pár perc múlva szólalok meg újra, amikor megállunk a lámpánál:
− A tájékozottság összefügg a felkészültséggel. Ezért van rálátásom olyan dolgokra is, amelyek nem érintenek közvetlenül. Szeretek felkészült lenni.
Lassan felém fordítja a fejét, és esküszöm, az autóban ettől melegebb lesz. Érzem, hogy elpirulok, a szívem vadul ver. Mögöttünk dudálnak. Közben zöldre vált a lámpa.
Melyik szó izgatta fel így? Fogadnék, hogy a tájékozottság. Bár a legtöbb férfinak elég lett volna annyi: kész vagyok!
− Kellemes volt a tegnapi randija? − töröm meg a csendet.
− Igen.
− Ez volt az első?
− Igen.
− Lesz második?
− Igen.
− Volt őrült szex?
− Micsoda?!
− Elég monoton válaszokat ad. Csak ellenőriztem, figyel-e.
− Maga nem normális.
− Koszi a bókot. Amúgy az utolsó kérdésre tudom a választ.
− A pincérnősködés és a fagyiárulás mellett már felcsapott jósnőnek is?
− Nem, de az a pasas, aki szexeit egy jót, sokkal lazább lenne. Vagy lehetett rossz szex is, akkor viszont nem menne vele második randira. Szóval nem volt semmi. Esetleg egy olyan csók, amit a testvérének adna?
− Maga a legbosszantóbb ember a világon, Kamila.
Őszintén felnevetek, majd gyengéden megkérdezem:
− Milyen a lány?
−Amaga ellentéte.
Au. Rövid csend telepedik közénk.
− Most sértegetni próbál, vagy saját magát győzködi arról, hogy nem talál vonzónak?
− Nincsenek meg azok a tulajdonságai, amiket egy nőben vonzónak találok.
Megkérdezném, mik azok a tulajdonságok, de úgysem válaszolna, úgyhogy más taktikához folyamodom.
− A szexuális vonzalom feromonok kérdése, nem a racionalitásé.
− Egy civilizált társadalomban a racionalitásé az utolsó szó. Megérkeztünk.
Leállítja az autót, és kiszáll. Meg sem kérdezte, hova szeretnék menni, úgy tűnik csak a munkahelyéig hozott. Ez azt jelenti, hogy kizökkentettem. Jól van.
Én is kiszállok, és körbenézek a parkolóban. Pár méterre tőlünk épp Leo ballag. Micsoda véletlen!
− Leo! − kiáltok rá, és intek neki. Irányt vált, elindul felénk.
− Jó reggelt! Hogy kerülsz ide, Kamila? − kérdezi meglepetten.
− Egy nő szülni kezdett a házam előtt. Úgyhogy elvittük Robbal a kórházba. Hogy én mit keresek itt, azt magam sem tudom biztosan.
− Ez a bunkó meg sem kérdezte, hová akarsz menni.
− Azt mondta, a városba vigyem − szól közbe a bunkó, mire Leo forgatni kezdi a szemét.
− Ha menned kell valahová, állok szíves szolgálatodra!
− Köszönöm, inkább sétálok − mosolygok rá, és elindulok. Legalább elmegyek bevásárolni.
Tíz perccel később pittyen a telefonom. Új ismerősnek jelölést kaptam Leotól, és egy üzenetet.
L: Tudtam, hogy valahonnan ismerlek! − mondja Leo. − Eszembe jutott a neved. Láttam az előadásodat egy konferencián Pozsonyban. Háromnégy éve lehetett?
K: Mi vagy te, egy stalker, vagy mi? − kérdez vissza Kamila.
L: Gyere el ma velem ebédelni!
K: De hát nős vagy!
L: És a feleségemet határtalanul szeretem. Szóval akkor velem ebédelsz? K: Jó volt az előadás?
L: Remek.
K: Akkor megyek.
A tökéletes nő − 3. pont
MEGFELELŐ DIPLOMÁJA VAN
Robert indoklása: Elvárom, hogy mellettem egy képzett, intelligens nő álljon, általános műveltséggel. El tudom fogadni azt is, ha valaki megáll az alapszaknál. Ez egy lehetséges kivétel, ha a leendő partner vállalkozóként valamilyen kreatív tevékenységet végez. Egyénileg bírálom el a munkája igényessége és a szakmai sikerei alapján.
A szociális munkára való felkészítést, valamint az etika és filozófia szakokat nem lehet releváns végzettségnek tekinteni.
Kamila a Károly Egyetem Matematika-Fizika Karán, ökonometria szakon szerzett mérnöki címet.
A pont teljesült.
ROBERT
Párizsi tartózkodásom előtt havonta egyszer-kétszer ellátogattam Leonardhoz vasárnapi ebédre. Ma vasárnap van, tehát itt az ideje feléleszteni a régi szokásokat. Felhívom Mirát, megkérdezem, hogy van, és megerősítsem az esti találkozónkat. Holnap többnapos továbbképzésre utazik. Úgy ítéltem meg, hogy formálódó kapcsolatunk szempontjából szükséges lenne az indulása előtt még egyszer találkozni.
Be kell vallanom, általában erőteljesebb szexuális vonzalmat érzek, mielőtt személyesebb kapcsolatba kezdek egy nővel, de egyetlen találkozás után még nem vetném el a lehetőségét annak, hogy valami esetleg kialakul köztünk. Különösen nem így, hogy Mira olyan sok szempontból tűnik tökéletesnek.
Megcsörren a mobilom. Eltöprengek, felvegyem-e, végül megteszem.
− Robert! − szól bele, mielőtt megszólalhatnék.
− Anya.
−Hogy vagy?
− Jól
− És van esetleg valaki, aki érdekel?
Nem is tudom miért, de Kamila jut eszembe. Kivételes képessége van arra, hogy kéretlenül befurakodjon az ember gondolataiba.
− Elkezdtem találkozgatni egy nővel. Mira a neve.
− Mikor ismerhetem meg? − faggat tovább anyám.
− Még nagyon az elején tartunk.
− Nem jössz ma el velem ebédelni? − kérdezi.
− Már van programom. Igazából indulnom is kell − térek ki a további kérdések elől.
−Aha. Rendben. Szia!
Leteszem a telefont, és megkönnyebbülve fújom ki a levegőt. A huszonhetedik hét családi kötelezettségei teljesítve. Kicsit megmasszírozom a mellkasom, kinézek az ablakon... és meglátom Kamilát, amint szó szerint táncol az utcán. Sárga nyári ruha van rajta, a haja lobog mögötte, amikor tesz egy bolondos piruettet, bár semmilyen zene nem szól.
Lába között ott cikázik az a kalózmacska. Ha Kamila a kutyájának szerezne egy falábat, akár hajóra is szállhatnának, és elhajózhatnának valahová jó messzire tőlem.
Még egyszer megnézem őt magamnak. Olyan boldognak tűnik! A fenébe, éreztem én valaha ilyet?
Elégedettséget érzek, amikor hetek munkája után létrehozok egy bonyolult modellt, ami a bevezetés után úgy működik, mint egy jól olajozott szerkezet. Mindig kellemes érzés, amikor elérem a célom. Az útközben elkövetett hibák csak kihívások, nem akadályok.
Szeretem ezt az érzést. Azt hittem, ez a boldogság, de amikor látom Kamilát, az arckifejezését... érzem, ennek valami másnak kell lennie.
Mikor éreztem utoljára boldogságot? Amikor Párizsban találkozgattam Genevieve-vel. Sok jó szexben volt részünk, és utána mindig elégedett voltam. De ez sem boldogság. Vagy amikor vasárnapi ebédek alkalmával láttam Leonardot és Anitát a gyerekeikkel, akkor megmozdult valami a mellkasomban. De az... az sem volt boldogság. Feltételezem, hogy inkább vágy egy saját család iránt. A boldogság valószínűleg a családalapítással jön majd. Persze ez a megfelelő partner kiválasztásától függ. Amikor Leonard és Anita a gyerekeire néz, hasonló arckifejezést látok, mint Kamilánál. Csakhogy ő a körülményektől függetlenül is képes előidézni magának ezt az érzést. Érdekes. Ez megérne egy kisebb kutatást.
Előveszem a mobilom, és rákeresek a boldogság biokémiai hátterére. Szerotonin, oxitocin, dopamin és endorfin. Elsősorban élményekhez és eseményekhez kapcsolódnak, de bizonyos ételek is elősegíthetik a felszabadulásukat. Beépítem őket az étrendembe, és figyelni fogom a változásokat. Van még egy kis időm, így előkészítek egy szakmai folyóiratba szánt cikket. Végül kinyitom az ajtót, és meglátom, hogy Kamila macskája ott ül a lábtörlőmön.
− Tűnj el! − mordulok rá.
Csak bámul rám. Lehet, hogy a fizikai fogyatékossága mellé valamiféle mentális is társult. Dühösen fújtat, amikor lábbal arrébb tessékelem. Esküdni mernék, hogy megsértődött.
Leonard felé haladva egy londoni matematikai konferencia anyagát hallgatom. Ki sem szállók az autóból, de már hallom a gyerekek nevetését. A vállam ellazul. Fogom a bort és a virágot, becsöngetek, majd belépek az udvarra. Ledermedek, amikor körülnézek. Mit keres itt Kamila? Ez valami hallucináció, amit a reggelim váltott ki? Gombás omlettet ettem, és talán véletlenül légyölő galóca került a gombakeverékbe. Remélem, így van, mert ez még mindig a jobbik opció lenne, így ugyanis meg tudom magyarázni a helyzetet.
− Barátom, örülök, hogy látlak! − lép hozzám Leonard, és megveregeti a vállam.
Hiába pislogok, Kamila nem tűnik el.
− Szeretnél valamit mondani nekem?
− Ma Kamila is velünk tart − jelenti be ünnepélyesen.
Semmi légyölő galóca, semmi remény a nyugalmas ebédre.
− Miért?
Esküszöm, ha ez valami őrült próbálkozás arra, hogy összeboronáljon minket...
− Mert azon a napon, amikor szültél − horkan fel −, meghívtam őt ebédre. Kedvelem őt, és szerettem volna, ha a feleségem is megismeri.
− Miért nem figyelmeztettél előre?
− Mert ismerlek. Nem jöttél volna el.
Ez mondjuk igaz.
Odafutnak hozzánk a gyerekek, a kis Anita hét-, a kis Leo ötéves. A barátaim nem vitték túlzásba a kreatívkodást utódaik nevének kiválasztásánál. Lelkesen üdvözölnek, egy-egy kezembe csimpaszkodnak, majd a nők felé húznak. Igyekszem kerülni Kamila tekintetét.
− Anita − mosolygok a magas, barna nőre. Megölelem, és puszit adok az arcára. Beleszippant a virágcsokorba, amit hoztam.
− Gyönyörű, köszönöm! − ragyog fel a szeme.
Végül Kamilára nézek, mert ez az alapvető illem elengedhetetlen része.
− Kamila − biccentek felé.
Provokatívan elmosolyodik, és szélesre tárja a karját.
− Én is kapok ölelést?
A gondolat, hogy hozzáérjek, nyugtalanít. Még emlékszem, milyen érzés volt, amikor megbotlott, és én elkaptam. Meg arra is, amikor a válla hozzám ért a kórházban. Ölelés. Olyan kicsi. Hol is simulna össze a testünk, ha... Megrázom a fejem. Mik jutnak az eszembe?
−Nem.
− Hónapokba telt, mire felhagyott azzal, hogy kézfogással üdvözöljön − szól közbe Anita.
− Értem. Olyan, mint egy vadállat. Türelem kell hozzá, mire engedi, hogy megsimogassák.
Anita nevet, az én ingerültségi szintem pedig jelentős emelkedésbe kezd.
− Milyen állat? − kérdi a kicsi Leo.
− Mókus? − felel kérdéssel Kamila csillogó szemmel, mire eszembe jut az infantilis pizsamája, ami alatt tisztán kirajzolódott a mellbimbója.
− Hozok Rob bácsinak mogyorót! − kiáltja a kis Anita, és beszalad a házba.
Kamila szája sarkában huncut mosoly játszik.
− Van bármi esély arra, hogy normálisan fogtok viselkedni?
− Aligha − válaszolja Kamila. Legalább őszinte.
− Én ilyennek szeretem − teszi hozzá Anita, majd karon fogja Kamilát, és az asztalhoz vezeti.
− Én is − mondja Leonard.
Én nem. Ez az egész család egy áruló banda.
Asztalhoz ülünk, Kamila helyet foglal velem szemben. Láthatóan mindenki jól érzi magát, beszélgetnek és nevetnek, én pedig először érzem magam feszélyezettnek Leonard családja körében. Csak a közvetlenül nekem célzott kérdéseknél szállók be a társalgásba, akkor is röviden. Képtelen vagyok ellazulni. Miért? Miért reagálok rá ennyire észszerűtlenül? Miért zavar annyira a jelenléte? Miért nem tudom elhessegetni a testére simuló ruhák gondolatát? Miért találom ilyen vonzónak, amikor a listám szerint abszolút alkalmatlan?
A leves után Leonard és Anita feláll, elviszi a tányérokat, és már következik is a második fogás.
− Tényleg ennyire borzasztó, hogy itt vagyok? − kérdezi Kamila szinte gyengéden.
Rá sem nézek, végiggondolom a választ. Nem mondhatom ki az igazat, mert... azzal elismerném, hogy hatással van rám. Bevallanám, hogy a puszta létezése képes kizökkenteni az egyensúlyomból.
− Nem szeretem a meglepetéseket.
− Sajnálom, hogy nem szóltak magának a jövetelemről.
Ránézek.
− Maga tudta.
− Tessék? − ráncolja a szemöldökét.
− Mármint tudta, hogy én nem tudok arról, hogy maga is itt lesz. Különben velem akart volna jönni kocsival.
Félrebillenti a fejét, az ajkába harap. Enyhe izgalmat érzek. Nevetséges. Kicsi. Alkalmatlan. Furcsa. Fagyit árul. Retardált állatokat gyűjt. Elfogadhatatlan, hogy ilyen érzéseim legyenek vele kapcsolatban! Logikátlan!
− Hm. Az intelligens férfiak szexik.
Hunyorítva nézem, de ekkor visszatér Anita és Leonard.
− Mesélj valamit magadról, Kami! − kéri Anita. − Van barátod? És milyen a családod? Szereted a munkád? Mit csinálsz szabadidődben?
− Profilt akarsz létrehozni nekem egy randioldalon, vagy mi? − húzza el a száját Kamila.
− Leonard, hallgass!
− Robnak is van − szúrja közbe ez az áruló.
− Nem hiszem el! − kiált fel Kamila vidáman. − Tényleg?
− A nők őrült, perverz ajánlatokkal bombázzák! − mondja Leonard lelkesen.
− Apa, mit jelent az a szó, hogy perverz?
Anita villámló tekintettel néz a férjére, aki így magyarázza a lányának:
− Azt, hogy illetlen, nagyon illetlen.
− Tehát amikor Leo megmutatja nekem a középső ujját, az perverz?
Ezután percekig tartó felvilágosításféle következik kicsi Anitának, a végén az apja tíz eurót ígér, ha soha többé nem mondja ki ezt a szót.
− Szóval az a randevú, amin volt... − tér vissza Kamila az eredeti témához, amikor a kicsi Anita elmegy játszani − egy randioldalas nővel történt?
Kelletlenül bólintok.
− Nagyon érdekelne a profilja, Rob. Megnézhetem? − kacsint. − Kérem!
− Nem, már töröltem.
− Valóban? − néz rám Kamila csalódottan. − Nagyon különleges lehetett az a randi, ha máris törölte a profilját.
− Vagy csak meg akarta védeni magát az újabb ellenállhatatlan ajánlatoktól − vág közbe Leonard. − Szerencséd van, Kami, ugyanis mentettem le képernyőképeket Rob profiljáról.
Kinyújtja a telefonját, Kamila kezébe adja, mire Anita is azonnal fölé hajol. Hitetlenkedve figyelem őket.
− Miért tetted ezt?
− Mert jó barát vagyok. Ha egyszer összeházasodtok Mirával, ez a profil remek esküvői sztori lesz.
− Hisz ez a profil pontokba van rendezve − lepődik meg Kamila. − Kicsit olyan, mint egy bevásárlólista.
− Világos és tömör. Áttekinthető − védekezem.
− Megmutatja nekünk a zsákmányát is?
− Nem − zárom le a beszélgetést.
Kamila látványosan sóhajt, és visszaadja a mobilt Leonardnak.
− Nincs barátom, de miután most már tudom, hogyan kell fogni egyet, talán hamarosan lesz.
Valami megböki a lábamat az asztal alatt. Ez a nő megrúgott engem? Gondolkodás nélkül visszarúgom. Elvigyorodik. Milyen gyerekes!
− Hogy visszatérjek a kérdésekhez, a szüleim a szomszéd városban laknak. Egy kicsit ők is hibásak, hogy egyedül vagyok. Olyan férfit akarok, amilyen az apám.
− És ő milyen? − érdeklődik Anita.
− Erős, büszke, bölcs, ügyes, de mindenekelőtt szerető apa és férj.
− Mit dolgozik az édesapja? − kapcsolódom be a beszélgetésbe. Kamila a szemembe néz, ezt valamiért csábítónak érzem.
− A Nemzeti Tudományos Kutatóközpontban dolgozik. Ő és az anyukám is.
− Milyen tudományterülettel foglalkoznak? − kérdezem gyanakodva. Biztos csak szórakozik velem.
− A szupravezetéssel.
Nem tudom elrejteni a meglepetésemet, amikor leesik, hogy komolyan mondja.
− A szülei tudósok, maga pedig fagyit árul?
Ez legalább megmagyarázza a tudásszomját, bár a genetikai potenciálját meglehetősen elpazarolta. Felháborodva hunyorít. Megbántottam? Valószínűleg ezzel a megjegyzéssel átléptem a tapintat határát.
− Pontosan. És a maga szülei mit csinálnak? Amellett, hogy azon gondolkodnak, hol rontották el? − vonja fel a szemöldökét, és újra belém rúg.
Fojtott nevetés hallatszik. Ezúttal nem rúgok vissza, felnőtt vagyok. A sértést is figyelmen kívül hagyom.
− Nem csalódottak a szülei amiatt, hogy így alakította az életét? − kérdezem inkább.
− A szüleim szeretnek. Azt szeretnék, hogy boldog és jó ember legyek. Hidegen hagyja őket, hogy fagyit árulok, lehetnék akár az angol királynő is.
Megpróbálom rendezni a gondolataimat, mert a szavai telibe találták a legérzékenyebb pontomat. A szüléimét mindig csak az eredményeim érdekelték, amelyekkel dicsekedhettek. Osztályelső vagyok? Rendben. Ez az alap. Nem én értem el a legjobb eredményt a teszten? Többet kell dolgoznom, különben semmire sem viszem. Ha nem vagyok jobb mindenkinél, mintha nem is léteznék. Őket az eredményeim érdekelték, nem én.
− Elnézést kérek! Meglepődtem, és rosszul reagáltam − préselem ki végül magamból a kellemetlen csend után.
− Én is bocsánatot kérek. Nem volt szép, amit mondtam − sóhajt nagyot Kamila.
− Amikor ti ketten kiabáltok egymással, az többnyire csókolózással végződik − szólal meg a kicsi Anita. Az anyja mellett áll, aki a beszélgetés alatt megjavítja a babát. Azt, amelyiknek Leo kitépte a végtagjait. És hozott nekem egy tál mogyorót. Ez ma már a harmadik.
Az asztalnál oldódik a feszültség, a három felnőtt felnevet. Kamila ismét hozzám ér az asztal alatt. Egész testemben megfeszülök, mert ez az érintés gyengéd. Egy pillanatra összezavarodom, aztán rádöbbenek, hogy nincs rajta cipő. Ellököm magam az asztaltól, majd hirtelen felállók.
− Ki kell mennem.
Bezárkózom a fürdőbe, a tükörbe nézek, kritikusan tanulmányozom végig a testemet. Össze kell szednem magam! Úgy viselkedem, mint egy idióta! Megmosom az arcom hideg vízzel.
Mezítláb ért hozzám.
Értem az ilyen finom kommunikációs jelzéseket, több pszichológiai könyvet is olvastam a témáról. Nem volt benne semmi szexuális, inkább... egyfajta békülési gesztus. Ugyanakkor rám mégis szexuálisan hatott. És ez valószínűleg neki sem kerülte el a figyelmét.
Nem tudom, vajon az zavar-e jobban, hogy átlát rajtam, vagy az, amit belőlem ez az ártatlan érintés kiváltott.
Mira! Mira az a nő, aki hozzám való.
Meg kell szabadulnom ezektől az ostoba érzésektől. Mégpedig a lehető leggyorsabban.
Visszamegyek, és befejezem az ebédemet. A hangulat könnyedebb, kevésbé intim. Ennek ellenére alig kapcsolódom be a beszélgetésbe. A gyerekek befalják a desszertet, majd elindulnak a medencéhez. Lassan feloldódik bennem a feszültség, mivel Kamila nem foglalkozik velem, Anitával beszélget. Leonard csendben ül mellettem.
− Hogy találtad meg a profilomat?
Nem árultam el neki, melyik randioldalt használtam.
− Ismerlek, Rob. Felmérted az oldalakat, és a legjobbat választottad. Egyébként tudom, nagyjából mit vársz a nőktől. Összeraktam egy női profilt, rászűrtem a követelményeidre, és megtaláltalak.
− Te voltál az, aki orális szexet ajánlott, ugye? − esik le.
− Csalódott vagy, kandúrom?
− Elmebeteg vagy.
− De nem diagnosztizált. Mi a helyzet Mirával? − vált témát Leonard.
− Ma lesz a második randink.
− Tényleg tetszik?
− Igen − bólintok. − Miattam hívtad ide Kamilát?
− Húsz százalékban − vallja be. − Lenyűgöz, ahogyan reagálsz rá. Te is tudod, milyen szokatlan ez. Nyolcvan százalékban pedig azért, mert tetszik, és szerettem volna, ha összebarátkozik Anitával. Ennyire zavar?
Ezt szeretem Leonardban. Néha idegesítő, túlságosan barátságos, azt hiszi, vicces, amikor idiótán viselkedik, de egyenes kérdésre egyenesen válaszol.
Nagyot sóhajtok. Nem arról van szó, hogy Kamila zavar. Valójában az zavar, ahogyan mellette érzem magam. Nem tudnám neki elmagyarázni, mi zajlik bennem, ezért elhallgatok.
A nők felnevetnek, én pedig újra Kamilára nézek. A fejét hátradönti, a haja csillog a napfényben. Őszintén és hangosan nevet, mintha nem lenne semmi titkolnivalója, mintha mindent megmutatna a világnak. Örülök, hogy nincs ma rajta szemüveg.
Leonardnak nem válaszolok. A kávé után már egészen nyugodtnak érzem magam, csendben figyelem a beszélgetést. Anita marketingterületen dolgozik, dizájnokat és lógókat tervez, épp most mutatja a projektjeit Kamilának.
− Úgy látom, használod a munkádban az aranymetszést − jegyzi meg Kamila, én meg abban a pillanatban odakapom a fejem. − Kevés dolog nyűgöz le annyira a matematikában, mint az univerzális érvényessége. Nem lenyűgöző, hogy egyetlen konstans alkalmazható emberi arcra, természetre, piramisokra és dizájnra?
− Kamila, milyen iskolában tanult? − szakítom félbe hirtelen. Mindig vonzottak az okos, művelt nők. Azonban még sosem izgatott fel egyetlen nő sem a hirtelen felvillantott intelligenciájával. Mi történik velem?
− A Károly Egyetem matek-fizika szakán − fordul felém, és finoman elmosolyodik.
− Komolyan kérdezem − rázom meg a fejem.
− Hihetetlennek tartja? Kitüntetéssel végeztem. Négy évvel maga után.
Tényleg komolyan mondja!
− Akkor miért árul fagyit? − kérdezem értetlenül.
− Mert ez örömmel tölti el a szívemet.
Úgy tesz, mintha ez normális, teljes értékű válasz lenne. Mintha rendben volna.
Nekem ez már sok.
Felállók, felveszem a zakómat, és szó nélkül az autóm felé veszem az irányt. Otthagyom őket.
KAMILA
− Szerintem most egy világ omlott össze benne − jegyzi meg Leo lenyűgözve.
− Miért ilyen? − kérdezem kíváncsian.
− Mindannyian a gyerekkorunk termékei vagyunk − néz rám, és megvonja a vállát. − Rob jó ember, ha átjutsz a merev és túlszervezett rétegein.
− Szerintem tetszel neki − szól közbe Anita, mire felnevetek.
− El sem hiszem, hogy veletek barátkozik. Sokkal jobban hasonlítotok rám, mint rá.
− Mi vagyunk az egyetlenek, akik elviselik − mondja Anita, Leo pedig kihúzza magát, és pont úgy néz, mint Rob.
− Különböző tanulmányok bizonyítják, hogy a nem elegendő mennyiségű társas érintkezés magasabb vérnyomáshoz vezet. A veletek való kapcsolat preventív jellegű − utánozza őt.
Hangosan felnevetek.
− De valahol félúton az egészséges vérnyomása felé elkezdett őszintén szeretni minket. Tényleg.
− Tudom − bólintok. − Örülök, hogy vagytok neki.
Magányos, bár ezt magának sem vallaná be.
− Segítene, ha abbahagynád előtte a raccsolást − javasolja Leo óvatosan.
− Nehéz elmagyarázni, de nem tudom kontrollálni − vonom meg a vállam. − Csak... úgy megtörténik. Lehet, hogy valami agyi rendellenességem van.
− Ezt előtte ne mondd, mert kihúz egy újabb pontot a tökéletes listájából!
− Tökéletes lista? Az meg micsoda? − hajtom oldalra a fejem.
Mindketten megtorpannak, ez valószínűleg olyasmi, amit nem akartak elmondani. Némán várok. Valami csak kibukik belőlük.
− Nem mondhatod el neki, hogy tudod. Megölne. Esküdj meg!
Jól szórakozom ezen, de komoly arckifejezés kíséretében a szívemre teszem a kezem. A másik kezem ujjait az asztal alatt keresztbe fonom. Biztos, ami biztos.
− Esküszöm, nem mondom el, hogy tudok a tökéletes listájáról! Ha megszegem, soha többé ne legyen orgazmusom! Semmilyen módon.
− Te aztán tudod, hogyan kell bizalmat szerezni − reagál Anita elakadó lélegzettel.
− Szóval, miről van szó?
− Rob listát vezet azokról a dolgokról, amelyeket egy tökéletes nőtől elvár.
− Miféle dolgokról? − kérdezem óvatosan, bár nem vagyok biztos abban, hogy valóban hallani akarom.
− Nem tudom pontosan, igazából soha nem láttam magát a listát.
− De valamit tudsz...
− Ahogy bizonyára észrevetted, Robot alapvetően a logika irányítja. Nem veszi figyelembe a szerelmet és az érzelmeket, egy hosszú távú kapcsolatnál az értelemre alapoz. Ő azt akarja...
− Nem kell őt megvédened − állítom meg. − Bökd ki!
− Magasság. Végzettség. Karrier. Vallás.
− Mennyi pontból áll ez az ő híres listája?
− Tizenkettő. Azt hiszem.
A tökéletes lista.
− Tökéletes nőt keres? Aki megfelel minden követelményének?
Leo bólint.
− Talált már valaha ilyet?
Megrázza a fejét.
− Akkor beéri kevesebb egyezéssel?
− Vannak szabályai. Szexuális kapcsolathoz hat pont kell. Élethosszig tartó kapcsolathoz a teljes pontszám.
− És az én agyi rendellenességem? Van követelmény az egészségi állapotra vonatkozólag is?
Leo bólint.
− Ez elég undorító − állok fel elkedvetlenedve. − így kategorizálni a nőket! Mintha valami árucikkek lennénk, amiket a boltban választasz ki. Iszonyúan megalázó és lekezelő.
Hirtelen minden értelmet nyer. Dühösen csípőre teszem a kezem.
− Én nem illeszkedem a listájába, igaz?
− Mindannyian a gyerekkorunk termékei vagyunk − ismétli Leo.
− Felnőtt férfi! − förmedek rá. − Nem bújhat a gyerekkora mögé. Lehet oka a viselkedésének, de mentsége nem. A saját életét ő irányítja. Megváltoztathatja.
Tökéletes lista. Seggfej!
Ó, annyira dühös vagyok!
− Ne légy ilyen szigorú vele!
− Szigorú? Hiszen egy... troli! − fordítom a tekintetem Adela felé.
− Nekem inkább ijedtnek tűnik. Fél szeretni, ezért magas falakat húz maga köré és kitalált egy lüké listát.
− Szegény, rémült, harminchárom éves kisfiú! − morgom gúnyosan. − Komolyan, legszívesebben feldugnám azt a listát a fenekébe.
− Milyen vérszomjas vagy! − nevet fel Adela. − Velem nem voltál ilyen az alatt a három év alatt, amíg próbáltam elhagyni a férjem. Velem türelmesen viselkedtél. Támogattál. Vártál. Hittél bennem. Ilyen nehéz elfogadni, hogy ő még nem tart ott? Hogy őt is támogatni kellene?
Nagyot sóhajtok, és lehuppanok mellé. Igaza van. Adela is az idegeimen táncolt, amikor visszament a barom férjéhez, mégis mellette maradtam. Vártam. Hittem.
Miért érintett ennyire rosszul Rob listájának a létezése?
− Nem akarom, hogy egy hülye lista alapján ítéljenek meg − vallom be.
− Főleg úgy, hogy a kritériumai szerint nyilvánvalóan nem vagyok elég jó. Ez sért, dühít és elszomorít egyszerre.
− Kamila, Kami... − fogja meg a kezem Adela. − Ha van valaki ezen a bolygón, aki el tudja feledtetni vele azt a listát, az te vagy.
Gyanakodva nézek rá, igyekszem elnyomni a meghatottságot.
− Szerintem csak azért mondasz szép dolgokat, mert azt akarod, hogy vigyázzak Zorkára, ugye?
− Igazat mondtam. És igen, azt akarom.
− Tudod, hogy Zorka egy osztályba jár Rob legjobb barátjának a lányával? − mosolygok rá. − Láttam a közös fotójukat a könyvespolcukon.
− Tényleg? Hogy hívják?
− Anita.
− Igen, tudom, melyik kislány az. Nagyon aranyos. De most... − néz rám sokatmondóan Adela − menj és fürödj meg!
Fürödjek meg? Fürödjek meg?!
Egy pádon ülünk a városközpontban, várjuk, hogy Zorkának véget érjen a napközis tánctábora.
Fürödj meg!
De gonosz! Ez tetszik nekem. Hát jó. A szívem izgatottságtól és az adrenalintól fűtve dübörög a mellkasomban. Meg persze az örömtől is. Szó nélkül felállók. Leteszem a telefonomat és a pénztárcámat. Először megfontolt léptekkel indulok, majd futni kezdek.
Látványosan beugróm a szökőkútba, és igyekszem nem gondolni a víz állapotára. Felbukkanok, és félresöpröm a hajam a szememből. Adela úgy nevet rajtam, mint aki megőrült, én pedig bemutatok neki. Aztán a látóteremben felbukkan két járőr.
− Jó napot, rendőr urak! − mosolygok rájuk ártatlanul, majd felállók, és kilépek a szökőkútból. − Milyen szép napunk van ma, ugye?
− Talán túl meleg is? − mondja egyikük, és a csuromvizes ruhámra mutat.
−Á, ez... öhm... elestem.
− Nekifutásból ugrott bele.
Felsóhajtok, és közelebb lépek. Figyelmen kívül hagyom, hogy nagyjából az egész tér minket bámul.
− A barátnőmmel játszunk egy játékot. Furcsa feladatokat adunk egymásnak, például megkérjük, hogy fürödj ön meg, amit azután a másiknak azonnal teljesítenie kell. Biztos maguk is szeretnek valamilyen játékot, tudják, milyen az... A vágy, hogy mindenképp nyerjenek. Póker? Nyerőgépek? Kanaszta? − próbálkozom. − Nem volt más vízforrás a közelben, nem volt választásom.
− Akkor biztosan megérti, hogy nekem sincs választásom − feleli a rendőr szigorúan, és előveszi a büntetőcédulát.
Az eredetileg ötven eurós bírságot lealkudom húszra és egy ígéretre, hogy soha többé nem mászom be egyetlen szökőkútba sem. Ezt azonban valószínűleg nem tudom majd betartani, de legközelebb biztosan alaposan körülnézek, mielőtt belevetem magam bármelyikbe is.
− Így nem enged fel a buszra a sofőr, haza kell vinned − mondom Adelának, miután elbúcsúzom a rendőröktől.
− Szervizben van a kocsim. Nagyon sajnálom, Kamila.
− Egy fenét sajnálod − mondom, és ez a dög megint csak felnevet.
A buszsofőr rövid győzködés után végül felvesz. Azt hiszem, két dolog miatt. Az első − megígértem, hogy nem ülök le, és az üres buszon végig állni fogok, hogy ne áztassam el az ülést. A második − habár mellem nincs, de mellbimbóm igen, ami elég szembetűnő az átázott sárga ruhámon keresztül. A sofőr inkább hozzá beszélt, mint hozzám. Saját testet előnyként használni hihetetlenül hasznos fogás!
Az eredmény − már majdnem hazaértem. Félig meg is száradtam. A nap lemegy, fúj a szél, kezdek fázni. Ahogy közeledek a házamhoz, a házainkhoz, újra elönt a düh Rob miatt. Adelának igaza van, tudom, hogy igaza van, de ez nekem személyes. Felbosszant, hogy minősít engem.
Nincs itthon a kocsija, és nem ég nála a villany. Biztos randin van azzal nőszeméllyel, aki teljesíti a hülye listája összes pontját. Dühösen beviharzok a házba, levetkőzöm, lezuhanyzom, de sokáig nem jön álom a szememre.
Hallom, mikor ér haza, és megkönnyebbülök, amikor csupán egy ajtócsapódást hallok. Ha ma mással feküdt volna le, az már nekem is túl sok lenne.
Csak éjfél után sikerül elaludnom. Hajnali ötkor felkelek, kivonszolom az álmos Mandragórát az istállóból, kivezetem az udvarból, és egy kis segítséggel ráveszem, hogy ugorja át Rob díszes, borzalmasan haszontalan kerítését.
− Menj! − suttogom, és áttolom a tökéletes gyepére. − Ha megtalálod a listát, edd meg! Állj bosszút értem, Mandy!
Talán ezzel átléptem egy határt, vagy esetleg többet is, de nem érdekel. Megkönnyebbültem. Egy nőnek tudnia kell, hogyan álljon ki magáért.
Visszabújok az ágyba, és magamban elbeszélgetek vele. Vele mindig elég jónak és szeretettnek éreztem magam. Mindig biztatott, hogy higgyek magamban. Mindig hitt bennem. Elmesélek neki mindent, ami ma történt. Szinte hallom, ahogy nevet. Ezért a kecskés mutatványért biztos büszke lenne rám.
ROBERT
Reggel nem a komolyzene ébreszt, hanem az az ütődött kecske. Ráadásul fél órával a hivatalos ébresztőm előtt. Sosem voltam oda az állatokért, de amit ez iránt érzek... Mire megcsörren a vekker, már kecskehúsos recepteket nézek az interneten. Az eredmény? Ennek a kecskének a húsa sem jó, büdös. A terv az, hogy délután átmegyek Kamilához, és beszélek a fejével. Ez így nem mehet tovább. Aztán a munkahelyemen írok egy listát a lehetséges megoldásokról. Talán segítene, ha a kecskét az udvar elkerített, tőlem legtávolabbi részébe vinné, hogy csökkentse a zajt. Vagy felkeresek pár farmot, ahol befogadnák. Felhívhatom az állatorvosi rendelőt is, hátha létezik valamilyen beavatkozás, ami mérsékelné a kecske hangját. Elhatározásom után elégedetten megreggelizek, és elindulok dolgozni.
Amikor kinyitom a bejárati ajtóm, először a szag csap meg. Aztán mekegés hallatszik, ebből tudom, hogy a közelben van. És akkor... meglátom. Az a kecske tényleg az én udvaromon van. Pofájából kilóg a kedvenc ingem ujja. Hitetlenkedve meredek rá, ő meg énrám. Aztán lehunyja a szemét, és... a bejáróm kellős közepére piszkít.
− Kamila! − ordítok fel, és a háza felé veszem az irányt. Menet közben megragadom a kecskét a nyakörvénél fogva... Ki ad nyakörvet egy kecskére? Vonszolom magam után, még ha mekeg és ellenkezik is közben. Kivágom a kaput, belépek Kamila udvarára, és eltaszítom magamtól Háromlábat, aki az üdvözlésemre érkezett.
− Ne közelíts, különben nem állok jót magamért! − figyelmeztetem a fekete bakkecskét, miközben dühösen méreget.
− Kamila! − zörgetek be az ajtaján.
Kinyitja. Már megint az a fura pizsama van rajta és... szemüveg. Miért foglalkozom a szemüvegével? Még ha dühös is vagyok, ahogy ránézek, azt érzem... Nem, nem érzek semmit.
− Mi az? Ég a ház? − kérdezi álmosan, miközben ő maga a megtestesült ártatlanság. De győz a dühöm.
− A kecskéd megzabálta az ingem, és odaszart az udvarom közepére.
A lány szeme elkerekedik.
− Mit keresett a kecském az udvarodban?
Frusztrációm a kitörési ponthoz közelít. Ez nem történhet meg.
− Honnan tudjam?
− Ne kiabálj velem! − ellenkezik, akár egy sértett hercegnő.
− Kiabálni fogok veled, amíg nem tudod a hülye kecskédet a saját udvarodon tartani.
− Ne beszélj így Mandragóráról! − emeli fel ő is a hangját. − Ez nem történt volna meg, ha rendes kerítésed lenne, nem ez a csicsás, nevetségesen drága... szar!
Ahogy ott áll a rettenetes pizsamájában, a még rettenetesebb érveivel, miközben nem tudja kiejteni az r betűt, olyan kétségbeejtően apró! És az a szemüveg megmagyarázhatatlan módon felizgat. Az agyam működése leáll. Hirtelen magamhoz húzom, és megcsókolom. Fel kell őt emelnem a levegőbe, hogy elérjem. Biztosan liliputik vannak a rokonságában. Egy újabb pont a listámról, ami nem teljesült. A nyakam köré fonja a karját, a szája az enyémmel küzd.
− Hülye vagy − morogja, és a lábát a derekam köré fonja.
− Te pedig bolond − felelem, majd a nyelvem a szájába csúsztatom.
A falhoz szorítom, egyre közelebb akarok kerülni hozzá. A hajamat markolja, miközben a szája... Mi van ebben a nőben?
Az ajkamba harap, majd megmozdítja a csípőjét, és érzékien hozzám dörgölőzik. Le akarom tépni róla azt az idétlen pizsamát, ledönteni az ágyra és... Megállók. A francba. A francba!
Kissé elhúzódom tőle. Tekintete ködös, az ajka nedves a csókunktól. Majdnem újra megcsókolom... majdnem. Aztán a tekintete kitisztul. Elengedi a hajamat, és leengedi a lábát a földre. A farkam tiltakozik, amikor elengedem. Egyikünk sem szólal meg. Megfordulok, és elmegyek. Lehet, hogy elköltözöm.
A tökéletes nő − 4. pont
ATEISTA
Robert indoklása: Mint matematikus a logikára és a tényekre támaszkodom. Nem tudok együtt élni olyan személlyel, aki egy probléma megoldása esetén a transzcendenciához fordul ahelyett, hogy empirikus módszereket keresne. Nem értek egyet azzal, hogy a gyerekeink bármilyen vallási szertartáson részt vegyenek, amíg nem elég nagyok ahhoz, hogy maguk döntsenek.
Kamila hite: Természetesen hiszek Istenben. Miért ne hinnék? Néha beszélek is hozzá. Habár beszélgetésünk egyoldalú, de afelől kétségem sincs, hogy hallja.
A pont nem teljesült.
KAMILA
Micsoda csók volt! Engem még senki sem csókolt ilyen kiéhezetten, ilyen szenvedélyesen és vadul. Tudtam, hogy ez valahol ott van benne. Tudtam.
Ledőlök az ágyra, és álmodozva végigsimítok az ujjaimmal az ajkamon. Elraktározok az emlékezetembe minden érintést, minden érzést: a kezét a testemen, a puha haját az ujjaim között, a mohó száját és a rövid borostát, amely felsértette arcom finom bőrét.
Ah. Ahh! Teljes nyugalommal dobom át neki azt a kecskét minden reggel.
Átéltem egy filmes csókot − írom Adelának.
A: Megnyalogattad a képernyőt?
K: Robertet nyalogattam meg. Muhaha!
A: Gusztustalan vagy.
K: Te kezdted! És irigykedsz!
A: El sem hiszem, hogy megcsókolt valakit, aki olyan pici, mint te. Hozott magával egy olyan kisgyerekeknek való összecsukható sámlit?
A: Ráadásul raccsolsz. Nem vagy valami nagy fogás.
K: A felhasználó blokkolva.
A: De komolyan... Részleteket kérek!
A: Kami...
A: Kamilácska, na gyerünk, bökd már ki! Mindketten tudjuk, az én egyetlen szexuális életem gyakorlatilag annyi, amennyit te mesélsz a tiédről.
A: Kérlek!
K: Még!
A: Kérlek! Kééérlek! Mondj el mindent!
K: Dühös voltam rá a listája miatt. Ezért átdobtam hozzá a kerítésen Mandragórát. Reggel rám tört, és kiabált velem, mert megette az ingét. Én is rákiabáltam, és akkor nekem esett. Olyan volt, mint az az esős jelenet a Szerelmünk lapjaiból'. Csak még jobb, még szenvedélyesebb!
A: A dereka köré fontad a lábad?
K: Igen!
A: A francba! Ha előre tudjuk, felállhattam volna a háztetődre, és önthettem volna rátok vizet egy kannából.
K: Az tökéletes lett volna.
A: Milyen volt a csókja?
K: Mintha egy kis fürge hal úszkálna a szádban.
A: Néha tényleg utállak. Elrontottad a szexuális fantáziámat.
K: Haha! De komolyan, mik a lehetőségek?
A: Nyálas, körbenyalogató, aki nem használja a nyelvét, aki csak a nyelvét használja, aki a fogkövet is ellenőrzi?
K: Szenvedélyes, vad, intenzív, megfelelően használja a nyelvét, a fogait és az ajkát. Olyan csók volt, amitől automatikusan gátlástalan, állatias szexre gondolsz.
A: Most felizgultam.
K: Én is.
A: Mi lesz most veletek?
K: Sejtelmem sincs. Feltételezem, úgy tesz majd, mintha meg sem történt volna.
A: Remélem, minden alkalommal feláll majd neki, amikor rád néz.
K: Szerinted ez fizikailag lehetséges a való életben is, nem csak az erotikus könyvekben?
A: Van reményünk, és nem hagyjuk, hogy LANKADJON!
K: Mennem kell... el kell takarítanom a kecskebogyókat a szomszéd udvaráról. Aztán ki kell találnom egy aljas tervet a szíve meghódítására.
A: Menj biztosra! Célozz délebbre!
Nevetve leteszem a telefont. Ez csak egy apró lépés a hosszú úton, de nekem egyelőre elég a tudat, hogy az a Robert, akit kerestem, még mindig ott van. Kilépek a házból, és Mandragóra felé veszem az irányt. Letérdelek mellé, átölelem a nyakát.
− Köszönöm! Csodálatos voltál, Mandy! Sajnálom, hogy bunkón viselkedett veled.
Aztán elnyammogok egy joghurtot, mindenkit megetetek, és sétálni viszem Eminemet. Boldogan ugrálok végig az erdőn. Ma egyetlen vaddisznó sincs a láthatáron.
Amikor visszaérek, Betkához hasonlóan szégyentelenül behatolok egy idegen udvarba, és feltakarítom a kecskebogyókat. Aztán a szárítón szemügyre veszem az ing maradékát, amit Mandragóra meghagyott. A címkéje szerencsére megúszta.
Biciklire pattanok, és betekerek a városba, veszek Robertnek egy másik inget, és a kapuja belső oldalához támasztom. Biztosan kell majd neki egy kis idő, hogy feldolgozza, mi is történt. Hagyok neki egy kis teret.
Megfőzök három adag ebédet, kettőt becsomagolok.
Először Gazdik urat ejtem útba. Csengetek, de nem nyit ajtót. Ezért hangosan kopogok.
− Gazdik úr! Én vagyok az, Kamila. Gazdik úr!
A csend olyan hosszú, hogy már aggódni kezdek, nem esett-e baja. Megkönnyebbülök, amikor meghallom a káromkodását.
− Gazdik úr! Azért tartott ennyi ideig, mert női látogatója van, igaz? − mosolygok, amikor ajtót nyit.
Úgy néz rám, mintha második fejem nőtt volna.
− Női látogatóm? Teljesen meghibbant, kislány?
− Miért? El tudom képzelni, ahogy porceláncsészéből teázik az 1948-as Miss Worlddel.
− Az az egyetlen, amit csinálhatnék vele. Már azt sem tudom, mikor volt utoljára, hogy...
− Hoztam magának ebédet − vágok a szavába. − Csicseriborsólevest és rakott tésztát csirkemellel.
− Miért főzöl mindig ilyen kotyvalékokat?
Ma igazán beszédes kedvében van!
− És mit enne szívesen? − kérdezem kedvesen.
− Kolbászt! Egy rendes rántott szeletet!
− Tudom, milyen a koleszterinszintje − nézek rá szigorúan. − A fia elmondta nekem.
− Az a cudar fráter! − fúj egyet, és becsapja az ajtót az orrom előtt.
Cudar fráter? Ezt ki kell gugliznom. Faragatlan. A cudar fráterség talán örökletes.
Halkan felnevetek, és az ebédet meg a postáját az ajtó melletti falmélyedésbe teszem. A postásnő kicsit fél tőle, ezért hozzám dobja be a postai küldeményeit.
A másik adaggal továbbsétálok a szomszéd utcába. Belépek az udvarra, és bekopogok a lepattogzott ajtón. Az utasítás szerint egyenesen bemegyek.
− Maja, én vagyok az, Kamila.
− Szia, gyere, gyere be! − hallatszik.
A picike előtérből egy tágas szobába lépek, amely egyben konyha, nappali és háló is.
− Nem volt pénzem a teljes felújításra − von vállat bocsánatkérőn. − Idővel befejezem a ház többi részét is.
Legyintek. Kit érdekel? A kanapén fekszik, a babája a mellére cuppanva szopizik.
− Egyetlen olyan nőt sem ismerek, aki már a harmadik találkozásnál megmutatja a cicijét − viccelem el.
− És olyat ismersz, aki az első találkozásnál szült veled? Technikailag ezt a gyereket neked szültem.
− Akkor miért nem Kamiinak hívják? − panaszkodom. − Éhes vagy? Hoztam neked ebédet.
−Jaj, istenem! Add csak ide!
Adela szerint a legjobb, amit egy friss anyukával tehetsz, az a meleg étel. És hogy kitakarítasz nála.
− Tudok segíteni valamiben? Elmosogatni?
Erre sírva fakad. Köszönöm, Adela, az értékes tanácsokat.
− Jól vagy, Maja? − ülök le mellé.
− Igen, csak... csak... olyan fáradt vagyok. Ha leteszem a kicsit, rögtön sír. Anyám megbetegedett, nem tud jönni, és nincs senkim. Száraz, soknapos kifliket ettem, amiket még a szülés előtt vettem. Mindenem fáj, ömlik belőlem a vér, büdös vagyok, és úgy érzem, a vaginám háromszor akkora, mint egy hete volt. Egy kamion is leparkolhatna benne, esküszöm. − Visszafojtom a nevetést. − A mellbimbóm annyira ég, hogy ordítani tudnék, amikor a kicsi rácuppan. A kórházban a nővérek úgy bántak velem, mint valami idiótával. Te voltál az egyetlen, aki meglátogatott. És most berohansz ide, gyakorlatilag idegenként, ételt hozol nekem, és felajánlod, hogy kitakarítasz. Angyal vagy, vagy mi?
Ettől még jobban rázendít a sírásra. Átölelem a vállát, a fejemet az övéhez hajtom.
− Tegnap átdobtam Robhoz a kecskémet, úgy felidegesített. Erre leette az ingét a szárítóról. Szerinted ő is angyalnak tart?
Maja a könnyei mögül is felnevet, én pedig megsimogatom az alvó kisbabáját. Elaludt szoptatás közben. Olyan picike, még egyhetes sincs.
− Lépésenként haladunk. Egyik dolog a másik után − biztatom. − Segítek neked.
− De miért?
− Mert emberi lény vagy, aki segítségre szorul − felelem. − És nekem épp van időm.
Először Maja eszik. Evés közben úgy néz rám, mint valami istennőre.
Azután kézbe veszem Matúskót. Úgy tűnik, a közelségem egyáltalán nem zavarja, így Maja lezuhanyozik, majd elalszik a kanapén. Köntösben, egy szó nélkül, egyszerűen kidől. Hagytam aludni, amíg Matúsko mocorogni és nyűglődni nem kezdett. Végig a fotelben ültem, a kis emberkét finoman tartottam az ölemben, és gyönyörködtem az arcában. Tökéletes, apró ujjacskák. Reszkető szemhéjak. Sötétkék íriszek a finom bőr alatt, amit lilás erek szőnek át. Ez a szem mintha nem is olyasvalakihez tartozna, aki mindössze öt napja van a világon. Komoly és mély tekintet. Bölcs. Arra késztet, hogy számba vegyem a saját gyerekek lehetőségét.
Amikor Maja visszaveszi tőlem tökéletes kisfiát, szerény készleteiből főzök neki egy kis zöldséglevest, nagyjából rendet rakok a konyhában, felporszívózok, és bedobok egy adag ruhát a mosógépbe. Felhívom az egyik barátnőmet, akinek van egy egyéves kisbabája, és megkérem, segítsen hordozókendőt vagy babahordozót szerezni. Ő pedig megérkezik, kölcsönadja Majának a kendőjét, sőt még arra is megtanítja, hogyan kell felkötni. És még én vagyok az angyal? Matúsko nyugodt lesz az anyukája közelében, az anyukának pedig szabad lesz a keze, és el tudja látni magukat. Megkérem Adelát, hogy vásároljon élelmiszert és babaápolási dolgokat, valamint hogy vegyen valami csodaszert a gyógyszertárban a fájós mellbimbóra. Kiteregetem a frissen mosott ruhákat.
Megkérem Maját, mesélje el, hogyan bántak vele a szülészeten a nővérek, és együtt jól kibeszéljük őket. Ennyi. A vaginája méretével nem tudok mit kezdeni. Maja ismét sírva fakad. Úgyhogy elmesélem neki, hogyan ugrottam bele a szökőkútba. Még mindig sír, de legalább már nevet közben.
Hazafelé jó érzés tölt el. Már majdnem öt óra, fáradt vagyok, de ma még vár rám egy fontos feladat. Gondoskodnom kell a méhecskéimről.
Remeg a kezem, amikor a füstölőbe teszem és meggyújtom a száraz fát. Minden lépés szentnek tűnik a méheim körül. Mindegyik rá emlékeztet.
Belebújok az overallba, a kalapra erősített hálót a nyakam köré cipzárazom, és izgatottan célba veszem a két kaptárt. Szezon van, a méhek most dolgoznak a legszorgosabban, gyűjtik a nektárt, és mézet készítenek − tartalékot a téli időszakra.
Félelemmel vegyes tisztelettel nézek be a kaptárba. Finoman rájuk fújom a füstöt, ők pedig beljebb húzódnak. Felemelek egy keretet − a lép szépen felépített, tele tökéletes, hatszög alakú sejttel, amelyekben már érlelődik a méz. Ki tudja, vajon ugyanúgy ízlene-e az embereknek, ha tudnák, hogy tele van méhnyállal? Másrészt tojást is eszünk, az meg a tyúkok hátsójából bújik ki, szóval...
Berakok nekik egy új keretet, hogy legyen hol építkezniük. Megnézem a kaptár alsó részét is. Ahogy közelebbről szemügyre veszem a lépet, apró petéket látok a sejtekben, némelyik még áll, ez annak a jele, hogy teljesen friss. A másik lépen a sejtek már fedettek − bennük bebábozódott lárvák vannak. Pár nap és új méh születik, hogy megkezdje egy hónapos útját az életben.
Mosolyogva zárom vissza a kaptárt, és megismétlem ugyanezt a másikkal is. Ott is minden rendben. A méhcsaládok saját személyiséggel rendelkeznek. A kék kaptár méhei nyugodtak, szelídek és békések, amikor dolgozom velük, a vörös kaptár családja viszont... más.
Agresszívebben reagálnak, jobban zavarja őket a felbukkanásom, és sokkal lassabban is dolgoznak, pedig a rajok mérete a kezdetek kezdetén még hasonló volt.
Feltöltöm a kis tartályt friss vízzel, majd ásítozva indulok haza. A két új csípésre hagymaszeletet teszek.
Hálás vagyok a mai napért. Tele vagyok reménnyel. Elalszom, még mielőtt teljesen besötétedne.
ROBERT
Hallottam már azt a kifejezést, hogy „a farkával gondolkodik”, de eddig inkább csak nyelvi fordulatnak tartottam. De ami Kamilával történt... nem tudom megmagyarázni. Az agyam nem adott semmilyen utasítást. A kezemnek nem kellett volna megmozdulnia, hogy hozzám húzza őt. A számnak nem kellett volna megcsókolnia. És mégis megtörtént. Elkábult érzékeim túl sokáig negligálták az agyam parancsait. Tudományos szempontból világos, hogy ennek a testrészemnek nincs irányító funkciója, csakhogy a helyzet több volt, mint puszta biológia. Abban a dühös pillanatban hihetetlen vágy tört rám, amit sem figyelmen kívül hagyni, sem feldolgozni, sem elfojtani nem tudtam. Kezdem megérteni, a férfiak régen miért húzták a nőket a hajuknál fogva a barlangba. Az akkori agyméretük alapján semmi sem akadályozhatta őket abban, hogy engedjenek az ösztöneiknek.
Három nap telt el azóta, hogy megtörtént az az eset Kamilával, és még mindig nem tértem magamhoz. Nekem soha nem volt ilyen sztorim. Nem csókolom meg azokat a nőket, akik idegesítenek. Nem veszítem el a fejem. Utálom ezt a tehetetlenséget. Márpedig képtelen voltam ellenállni, ez tény. Nevetséges, hogy éppen vele történik mindez. Még ha megfelelne is a listám összes feltételének, a személyiségünk teljes mértékben összeegyeztethetetlen.
Alapos megfontolás után úgy döntök, hogy a Kamilával létrejövő egyszeri interakció nem érinti a Mirával való esetleges kapcsolatot, ezért nem fogok neki beszámolni róla. Vasárnap, búcsúzáskor csókolóztunk. Gyakorlatilag tizenkét órán belül két nőt csókoltam meg. Ez eléggé kényelmetlen érzéssel tölt el. Miközben a viszonyom Kamilával teljesen körülhatárolható, Mirával ez még nincs meghatározva, semmit sem ígértünk egymásnak, és mindössze két közös randin voltunk. Elmagyarázni neki a Kamilával történteket kontraproduktív lenne. A nők hajlamosak féltékenykedni, Kamila pedig a szomszédom. Emiatt nem hozom fel Mirának. Semmit sem jelentett számomra. És nem fog megismétlődni. − Van benne egy hiba − lép be az irodába Leonard, természetesen megint kopogás nélkül.
− Nincs − felelem azonnal, bár fogalmam sincs, mire gondol. Nem szoktam hibázni.
− Dehogynem. Ezért mutat hülyeségeket az eredmény.
− Mutasd! − morgom. Tényleg van benne hiba, egy amatőr hiba. Ez is Kamila miatt van. Amióta találkoztam vele, semmi sem normális.
− Elköltözöm valahová máshová − mérgelődöm az orrom alatt ingerülten.
− Mi van?
− Semmi.
− Pontosan hallottam. A kérdést inkább csak udvariasságból tettem fel, de beszélni fogunk róla, akár akarod, akár nem. Van valami közted és Kamila között?
− Nincs, természetesen nincs − válaszolom kimérten. − Mirával járok.
− De nem miatta akarsz elköltözni, igaz? Látom, hogy nem vagy önmagad, Rob.
− Jól vagyok.
Ezt nem fogom megvitatni vele. Sem vele, sem mással.
− Rendben, ha meggondolnád magad, itt vagyok − vonja meg a vállát Leonard.
Ennyire rossz állapotban vagyok, hogy ilyen nyálas módon akarja kinyilvánítani a barátságát? Már nyitja az ajtót, amikor mégis kérdezek valamit.
− Szerinted a házam kerítése praktikus?
Megáll, majd lassan visszafordul.
− Erdő mellett laksz, és elég alacsony, szóval nem, nem az. Szerintem egy őz könnyedén átugorja, egy tolvaj úgyszintén.
Vagy egy retardált kecske, amit a gazdája képtelen a saját udvarán tartani. Bólintok, ő pedig kis tétovázás után távozik.
Csicsás, nevetségesen drága... szar. így nevezte Kamila a kerítésemet.
Munka után elmegyek edzeni, aztán úszni, de a mozgás nem tisztítja ki a fejem úgy, mint máskor. Váltok néhány üzenetet Mirával, pénteken jön vissza. Szombaton valamilyen családi programja van, de vasárnap találkozunk. Elfogadtam egy vacsorameghívást egy ismerőstől, akinek a könyve kéziratában segítek. Ha átbeszélem vele a dolog technikai részét, az elűzi a gondolataimat... bárkiről.
Pár perccel tíz előtt érek haza, és kis idő múlva újra kimegyek a levegőre, kezemben egy pohár borral. Belecsusszanok a kellemesen meleg pezsgőfürdőbe, majd elégedetten felsóhajtok. Hátrahajtom a fejem, és bekapcsolom a pezsegtetést. Ellazul az összes izmom, és az elmém is. Lehunyom a szemem, egy pillanatra elszundítok. A víz moraja megnyugtat. Végül kikapcsolom a pezsgést, és a felszín néhány másodperc után kisimul. Az égre nézek.
− Láttad azt a hullócsillagot? − üti át az éjszakai csendet Kamila hangja.
Összerezzenek, és felcsap a víz. Sötét van, az ő házánál és udvarán is, ugyanúgy, mint nálam. Rájövök, hogy ő is kint fekszik és... az eget nézi.
− Olyan, hogy hullócsillag, nem létezik, az egy meteor. Egy meteorid lépett a légkörbe, és az aerodinamikai felmelegedése hozta létre a szabad szemmel is látható fénycsíkot.
De ezt te már rég tudod, Kamila, ugye? Kitűnővel végeztél matekfizika szakon, az istenit! Halk, dallamos nevetést hallok.
− A fényessége alapján akár bolid{2} is lehetett.
Fejben egyetértek vele. És figyelmen kívül hagyom, hogyan reagál a testem arra, ahogy kimondta a bolid szót. Rajta van most vajon a szemüvege?
− A NASA végzett egy kutatást, hogy megállapítsa, milyen nemi arány lenne a legmegfelelőbb egy jövőbeni Mars-misszióhoz − töröm meg most én a csendet. − Mivel a nyolcfős legénységnek legalább ezernyolcvan napot kell majd együtt töltenie zárt térben, szükségesnek tartották a különböző férfi-nő arányok modellezését, hogy kiderítsék, mennyire képesek együttműködni és együtt funkcionálni.
Kortyolok egyet a borból. Ez az interakció nagyon bensőségesnek tűnik a számomra, pedig legalább tíz méter választ el bennünket.
− A tudósok megállapították, hogy a kizárólag női misszió lehetetlen, bár több tízmillió dollárt spórolnának vele élelmiszerben, oxigén- és vízfogyasztásban, illetve szén-dioxid-termelésben. A nők néhány hét után elkezdtek veszekedni egymással, nem tudták az érzelmeiket elválasztani a munkától, így csökkent a hatékonyságuk.
Megint felhangzik a játékos és lágy nevetés.
− Ez valami rejtett üzenet, amivel arra célzol, hogy problémás vagyok?
− Problémás vagy − állapítom meg szárazon.
− Kezdesz megkedvelni.
− Dehogy.
Megint ez a nevetés!
− Erről a kísérletről én is olvastam. És azt is tudom, hogy a legjobb arány a négy-négy. A kizárólag férficsapat is problémás. Az űrhajóban nehéz ki pisil messzebbre versenyt rendezni. A férfiasság demonstrálására alkalmas egyéb módszerek erősen korlátozottan állnak rendelkezésre.
Furcsán bosszant és egyszerre lenyűgöz, hogy mindenre van válasza, hogy milyen jól átlát mindent. Csend telepedik közénk, de ez cseppet sem kellemetlen.
− Maja már hazaért a kórházból. Ma voltam nála.
− Hogy van?
− Fáradt, fáj minden tagja, elöntötték a hormonok, kicsit magányos.
− Ez egy udvariassági kérdés volt, amire általában semleges vagy enyhén pozitív választ szokás adni − magyarázom halkan.
Miért tűnik csábítónak Kamila nevetése? Nevetséges.
− A valóság nem érdekel?
− Idegenekkel kapcsolatban nem.
− Nem idegen, a testnedvei ott vannak a hátsó üléseden.
− Már kitisztíttattam.
− Hatékony vagy, mint mindig. Megpróbálom újra. Elég személytelen igazság. Hm... már jobban van.
Hallom azt is, amit nem mond ki. Sokat tett azért, hogy az a nő jól legyen.
− Nem vagyok idegen − szól közbe. − A kecskémnek hála már tegeződünk. Szóval... beszélünk arról a csókról?
− Nem − vágom rá élesebben, mint szeretném. Már megint: lehetetlen érzelmeket vált ki belőlem.
− Rendben − érkezik a csendes válasz.
Ennyi? Rendben? Rendben.
A csend most nagyon hosszúra nyúlik. Azt hihetném, hogy bement a házba vagy elaludt, de... hülyeség ugyan, mégis érzem őt. Tudom, hogy még mindig ott van, és azt is, hogy nem alszik. Ami persze teljes képtelenség, hiszen honnan is tudhatnám, ha nem látom, nem hallom őt. Úgy döntök, nem agyalok ezen, mert a végén még arra jutnék, hogy természetfeletti képességeim vannak.
− Hiszel Istenben, Kamila? − töröm meg a csendet, ami a becslésem szerint, tizenhét percig tart.
−Hm... igen.
− Miért?
− Miért? − ismétli zavartan. Tudományosan bizonyított tény, hogyha valamely érzékszerv nem használható, a többi kiélesedik. A hangját egészen másként érzékelem, mint egy átlagos beszélgetésnél. Tisztábban áradnak belőle a gondolatok és az érzelmek.
− Miért hisz egy intelligens és tanult nő Istenben?
− Mi köze a hitnek az intelligenciához vagy a műveltséghez?
− A hívők a hitet mankónak használják − eszköznek, hogy megoldják a problémáikat. Ahelyett, hogy tapintható, működő megoldásokat keresnének, a hitben próbálnak menedéket találni. Szerintem a hithez leginkább akkor nyúl valaki... − keresem a helyes megfogalmazást −, amikor képtelen a saját kezébe venni az életét. Ráadásul nem értem, hogyan hihet valaki egy felsőbb hatalomban, amely képes olyan tettekre, amelyek ellentmondanak az alapvető fizikai törvényeknek − adom elő az én meglátásomat erről.
− Hm-hm − ad ki ismét egy halk hangot. − Először is: egyetlen vallást sem fogadom el a maga teljességében, mindegyikből azt veszem át, amit helyesnek tartok, és ami illik hozzám. Szerintem a hitedről alkotott képed torz. A hit nem eszköz, hanem reményforrás. Amikor valamit kérek Istentől, nem azt várom, hogy csodával oldja meg a problémámat. Azt kérem, mutassa meg a megoldást, vezessen rá, segítsen meglátni, érted? És nem, tényleg nem gondolom, hogy egy szakállas férfi teremtette a világot meg az embereket hét nap alatt, vagy hogy borrá változtatta a vizet − bár nem lenne rossz képesség, ugye? Ezek csak példázatok. Az ördögben sem hiszek. Abban viszont igen, hogy létezik valamilyen felsőbb erő. Valami, amit nem értünk, de érezhetünk. Itt − mondja, és elképzelem, ahogy a mellkasára teszi a kezét. − Szerinted mi történik, amikor a test meghal? Mi lesz a lelkeddel? A tudatoddal?
− Semmi − felelem röviden. − Ha meghalok, meghal a tudatom is. Ennyi.
− Hit nélkül élni magányos lehet.
Lágy hangja újra megérinti azt a valamit a bensőmben. Magányos gyerek voltam. Nagyon magányos.
− Nem vagyok magányos. Megvan az életem.
− Miből áll az életed?
− A munkámból − felelem őszintén, bár pontosan tudom, erre mit mond majd.
− Ez elég magányosan hangzik.
− Nekem megfelel.
− És ha nem éred el a kitűzött célodat?
− Ha útközben kudarcot vallók, találok másik utat. A végén mindig elérem a céljaimat. A munka stabil dolog. Tudom, mit várhatok tőle. Nem olyan, mint az emberek.
Fogalmam sincs, miért mondtam ezt. Valami ennyire személyeset. Éppen neki.
− Igaz. Csakhogy ez egy egyoldalú kapcsolat.
Beugrik, hogy Leonard is ugyanezt mondta nemrég. Kamila sem értheti meg az álláspontomat, hiszen ő szereti az embereket. Még ha nem is vesszük figyelembe tagadhatatlan intellektusát, az ő agya teljesen más elven működik, mint az enyém.
Hallok valami zörejt, és megfordul a fejemben, talán a kerítéshez jön, hogy lássuk egymást, bár ebben a sötétben inkább csak egymás körvonalait láthatnánk. De aztán hallom, ahogy felmegy a házához vezető lépcsőn. Elfojtom a csalódásom. Ennek semmi értelme.
Kinyitja az ajtót, és a hangja halkan, alig hallható suttogásként ér el hozzám az éjszakában.
− Az a csók a legizgalmasabb dolog volt, ami életemben történt velem.
A tökéletes nő − 5. pont
HASONLÓ AZ IRODALMI ÍZLÉSE
Robert indoklása: Az olvasás gazdagítja a szókincset, bővíti és elmélyíti a tudást, erősíti a kötődést az anyanyelvhez. Az idegen nyelven történő olvasás pedig támogatja annak elsajátítását. A szakirodalom elengedhetetlen része a folyamatos tanulásnak, tartozzon bármely területhez. A szépirodalom ösztönzi a kreativitást és a fantáziát. Előnyben részesítem azt, aki legalább egy idegen nyelven olvas, persze ez nem feltétel. A romantikus és erotikus könyvek olvasása teljes mértékben elfogadhatatlan. Olyan irreális elképzeléseket teremtenek a kapcsolatokról, a férfiakról és a szexuális aktusról, hogy mindez teljesíthetetlen elvárásokhoz, frusztrációhoz és félreértésekhez vezet.
Kamila hozzáállása az olvasáshoz: Imádom a könyveket! Az illatukat, a nyomtatott lapok érintését. Sokkal szívesebben használom őket tanulásra, mint az internetet. És bár a könyvek csodálatos információforrások, legjobban a romantikus történeteket szeretem. És ha van bennük valami pikáns jelenet, annál jobb! Inspirálódni kell.
A pont nem teljesült.
KAMILA
Belépek a könyvesboltba, és mélyet szippantok a levegőből. Nem csak a könyvek illata miatt. Mintha azt a több ezer történetet lélegezném be, amely mind itt van elraktározva. Végighúzom az ujjam a bestsellerasztalon elhelyezett köteteken, és rámosolygok az eladóra. Már ismernek, rendszeresen járok ide. Sosem szoktam meg az elektronikus könyveket, bár papíralapú könyveket sem nagyon tárolok. Olvasás után a jobbak mennek az ágy alá, a többit továbbadom Adelának. Neki sokkal kisebbek az olvasási igényei, mint nekem. De most lett egy új lehetőségem is. Tegnap meglátogatott anya és apa, a barátságpad mellé kaptam egy gyönyörű könyvszekrényt.
Ha nem szakirodalmat olvasok, általában női regényeket veszek kézbe, most is épp ennél a szekciónál állok. Jó romantikus könyvet találni nehezebb, mint azt az ember hinné. Az erotikusra ez duplán igaz. Végül választok egy könyvet, a címe: Ragadozó.
Az ajánló alapján kissé toxikusnak tűnik, de... egy nőnek kockáztatnia kell, ha jó szexet akar. Leülök a parkban, és olvasni kezdek. Kissé elveszítem az időérzékem, és hirtelen egy érdekes jelenetben merülök el... Hűha! Lángolok. Mosolyogva félreteszem a könyvet, ezt inkább otthonra hagyom. Úgysincs már sok időm. Be kell ugranom Leohoz a munkahelyére, hogy megbeszéljek vele valamit Zorka szülinapi bulijával kapcsolatban. Az ő lánya is ott lesz, Anitával úgy döntöttek, kicsit besegítenek. Mivel a hónap alkalmazottja pozíciót a tökéletes és kifogástalan Robert vette át, Leo gond nélkül felszabadított nekem egy órát munkaidőn belül.
A recepciós tudja, ki vagyok, és elkísér Leo irodájához. Az viszont üres.
− Megnézem Rodan úr irodájában, vele ugyanis barátok − mosolyog rám, majd elindul tovább a folyosón.
Természetesen követem. Rodan úr biztos örül majd nekem.
Ahogy megyünk, tényleg meghallom Leo nevetését. Feszült figyelemmel próbálom kiszúrni Robét is, de semmi. Még azt sem tudom, hogyan nevet. Talán ő sem tudja.
A recepciós bekopog.
− Leo, látogatód van!
Félreáll, hogy beléphessek. Rob nincs itt.
− Kami! Bocs, teljesen megfeledkeztem rólad.
− Köszönöm, ettől most nagyon fontosnak érzem magam − kacsintok a sötét hajú nőre, aki vele van a szobában, ő pedig elmosolyodik.
− Rob megkért, hogy szórakoztassam Mirát, valami sürgős problémát intéz az új kollégával és... − Elhallgat, rám néz, majd rá, azután újra rám.
Rájövök, hogy a nő Rob ismerőse, és őszintén elszomorít, milyen szép.
− Akkor szórakoztassuk őt együtt? − javaslom Leonak, és puszit adok az arcára.
Odalépek hozzá, mire ő feláll. Olyan magas, mint két Kamila együttvéve. Remek.
− Szia, Kamila vagyok, Rob szomszédja, Leo barátnője − fogok vele kezet.
− Mira − mosolyog. − Akkor Robnak nem vagy a barátnője?
− Attól függ, engem kérdezel vagy őt − vigyorgok rá. − Szóval... ti együtt jártok?
Kamila, csak óvatosan! Semmi feltűnés! Kissé zavarba jön.
− Egyelőre ismerkedünk.
Leo megáll, így leülök az üres székre, és leteszem a könyvem az asztalra. Ez Rob helye.
Az irodája pont olyan, mint ő: tökéletesen rendezett, rendszerezett, minden papírnak és tolinak megvan a helye.
− Kedvem lenne kicsit feldúlni itt mindent − jegyzem meg Leonak, majd arrébb pöccintem a tollát, amely párhuzamosan feküdt az asztal szélével.
− Nekem tetszik, hogy ilyen rendezett − szólal meg Mira.
Felnézek rá. Szimpatikusnak tűnik. De Rob... ő az őrületbe kerget! Az a hülye listája biztos felrobbant az izgalomtól, amikor meglátta. Egyikünket sem érdemli meg.
− Min dolgozol, Mira? − kérdezem. Úgy tűnik, Leo társalgási képessége rövidzárlatot kapott, amikor megérkeztem.
Megcsörren Mira telefonja.
− Elnézést kérek egy pillanatra.
Feláll, és kimegy a folyosóra.
− Kellemetlenül érzed magad? − kérdezem Leot, miközben a számítógép képernyőjére sandítok. Robnak nyitva van a levelezője.
−Kicsit... furán.
− Alig hiszem el, hogy induláskor nem zárta le a számítógépét − jegyzem meg.
−Sietett...
− Tökéletes úr talán mégsem olyan tökéletes, mint gondolja.
− Mit csinálsz, Kamila?
− Semmit − dünnyögöm ártatlanul. − Csukd be egy pillanatra a szemed!
Egy aprócska bosszú a mocskos listájáért.
− Szerinted jó ötlet provokálni őt?
− Szerinted létezik bármi más, amitől felhagyna az örökös kontrollal?
Nyílik az ajtó, Mira visszajön, én úgy teszek, mintha semmi sem történt volna.
− Egy kis könyvelőirodám van − folytatja a kérdésemre. − És te?
− Fagyit árulok nem messze innen. Ha elintézem, amiért Leohoz jöttem, megyek is vissza oda. Talán Robbal beugorhatnátok...
− A balkán fagyisban?
− Pontosan!
− A legjobb fagyit főzitek, amit valaha ettem.
− Ezzel nem tudok vitatkozni.
Leo a kezébe veszi a könyvem.
− Ez a könyv... női pornó?
− De cselekménnyel! − határolódom el megjátszott sértődöttséggel.
− Női pornó? − kérdezi Mira értetlenül.
− Kapcsolatok, szex − vonom meg a vállam. − Te mit olvasol?
− Többnyire jogszabályokat és újdonságokat a könyvelésről. Ritkán jut időm szépirodalomra. Ez jó? − biccent a könyv felé.
− A nő és a pasas ellenséges maffiacsaládokból valók. A nő betör hozzá, hogy megölje. Utálják, mégis szörnyen kívánják egymást. Mielőtt idejöttem, elolvastam az első szexjelenetet. − Cinkos mosoly kíséretében közelebb hajolok hozzá, ugyanis a szeme csillog az érdeklődéstől. Ó, te nő, bevezetlek az erotikus könyvek világába, és megváltoztatom az életed!
− Se érintések, se csókok, csak... ágyékok. Az ő szavai, kicsit átfogalmazva − nevetek, amikor meglátom Mira arckifejezését. − „És a férfi az ujjait a nő nyaka köré fonja, és úgy húzza magához, hogy az csillagokat lát. De inkább kitépné a saját nyelvét, minthogy bármilyen hangot kiadjon, ami elárulná, hogy tetszik neki.”
− Ez... érdekes − rebegi Mira. − Nem gondoltam volna... valami finomabbra számítottam.
− Ezekben a könyvekben a zsánertől függ a tónus − magyarázom. − Ez egy sötét maffiarománc, ott mindig durvább, gyakran igen perverz. A barátnőmmel van egy kis olvasókörünk. Csatlakozhatsz, ha szeretnél.
− Ilyen könyveket olvastok?
− Kizárólag − vonom fel jelentőségteljesen a szemöldököm.
Aztán nyílik az ajtó, és belép Rob. Amikor meglátja, hogy az ő helyén ülök, megtorpan. Legszebb mosolyomat küldöm felé.
− Mit keres itt Kamila? − kérdezi Leot, bár nem veszi le a szemét rólam.
− Van vele egy megbeszélt találkozóm − magyarázza Leo óvatos hangon.
− Kicsit megismerkedtünk Mirával. Könyvekről beszélgettünk − mondom édesen.
− Valóban?
Közelebb lép, és kiveszi Leo kezéből a könyvet. Undor torzítja el az arcát, amikor meglátja a borítót. Aztán megfordítja, és elolvassa a fülszöveget.
− Ez totális szemétnek tűnik.
− Szeretsz első pillantásra ítélkezni dolgokról és emberekről, ugye? − kérdezem szárazon. Felém néz, és mintha valami megvillanna a szemében, amit nem tudok beazonosítani. − Mindenesetre Mira velem tartana az olvasásban.
− Tényleg? − fordul hozzá bizalmatlanul. − Ezt akarod olvasni?
Mira megrántja a vállát, és aranyosan elmosolyodik.
− Kipróbálnám.
Rob sóhajt, majd átsétál az asztal túloldalához. Közelebb hozzám.
− Elküldök egy e-mailt, és indulhatunk − biccent Mirának, majd várakozóan rám néz.
− Miféle e-mailt? A három ajtó paradoxon megoldását? − kérdezem, miközben felállók a helyéről.
− Belenéztél a levelezésembe? − mordul rám.
− Dehogy. Csak véletlenül láttam a tárgymezőt, amikor leültem. Ha nem tudod megoldani, segítek.
Úgy pillant rám, hogy attól más valószínűleg meghátrálna. Én azonban kedvesen mosolygok. Én vagyok a megtestesült segítőkészség.
− Mi az a három ajtó paradoxon?
Mirához fordulok.
− Ez... egy rejtvény. Megmutatom, amíg Robert megírja azt a borzasztóan fontos e-mailt.
Kiad egy hangot, ami feltűnően hasonlít egy horkantásra.
− Kaphatnék egy papírlapot? − fordulok felé.
Átnyújt egyet, és visszahelyezi a korábban elmozdított tollat az eredeti helyére. Az ajkamba harapok, hogy elfojtsak egy vigyort. Odalépek Mirához, és három ajtót rajzolok a papírra.
− Az egyik mögött egy új autó áll. A másik kettő mögött egy-egy kecske van. És én tudom, melyik mögött mi rejtőzik.
− Van nevük azoknak a kecskéknek? − kérdezi Rob szárazon.
− Tessék? − nézek fel rá meglepetten.
− Azt kérdeztem, hogy van-e nevük a kecskéknek.
− Mandy és Demo − vigyorogok.
Továbbra is engem bámul. Feltolom a szemüvegemet az orromra, és visszafordulok Mirához.
− Hacsak nem vagy egy elvetemült gazdálkodó, az autót akarod megtalálni. Válassz egy ajtót!
A bal oldalira mutat. Fölé írom, hogy Mira.
− Most kinyitom az egyik megmaradt ajtót, amelyről tudom, hogy kecskét rejt.
A középső ajtó fölé rajzolok egy kecskét. Vagy legalábbis valami kecskeszerűt.
− Most eldöntheted, hogy ragaszkodsz-e az eredeti választásodhoz, vagy inkább választasz egy másik ajtót. És a kérdés az: Ha megváltoztatod a döntésed, akkor növekedni vagy csökkenni fog az esélye annak, hogy megtalálod az autót?
Mira fürkészően bámulja a papírt, imádnivalóan ráncolja a szemöldökét. A feje fölött Robra nézek. Még mindig engem bámul. Eláll a lélegzetem. A tekintete olyan... kézzelfogható.
Mit csinál? Nem nézhet így rám, amikor Mira mellettem ül.
− Nem számít. Az egyik ajtó mögött egy kecske, a másik mögött egy autó áll. Ötven-ötven százalék.
Elfordítom Robról a tekintetemet.
− Épp ezért beugratós a kérdés. Nem mindegy. Ha megváltoztatod a döntésedet, dupla annyi esélyed van a nyereményre.
−Nem értem.
− Először kiválasztasz egy ajtót. Egy a háromhoz az esélye, hogy eltalálod azt, amelyik mögött az autó áll. Vagyis annak az esélye, hogy az autó a maradék két ajtó mögött bukkan fel: kettő a háromhoz. Kinyitok egy ajtót, és én tudom, hogy egy kecske van mögötte, tehát ez nem véletlenszerű választás. Szóval a valószínűsége kettő a háromhoz... − elgondolkodom, hogy mi a helyes kifejezés: − arra a harmadik, még ki nem nyitott ajtóra összpontosul, mert az egyiket már kizártuk.
Még mindig ugyanúgy össze van zavarodva.
− Mondok egy jobb példát. Képzeld el, hogy van száz ilyen ajtó! Kiválasztasz egyet. Én pontosan tudom, melyik mögött van az autó. Lassan elkezdem kinyitni azokat, amelyek mögött a kecskék vannak, míg végül csak a két ajtó marad. Az egyik a tiéd, a másik az enyém. Melyik a valószínűbb? Hogy az autó az enyém vagy a tiéd mögött van?
− A tiéd mögött − bólint Mira, amikor megérti.
− Igen. Az esély kilencvenkilenc a százhoz.
− Ezért nem rajongok a matematikáért.
− Én imádom az ilyen játékokat − nevetek. − Ezt − mutatok a papírra − Monty Hali-paradoxonnak hívják.
− Gyere, te érdekességek kincsesbányája, menjünk át hozzám! − teszi a kezét a vállamra Leo.
Most, hogy Mira teljes figyelmével érzékeli a körülötte zajló eseményeket, rá sem merek nézni Robra.
− Örülök, hogy megismerhettelek, Mira.
− Részemről a szerencse. Viszlát később − mosolyog rám, én pedig bólintok.
Kimegyünk a folyosóra.
− Mi volt ez? − suttogja Leo.
− Fogalmam sincs.
Alig indulunk el, amikor egy halk hang hallatszik az ajtó mögül:
− Régóta ismered Kamilát?
− Gyerünk! − unszol Leo, de én ellenállok.
− Megőrültél? Sehová sem megyek − suttogom, miközben a fülemet hegyezem.
− Néhány hete. Amíg üzleti úton voltam, beköltözött a szomszédba.
− Kedvesnek tűnik.
−Nem az.
Au.
− Hogy érted ezt?
− Őrült és felelőtlen, ezenfelül senkit és semmit sem tisztel.
Dupla au.
− Aha. Hát, én kedvesnek találtam. És Leo?
− Leonardot már évek óta ismerem. Ő a legközelebbi barátom.
− Te vagy az egyetlen barátja − motyogom Leonak.
− Kamiiénak igazi kecskéi vannak − mondja azonnal Rob. − Kettő van belőlük. Az egyik szörnyű hangokat ad ki, mintha valaki élve nyúzná. A másik pedig örökké dühös. És van egy egyszemű macskája, aki azt hiszi, hogy övé az egész világ. És nem szabad elfelejtenem Háromlábat!
− Mi az a háromláb?
− A kutyája. Hiányzik az egyik lába. A kecskéje pár napja bejutott az udvaromra, még mindig nem értem, hogyan szökött át Kamila magas kerítésén. Aztán felzabálta az ingemet.
Mira hangosan felkacag, én is elfojtok egy nevetést. Háromláb! Ez sokkal jobb, mint az Eminem. Betkának is van vezetékneve, szóval Eminemnek is valószínűleg lesz egy, de jelenleg nem tudom eldönteni, melyik legyen a keresztnév és melyik a vezetéknév.
− Ez nem vicces − mondja Rob sértődötten.
− Bocsánat. Azt hittem, ilyesmi csak a filmeken történik.
− És legutóbb a macskája...
Boldogan vonszolom el Leot.
− Gyere, menjünk! Udvariatlan dolog kihallgatni mások beszélgetését. És még amúgy is van dolgunk.
Leo gondolataiba merülve elindul utánam.
− Hogy került a kecskéd az udvarába?
− Kinyitottam a kaput, kivezettem őt, majd segítettem neki átugrani az imádnivaló kerítését.
A hang, amit Leo éppen kiadott, valahol a nevetés és a sóhajtás között volt.
− Nem vagyok benne biztos, de azt hiszem, felizgatta − mondja, miközben belépünk az irodájába.
− Az állataim?
− A matematikai tudásod.
− Ó, a jó öreg Monty − mosolygok. − Furcsa dolgok indítják be, mi?
− Ne is mondd! De... − kezdi némileg habozva −, muszáj megkérdeznem, bár kicsit félek a választól. Miért mosolyogsz ilyen furcsán?
Nem tehetek róla, a mosolyom még szélesebbre húzódik.
− Mert egyedül van a tökéletes Mirájával, és nem tud másról beszélni, csak rólam. Már majdnem belém szeretett.
ROBERT
Miért csak félkapacitással működik az agyam, amikor azt a hülye szemüveget viseli?
És miért találkozott vele Leonard? Át kell ezt beszélnem vele. Úgy tűnik, túlzott érdeklődést mutat iránta.
− Figyelsz te rám egyáltalán?
Összerezzenek, és Mirára nézek. Végigsimítok az arcomon, és bocsánatkérően rámosolygok.
− Bocsánat. Egy kis időbe telik, mire kikapcsolom magamban a munka üzemmódot.
− Értem, nekem is nehéz néha. Az ember annyira elmerül benne, hogy olykor nehéz újra érzékelni a normális világot − bólint megértően.
A derekára teszem a kezem.
− Éhes vagy? Nem innál esetleg egy kávét?
− Éhes vagyok.
Egy eldugott utcában lévő kis étteremben vacsorázunk. Tetszik itt. Tiszta, a személyzet segítőkész, és egyszerű az étlapjuk. Lehetetlen, hogy valakinek negyven fogás van az étlapján, ráadásul mindegyik finom.
A beszélgetés nagy részét Mira vezeti. Az agyam egy része rá figyel, a vele való diskurzust irányítja, a másik része pedig folyamatosan összehasonlítgatja őket. Mintha lenne mit összehasonlítani.
Mirának sok olyan tulajdonsága van, amit egy nőben keresek. Kamila éppen azt testesíti meg, amit nem keresek. Akkor miért hasonlítom össze őket? Miért Kamilával van tele a fejem, miközben egy csodálatos nővel vagyok itt, aki sokkal jobban illik hozzám?
Még soha nem tapasztaltam olyan szintű szexuális vonzalmat, ami elhomályosította volna az ítélőképességemet. Nem igazán tudom, hogyan kezeljem ezt a helyzetet. Talán egy beszélgetés egy férfival segítene. Leonardnak sok kapcsolata volt, mielőtt megállapodott Anita mellett. Valószínűleg lehet neki valamiféle ehhez kapcsolódó tapasztalata. Ez nem különleges dolog. A fizikai reakciók ösztönösek.
− Szeretnék valami édeset.
− Hívom a pincért − bólintok.
− Ne menjünk fagyizni? − billenti oldalra a fejét, és a haja a vállára hullik. Tetszik a haja.
Mira gyönyörű. A testemnek erre kellene reagálnia; mellette a reakcióim akár túl is léphetnének a megszokott határokon. És ez így lenne rendben. Ki kell vernem Kamilát a fejemből.
Bólintok és fizetek. Amikor visszaérek, mosolyogva vár rám az ajtóban. Mi vagyunk az egyetlen vendégek itt. Kinyújtom a kezem, és a hajába túrok. Puha. Túl puha. Nem olyan sűrű, mint Kamiláé. És a koponyájának a formája... A francba!
Megcsókolom, ő átadja magát nekem, puha és nedves. Nem küzd velem. Nem hív ki semmire. Nem nevez idiótának. Más íze van az ajkának. Felemelem az arcom, és ő lassan kinyitja a szemét, mosoly játszik az ajkán. Megsimogatja az arcomat, én pedig kinyitom az ajtót.
Le kell zárnom ezt az ügyet Kamilával. Mira megérdemli a százszázalékos figyelmemet.
Milyen nehéz lehet egyszerűen tudomást sem venni egy bolond szomszédról! Még annak a családnak a nevét sem tudom, amely a másik oldalon lakik.
Áll néhány tuja a kerítés mellett. Felbérelek valakit, hogy ültessen oda egy összefüggő sort. Vagy építek egy kétméteres betonkerítést. Az talán segíthet.
− Évek óta nem ettem fagylaltot − vallom be, miközben közeledünk a fagyizóhoz.
− Tényleg? Miért? El sem tudom képzelni az életet fagyi nélkül − válaszolja Mira.
− Nem tudom, nem gondolkodtam ezen. Nem jutott eszembe.
Mira hitetlenkedve mosolyog.
− Kicsit különc vagy, de tetszel nekem, Robert. Gyere, egy kis fagyi jobbá teszi az életedet! Meghívlak!
A fagyizó előtt sokan várnak. Nem szeretem a tömeget. Kihúzom magam, aztán csak beállunk Mirával a sorba. Kilencen állnak előttünk. Aztán meghallom azt a nevetést. Azt, amelyik áthatott az éjszakán, amikor külön-külön, mégis együtt néztük a csillagokat.
Hirtelen a pult felé fordítom a fejem. Természetesen ott van.
− Tudtad, hogy Kamila is itt dolgozik? − kérdezi Mira.
Kinyitom a szám, hogy egy másik fagyizót javasoljak, sőt esküszöm, megvennék Mirának egy egész hűtőpultot a Tescóban, ha azonnal elindulnánk innen, de egyszerűen csak annyit vagyok képes kiejteni a számon:
− Tényleg?
Tudom, mennyit beszéltem már róla. És azt is tudom, milyen gyanús lenne, ha most megkérném, hogy menjünk máshova. Ha pedig Kamila véletlenül megpillantana, ő is rögtön átlátna rajtam. Így hát állunk csendben a sorban, Mira próbál átkukucskálni az emberek között, hogy megnézze a kínálatot, én pedig látványosan ignorálom Kamilát. Bár nem nézek rá, a hangját nem tudom kizárni. A kilenc előttünk álló ember közül hetet név szerint ismert. Egy kisiskolás fiúnak éppen fagyit nyújt át az üvegezett pult alatt, az pedig nagyon nevet, mert a keze beleütközött az üvegbe.
− Ó, micsoda különleges vendégek! Mit szeretnétek? − kérdezi tőlünk, és oldalra néz. Egy lány ül mellette, csak a feje kandikál ki a pult mögül. − Zorka, tényleg bezártad azt a herceget egy ládába? Mira, nagyon tetszik a brossod. Családi örökség? A barackosat ajánlom, ez az adag kivételesen jó lett. A hercegnő egyszerűen nemet is mondhatott volna − kacsint ismét a lányra. − A sárgabarack Dél-Szlovákiából származik, a tej és a tejszín a szomszéd falu teheneitől.
Mira tekintete Kamila, a gyerek és a fagylaltos tartályok között cikázik.
− Az elméd úgy nyargal, mintha vadlovon vágtatnál, Kamila − mondja neki leplezetlen csodálattal.
− Talán figyelemzavar − vetem fel pragmatikusan.
Kamila fölényesen rám néz.
− Nincs figyelemzavarom. Sokoldalú vagyok − És félig a lány felé fordulva hozzáteszi: − Kezdelek megérteni téged, Zorka.
− Teszek egy próbát a barackossal, és kérek egy csokoládésat is. A brosst a nagymamámtól örököltem.
Kamila átnyújtja a tölcsért Mirának, és felvont szemöldökkel néz rám, amelynek íve követi a szemüvege vonalát.
− Nem tudsz dönteni, ugye? − mondja, és gyanítom, hogy nem a fagylaltról beszél. Idegesítő.
− Évek óta nem evett fagylaltot. Én sem tudnék választani − csatlakozik Mira.
− Évek óta? − ismétli Kamila, leteszi a tölcsérét, és egy fagyis pohárért nyúl. Szó nélkül figyelem, ahogy kimer öt különböző fajtát, és átnyújtja nekem.
− A vendégeim voltatok. Sziasztok! − int nekünk a merőkanalával, majd a többi vendég felé fordul. − Belan család! Ma már másodszor járnak itt nálam. Nem hozták magukkal legalább az unokájukat, hogy legyen alibijük?
Leülünk egy szabad asztalhoz. Szándékosan foglalok helyet Kamiiénak háttal.
− Ez a kislány Kamila lánya? − kérdezi tőlem Mira, és én szeretnék nemmel válaszolni. De megakadok, mert lehet, hogy az.
Valójában nagyon keveset tudok Kamiiéról. Lehet, hogy a gyerek az apjával él, és az anyjához csak látogatóba jár.
− Tudomásom szerint Kamila egyedül él. Soha nem említette a lányát − szólalok meg végül.
Amikor a lány pár perccel később kijön, Mira gyorsan megszólítja.
− Szia, Mira vagyok, és tudnom kell, miért tetted a herceget a ládába.
A lány megtorpan, először őrá néz, majd rám. Nevetséges módon felgyorsul a pulzusom, amikor rájövök, hogy ugyanolyan színű a haja, mint Kamiláé. Az, hogy esetleg tényleg Kamila lányáról van szó, nem zaklathatna fel ennyire, valószínűleg szívritmuszavarom van. Időpontot fogok egyeztetni a háziorvosommal.
− Mert egy hercegnő nem köteles feleségül menni egy herceghez csak azért, mert az eljött, hogy megmentse őt. Egyedül is boldogul. És azért öltem meg, hogy a hercegnőnek ne kelljen vitatkoznia vele.
− Kissé drasztikus megoldás − jegyzi meg Mira óvatosan.
− Mindenkinek tiszteletben kell tartania a nemet. Csakis saját magának köszönheti.
Annak a valószínűsége, hogy Kamila lányáról van szó, meredeken emelkedik.
− Megnézhetem azt a képet?
A lány vállat von, és a hátizsákjába nyúl. Előhúz egy összehajtogatott papírlapot. Odahajolok Mirához, hogy megnézzem. Ez egy nyomtatott színező. Egy háromfejű sárkány, egy herceg és egy hercegnő. A herceg köré egy koporsót rajzolt, a hercegnő kezében pedig egy bögre és egy fonott kosár van. Legalábbis azt hiszem.
− Mi ez?
− Édesköménytea. A sárkány szörnyen fingik. A hercegnő segíteni fog neki, azért a sárkány elengedi. És a hercegnő ahhoz a férfihoz mehet majd hozzá, akihez csak akar, nem valami véletlenszerű hőshöz.
Annak a valószínűsége, hogy nem Kamila lánya, szinte nulla.
− Anyukád egy erős nő, aki nem vár arra, hogy valaki megmentse, ugye? − hajol oda hozzá Mira.
− Elvált − mondja egyszerűen a lány −, és most már az.
− Elvált? − ismétlem meglepetten.
− Állítólag piszkos ügy volt − mondja a lány szórakozottan, majd elmosolyodik. − Az ajtó mögött hallgatóztam.
Hirtelen összeszorul a mellkasom. Szótlanul bámulom azt az apró arcot. Szívritmuszavar. Orvos.
− Ó, most mennem kell. Sziasztok! − kiáltja, miközben az út szélén álló autó felé szalad. Nem látom, hogy férfi vagy nő ül-e a volán mögött.
Gondolkodás nélkül Kamila felé fordulok. Ő is az autót figyeli aggódó arckifejezéssel.
− Elolvadt a fagylaltod − figyelmeztet Mira.
− A gyors olvadás a minőség jele − mutatok rá. − Ez azt jelenti, hogy kevés stabilizátort és emulgeálószert tartalmaz, amelyek mesterségesen összetartanák. És már nem fogom megenni.
− Vagy a lassú evésé − vigyorog.
− Nem szeretnél sétálni egyet? − kérdem. A lehető legmesszebb kell kerülnöm Kamilától.
Este elhelyezkedem a kanapén, kezemben egy könyvvel. Kamiláéval. Beugrottam érte a könyvesboltba, amikor elbúcsúztam Mirától. Több mint tíz éve nem olvastam mást, mint ismeretterjesztő irodalmat, de kíváncsi vagyok.
NÉGY ÓRÁVAL KÉSŐBB
Éjfél van, de Kamila házából még fény szűrődik ki. Háromláb, akinek hasznossága vetekszik egy kerti törpéével, örömmel üdvözöl, amikor bekopogok az ajtaján.
− Kamila, Rob vagyok − mondom, hogy ne ijedjen meg.
Léptek zaja hallatszik, majd kinyílik az ajtó. Megint azt a mókusos pizsamát viseli.
− Mi történt?
− Ez tényleg tetszik neked? − kérdezem, miközben az arca előtt meglengetem a könyvet.
− Honnan szerezted? − kérdezi zavartan.
− A könyvesboltból.
− Te megvetted és elolvastad? − kérdi csodálkozva.
− Igen − felelem kimérten. − És sokkal nagyobb szar, mint a kerítésem.
Egy pillanatig néz engem, majd felnevet.
− Nem hiszek neked − rázza a fejét. − De miért?
− Szóval tetszik? − ismétlem, miközben egy lépéssel közelebb megyek hozzá. − Ez? Erőszak. Zéró kommunikáció. Agresszió. Borzasztó sztori. Ez a fickó mérgezőbb, mint a hidrogén-cianid! Milyen világban jöhet létre egy kapcsolat kölcsönös gyilkossági ígéretekből? Az egész teljesen abszurd.
− A lényeg az − mondja Kamila halkan −, hogy egy intelligens férfit keresek, aki szeretni fog. Mert ilyen az apukám. És az apukám a mérce, alább nem adom. Egészséges, szeretetteljes kapcsolatra vágyom. De itt legbelül van bennem egy aprócska rész, amit izgalomba hoznak ezek a végzetes vonzalomról és nagy szerelmekről szóló valószerűtlen történetek. Mert a mérgező hatásuk ellenére, amit nem tagadok, megerősítik a szeretet erejét, a képességet, hogy legyőzzék a szinte lehetetlent. Olyanok, mint Rómeó és Júlia, csak a mai kor követelményeihez igazodva.
− Rómeó és Júlia öngyilkos lett.
− Hisz mondom, alkalmazkodtak a korhoz.
− Még mindig nem értem. Nem értem, hogy egy ilyen intelligens nő, mint te...
− Mondtam már ma korábban − szakít félbe −, sokoldalú vagyok. Sok minden érdekel, különböző szinteken vannak igényeim, és mindet kielégítem. Kiszámítok minden egyenletet, ahogy te is, és imádok fagylaltot árulni. És akkor mi van? Ami az olvasási preferenciáimat illeti, olvasok fizikáról, statisztikáról, méhészetről szóló könyveket ugyanúgy, ahogy valószerűtlen történeteket is istentelen kefélésekről. Egyáltalán nem zárja ki egyik a másikat.
Mély levegőt vesz, az arckifejezése kissé megváltozik, ahogy folytatja.
− És tudod mit? Néha azt kívánom, bárcsak egy pasi kicsit megragadná a nyakamat, és rendesen megdugna.
Becsapja az ajtót az orrom előtt, én pedig ott állok, mint egy idióta.
Kicsit megragadni a nyakát, és rendesen megdugni.
Ne nyúlj a kilincshez! Fordulj meg, és menj haza! Ne nyomd le azt a kilincset! Menj innen! Ne menj be! Kopj le!
A tökéletes nő − 6. pont
FELELŐS ÁLLAMPOLGÁR ÉS A TÁRSADALOM RENDES TAGJA
Robert indoklása: Ehhez nem szükséges semmiféle magyarázat. Magától értetődő. Nem kívánok kapcsolatban lenni olyan nővel, aki nem fizeti a kötelezettségeit, hadilábon áll a törvénnyel, vagy politikailag felelőtlen.
Ideális esetben:
− büntetlen előéletű,
− nincs tartozása az adóhivatal, az egészség- és társadalombiztosító vagy bank felé,
− nincs kapcsolata nem banki intézményekkel,
− legfeljebb három szabálysértése van,
− betartja a törvényeket,
− időben teljesíti a kötelezettségeit,
− részt vesz önkormányzati, parlamenti, elnöki és európai parlamenti választásokon.
Kamila: Nincs büntetett előélete, és nincs hátraléka. Hét szabálysértés van a kontóján: négy közlekedési szabályok be nem tartása, kettő szökőkútban fürdés, egy pedig közszeméremsértés (félreértés volt!) miatt.
Az az állítás, hogy mindig betartja a törvényeket, nem tekinthető valósnak, de igyekszik. Becsületes szavazó.
A pont nem teljesült.
KAMILA
Egy kicsi, elégedetlen tacskót tartok a karomban, és viszem őt haza. Holomajová asszony épp a nyugdíját vette fel, amikor a kanos kutyája − a postásnő mesélte, hogy mindig megpróbálja megdugni a lábát − kiszökött a kapun. Holomajová asszony napi mozgásteljesítményének kiemelkedő szakasza a kapuhoz vezető út, amit a célból tesz meg, hogy felvegye a nyugdíját. Felajánlottam, hogy segítek neki. Az a kutya akkora csupán, mint egy patkány, sokáig tartott, mire megtaláltam.
Egy idő után rájöttem, hogy valóban azért szökött meg, mert kanos volt, így elkezdtem kérdezgetni az embereket, hogy megtudjam, kinek a kutyája tüzel. És lám, megtaláltam. Egy afrikai oroszlánkutya körül ugrált. Legfeljebb a nagy kutya lába feléig ért fel. Ezt nevezem én biztonságos szórakozásnak. Holomajová asszony kinéz az ablakon, és amikor meglát, eltakarja a száját a kezével. Sírva nyitja ki nekem az ajtót, és átveszi a kicsi kincsét. Nem mondom, hogy el lennék ragadtatva, amiért két órám ráment egy hálátlan kutya keresésére, amely konkrétan még meg is akart harapni, de amikor látom az asszony örömét, valamelyest enyhül a rossz kedvem. Az az ideges patkány fontos számára. Ő az, aki miatt nem magányos.
− Köszönöm, Kamilka, köszönöm! Nem is tudom, mihez kezdenék nélküle.
− Talán ivartalaníttathatná, akkor nem lenne oka elszökni. Egyszerű beavatkozás − javaslom.
− Ivartalanítani? Nem, ezt képtelen lennék megtenni vele. Nem foszthatom meg a férfiasságától.
Úgy döntök, nem említem a megalázó helyzetet, ahogy megpróbált rámászni arra a szukára. Abban a küzdelemben semmi férfiasság nem volt. Csak dülledt szem, kilógó nyelv és izgatott kétségbeesés az arcán.
Egyszer egy férfi megpróbált elcsábítani, és azzal érvelt, hogy nagyon régóta nem szexeit. Meg volt győződve arról, hogy ez releváns információ, ami a javára billenti a mérleget. A kutya rá emlékeztetett. És még a lábamig sem jutott el.
Holomajová asszony szó szerint belenyom a kezembe öt eurót és egy csokit, amelynek három éve lejárt a szavatossága, én pedig mosolyogva hátrálok. Tulajdonképpen örülök a figyelemelterelésnek.
Álmodtam róla. Fájdalommal a mellkasomban, és könnyekkel a szememben ébredtem. Még a reggeli étkezés és séta után sem tudtam lerázni magamról. Ez segített visszatérni ide, a saját világomba.
Tegnap megint meglátogattam Maját és Matúskót, már könnyebben boldogulnak. Gazdik úr még mindig ugyanolyan ellenszenves. Rob még mindig egy idióta. A nap felkelt és lenyugszik újra. A világ a helyére került. Jól vagyok.
Ahogy hazafelé sétálok, a tekintetem a könyvszekrényemre esik. Rob beletette a Ragadozót. Én pedig kitettem ide egy könyvet az ágyam alól. Nem tudom, találkoztam-e már valaha megátalkodottabb pasassal. Elolvasta a könyvemet. Még mindig alig tudom elhinni. Elolvasta a Ragadozót, aztán átjött, hogy megkérdezze, tényleg tetszenek-e az ilyen férfiak. Azért olvasta el a könyvet, mert én elolvastam, és képes azt állítani, hogy nem érdeklem. Ő egy aranyos, fafejű, szexi idióta.
Szeretnék dühös lenni rá Mira miatt, de nem tudok, mert Mira csak az ő megátalkodottságának az eredménye. Szeretnék dühös lenni Mirára Mira miatt, de annyira borzasztóan kedves volt, hogy képtelen vagyok rá. Igyekszem kizárni a fejemből, ahogy együtt láttam őket, és azon gondolkodom, hogyan játsszam ezt le Robbal. Sóhajtok.
− Szia, szépségem! Szabad vagy?
− Heteró vagyok − fordulok a lehúzott ablak mögötti archoz. Összeráncolom a homlokomat.
− Ebédelni hívlak, te tehén.
− És nálad van a pénztárcád? − ellenőrzőm. Nem lennék meglepve, ha Adela meghívna ebédre, aztán fizethetném magam a kaját. Ideális esetben mindkettőnkét. Tudom, hogy valahol ott lakozik benne Alán Harper a Két pasi meg egy kicsi című sorozatból.
Felemeli a tárcáját az ülések közötti rekeszből.
− És van benne pénz is? − nyomozok tovább.
− Nagyon vicces vagy. Pattanj be!
− Hová megyünk? − kérdezem, miközben becsatolom a biztonsági övemet. − Hol van Zorka?
− Harry Potter napközis táborban.
− Incarcerousl − kiáltom, az ujjamat pálcának használva.
− Milyen varázslatot szórtál rám? − kérdezi Adela gyanakodva.
− Fogalmam sincs, miről beszélsz − mosolygok ártatlanul. Úgysem működik.
− Szóval, hová megyünk? És miért viszel ebédelni?
− Hogy a lekötelezettem legyél.
− Ravasz vagy.
− Zorka aludhatna nálad? Reggel beugróm érte, és elviszem a táborba.
Füttyentek egyet.
− Szex! Te szexelni tervezel?
− Nem tudom biztosan, de fel akarok készülni.
− Kivel? − faggatom.
− Egy pasival a lépcsőházunkból.
− Praktikus. Fotót!
Megmutatja nekem.
− Még sosem említetted. Hogyan jutottatok el a szomszédoktól a szexig?
− Pár flört a liftben. Váltottunk is néhány üzenetet − von vállat zavartan.
− Ez nagyszerű. Ez egy határozott lépés a helyes irányba.
És nem számít, hogy együtt lesz-e vele, vagy sem. Mindketten tudjuk, hogy még nem szakadt el attól a hülyétől. Kínosan szorongatja a kormánykereket.
− Meglátjuk, hogy alakul.
Csendben maradok, és várok.
− Egy kicsit aggódom, hogy nincs mit nyújtanom egy férfinak.
Odahajolok, és megszorítom a sebváltón pihenő kezét.
− Gyönyörű vagy, és jószívű. Sikeres a munkában. Van egy gyönyörű lányod. Sikerült kilépned a kapcsolatodból, és elhagyni egy aljas szemétládát. Az én szememben egy hős vagy.
− Egy ostoba hős, aki belekeveredett egy kapcsolatba, amiből évekig nem tudott kilépni. Én egy gyáva nyúl vagyok. Talán igaza volt, és nem vár rám jobb nála, mert nem is érdemiek jobbat.
Mintha az exe hangját hallanám, ahogy ugyanezeket a szavakat vágja a fejéhez. Egy szemétláda!
− A te felelősséged ebben annyi, hogy rossz emberbe szerettél bele, és hagytad, hogy ez a szerelem elvakítson. Ez nem azt jelenti, hogy ostoba vagy. Nagyon fiatal voltál. Gyengéden rámosolygok, és kisimítom a haját az arcából.
− Sok nővel megtörtént már, és még többel megtörténik majd. Na és? Ha tanulsz belőle, nem volt hiábavaló. És a bátorságot nem idővel mérik. A legtöbb ember csak elméletileg bátor, arról beszélnek, hogyan cselekednének. Pontosan tudják, mit tennének. De valóban cselekedni egészen más tészta. Hidd el, bátor vagy, ha képes voltál talpra állni és elhagyni őt!
− Nélküled nem lettem volna képes rá − suttogja, miközben letöröl egy könnycseppet.
− Ez azt jelenti, elég okos vagy ahhoz, hogy a megfelelő emberekkel vedd körül magad. Amiatt, hogy vele éltél, nem érsz kevesebbet. És itt van Zorka is. Megbánnád valaha is, hogy született egy lányod?
−Soha!
− Akkor minden rendben van. Ideje továbblépni. Szóval, engedd be szépen a jóképű szomszédot a kifosztott szentélyedbe, hogy valaki újra imádhassa! A világ visszanyeri az egyensúlyát.
− Kifosztott szentély? − nevet Adela.
− Az elnevezések, amelyeket a női nemi szervre és annak részeire használunk, nem túl szépek, ezt neked is el kell ismerned. Még latinul sem, bár én gyönyörűnek találom azt a nyelvet. Labia minora. Cervix. Colloportus. Igyekszem valami jobbat kitalálni.
− Mi az a colloportus?
− Egy újabb varázslat a Harry Potterből − nevetek.
− Széttartja a lábakat?
− Ez egy tömítő varázslat. Elméletileg akár szexuális célokra is használható, csak megfelelő vastagság kérdése, hogy tökéletesen tömítsen.
− Robert Rodannak gyorsan a tettek mezejére kellene lépnie − szakít félbe −, kezd ez a dolog az agyadra menni.
−Védekezik, kedves barátnőm, védekezik minden erejével.
Az én türelmem azonban lassan elfogy.
Két főételt rendelek, az egyiket elcsomagoltatom.
− Mit csinálsz? − kérdezi Adela.
− Azt mondtad, te fizeted az ebédet.
− Úgy gondoltam, egyet.
− Ó. Akkor legközelebb pontosítsd, most már túl késő bármit is tenni!
− Szerinted én mennyit keresek?
− Van stabil állásod, számomra olyan gazdag vagy, mint Elon Musk.
− Játszd a szegényt olyanok előtt, akik nem ismernek!
−Jó megjegyzés, köszönöm − vigyorgok.
A helyzet az, hogy van elég pénzem. Ha nem pazarolnék túl sokat, a következő két évben egyáltalán nem kellene dolgoznom. Megrázom a fejem, mert nem akarok arra gondolni, hogyan tettem szert erre a pénzre. A tekintetem az asztalra téved. Nemcsak főételt kaptam, hanem desszertet is. De nem volt hajlandó elcsomagolni nekem a második ebéhez tartozó sütit. Fösvény.
Később megállunk a városban, mert Adela vásárolni akar. Amikor kiszállunk az autóból a szupermarket előtt, úgy vélem, itt az ideje egy játéknak. És mivel ma Harry Potter-nap van...
− Látod ezt? − hajolok oda hozzá.
− Mit? − néz körbe zavartan.
A bejárat feletti ponyva vastag oszlopára mutatok. Kilenc és háromnegyedik vágány.
− Nem − rázza a fejét őrülten.
− De igen. Hopp-hopp. Nem akarsz lemaradni a Roxfort Expresszről, vagy igen? Gyűlölködő pillantást vet rám, de elindul a bevásárlókocsiért. A mobilomon bekapcsolom a felvételt. Adela futásnak ered, mármint rendesen nekilódul, és az utolsó pillanatban az ütközés előtt elengedi a kocsit, ami a tehetetlenségi erő miatt oldalra gurul, gyakorlatilag úgy, mint akcióhős egy filmben. A kocsi becsapódása olyan fülsiketítő zajjal jár, hogy harmincméteres körzetben mindenki tekintetét magára vonzza. Az egész videó megy a kukába, annyira ráz a nevetés. Egy férfi odaszalad Adelához, és segít neki felállni.
− Jól van? Mi a csuda történt?
− Roxfortba akartam menni − nyög fel Adela, és megdörzsöli a vállát.
− Á, gyakori tévedés. Rossz vágány − bök a férfi a másik oszlop irányába, én pedig újabb nevetésben török ki.
Miután Adela már elegendő mennyiségű káromkodással és kegyetlen bosszú ígéretével ajándékoz meg, hazavisz. Mármint Majához. Hagyok ott neki ételt, és amíg zuhanyozik, szórakoztatom az imádnivaló kisfiát. Esküszöm, hogy a baba látványa jobban stimulálja a petesejtjeimet, mint a hormoninjekciók.
Hazafelé menet mozgásra leszek figyelmes Rob házának ablakában. Összeráncolom a homlokomat, megtorpanok, hiszen nincs itthon az autója. Ami logikusan azt jelenti, hogy ő sincs otthon. Itt lenne Mira? A házában? Egyedül? A szívem hevesen ver a gondolatra. El akarom fordítani a tekintetemet, de képtelen vagyok rá. Aztán újra megpillantom a mozgást. Egy macska van az ablakpárkányon, a belső ablakpárkányon! Egyenesen rám néz. Az ördögbe, az én Betkám Rob házában van! A zárt ablak mögött. A fenébe!
Egy pillanatig tétován topogok a kerítése mellett. Megnyomom a csengőt, pedig szinte biztos vagyok benne, hogy senki sincs ott. Aztán nagyon óvatosan elfordítom a kapu kilincsét. Zárva. Sóhajtok, és átugrom rajta. Betka eltűnik a ház mélyén.
− Betka! − vicsorgok rá. Ez egy macska, a francba, muszáj hallania engem a csukott ablakon keresztül is. Ráadásul félig vak, ami ugye azt feltételezi, hogy kitűnő a hallása.
−Kifelé!
Két lehetőség van. Vagy beosont a nyitott ajtón, amikor Rob elment, vagy nyitva hagyott valahol egy ablakot. Nem marad más hátra, mint ellenőrizni. Úgyhogy elkezdem körbejárni a házat egy lehetséges behatolási pontot keresve. Aztán eljutok az utolsó ablakig, ami nyitva van, bukóra.
− Betka! Betka! − sziszegem át rajta, de nem látok semmit, mert a függöny takarja a belátást. − Betka! − Egy nyávogás hangzik fel a ház mélyéről. − A fenébe!
Várhatnék, mint egy normális ember, és elmagyarázhatnám a helyzetet, de a ház tulajdonosa sem normális. Nem akarok felelős lenni azért, hogy szétrobban egy ér a zseniális agyában.
− Betka! Gyere! Vacsora! − próbálom a kedvenc szavával odacsalogatni, de semmi. Egy egész percig próbálok más megoldást találni. Tényleg próbálkozom. De semmi más nem jut eszembe. Úgy fogok tenni, mint bárki, aki felelősségteljesen mérlegeli az előnyöket és a kockázatokat − megkeresem az interneten, hogyan kell kitárni egy ablakot, ami bukóra van nyitva. Csak egy széles textildarabra és egy üres konyhai papírtörlő gurigára van szükségem. Ráadásul másodszorra sikerül a hadművelet. Ez ijesztő, mostantól gondosan bezárom az ablakokat, amikor elhagyom a házat. Áldozok néhány másodpercet egy rövid imára. És oké, nem alszom rendszeresen törvénykönyvvel az ölemben, de ez már nálam is kicsit túlmegy a határon. Ha van mozgásérzékelős riasztója, hamarosan egy rendőrjárőr siet a segítségemre.
Valójában ez egy kicsit az ő hibája is. Ha szúnyoghálók lennének az ablakokon − mint minden normális falusinak −, ez nem történt volna meg. Erre fogom alapozni a védelmemet, amennyiben letartóztatnak.
Bemászom Rob királyságába. Elhúzom a függönyt, és... szóhoz sem jutok. Hova az ördögbe kerültem? Első ránézésre egy dolgozószobának tűnik, de teljes a káosz. Rendetlenség! Még a padlón is mindenféle dolog hever. Egyenletekkel teleírt papírok. Könyvek. Az egyik ráadásul nyitva terül szét a padlón, borítóval felfelé. Pfuj, micsoda könyves istenkáromlás! Meglátok egy üres kávéscsészét. A kanállal megkaparom az alját. Nem régóta lehet ott. Ó, Istenem, a tökéletes Robert Rodannak mocskos titka van! Ha az egész háza így néz ki, esküszöm, összeomlók!
Kilépek a szobából, és továbbhaladok a ház többi részébe. Ott vár rám az újabb meglepetés. A többi szoba tökéletes, rendezett. Minden cucc a helyén. Se egy kabát a széken, se egy pohár az asztalon, semmi. Újra benézek a dolgozószobába. Az a helyiség és a ház többi része olyan, mint két külön világ. Pislogok, és újra szétnézek mindkét irányba. Nem álmodom. És amikor mély lélegzetet veszek, az csak megerősíti, hogy nagyon is ébren vagyok. Az álmokban nincsenek szagok. Mi ez a bűz? Nem. Nem, nem! Ezt nem tenné meg. A macskák tiszták, nagyon intelligensek, és ő...
− Kinyírlak, Elisabeth! Egy hétig csak egeret fogsz zabálni! Hol vagy?
− Miau − hangzik fel halkan. A kanapén fekszik, és elégedetten rám kacsint. Aztán a fejét a lába közé dugja, és elkezdi nyalogatni a seggét. Kezembe veszem, és visszamegyek a káoszszobába, hogy kirakjam. Elég, hogy feltörtem annak az egy ablaknak a biztonságát, a többihez hozzá sem érek. Becsukom mögötte. Gyorsan feltakarítok, és lelépek. Hagyom, hogy az orrom vezessen, és viszonylag gyorsan azonosítom az inkriminált helyet. Betka Rob konyhájában rakott le egy kupacot, a konyhasziget alatt. Fogok néhány papírtörlőt, és feltakarítom. Fertőtlenítőt találok a fürdőszobában. De nem dobhatom a pakkot a szemetesbe, nem maradhat utánunk bizonyíték, ezért lehúzom a budin. Rob egész házát láttam, kivéve a hálószobáját. Életemben először érzem magam igazi bűnözőnek, aki betolakodik valakinek a magánéletébe, pedig Robról van szó, nem egy idegenről.
Hja, tisztában vagyok azzal, hogy úgyis el kell majd mondanom neki. Képtelen lennék eltitkolni előle az ilyesmit. Lökött vagyok, de nem gonosz.
Az talán segít, hogy legalább a kaki nincs már ott. Bár a szag kitartóan lebeg a levegőben. Sajnos hozzá kell nyúlnom az ablakhoz, szélesre tárok egyet a konyhában, és bekukkantok a fürdőszobába, hogy találok-e légfrissítőt. Megvan, fújok is belőle a levegőbe. Már csak be kell csuknom az ablakot, és mehetek is. Küldetés teljesítve. Megragadom az ablakkilincset, és... szemkontaktust teremtek a ház tulajdonosával.
− A macska segge rúgja meg! − suttogom halkan.
Rob megdermed, és hitetlenkedve mered rám. Integetek neki a saját konyhájából.
− Vicces történet, csak engedd, hogy megmagyarázzam!
Az arckifejezése megfejthetetlen, de az ingerültsége érzékelhető abból, hogy ház felé menet a földre ejtette a kabátját, és nem vette fel.
Odamenjek, és üdvözöljem az ajtóban? Szökjek meg a hátsó ablakon? Költözzek egy másik városba? Egy másik országba? Talán segítene, ha levetkőznék.
Ott állok a konyhával egybekötött nappaliban, és várok. Ez életem leghosszabb tizenkét másodperce, esküszöm.
− Mit keresel a házamban, Kamila?
A szavakat egyenként, halkan, de nyomatékosítva mondja ki. Közelebb jön hozzám, és nagyjából két lépésre áll meg tőlem, veszélyesnek tűnik.
− A macskám egy bukóra nyitott ablakon keresztül bejutott a házadba − kezdem gyorsan magyarázni. − Megláttam őt bent, és nem akartam, hogy itt találd. Először csak ki akartam csalogatni őt, de egyáltalán nem vett rólam tudomást. Nem hagyhattam itt. Attól féltem, hogy kárt okoz, vagy tönkretesz valamit. Úgyhogy bemásztam utána. Gondoltam, csak felkapom, és már itt sem vagyunk, de aztán megéreztem.
−Mit?
− A macskám ideszart a házadba − suttogom.
Ó, egy ér lüktet a nyakában.
− Ismételd meg!
− Inkább nem − rázom a fejem.
Megdörzsöli az arcát.
− Azt mondtad, a macska az ablaknyíláson jött be. És te hogy jutottál be?
− Találtam egy videót a TikTokon arról, hogyan kell kívülről kinyitni egy ablakot. Működött.
− Hol van a szar?
− Már feltakarítottam. Nem is lehet érezni, ugye?
− De bizony érezni.
− Sajnálom. Rettenetesen sajnálom. Tudtam, mennyire dühös leszel, és reméltem, hogy észre sem veszed.
− Szóval be akartál osonni a házamba, aztán eltűnni, mintha mi sem történt volna?
− Igazából nem, bűntudatom volt, bevallottam volna neked. De úgy, bizonyítékok és a szag nélkül már nem lett volna olyan borzasztó, mintha tetten érsz, vagy mégis?
− Ellentmondasz saját magadnak.
− Tiszta ideg vagyok.
− Basszus, Kamila, te nem vagy normális!
− Te nem vagy normális.
− Betörtél a házamba, a macskád iderondított, és szerinted jó ötlet sértegetni engem?
− Hát akkor mit akarsz tőlem, Rob? Térdeljek le ide, és kérjek bocsánatot?
Tesz felém még egy lépést, és arra kényszerít, hogy hátráljak. Nekiütközöm a falnak. Nagyon, nagyon közel van.
− Azt akarom, hogy hagyj békén! Azt akarom, hogy ne legyél a házamban, amikor hazaérek. Azt akarom, hogy ne legyél az irodámban, mire visszamegyek egy megbeszélésről. Azt akarom, hogy ne legyél a fejemben. És mindenekelőtt azt akarom, hogy tűnj el az életemből.
Hirtelen erős düh vesz erőt rajtam, így meglököm őt.
− Mekkora seggfej vagy! Egy komplett idióta! És szörnyen képmutató.
Nem akarok kiabálni, de valahogy mégis megtörténik.
− Te pedig kicsi vagy! És hangos! És őrült!
− Arrogáns idióta!
Megcsókol, pontosan ugyanúgy, mint először. Szikrák, tűz és robbanás, és... ó! Hozzányomom magam, és erősen belemarkolok a hajába.
− Utállak − motyogja a számba.
− Hülyeség − ellenkezem lélegzet-visszafojtva.
Felemel, én pedig újra a csípője köré fonom a lábam. Letesz a kanapéra, és rám fekszik. Sóhajtok, ahogy a csípőjét az ölemhez nyomja. Mámorító, ahogy a nagy teste rám nehezedik.
− Te vagy a legszörnyűbb nő, akit ismerek.
− Akkor ne érj hozzám többet, és szállj le rólam! − vicsorgok rá beindulva és persze ingerülten.
− Egy pillanat! − mondja, miközben végigsimít mellbimbómon.
− Ó! − A hátamat homorítva a kezéhez simulok, majd magamhoz húzom az arcát egy vad csókhoz. Mindenhol érezni akarom őt, egész lényemmel, az övé akarok lenni.
Megragadja a fenekemet, és magához szorít. Ajkamat hangos sóhaj hagyja el. Szája lejjebb csúszik, megtalálja azt az érzékeny pontot, ahol a nyakam és a vállam találkozik.
− Kamila − mormolja, miközben arcát a mellkasomhoz dörgöli. − Utálom az állatseregletedet.
− De engem szeretsz − suttogom, miközben felemeli a felsőm, és meleg lehelete simogatja a mellbimbómat.
− Nem − mondja azelőtt, mielőtt forró ajkával betakarja. Egy pillanatra minden dübörög bennem, annyira vágyom az leheletére a testemen. De jobban vágyom a tiszteletre.
− Az önámítás nem szexi − mondom halkan, és összeszedve minden erőmet, lerúgom magamról. És a kanapéról. Lehet, hogy kicsi vagyok, de tudom, hogyan használjam ki a meglepetés erejét.
Felülök, és megigazítom a felsőm. Összeráncolom a homlokomat. Egészen nyeregben érzem magam, amikor ő a földön van. Kócosán, nedves ajakkal és zavart, izgatott tekintettel, egyszerűen túl csábító.
− Robert?
Rémülten felugrok, mert egy női hang szólal meg a hátunk mögül. Aztán egy idősebb, jó megjelenésű nő lép be.
− Ó! − hagyja el a száját, és tágra nyílt szemmel mered ránk. Ugye, nem az anyukája az?
Megköszörülöm a torkomat, és felállók.
−Jó napot! És épp most indulok, szóval viszlát!
Ezzel elhagyom a házát. Normálisan, az ajtón keresztül.
ROBERT
Még mindig a földön ülök, amikor becsapódik az ajtó.
− Kopogtam.
Felkelek. Erekcióm van. Az anyám előtt.
− Szemmel láthatóan nem volt helyénvaló bejelentés nélkül beugranod.
− A fiam vagy, tényleg be kell jelentkeznem?
− Igen. És ha nem reagálok a kopogásra, ne gyere be a házba!
Látszik rajta, hogy megbántódott. Összeszorítom az ajkam.
− Rég nem találkoztunk. Csak tudni akartam, hogy vagy.
− Jól vagyok.
Kínos csend telepedik közénk.
−Ő... ő a barátnőd?
−Nem az.
− Hogyan kerülhetnék közelebb hozzád?
Megint az a fájdalmas tekintet. Utálom, amikor ezt csinálja.
− Sehogy. Felnőtt vagyok, megvan a saját életem, fogadd el!
−De...
− Anya, más programom van. Megnézem a naptáram, és elküldöm neked, melyik nap lehet megfelelő egy ebédre. Rendben?
Egy pillanatig meredten néz rám, majd bólint.
−Persze.
Kikísérem az ajtóig, főképp azért, hogy megbizonyosodjak róla, tényleg elmegy-e, az udvariasság most kevésbé játszik. Amikor az autója eltűnik a szemem elől, leengedem a vállam.
Mit csináltam? Úgy vetettem magam Kamilára, mint egy állat. Ráadásul nem először.
Szeretném azt mondani, hogy utoljára, de nyilvánvaló, hogy ezt nem tudom befolyásolni. Nem ő a nekem való nő.
Szeretem, ha képes vagyok kontrollálni a dolgokat. A rendet. Erre épp most találok rá, ahogy macskaszart takarít a házamban. Nem illünk össze.
Emiatt elvesztettem a fókuszt, és szétszórt vagyok. Még a riasztót sem kapcsoltam be, amikor elmentem itthonról. Abszolút összeférhetetlenek vagyunk.
Legutóbb kilenc évvel ezelőtt volt listától független nőm. Mert akkoriban nem is létezett a lista. Tudom, hogy Leonard szerint őrültség, de nekem segít kézben tartani a dolgokat. Betartom a szabályokat, és minden működik, mint egy olajozott gépezet.
Kamila mindössze egyetlen feltételt teljesített az eddig felmerülő követelmények közül. Nem valószínű, hogy minden másban megfelelő lesz. És még ha meg is felelne mind a tizenkét pontnak, számomra akkor sem ő a megfelelő nő.
Akkor miért... miért nem tudom levenni róla a szemem, amikor a közelemben van? Miért nem tudom levenni róla a kezem? Miért találom őt ennyire vonzónak? Miért nem tudok másra gondolni, csak őrá? Miért feledkezem meg minden másról, amikor vele vagyok? Beszélnem kell erről valakivel. Felhívom Leonardot.
− Van egy kis időd, hogy összefussunk?
− Mikor? − feleli, hangjából őszinte csodálkozást hallok ki. Nyilvánvalóan meglepődött, hogy én magam kezdeményezem a személyes találkozót. Ilyen még sosem történt korábban.
− Azonnal.
− Aha. − Egy pillanatnyi csend. − Igen. Hol?
Egy, a házához közeli helyet választok, mert tudom, hogy a családjával szeretne lenni − minimalizálom hát az utazással töltendő időt. Mire megérkezem, már ott vár.
− Minden rendben van?
− Nem − mondom feszülten. − Semmi sincs rendben, amióta Kamila felbukkant az életemben.
− Á, tetszik neked!
− Hogy tetszik-e nekem? Egyáltalán nem tetszik. Megőrjít.
− Rendben. Ne kiabálj!
− Sajnálom − sóhajtok fel frusztráltan. − Látod, erről beszélek. Ő... ez normális?
Még soha nem tapasztaltam ilyet. Legszívesebben megfojtanám, de közben szexelni is akarok vele. Tényleg nagyon akarok vele szexelni.
− Valójában a két tevékenység egyszerre is történhet − viccelődik Leonard. Elég azonban egy hideg tekintet a részemről, és azonnal elkomolyodik.
− És mi tart vissza? Nem hiszem, hogy ellenkezne.
− Ezt most komolyan kérdezed? − hajolok oda hozzá.
− Halálosan komolyan. Érdekled Kamilát. Tényleg érdekled.
Meglepetten felegyenesedem, mert értem, mire céloz.
− Nem adhatok neki többet, mint szexet, Leonard. És ő nem az a típus, aki csak szexre vágyik.
− Nem az − bólint. − Miért nem tudsz neki többet adni?
− Mert az őrületbe kerget.
Leonard közelebb telepedik hozzám, és előrehajol.
− Hagyd a fenébe a listád! Fejezd be a nők értékelését a hülye kritériumaid alapján! Legalább ebben a kérdésben hagyatkozz a szívedre!
Nem tudom, hogyan magyarázzam el neki, de ez az én biztonsági intézkedésem, és nem hagyhatom, hogy valami instabil dolog irányítson engem, mint például az érzések vagy a szexuális vonzalom. Nem engedhetek neki, ha ennyire intenzív és kezelhetetlen. Nem tehetem ezt a leendő gyermekeimmel. Inkább nem vállalok egyet sem, minthogy átéljék azt, amit nekem kellett átélnem.
− Ezt nem tehetem, Leonard.
− Nincs más tanácsom a számodra. Várj, igazából mégis van! Mira nem ezt érdemli.
− Tudom − bólintok, és a düh újabb hulláma söpör végig rajtam.
Nem akarom Kamilát! Nem kaphatom meg! És mégis tönkretette az ígéretes kapcsolatomat Mirával.
− Kamila mindent elront − motyogom.
− Kamila egy kicsit vad, elismerem. Nem átlagos nő. Viszont hatalmas szíve van, és szórakoztató. Ő az első nő, aki intelligenciában egyenrangú veled. De ő nem szokott semmit tönkretenni. Te viszont igen. Mindenre keresztet vethetsz, ha nem adod fel az elképzeléseidet és az elvárásaidat. Ha értékelni akarsz valakit, nem tarthatsz tőle távolságot, Rob. Nem tudsz értékelni egy festményt egy galériában, ha a sarkon túl megállsz. Az emberek olyanok, mint a festmények, igazából meg kell nézni őket. Lehet, hogy ő a te Anitád. És épp a legjobb úton haladsz ahhoz, hogy tökéletesen elcsessz mindent.
Ezekkel a szavakkal feláll és elmegy. Teljes döbbenettel követem őt a tekintetemmel.
Az én Anitám? Feleségül venni Kamilát? Gyereket vállalni vele?
Nem. Nem. Az kizárt. Nem. Soha!
Amikor Mirához érek, behív a lakásába. Adok egy puszit az arcára.
− Kávét?
−Nem, köszönöm.
− Azt mondtad, hogy beszélni szeretnél velem − kezdi, miközben leülünk a kanapéra. A tenyerembe fogom a kezét, és rögtön a lényegre térek.
Talán Kamila azt gondolja, hogy szűk látókörű vagyok és egy idióta, de mint mindenki más, bennem is van egy bizonyos fokú empátia, és képes vagyok élni is vele. Mellette nem, ez igaz, és nem is teszem ezt gyakran, de képes vagyok rá.
Épp most van rá a legjobb alkalom.
− Te egy csodálatos nő vagy, Mira. Gyönyörű, intelligens, talpraesett, és őszintén csodállak. Szeretnélek megismerni, és együtt lenni veled, de ebben a pillanatban ez nem lenne tisztességes. Szükségem van arra, hogy bizonyos dolgokat először magamban rendezzek el.
− Mi az a bizonyos dolog? − kérdezi, és lassan kihúzza a kezét az enyém alól.
− Az érzéseim egy másik nő iránt.
− Miért regisztráltál a randioldalon, ha még valamit el kell rendezned? Nem vagy az a fajta, aki meggondolatlanul cselekszik.
Összeszorítom a szám. Nem akarok róla beszélni. Még neki sem. Ugyanakkor tudom, hogy magyarázatot érdemel.
− Te testesíted meg azt a nőt, akit keresek. A társat, akit magam mellé képzelek. A másik nő a te ellentéted, nem úgy gondolok rá, mint akivel kapcsolatot szeretnék, de képtelen vagyok befolyásolni azt, hogy...
Tanácstalanul elhallgatok, Mira azonban így is megérti.
− Szóval megfelelő vagyok, de őrá vágysz? Hirtelen feláll, és az ajtóra mutat. − Tűnj el a lakásomból, és töröld ki a telefonszámomat!
− Sajnálom − bólintok, majd felállók.
Mielőtt becsukódna mögöttem az ajtó, halk szavai betöltik a folyosót.
− Add át üdvözletem Kamiiénak!
A felszerelésemet mindig az autóban tartom, így egyenesen az edzőterembe megyek, hogy levezessem a bennem felgyülemlő dühöt. Haragszom Kamüára. Borzasztóan dühös vagyok rá. Nemcsak azért, mert olyan, amilyen, hanem azért is, amit a létezése tesz velem.
És a legközelebbi barátomat is elragadta tőlem.
Az én Anitám! Na, persze! Még egy párhuzamos univerzumban sem.
Mire hazaérek, már este van. Kiszállok az autóból, és indulnék is be a házba, amikor meghallom őt.
− Erre sajnos nem tudok válaszolni, drágám. Hinni akarom, hogy így van.
Teljesen lefagyok. Pasi van nála? Miatta szakítottam ma Mirával, erre pasi van nála?
És drágámnak hívja?
Mozdulatlanul várom a választ, de nem jön.
Telefonál?
− Hát jó − hallok meg egy kislányhangot. − Az ott a Vénusz?
Teljesen irracionális dolog, de megkönnyebbülök. Nem pasi az, hanem a lánya.
− Igen, jól emlékszel rá. Az égbolt legfényesebb pontja.
− Még mindig nem értem. Ha a Vénusz nem csillag, akkor miért világít?
− Nem világít, csak visszaveri a Nap fényét. A szemünk kizárólag a fény forrását vagy azokat a dolgokat látja, amelyek visszaverik a fényt. Engem sem látsz, csak a visszavert fényt. A Vénusz azért ragyog olyan fényesen, mert szinte teljesen beborítja egy összefüggő felhőréteg, amely szén-dioxidból és kénsavból áll. És ez a réteg veri vissza a fényt.
− Élhetnének valaha emberek a Vénuszon?
− Nem. Nincs olyan kérge, mint a mi Földünknek, és rettenetes a forróság ott. A légkör mérgező, a nyomás pedig olyan erős ott, mint a mi óceánjaink mélyén. Nem alkalmas az életre.
− Minden bolygó ilyen a miénken kívül?
Lenyűgözve hallgatom, ahogy elmagyarázza a bolygók között tapasztalható különbségeket, és osztályozza, melyiken milyenek lennének az élethez szükséges feltételek, így a haragom lassan elpárolog. Észre sem veszem, hogy közelebb léptem a kerítéshez. Látom a testük körvonalait. Együtt fekszenek egy takarón a fűben. Az a kislány kíváncsi. Minden válaszra öt további kérdéssel rukkol elő. Kamila pedig türelmesen magyaráz. Hány fok van a Napon? A Nap is forog? Tényleg átsuhan az űrön, és vele együtt az egész naprendszerünk? Hogyhogy nem ütközik össze egy másik galaxissal? Hogyan lehetséges, hogy a Nap nem veszíti el a Földet?
− Miért nem érzem, hogy forog a Föld? Hiszen most éppen itt fekszünk, és semmi sem mozdul. Viccelsz velem, ugye?
Elér hozzám Kamila halk nevetése, mire nekem is mosolyognom kell. Milyen elképzelhetetlennek tűnhet a világegyetem egy kisgyerek számára!
− Mert forog, és minden mozog vele együtt. Az összes ember, az autók, az épületek, minden, még az óceánok és a légkör is.
− Ezt nem értem. Miért nem érzem?
− Amikor autóban ülsz, és a sofőr nem fékez vagy gyorsít, semmit sem érzel, mégis haladhatsz akár száz kilométer per óra sebességgel is. Az autóban semmi sem mozdul, pedig az autó mozgásban van. És így van ez a bolygónkkal is. Állandó sebességgel halad, és vele együtt minden más is. Ha változtatna a sebességén, lelassítana vagy felgyorsítana, olyan érzés lenne, mint egy autóban − előre lökne vagy az ülésbe nyomna. A test mindaddig mozgásban marad, amíg valamilyen más erő nem hat rá. De a Föld mozgását a csillagok mozgásából láthatjuk. Ha itt maradunk még egy kicsit, látni fogod, hogy a Göncölszekér nem ugyanazon a helyen lesz, mint most.
− Okos vagy.
− Az vagyok − válaszolja Kamila egyszerűen.
− Az űr olyan titokzatosnak tűnik számomra...
− Az is. Alapvetően nagyon keveset tudunk róla, bár sok elméletünk van. Felderítetlen, és tele van titokkal.
Elhallgat, majd nem sokkal később más hangnemben szólal meg újra.
− A világegyetemmel hasonló a helyzet, mint a vágyakkal. Úgy teszünk, mintha értenénk, ismernénk és kézben tartanánk, de ez nem így van.
Az utolsó szavak nem ahhoz a kislányhoz szólnak. Tudja, hogy itt állok. Tudja, hogy figyelek. Így hát kihúzom magam, és csendben elsétálok. Azonban még egy kérdését elcsípem.
− Apa azt mondta, hívhatom az új barátnőjét anyának, ha akarom.
Megtorpanok az ajtóban.
− És akarod? − kérdezi Kamila halkan.
−Nem.
− Az anya egy különleges cím. Csak akkor viselheti, ha méltó rá, ha szerető, jó anya.
Újra megtette. Megérintette azt a pontot bennem. Halkan becsukom az ajtót.
A tökéletes nő − 7. pont
KIVÁLÓ AZ EGÉSZSÉGI ÁLLAPOTA
Robert indoklása: A saját egészségünkhöz való felelősségteljes hozzáállás elengedhetetlen.
− Rendszeres menstruáció − a reproduktív szervek és a hormonális szint előírások szerinti állapota.
Rendszeres preventív vizsgálatok a háziorvosnál, nőgyógyásznál és fogorvosnál.
− Nincs allergia − a kutatások megerősítik, hogy ha az egyik szülő allergiás, akkor annak az esélye, hogy a gyermek is allergiás lesz, egy a háromhoz.
− Alacsony vagy semmilyen hajlam genetikai betegségekre − örökletes betegség nem állhat fenn legalább két generációnál.
Kamila nyilatkozata az egészségéről és az egészségügyi ellátásáról: Egészséges vagyok. Mindannyiunknak van valamilyen családi öröksége, nekem például a visszerek. És talán még... De mégsem. Orvos nem erősítette meg. Mert már vagy öt éve nem voltam semmilyen orvosnál. És súlyos penicillinallergiám van. A menstruációm rendszeres, azt hiszem. Nem követem. A lényeg az, hogy mindig megjön, hát nem?
A pont nem teljesült.
KAMILA
Izgatottan ébredek. Nem emlékszem, mit álmodtam, de gyanítom, hogy ki lehetett a főszereplő. Felsóhajtok, ahogy eszembe jut, mi történt a kanapén. Ugyanakkor megígérem magamnak, hogy semmi több nem lesz, amíg Robert véget nem vet a dolgoknak Mirával. Ez sem volt előre megtervezve, és az is egyértelmű, hogy mindkettőknek kicsúszott az irányítás a keze közül. Nem akarok részese lenni valaminek, amelyben egy ártatlan nő sérül. Elég, ha nekem fáj, de ez az én döntésem, és tudom, miért vállalom.
Zorkát beültetem Adela kocsijába. Még csak kérdezni sincs időm, azt mondják, sietnek, bár fogalmam sincs, hová. Kiülök a kávémmal, és elkergetem Mandragórát, amikor megpróbálja megrágni a pólómat. Rob inge teljesen elrontotta őt, felfedezte, micsoda csemege a ruhanemű. Állandóan rajta kell tartanom a szemem. A ruhák szárítása már nem olyan egyszerű, mint néhány nappal ezelőtt volt.
Megszólal a mobilom.
− Anya? − veszem fel.
−És apa is!
− Sziasztok, hiányoztok nekem − mondom azonnal. És ez igaz is, bár az utóbbi néhány napban ezt nem igazán tudatosítottam, ugyanis folyton Robbal voltam elfoglalva.
− Biztosan meglepődsz, ha meghallod, hogy ugyanabban az államban vagyunk, sőt ugyanabban a megyében. Tudod, mit? Gyere el hozzánk! Vagy jövünk mi hozzád. Mit szólnál a holnaphoz?
− Nem tudok. Áthívtam néhány barátomat, és ünnepelünk.
Elhallgatnak, amikor rájönnek, hogy mit ünnepiünk.
− De eljöhettek másnap is. Délután. Vagy akár holnap az ünnepségre.
− Holnapután jövünk. Ritkábban jelentkezel, mint szoktál, Kamilka. Minden rendben?
− Persze, csak megpróbálom rávenni a szomszédomat, hogy belém szeressen.
Anya felsikolt, apa pedig felsóhajt.
− Ő már tud erről?
− Még nem áll készen rá − felelem.
− Mi megyünk el hozzád. Mindenképp mi megyünk.
− Nyugi, anya!
− Milyen a pasi? − faggat anyám.
− Furcsa.
− Istenem, Kamila Debnárová, mesélj még róla!
A szüleim a saját testükkel védenének meg, ha akár csak a legkisebb gyanúja is felmerülne annak, hogy Rob nem úgy bánik velem, mint egy királynővel. Szóval jelenleg nincs mit mondanom. Cserébe elmesélek nekik egy vicces történetet Mandyről és az ingről, aztán Betkáról és a kakiról. Rendkívül mókásnak találják.
− Szeretlek, kislányom.
− Én is téged − válaszolom apának. − És ti ketten? Jól vagytok?
Apukámat kínozzák az ízületei, anyukám pedig nemrég győzte le a mellrákot. Állandóan aggódom miatta.
− Igen, drágám. Mindketten voltunk szűrővizsgálaton. És te? Te már voltál idén?
− Persze − hazudok habozás nélkül. Ha élőben tennék fel a kérdést, esélyem sem lenne elhitetni velük. Istenem, örök hála a mobiltelefonokért!
− Hamarosan találkozunk.
− Már alig várom − mondom, és leteszem a telefont.
Lefekszem a fűbe, lábamat a falnak támasztom, méghozzá úgy, hogy derékszöget zárjon be a testem többi részével. Elgondolkodva bámulom az égen átsuhanó fehér felhőt. Úgy néz ki, mint Sagan egy biciklin. Vagy mint... egy mutáns kacsa? Tényleg annyira intenzíven gondolok Robra, hogy a szüléimét háttérbe szorítottam?
− Kamila!
Nagyot sóhajtok. Annyira elegem van belőle.
− Kamila!
Összerezzenek. Ó, ez nem egy hang a fejemben. Érthető, ritkán szólítom meg magam ilyen szárazon és szigorúan. Magammal egyébként is kedvesebben beszélek.
− A kapu nyitva van − invitálom.
− Mit csinálsz? − kérdezi tőlem pár másodperccel később.
Nagyon furcsa perspektíva kínálkozik így, hogy a fejem fölött állt meg. Szerencsére... vagy sajnos... a fejem mögül áthelyezkedik mellém.
− Befogtam a gravitációt, hogy segítse a vérkeringésemet.
−Mert...?
− Mert amikor nem csinálom, fáj a lábam, főleg nyáron. Gyengék az ereim.
− Mit mond az orvos?
− Fogalmam sincs.
− Te diagnosztizáltad magad?
− A családomban általános dolog a visszér. Viszont jó tippeket találtam a YouTube-on.
− Most csak szórakozol velem, ugye? Angiológushoz kellene fordulnod, aki ultrahanggal megvizsgálja a mélyvénáidat, és kizárja a trombózis kockázatát. Hihetetlenül felelőtlen vagy!
− Amikor legutóbb elkezdted sorolni a hibáimat, az lett a vége, hogy a mellbimbóm a szádban kötött ki. Azt gondolná az ember, hogy a jellemhibáim nem zavarnak annyira, mint amennyire látszik.
Egyre sűrűbb a levegő közöttünk. Leengedem a lábam, és felülök.
− Szóval miért jöttél?
− Hogy bocsánatot kérjek, amiért a mellbimbód a számban volt.
Elfojtok egy mosolyt. Felállók, és leporolom a fenekem.
− Úgy mondod, mintha egy szerencsétlen baleset lett volna. De gyanítom, hogy szándékosan tetted.
Mereven figyel, az arcáról semmit sem tudok leolvasni.
− Sajnálom, hogy elvesztettem az önuralmamat. Nem volt helyénvaló. Nem fordul elő többé.
Csak bámulom tovább. Izgatott, ingerült és dühös vagyok, minden benne van. Nem tudom, hogy belerúgjak, vagy inkább levegyem a pólómat, és próbára tegyem az akaraterejét. Végül csak komolyan bólintok.
− Rendben.
− Az a gyerek... a tiéd?
− Zorka? − ráncolom a homlokom, miközben eljut az agyamig, milyen gyerekre gondol. − Úgy néz ki, mint én?
− Úgy viselkedik, mint te.
− Akkor ezek szerint jó munkát végzek vele. Ő a keresztlányom.
Vicces, de egy pillanatra mintha megkönnyebbült volna. Tekintete végigsiklik a testemen.
Pislogok, és azon tűnődöm, vajon van-e erőm ezt szó nélkül hagyni. Szeme a combomon állapodik meg, ahol az első visszér felbukkan. Natáliának hívom.
− Vizsgáltasd meg magad, Kamila!
− Neked is jól jönne egy vizsgálat − Szavaimmal ellentmondásba keveredve kedvesen rámosolygok.
− Muszáj folyton provokálnod? − kérdezi.
− Ez általában elég kellemes a számomra − vonom meg a vállam. − De ha úgy döntesz, hogy uralkodsz magadon, és nem izgulsz fel dühödben, én is megpróbálom majd visszafogni magam, és kevesebbet provokálni téged. Egyébként aranyos ez az anomália.
Elsétál. Hirtelen, gyorsan, szó nélkül.
Nem fog újra előfordulni.
Ja, persze.
Nagyjából egy tonna ételt készítettem el. És ha ez mégis kevésnek bizonyulna, rendelek pizzát. Adela egész délután segített nekem, Zorka pedig Demóval szórakozott. Az a gyerek az egyetlen emberi lény, akire nem néz undorral. Hihetetlen! De már elmentek. Mondtam nekik, hogy maradhatnak, de nem akartak. Nem ismerték őt.
Amikor kezdenek szállingózni az emberek, az ajkamba kell harapnom, hogy visszatartsam a könnyeimet. Ezek az arcok mind rá emlékeztetnek, a munkatársai, az egyetemi barátai. Minden egyes Kami! felkiáltás után egyre több és több emlék tolul fel bennem.
Belebújok a kapucnis pulcsijába, bár még mindig túl meleg az idő hozzá. Éreznem kell a közelségét.
− Kami! − szólít meg Rado, a legközelebbi barátja. Hagyom, hogy megöleljen, majd megpördül velem. Aztán elenged, és megsimogatja az arcomat.
− Gyönyörű vagy, mint mindig.
− Nem kell hízelegned, anélkül is kapsz enni − legyintek.
− Igaz.
− Örülök, hogy eljöttél.
− Ezt nem hagyhattam ki.
A többiek felé tolom őt, és felnevetek, miközben egy másik, éppen érkező vendég hatalmas kartonpapír figurát húz elő az autóból.
− Megőrültél?
− Hiszen nem hagyhatja ki a saját buliját.
Leteszi a bátyámat, én pedig odamegyek hozzá. Bár kicsit elmosódva, de felismerhetőek az arcvonásai. Hiszen hasonlítunk. Megsimogatom az arcát.
− Szia, bátyuskám.
Amikor teljes a társaság, tüzet rakunk, infókat cserélünk egymás életéről, kolbász- meg szalonnasütögetés közben róla beszélgetünk.
− Emlékeztek, amikor egyszer egy néptáncfesztiválon feleségül vett egy fellépő lányt?
− Az együttes szolgáltatta hozzá a zenei kíséretet.
− Szükségünk volt szálláshelyre arra az éjszakára − szólal meg egy másik barát −, szerzett nekünk helyet, így volt, hol aludnunk. Elvégre családtagot nem rakunk ki az utcára.
− Annyira részeg volt aznap este, hogy ellopott egy kőgalambot a helyi kocsmából.
− Én vittem vissza másnap − csal ajkamra mosolyt az emlék, miközben eszembe jut, hogyan tépték ki a kezemből az alkalmazottak az elveszettnek hitt kabalafigurájukat.
− Vagy amikor egyszerre két nővel randizott, és...
− Jaj, ezt nem akarom hallani! − kiáltok fel.
− Nagylány vagy már, megbirkózol vele.
Megrázom a fejem, és kicsit arrébb húzódom. Beleszagolok a pulóverbe.
− Elmentél − suttogom a kartonpapír formának. − Rettentően hiányzol, testvérkém. Minden egyes nap. Nem találtam senki mást, akivel úgy tudnék beszélgetni, mint veled. Ott van nekem Rob, vele jókat lehet vitatkozni, de ő nem te vagy.
Megijedek, amikor valaki hirtelen a vállamra teszi a kezét.
− Ó, te vagy az, Rado! − sóhajtok. − Úgy érzem, mintha valaki elragadta volna a lelkem meg a testem felét, és én... itt maradtam, nélküle nem vagyok teljes egész.
− Gyakran gondolok rá − árulja el, mire bólintok, de aztán folytatja: − És rád is gyakran gondolok.
− Keress valaki mást a maszturbálós fantáziáidhoz! − motyogom automatikusan, de továbbra is a kartonfigura szemébe nézek.
Régen együtt jártunk. Amikor a bátyám még élt. Miután meghalt, többé nem tudtam Radóra nézni, mert a testvéremre emlékeztetett. Nagyon közel álltunk egymáshoz. Ők már jóval azelőtt barátok lettek, hogy mi összejöttünk volna. A temetése után néhány héttel szakítottunk.
− Tudod, hogy nem így értem. Hiányzol.
− Ne haragudj, én... − fordulok felé, és megrázom a fejem.
Megcsókol. Egy pillanatig zavartan állok, amit beleegyezésként értelmez, és a karjába vesz.
− Megőrültél? Te miért gondolod, hogy amikor egy nő bocsánatkéréssel válaszol a vallomásodra, helyénvaló, hogy megcsókold? − lököm el őt magamtól. − Egy éve nem láttalak.
− Még mindig arra várok, hogy meggondold magad. Tudom, hogy a halála megviselt, de én még mindig itt vagyok. Élek és szeretlek.
Kissé megenyhülök, amikor meghallom a hangjában az őszinteséget.
− Én ezt már lezártam magamban, Rado.
− Biztos vagy benne?
− Teljesen − felelem.
− Van már valakid?
− Igen − válaszolom egyszerűen, mert van az a fajta igazság, ami szükségtelenül bonyolult.
− Bocsánat. Nem gondolkodtam, csak... − legyint a kezével. − Akkor visszamegyek a többiekhez.
Bólintok, és magamra maradok.
Rado jó srác. Mindig szépen bánt velem, és én őszintén szerettem. Ha nem történt volna meg az, ami történt, talán már a felesége lennék. A szeretett, tisztelt felesége.
A háttérben némi nevetéssel és beszélgetések zajával a víz halk csobogását hallom meg. Csupán néhány méterre tőlem Rob a jakuzziban fekszik. Vajon megbánthattam azzal, hogy bulit szerveztem, amire nem hívtam meg, vagy hidegen hagyja a dolog? Hallhatta, miről beszélgettünk Radóval? Tudja, hogy megcsókolt? Vajon zavarja őt? Sóhajtok egyet, a bátyám kartonmellkasára helyezem a kezem, de nem érzem a szívét. Szörnyű fájdalom önti el a hús-vér mellkasomat, és összeszorul a torkom.
− Lélegezz, Kamila, lélegezz! − suttogom magamnak. És addig lélegzem, amíg nem enyhül a szorítás.
Nem ez az első alkalom, hogy ezt a... szorongást tapasztalom. És nem is az utolsó. Kihúzom magam, visszamegyek a többiekhez. Hatan vannak nálam. Hat ember az élet ünnepén. Imádom ezt. Ünnepelni az életét, és emlékezni rá. Nem teljesen halott, amíg az emléke él. Hallhatok új sztorikat is, amiket még sosem meséltek el. És hála nekik, egy kicsit még valóságosabb lesz a számomra.
− Játsszunk bújócskát! − veti fel egyszer csak Öli, a testvérem egykori kollégája.
− Micsodát?
−Bújócskát!
− Sötét van. Részegek vagytok.
− A bátyád szeretett bújócskázni.
Ez igaz. Valószínűleg ő az egyetlen felnőtt férfi a bolygón, aki minden erdei faházas és sátrazós bulin azt kérte, hogy bújócskázzunk. Volt, akadok el egy pillanatra. Csak volt...
− Mindenkinek, akit megtalálok, innia kell.
Örömteli izgalom jár át. Miért is ne? Miért ne tudna egy csapat harmincas éjszaka bújócskázni? Ő benne lenne.
Öli számolni kezd, és mindannyian különböző irányba rohanunk. Látom, hogy valaki bemegy az istállóba. Uhh... ezt meg fogja bánni. Rado éppen most mászik fel a tetőre, valaki más pedig próbálja magát beszuszakolni Eminem bódéjába. Hűha, ezt nevezem rossz ötletnek! Retten egy takarót húznak magukra, és hallom a fojtott nevetésüket. Annak alapján, ahogy Öli számol, valószínűleg nem találják meg őket.
Szóval, hová menjek? Mintha hangosan mondtam volna ki a kérdést, hirtelen halk válasz érkezett a szomszéd udvar felől.
− Gyere ide!
ROBERT
A munkahelyemen az egyik kolléganőm furcsán mosolyog rám. Egy másik sokatmondó pillantást vet rám, amit nem tudok értelmezni. Tegnap pedig egy munkatársam sétált el az ajtóm előtt, megállt, majd azt mondta:
− Ki másra illene ilyen megszólítás, ha nem rád?
Egy darabig gondolkodtam rajta, de végül úgy döntöttem, valószínűleg az alkoholos befolyásoltság mondatta ezt vele. Nem találtam más logikus magyarázatot a kijelentésére, ezért nem is foglalkoztam vele. Viszont már tegnap óta ez megy: furcsa pillantások, mosolyok és megjegyzések. Az emberek nem keresik a társaságomat, amióta rájöttek, hogy nem vágyom ilyesmire. Tehát, ha meg akarom tudni, miről is van szó, akkor az információforrásomhoz kell fordulnom.
− Mi folyik itt? − lépek be a kérdésemmel Leonard irodájába. Ha odamennék a számítógépéhez, biztos azt látnám, hogy munka helyett valami online játékkal játszik.
− Hogy érted?
− Az emberek furcsán néznek rám. Mosolyognak. Különösen viselkednek.
− Talán elkezdték lemásolni a te szokásos viselkedésedet?
− Komolyan beszélek. Tudod, miről van szó?
− Rob, az emberek néha rád néznek, rád mosolyognak. Ez normális, csak te figyelmen kívül hagyod, és nem viszonzod.
Megismétlem neki a kollégám előző napi szavait.
−Á, erről beszélsz!
− Miről? − húzom össze a szemem.
−Az aláírásodról.
− Milyen aláírásról?
− Az e-mail aláírásról.
− Mi van vele?
− Nos... győződj meg róla a saját szemeddel!
Megnyitja az e-mailt, amit előző nap küldtem neki.
De a nevem alatt nem az szerepel, hogy a Módszertani és Értékelési Osztály igazgatója. Ehelyett az áll ott, hogy...
Robert Rodan
mérnök
A Föld nevű bolygó igazgatója, a Világegyetem alelnöke
És alatta apró betűkkel − fel kell nagyítanom, hogy egyáltalán el tudjam olvasni − a következő: Mindent tudok mindenről, de nem szándékozom segíteni, szóval ne zaklassatok kérdésekkel! Elég, hogy kénytelen vagyok elfogadni a létezéseteket. És ha véletlenül adódna valami, amiről nem tudok mindent (ami valószínűtlen, de statisztikailag mégiscsak lehetséges), én még mindig többet tudok róla, mint ti, még akkor is, ha ezen a szakon végeztetek az egyetemen. Valószínűleg egy alsóbbrendűn.
− Megöllek − mordulok rá.
− Nem én voltam − tiltakozik Leonard, és úgy vigyorog, mint egy idióta.
− Kamila! − fújom ki a levegőt. Hát persze, hisz a székemben ült a számítógépemnél, azzal az ártatlan mosollyal az arcán.
− Tudtad, és nem mondtad el nekem.
− Bűnös vagyok, de jó móka volt. Írtál legalább egy e-mailt, amit a cég munkatársain kívül más is látott? Vagy amit a főigazgatónak küldtél?
− Miért nem figyelmeztetett senki?
− Mert senki sem akarja átélni, amit most nekem kell. Az a kolléga, aki odament hozzád, elejtett egy megjegyzést, majd elhúzott, valójában rendkívül bátor volt. Kamila, Anita és én... Nos, csupán mi vagyunk azok, akik félelem nélkül megtréfálhatnak, mert mi a barátaid vagyunk.
− Kamila nem a barátom.
− Igaza van, tényleg egy fafej vagy.
Meglepetten nézek rá.
− Ezt mondja rólam?
Tudom, hogy ezt gondolja, nem egyszer mondta nekem. De azt nekem mondta. Dühében.
− Ez zavar téged?
−Nem.
− Az jó, viszont te sem beszélsz róla tisztelettel.
Hirtelen kihúzom magam.
− Nem nézem le őt.
− Ezzel tisztában vagyok, mégis így viselkedsz. Össze vagy zavarodva miatta.
− Nem szándékozom folytatni ezt a beszélgetést.
− Akkor jobban tennéd, ha elmennél, mert különben elkezdek beszélni az érzéseidről, pedig te tiszta erőből próbálod elrejteni őket, és...
Becsapom magam mögött az irodája ajtaját. Aztán a sajátomat is.
Mit kezdjek ezzel a nővel? Úgy tűnik, minden összecsapásunk azzal végződik, hogy rávetem magam. Jó lenne ezt elkerülni. Azt azonban nem hagyhatom figyelmen kívül, hogy milyen szinten avatkozik bele a magánéletembe. Nemcsak az e-mailről van szó, hanem arról is, hogy bemászott a házamba.
Riasztónak találom viszont, hogy tulajdonképpen nem zavart a jelenléte. Elég kiszámítható ahhoz, hogy tudjam, valóban az volt a szándéka, amit mondott. Tudom, hogy nem lopott el semmit, és nem kutakodott. Lehet, hogy sok rossz tulajdonsága van, valóban sok, de Kamila tisztességes. Az a problémám, hogy hiába avatkozik a magánéletembe, ez nem zavar eléggé. Ez veszélyes, irracionális és ostoba dolog.
Sokáig dolgozom, ugyanis nem akaródzik hazamenni. Nem akarok arra gondolni, ahogy a teste a testemhez simul a kanapén. Arról nem is beszélve, hogy amikor otthon vagyok, csak pár méter választ el bennünket egymástól. De végül a pezsgőfürdő gondolata hazacsalogat a munkából. Lazítanom kell. Megmasszírozom feszült nyakizmaimat, és kilépek az irodából.
A folyosó végén lévő ajtó alatti résen fény szűrődik ki. Megállók, és kinyitom, hogy lekapcsoljam a villanyt. Az iroda azonban nem üres.
− Elnézést kérek, Mónika! Azt hittem, elfelejtetted lekapcsolni a villanyt.
Szemmel láthatóan kimerült.
− Semmi baj, félig aludtam, legalább felébresztettél.
Csak állok ott, bár fogalmam sincs, miért.
− Elvigyelek valahová?
− Nem, köszönöm, még be kell ezt fejeznem.
− És min dolgozol?
Mi? Mi bajom van? Önként érdeklődöm egy kollégám iránt?
− Bevállaltam néhány plusz projektet, szükségem van a pénzre.
Nem is tudom, hogyan reagáljak erre. Junior beosztásban van, de az ügyesebbek közé tartozik. Olyan rosszul keres, hogy muszáj plusz feladatokat vállalnia? Ha ebbe belekérdeznék, azt valószínűleg úgy értékelné, hogy beleavatkozom a magánéletébe, ezért inkább elköszönök, és becsukom az ajtót.
− Rob? − állít meg.
− Igen?
− Az e-mail aláírásod. Valaki biztosan szórakozott veled.
Hosszan nézem. Nyugtalanul fészkelődik a székében.
− Köszönöm a figyelmeztetést. Jó éjszakát!
Útközben azon tűnődöm, Kamila mit tenne a helyemben. Hozna neki egy kávét. Venne neki egy energiaitalt és egy szendvicset a lenti étkezdében. Leülne mellé, és kiderítené, miért kell túlóráznia. Végül pedig segítene neki a munkában, vagy keresne valakit, aki tud segíteni. Vagy más módon könnyítené meg az életét. Nem tudom, hogy az önzetlen hozzáállása vajon az ő csodálatra méltó vonása vagy inkább őrültség.
Hirtelen rezegni kezd a telefonom. Anyám hív, de ma már nincs kedvem beszélni vele. Ez a bizonyíték arra, hogy van bennem némi empátia, vagyis nem veszem fel, és ezt nem mondom meg neki.
Amikor kiszállok az autóból, meglepő zaj üti meg a fülemet. Többféle hang is keveredik a levegőben. Kamila udvarán tűz fénye lobog. Buli van nála? Megtorpanok, amikor meghallom a nevetését.
Megvacsorázom, és azon morfondírozom, hogy inkább kihagyom a fürdőzést. Bent maradok, és olvasok valamit. Még nem tudta kiverni semmi a fejemből azt a szemetet, amit miatta olvastam el. Ha kint leszek, és hallani fogom őt...
Hirtelen felpattanok. Talán elment az eszem? Korlátozzam magam a saját házamban, a saját udvaromban és a saját pezsgőfürdőmben azért, hogy ne kelljen rá gondolnom?
Ő csak egy nő. Semmi különös, csak egy genetikai kompatibilitás hatása, ami miatt nem éppen helyénvaló testi reakciók jelentkeznek nálam.
Beülök hát a jakuzziba, és bár nem akarok, az agyam elemzi a szomszédban zajló helyzetet.
Csak ő van ott és hat férfi. Rajta kívül mindenki a részegség különböző fokozatainál tart. Egyfolytában valakiről beszélnek, ugyanazt a személyt emlegetik. De a történeteikből nem tudom kikövetkeztetni, hogy ki az. Csak azt, hogy közel áll Kamiiéhoz, és nincs jelen.
Aztán Kamila eltávolodik a többiektől, felém sétál, odajön a kerítéshez. Hallom őt, a bátyjáról beszél. Amikor megemlíti, hogy jól lehet vitatkozni velem, az furcsa boldogsággal tölt el. Senki sem válaszol neki. Nem hiszem, hogy telefonál, mert a beszédstílusa, a hangneme, a szünetek hiánya, hogy a másik fél is tudjon válaszolni...
Bekapcsolnám a fúvókákat, hogy ne zavarjam meg egy ilyen intim pillanatban, de nem teszem, hiszen hirtelen egy férfi csatlakozik hozzá, és a beszélgetésük megerősíti azt a gyanúmat, hogy Kamila testvére meghalt. Majd a férfi azt mondja, hogy Kamiiéra gondol.
Feszülten hallgatom, mi lesz erre a válasz, ám teljesen ledermedek, amikor a fickó megcsókolja őt. Ökölbe szorul a kezem, de csak részben lazulok el, amikor Kamila elutasítja a közeledését. Kiderül, hogy a pasi az exe. A férfi, akivel randizgatott, akivel időt töltött, akivel szeretkezett.
Elmennek, és én nem értem, mi a fene ütött belém. Miért zavar ez engem? Soha nem voltam féltékeny. Ez egy irracionális érzés, az önbizalom hiányából fakad, az alacsony kapcsolati önértékelésből, a bizonytalanságból és a társ iránti bizalmatlanságból táplálkozik.
Mindebből rám semmi sem vonatkozik. Arról nem is beszélve, hogy Kamila nem a partnerem. Így hát ismét kényelmesen hátradőlök, és tudatosan ellazítom egyik merev izmomat a másik után. Próbálom kiüríteni az elmémet, koncentrálok, hogy minél több tizedesjegyre emlékezzek a Ludolf-féle számból. Mindent kézben tartok.
A harminchetedik számjegynél járok, amikor valaki felveti, hogy játsszanak bújócskát.
Honnan jöttek ezek a fickók? Egy szociális intézményből?
Valaki hangosan számolni kezd, kihagyja közben a nyolcas számot, és tudom, hogy Kamila megint ugyanazon a helyen áll, ahol azelőtt. Közel hozzám.
Egy megfelelő helyet keres, ahol elbújhat. Meg vagyok győződve arról, hogy az agyam nem küldött semmilyen jelet, de a szám mégis szóra nyílik.
− Gyere ide!
Mi a franc? De... uhhh... a fenébe!
Nem válaszol, egy pillanattal később viszont meghallom finom lépteit. Az én udvaromban.
− Tudod, hogy egy részeg idejöhet, és engem kereshet? − suttogja.
− Akkor rejtőzz el olyan jól, hogy ne találjon rád!
Halkan felnevet, ami csak egy hangosabb kilégzés.
Egy pillanatig fölöttem áll, a számoló fazon éppen kihagyja a huszonegyet. Aztán lassan leveszi a túlméretezett kapucnis pulóverét. Sötét van, nem látom, mégis azt mondanám, hogy ugyanaz van rajta, mint amit akkor viselt, amikor először találkoztunk.
Óvatosan leveszi, és teljesen felöltözve bejön mellém a vízbe. Leül velem szemben.
− Azt mondtad, jól el kell bújnom − suttogja, és mosoly cseng ki a hangjából.
A hüvelyk- és mutatóujjammal megszorítom az orrnyergemet, ez túl sok nekem.
Velem van a pezsgőfürdőben. Itt az exe. A csók. Az aláírás.
Vizes a ruhája. Legfeljebb másfél méterre van tőlem.
− Gyere ide! − ismétlem lassan.
Nem mozdul, ezért kinyújtom a karom, megfogom a csuklóját, és egyszerűen magamhoz húzom. Megfordítom, a mellkasomhoz szorítom a hátát. Az ölemben ül, a lábunk összefonódik. Érzem, hogy meglepődött, teljesen lefagyott, bár nem mozdul, mintha nem is akarna elmenekülni előlem. A hasára teszem a kezem, ha mégis felmerülne benne a szökés gondolata. Hátrasimítom a haját, az orromat a nyakához nyomom, és mélyen beszívom az illatát. A józan ész figyelmeztet: nem kellene felizgulnom attól, hogy vanília-, füst- és izzadságszagot érzek rajta. Mégis ez a helyzet.
Kicsit erősebben nyomom a tenyeremet a hasára, és ő a férfiasságomhoz dörgölődzik.
Lehunyom a szemem.
− A barátod nem tud számolni.
− Öt sörrel ezelőtt még tudott.
A pólója anyaga alá csúsztatom a kezem, és megérintem a csupasz bőrét.
Felgyorsul a légzése, miközben a hüvelykujjammal elkezdem simogatni a bordáit.
− Bulit rendeztél a rajongóidnak?
− Féltékeny vagy? − kérdezi halkan, és amikor ajkammal végigsimítok a nyakán, a feje egy halk nyögéssel a vállamra bukik. A teste elernyed, lágyan ellazul, és nyugodt súllyal pihen meg az enyémen.
− Nem engedek az irracionális érzéseknek.
− Hát persze hogy nem − mormolja csukott szemmel. − Csak semmi irracionális érzés! Maradjunk a logikánál! Minden teljesen mértékben az irányításom alatt áll.
Kissé fészkelődni kezd rajtam, én pedig összeszorított fogakkal felszisszenek. Felemeli a kezét, és hátulról megragadja a nyakamat. Hallom, hogy valaki a nevét kiáltja, és ez valamiért felidegesít. A kezem lejjebb csúszik, elhaladva rövid leggingsének derékrésze mellett. Ujjaim megérintik a szeméremcsontját.
− Nincs rajtad bugyi − motyogom hitetlenkedve. Ez a nő...
− A nyilvánvaló tényeket közlöd, milyen... lenyűgöző − kissé megemeli a csípőjét, mintha elárulná, hová kéri az érintésemet. Ez a kis kezdeményező gesztus rendkívül felizgat.
− Ne mozogj! Még csak meg se mozdulj, Kamila!
Szükségem van néhány mély lélegzetvételre, hogy uralkodni tudjak magamon. Könnyedén megharapom a vállát, lejjebb csúsztatom a kezem, és megérintem a csiklóját.
− Ó, Istenem! − suttogja, miközben egész teste megfeszül, ujjai szorítása egyre erősebb a nyakamon.
A másik kezemmel megfogom a nyakát. Gyengéden megszorítom.
− Ó, Istenem! − ismétli.
Érzem benne a sóvárgást, a vágy lüktetését. Lassan simogatni kezdem. Gyengéden, egyenletesen. Csípőjét felém tolja, köröz vele, többet akar.
− Kérlek, gyorsabban!
Valaki újra a nevét kiáltja.
− Nem − válaszolom, és egy kicsit erősebben szorítom a torkát.
Minden lélegzete, minden halk nyögése vibrál a tenyerem alatt.
Többet szeretném simogatni, de tudom, ha megmozdulnék, elveszíteném az önuralmamat, és itt, a jakuzziban tenném a magamévá, pár lépésnyire a hat pasitól, aki mind a nevét kiabálja. Így hát csak nézem az arcát az árnyékban, ahogy a vállamon pihen, csukott szemét és félig nyitott ajkát.
− Azt mondtad, hogy többé nem érsz hozzám − szúr oda Kamila, majd szinte elakad a lélegzete, amikor kicsit erősebben hozzányomulok.
Tudom, mit csinál − provokálni akar, de ez az én játékom.
− Úgy értettem, hogy a szárazföldön. Most a vízben vagyunk.
− Hmm − mormolja, és ő az, aki elveszíti az önuralmát. A légzése egyre hangosabb, egyre szaggatottabb lesz, a teste ujjaim mozgásának ritmusában ringatózik.
− Rob − nyögi −, nem tudok csendben maradni!
− Azzal viszont elárulod, hogy hol bujkálsz.
− Rob! − leheli, hangja túlcsordul a könyörgéstől és a vágytól.
A csúcsponton megfeszül, büszkén elengedem, majd gyorsan megnyomom a pezsgőfürdő kapcsolóját, hogy a víz és a motor dübörgése elnyelje a sóhajait.
Még mindig remeg a karomban, miközben az ujjaimat lassan visszateszem a hasára. A másik kezemmel átölelem a mellkasát, a kezem a vállán nyugszik.
− Ez...- suttogja remegő hangon − volt életem legjobb bújócskája.
Nem mosolygok, mert nem tudok. Egy pillanatig magamhoz ölelem, majd leengedem a karomat. Három hosszú másodperc után a testünk eltávolodik egymástól. Megfordul, és rám néz. Kinyújtja a kezét, megsimogatja az arcomat. Meg sem mozdulok.
Visszahúzza a kezét, és feláll. Felveszi a földről a pulóverét, és újra rám néz. Majd lassan elsétál. Nem nyitja ki a kaput, átugrik rajta.
Egy pillanattal később hallom, ahogy a többiek megkérdezik, miért vizes.
Kiszállok a jakuzziból, és bemegyek. A zuhany felé veszem az irányt, mert még nem akarom elveszíteni az érzést: sem a víz, sem Kamila emlékét. Forró vizet engedek magamra.
Simogatom magam, közben azt képzelem, hogy a kezem az ő keze.
Egy nőé, aki az őrületbe kerget.
Egy nőé, aki számomra teljesen elfogadhatatlan.
Egy nőé, aki néhány perccel ezelőtt még a karomban pihent, aki szenvedélyes és vad.
Egy nőé, akire annyira vágyom, hogy képtelen vagyok racionálisan gondolkodni vagy cselekedni.
Soha nem törlőm ki az elmémből a képet, ahogy az orgazmus alatt megfeszül a teste, az arca az ég felé néz, az ajkával pedig a nevemet sóhajtja.
Olyan nőies, izgalmas, kívánatos, egyedi! És olyan kicsi! Miért ilyen szörnyen kicsi?
Hangosan felnyögök, miközben elérem az orgazmust, de nem mondom ki a nevét, az ott marad az ajkamon a csendes, üres fürdőszobában.
A tökéletes nő − 8. pont
JÓ KAPCSOLATBAN VAN A SZÜLEIVEL
Robert indoklása: Apám halott, anyámmal pedig kihűlt a kapcsolatunk. Viszont a nagyapám nagyon közel állt hozzám. Sajnos meghalt, amikor ötéves voltam. Nem akarom a leendő gyermekeimet egy ilyen kapcsolattól megfosztani. Ezért fontos a számomra, hogy a társam jól kijöjjön a szüleivel − ők lesznek a gyermekeim nagyszülei.
Kamila kapcsolata a szüleivel: Imádom őket! Csodálom az anyukámat, sok mindenben a példaképem. És apukám ... aput istenítem. A kislányok azt szokták mondogatni, hogy az apukájukhoz akarnak férjhez menni. Már felnőttem, és semmi másra nem vágyom jobban, mint hogy olyan férfit találjak, aki a tulajdonságaival felér hozzá.
A pont teljesült.
KAMILA
Reggel tiszta és ragyogó az ég, három részeg horkol a házamban, egy másik az udvaron fekszik, de mert jó vendéglátó vagyok, rágördítem őt egy jógaszivacsra, és betakargatom egy hálózsákkal. Egy az autóban van. Az utolsó vendégem tartózkodási helye egyelőre ismeretlen.
Produktív éjszaka volt. Rámosolygok az én kartonbátyuskámra. Tavaly ez után az összejövetel után teljesen kikészültem. Sajgott a szívem, a lelkem és a fejem is. Most viszont jól vagyok. Ránézek a csendes szomszéd házra. Ő volt az. Elfedte a fájdalmamat gyengéd érintéssel és gyönyörrel. Segített találni valami szépet az év egyik legnehezebb napján.
Mosolyogva nyújtóztatom ki az izmaimat, és elvégzek néhány jógagyakorlatot.
Hogy mit jelent ez a kapcsolatunkra nézve? Azt nem tudom, de azt biztos, hogy előrelépést.
Nem dühből tette, nem szenvedélyből született a kapcsolódásunk. Tudatos, átgondolt tett volt. Megérintett, mert úgy akarta, és nem azért, mert elvesztette az önuralmát. Ez jó jel. Ebből arra is következtetek, hogy lezárta a kapcsolatát Mirával. Sok rossz tulajdonsága van, istenem, és még ott van a listája is, ugyanakkor tudom, hogy nem egy szemétláda. Azért a biztonság kedvéért rákérdezek.
− Gyere, Eminem, járunk egyet! − kiáltom, és amikor odaüget hozzám, a farkával vidáman ütögeti a lábszáramat.
Abban a percben nyitom ki a kaput, amikor Rob kapuja előtt megáll egy autó. Az a nő száll ki belőle, akivel nemrég igen bájos körülmények között találkoztam. Megnyomja a csengőt, és vár.
−Jó reggelt! − integetek neki, majd közelebb lépek hozzá.
− Ó, jó reggelt! − fordul felém. − Maga az.
− Kamila − mosolygok, és nyújtom a kezem.
− Én Rob édesanyja vagyok, Melánia.
− Azt hiszem, nincs otthon. Nincs itt az autója.
Melánia láthatóan elszomorodik, vállát előreejti.
− Csak jó reggelt akartam kívánni, és hozni neki valami harapnivalót − emeli fel a karját, amelyben kávét és egy péksütis zacskót tart.
−Jöjjön, üljön le ide! − intek neki, és a padomhoz vezetem őt.
− Kamila, maga Rob barátnője?
− A szomszédja vagyok.
− A lábánál feküdt, amikor először találkoztunk − emlékeztet rá.
− A szomszédja vagyok, aki az őrületbe kergeti.
− Vagy úgy! − nevet fel. − Azt meg tudom érteni.
− Valóban?
− A kapcsolatom a férjemmel nagyon intenzív volt. Főleg az első pár évben.
− Vagy úgy! − felelem most én. − Rob édesapja...?
− Elhunyt két évvel ezelőtt. − Egy pillanattal később így folytatja: − Nem voltam valami nagy szám mint anya.
Csendben figyelem.
− Már sajnálom. Szeretném jóvá tenni, de Rob nem hagyja, nem enged közel magához.
Nem tudom, kellene-e ehhez még valamit hozzáfűznöm. Tudok a kapcsolatukról, többet is, mint gondolná.
− És ezt valaha elárulta neki? Hogy sajnálja? − teszem fel végül a kérdést finoman.
− Igen, de nem érdekli. Megvan a saját élete, és számomra nincs benne hely.
Válla még inkább előreesik, én pedig az egyikre helyezem a kezem.
− Mégis mit tegyek? Nyugodjak bele, hogy a következő harminc évben csak nézhetem, ahogy a fiam gyűlöl engem?
− Próbálkozhat azért.
− Régóta teszem.
− Talán sosem változik a helyzet. Talán mégis. Nehéz Robhoz közel kerülni még akkor is, ha tiszta lappal kezdi az ember. − Bátorító mozdulattal megszorítom a vállát. − Fontos magának a fia annyira, hogy tovább próbálkozzon? Ez az egyetlen kérdés, amit fel kell tennie magának.
Lehet, hogy épp olyan sokáig tart majd, ameddig ő próbálta elnyeri a te szeretetedet, gondolom magamban, és a szívem nemcsak a kicsi Robért fájdul meg, hanem most először az édesanyjáért is.
Minden fájdalomnak legalább két története van.
− Nem gondolja, hogy már elkéstem ezzel? − emeli rám csillogó tekintetét.
− Míg mindketten élnek, nem lehet késő.
Vad és hangos mekegés töri meg a csendet. De nem az én udvaromból jön. Megfordulok, és látom, hogy a kapum tárva-nyitva áll.
− Mandragóra! Te... te kecske! Engedd el!
De már késő, megrágta Rob boxeralsóját.
− Azt akarod, hogy kikösselek egy kötéllel, mint egy állatot? − vicsorgok rá, miközben rángatom hazafelé. − Teljesen elment az eszed? Nem zabálhatod fel Rob ruhatárát. Úgysincs nála semmi esélyed.
Kihúzza magát, egy külső megfigyelő el sem hinné, mennyi erő van benne. Ennek a példánynak szemmel láthatóan szuperképességei vannak. Valószínűleg a pamutzabálás eredményeképp nőttek ekkora izmai. Sóhajtok egyet, és lehajolok hozzá, hogy szemünk egy magasságban legyen.
− Mandragórácskám! Mandy! Gyere haza! Rob nem neked való férfi. Csak egy darab husika maradna belőled a tányérján. Neked már megvan a szerelmed, Demo vár téged az udvaron, és biztos nagyon elkeseredett, amiért otthagytad.
Mandragóra figyel egy ideig, majd végül hagyja, hogy elvezessem. Ne merészelje nekem senki azt mondani, hogy az állatok nem értik, amit mondanak nekik! Még hogy a nőket lehet szerelmes szavakkal elbolondítani!
− Máris jövök! − intek Melániának, aki izgatottan figyel bennünket. Vagy rémülten, nem mindig tudom eldönteni. − Csak gondoskodom itt erről a szökevényről!
Demo ott áll a kapuban, és még a szokásosnál is barátságtalanabbul figyel.
− Én szóltam előre. Elárultad őt. Most neked kell ezt elsimítanod. És ne nézz így rám! Nem tudok neked tanácsot adni. Fogalmam sincs, hogy a bakkecskékre is ugyanaz érvényes-e, mint a férfiakra.
Mindkettőjüket betuszkolom az udvarba, és bezárom a kaput.
− A kecskéim igazi személyiségek − mondom, és visszatelepedem Melánia mellé a padra.
− Azt látom − köszörüli meg a torkát Melánia. − Nagyon különös, hogy Rob és maga... hogy... − Hosszan mérlegeli a szavakat, én pedig derűsen figyelem, mit hoz ki mindebből − szóval egészen más, mint a fiam.
− A tapintatosságot nem magától örökölte, jól látom? − nevetek rá, de inkább úgy döntök, hanyagolom ezt a témát. Nem vele beszélném meg, tudom, hogy Robnak ez kellemetlen lenne. Bár, ha egészen őszinte akarok lenni, bármiről is beszélek az édesanyjával, az számára ugyanolyan kellemetlen. Viszont egy enyhe kis diszkomfortérzés még praktikus is lehet. Hiszen nem maradhat örökké a biztonságos kis világában. Ideje témát váltani.
− Szóval... van valami vicces sztorija a kis Robról?
− Sokat olvasott, amikor kicsi volt − kezdi mosolyogva.
− Szakirodalmat? − kérdezem csipkelődve. Bár csak félig szánom viccnek.
− Történeteket. Imádta a kalandregényeket. Már ötévesen megtanult olvasni, és amikor hat lett, a legnagyobb kedvence a Robinson Crusoe volt.
Elképzelem a hatéves Robot, ahogy orrát a Robinson Crusoe oldalai közé mélyeszti, és a mellkasomban szétárad valami meleg érzés.
− És hát ez a könyv inspirálta arra, hogy elnevezze a kukiját.
− Micsoda? − prüszkölöm meglepetten.
− Az iskolában az egyik osztálytársa mondta neki, hogy nevet kell adni a fütyijének. Így hát elnevezte Kukinson úrnak. Robinson tiszteletére.
Annyira nevetnem kell, hogy megfájdul a hasam.
− Kukinson úr! Ez oltári! Az ő intelligenciájával lenyűgöző kisfiú lehetett − teszem hozzá egy pillanattal később, miközben a könnyeimet törölgetem. Kukinson úr és az én Alizom nagyszerű párost alkotnak majd.
− Amikor ezt a férjem megtudta − szólal meg Rob anyukája egy szemernyi vidámság nélkül a hangjában −, azt követelte tőle, hogy Kukinson úr helyett az anatómiailag pontos megnevezést használja. És én nem ellenkeztem. Lemaradtam a saját fiam gyerekkoráról, Kamila.
Felsóhajtok, és nem mondok semmit. Tudom, hogy érti. Vele nőtt fel, mindketten ott voltak, de csak fizikailag. Ők és az elvárásaik. A fiuk, mint egy trófea, az ő életük sikere. Nem egy kisfiú, aki szereti a történeteket, aki a kedvenc főhőséről nevezte el a pisilőjét. De ezt már nem lehet visszacsinálni.
− Nem kéri a reggelit? Kár lenne, ha veszendőbe menne − mondja, és szomorú mosollyal átadja nekem a zacskót a kávéval. − És kérem, ne árulja el neki, hogy itt jártam! Nem tetszene neki, hogy mi ketten...
− Jobban érdekelne, mi a jó neki, nem pedig az, hogy mi tetszene neki − motyogom teli szájjal.
Amikor elköszönünk egymástól Melániával, Eminem türelmetlenül ugrál körülöttem. Bár, lehet, hogy nem is türelmetlen, csak én látom annak. Három lába van, az ugrabugrálás az alap mozgásformája. Elviszem őt az ígért sétára.
Amikor visszaérünk, feltűnik, hogy Mandy Demo körül sündörög. Figyelem őket egy ideig. Fejével megböki a bak oldalát, ő pedig ezt teljességgel figyelmen kívül hagyja. Újra megteszi, ő pedig ellép. Harmadszor is nekimegy, immár erősebben, Demo erre felé bök a szarvával, és vad mekegésbe kezd. Aztán hirtelen visszaáll a béke.
Bár olyan egyszerű lenne a dolog Robbal is, mint a bakkecskékkel!
Írok neki. Megjegyeztem a címét, amikor azt a kis tréfát találtam ki az aláírásával. Nahát, furcsa, hogy egyáltalán nem említette. Pedig biztosan tudja, valakinek észre kellett vennie.
K: El kell neked mondanom valamit.
R: Mit műveltél?
K: Én? Semmit. Miért támadsz már megint így rám? Bizonyítékok nélkül?
R: Mit művelt a macskád?
K: Semmit. Beszéltem Betka fejével.
R: A kecske?
K: Hmm...
K: Véletlenül nyitva maradt a kapu, és átszökött hozzád. Felzabálta az alsónadrágodat. Van egy elméletem, miszerint ha már most elmondom neked, lecsillapodsz, mire hazaérsz. Elmenjek a városba, és vegyek neked egyet helyette?
R: Annak a kecskének egy alapos állatorvosi vizsgálatra lenne szüksége. Mindketten tudjuk, hogy nem normális dolog ruhákat enni. Ráadásul fura hangokat ad ki.
K: Szerintem flörtöl veled.
R: A világegyetem alelnöke sosem kezdene egy kecskével.
Hitetlenkedve bámulom a telefonom. Te jó ég! Valaki telepítette nála a humoralkalmazást?
K: Örülök, hogy értékeled az én kis mókámat.
R: Nem értékelem.
K: Karót nyelt pasas!
R: Lökött nőszemély!
K: Minden bókod mélyen megérint, kicsi Rob.
R: Ne szólíts így!
K: Akkor hogyan szólítsalak? Robcsi? Bobi? Bob? Mint Bob, a mester a meséből? Vagy Robóka?
R: Épp próbálsz felidegesíteni, ezzel valószínűleg arra utalsz, hogy érdekelne egy újabb intim együttlét, Kamila. El kell ismernem, megvannak az előnyei. Hatékony módja ez annak, hogyan hallgattassalak el.
Felvisítok. Nem hiszem el! Nem hiszem el!!! Flörtöl velem? Természetesen, nem hétköznapi módon. Hanem az ő merev, arrogáns módján, de az ördögbe is, ez már flört!
K: Azt hiszem, a tegnapi eset bizonyíték arra, hogy nem tudok csendben lenni, akkor sem, amikor kellene.
R: Csak azzal van bajom, ha szavak hagyják el a szádat. A sóhajok nem zavarnak.
Az ajkamba harapok. Két üzenet, és felizgultam. Ki gondolta volna, hogy a merev Rob ilyen szerető tud lenni? Ahogy az ujjai rásimultak a nyakamra, a könnyed, határozott és tapasztalt érintései, ahogyan figyelt, az nagyon izgató volt.
Ráadásul még az is tetszett, hogy nem a saját gyönyörét hajszolta, semmit sem kért cserébe. Bár nem igazán értem a szándékát. Talán csak annyi, hogy vissza kellett mennem a többiekhez, nem voltunk egyedül. Vagy valami más...
Megrázom a fejem. Először tisztáznunk kell még valamit.
K: Ez nagylelkű tőled. Tud Mira arról, hogy tegnap a bugyimban volt a kezed?
R: Gyakorlatilag nem volt a bugyidban a kezem, mivel nem vesződtél azzal, hogy felvegyél egyet. Ez a tény arra késztet, hogy feltegyem a kérdést: Miért nem visel egy nő hat férfi társaságában fehérneműt?
K: Megszámoltad őket?
R: Kamila...
K: Az nem jutott eszedbe, hogy esetleg sosem viselek bugyit? Abban az esetben pedig mindegy is, hogy kivel vagyok éppen.
R: Találkozóm van.
Félreteszem a telefonom. Ez a szikár befejezés. Feltételezem, hogy felizgattam. Remélem, legalábbis. A bugyimmal kapcsolatban pedig az az igazság, hogy a pulcsim zsebében volt. A kapuja előtt vettem le. Örök optimista vagyok.
− Kamila − hallok egy rekedt hangot −, meghalok.
Hirtelen kinyílik a házam ajtaja, és egy rendkívül megviselt arc tűnik fel. Felsóhajtok, az élet ünnepe véget ért. Ideje gondoskodnom a bátyám félholt barátairól.
ROBERT
Alig akarom elhinni, hogy huszonhat üzenetet váltottam vele, ezzel épp fél órát pazaroltam el az életemből, közben néhány alkalommal elmosolyodtam, mint egy totál idióta, és még a szex is szóba került.
A nemi vonzalom biológiai szerepe egyértelmű: a faj fennmaradása. Logikailag tisztában vagyok a folyamattal, amely a nemi vágyat kiváltja a testben. Fiziológiai szinten ez a tesztoszteron hatása: kiélesíti az érzékeket, és a figyelmet egy kiválasztott személyre szűkíti. A női szépség megítélése természetesen kulturális közegtől függ. A vonzalom egyik fontos eleme − amely valójában a genetikai kompatibilitásra utal − az egyén természetes illata, és az, ahogyan ezt a másik érzékeli.
Mindezek fényében kifejezetten riasztó, hogy belép az életembe a sült kolbász illatát árasztó Kamila, én pedig ezt vonzónak találom. Egyszer csak levelezek vele, és közben idétlenül mosolygok. Ráadásul rettenetesen alacsony, idegesítő, és szemmel láthatóan nem tartja tiszteletben mások magánéletét, valamiért mégsem taszít, ahogy kellene. Sőt, épp az ellenkezője történik.
Amióta betoppant az életembe, minden felborult: káosz és megannyi kiszámíthatatlan fordulat jött. Egyszerűen nem értem, hogy lehet egy ilyen nő ennyire jó matematikából. Teljesen koordinálatlan, következetlen és kiszámíthatatlan, a matematikai logika lényegének tökéletes ellentéte.
Akkor miért... Elkomorodom. Tényleg további tíz percet töltöttem azzal, hogy Kamiláról elmélkedtem? A francba!
Reggel elmentem otthonról, mert nem tudtam megszabadulni az előző napi emlékektől. Szükségem volt egy kis figyelemelterelésre. Edzettem, aztán bevásároltam, találkoztam az ismerőseimmel a Mensából. Ettem. Meglátogattam a helyi múzeumot, és megnéztem az új kiállítást. De mégsem kerülhetem a saját házamat a végtelenségig, így inkább hazamegyek.
Ahogy közeledem a házamhoz, Kamila minden egyes kilométerrel jobban és jobban beférkőzik a gondolataimba. Arra a logikus következtetésre jutok, hogy az őrület véget ér, amikor végre szexelünk. Ez viszont ellenkezik minden elvemmel. A listámmal. Már most tudom, hogy Kamila legalább hat pontot elbukott a tizenkettőből. Változtassam meg a saját szabályaimat miatta? Bontsam le a biztonsági falaimat? Kamila tönkreteszi a rendet.
Leparkolom az autót, és meghallom a hangját az udvar felől. Elhatároztam, hogy figyelmen kívül hagyom őt. Egészen addig, amíg meg nem szólal.
− Rob? Ha van egy kis időd, nagyon értékelném a segítségedet.
Ne törődj vele! Mondd, hogy nincs időd, bármit is akar!
A hangja nyugodt, nincs életveszélyben. Ne menj oda!
Letörten felsóhajtok. Odamegyek a kapujához, és belépek. Mert ezt kívánja az udvariasság. Mert ezt megtenném bárkiért.
− Takarodj, Háromláb! − lököm félre ezt a gusztustalanul barátságos kutyát. Majd figyelmeztető tekintetet vetek a kecskére.
− Te ne is közelíts!
− És te se! − morgok a macskára, aki a nyugágyon elterülve figyel engem.
− Beszélgetsz az állatokkal? Lenyűgöző!
Ideges vagyok már Kamila hangjától is, a létezésétől, attól, ahogy a földön ül, és... valami más. Mi ez? Alaposan végigmérem, de nem tudok rájönni.
− Mi van?
− Mit csinálsz? − rázom meg a fejem.
− Kereteket csinálok a kaptárba. Magam akartam elkészíteni, de ezeknek a részeg disznóknak túl sokáig tartott, mire végre elindultak. Be kell ezeket fejeznem, és még ma behelyezni a kaptárba. Jól jönne egy pár segítő kéz.
Leguggolok hozzá, és próbálom figyelmen kívül hagyni a körülötte lebegő vaníliaillatot. Elmagyarázza nekem a kezében lévő kereten, hogyan kell összekapcsolni az egyes elemeit, lyukakat fúrni bele, áthúzni a drótot rajtuk, majd beleolvasztani a válaszfalat, egy méhviaszlapot. Nem bonyolult. Odaülök mellé, kezembe veszem a fa elemeket, és elkezdtem összerakni őket.
− Miért magad készíted ezeket a kereteket, vehetnéd őket készen is.
− Mert van rá időm. És szívesen tanulok meg új dolgokat.
− Nem elégít ki a munkád a fagyis pultban? − teszem fel a kérdést, miközben nem tudok kilépni a cinizmus keretei közül.
Megáll a mozdulatban, összehúzza a szemét.
− Elvből sértegeted a nőket, vagy csak azokra koncentrálsz, akiket le akarsz fektetni?
Felsóhajtok, és beverem a következő szöget.
− Elnézést kérek.
Lehemperedik a fűbe, eljátssza, hogy elájult.
Forgatom a szemem, de nem reagálok másképp. Ezek a gyerekes megnyilvánulások! Nem tartom viccesnek. Sem bájosnak. Egyáltalán.
Ebben a percben döbbenek rá, mi változott.
− Te már nem raccsolsz! − jegyzem meg csodálkozva.
− Hmm − mereszti rám a szemét − Robert. Robert Rodan. Igazad van. Nem raccsolok − mondja, és felnevet.
− Logopédusnál jártál?
− Ki tudom ejteni az r-t már ovis korom óta, Rob.
− Akkor eddig miért raccsoltál?
− Mert Robert Rodannak hívnak.
− Szórakoztál velem?
Figyel engem, nagy szeme a megtestesült ártatlanságot sugározza. Megint felgyülemlik bennem a feszültség. Eszembe jut Leonard fura arckifejezése, amikor megemlítettem neki Kamila beszédhibáját.
− Csak előttem raccsoltál?
− El kell ismerned, hogy ez nagyfokú önfegyelmet és koncentrációt igényel.
− Kamila... − szólalok meg frusztráltan, dühösen és...
− Ez csak egy r, Rob. Ne csinálj belőle tragédiát! − érinti meg a térdem, és ez az érintés egyszeriben elnémít. Finom, könnyű, nevetségesen bensőséges.
A feladatomra összpontosítok, amitől fokozatosan megnyugszom.
− Maszturbáltál tegnap a jakuzziban?
Félrenyelem a nyálam, és ettől borzasztó köhögés jön rám. Amikor végre csillapodik, ránézek. Megint az az ártatlan tekintet. Milyen szellemileg ép ember beszélget úgy a szexről, mint más az időjárásról?
− Komolyan, Kamila...
− Igen, tényleg érdekel.
− Nem maszturbáltam a jakuzziban. − Megrázkódom, amikor hirtelen elképzelem, hogy annyi férfi közelében csináltam volna. − A zuhany alatt maszturbáltam.
Felragyog a szeme.
− A víz a perverziód? Nem ítéllek el − emeli fel a kezét. − Mind mások vagyunk. Ismerek egy pasit, aki csak úgy tud szeretkezni valakivel, ha ott van a helyiségben a fából készült macskája.
−Az exed az?
Fintorog egyet.
− Kihallgattad mások beszélgetését? Ez őrület!
− Nem hallgatóztam. Gyakorlatilag a kerítésemnél álltatok.
− Bekacsolhattad volna a fúvókákat.
− Bekapcsolhattam volna, de akkor nem tudnám, miről beszéltetek.
A szeme elkerekedik a csodálkozástól, aztán felnevet. Ez a hang... kellemes.
Összeszorítom az ajkam, nem fogok mosolyogni.
− Nem válaszoltál − jegyzi meg egy pillanattal később.
− Összekapcsolni a nemi vágyat a vízzel, elfogadható lenne. Sajnos úgy tűnik, hogy te vagy a perverzióm.
Ezt hallva felragyog az arca. El kell ismernem, hogy vonzó.
− Máshogy viselkedsz.
Én is észrevettem. Úgy viselkedem, mint egy idióta, amit nem tudok kontrollálni. Csendben visszatérek a munkámhoz, ezt elfogadja. Hihetetlen!
− Miért vagy ilyen? − teszem fel neki a kérdést rövid szünet után.
− Milyen? − kérdezi, miközben még csak fel sem emeli a fejét.
Egy pillanatra olyan kifejezésen gondolkodom, ami nem sérti meg, viszont ennek ellenére kifejezi a lényeget.
− A normáktól eltérő?
− Úgy érted, szabad?
− Úgy értem, nem normális − adom fel az igyekezetei, hogy tapintatos legyek.
Grimaszol egyet, de a szeme komoly marad, amikor a fejét lehajtja. Olyan sokáig hallgat, hogy már azt gondolom, nem is fog válaszolni.
− Tudod, Rob, kicsi koromtól kezdve más vagyok. Túl kicsi, túl csacsogós, túl érzelgős. Kamaszkoromban túl kicsi volt a mellem, és túl nagy a fenekem a testemhez képest. Túl nagy a szemem. Túl okos voltam. Túl hangos. Nem volt egyetlen perc sem, amikor valaki szóvá ne tette volna, hogy milyen vagyok. És nem csak a kortársaim, a felnőttek is. Fájt, és arra gondoltam, hogy valami baj van velem. Anyukám azonban megtanított rá, hogy ne foglalkozzak velük. „Ha azzal foglalkozol, mit mondanak rólad mások, mindig a foglyuk leszel.” Ez az ő kedvenc idézete. Így megtanultam, hogy nem szégyen önmagamnak lenni. Sok jó tulajdonságom van, vannak persze rosszak is. És időként valóban túl sok vagyok, de ez a csomag az én komplex személyiségem része. Mindannyiunknak ott a saját kis csomagja. Ha a társadalmi normákhoz igazodsz, csak a tömeg viselkedését tükrözöd vissza, az nem mond semmit rólad. És ebből azt sem tudod leszűrni, hogy mi a helyes. Eszedbe jutott valaha, hogy az én szememben a többi ember nem normális?
Ezúttal én maradok csendben. Nem tudom, mit feleljek erre. Én is ezt teszem − nyilatkozom negatívan arról, amilyen Kamila.
− Arra számítottam, hogy éppen te fogod ezt megérteni. Hisz te sem követed a normákat.
Befejezem a keretet, félreteszem. A lehető legtávolabb tartom magam attól a helytől, ami itt van legbelül. Ma nem engedem, hogy megközelítse. Kezembe veszem a következő keret alkatrészeit. Már azzal is majdnem elkészülök, amikor megszólal.
− Egy kilogramm mézért a méheknek hét és fél millió repcevirágot kell meglátogatniuk. El tudod ezt képzelni? − A hangja tele van szeretettel és lelkesedéssel. − Egy méh egész élete alatt egy kiskanálnyi mézet hoz létre. Egyetlen kiskanálnyit. Ez élete munkájának az eredménye. Mi pedig ezt az egyetlen kiskanálnyit nem értékeljük, csak beletesszük a teánkba, és úgy gondoljuk, hogy jogunk van hozzá. Miközben ez a méh az életét áldozta fel érte. Mi, emberek, csak magunkra figyelünk − mondja, majd elteszi a keretet. − Nem kell többet csinálnod. Ez elég lesz. Szeretnél velem belenézni a kaptárba?
Bólintok, hiszen érdekel. Elsétál az istállóba, ahonnan két kezeslábast hoz magával. Egyet átad nekem.
− Talán nem lesz rád kicsi, a... − hallgat el.
− A bátyádé volt − fejezem be helyette.
Nem is néz rám, elfordul, majd öltözni kezd.
− Ez a füstölő − mutat a kis rozsdamentes eszközre. − Tudod, miért használják a méhészetben?
− Feltételezem, a bódító hatása miatt.
Megrázza a fejét, miközben meggyújtja a száraz fát.
− Nem. Ha füstöt fújsz rájuk, mélyebbre húzódnak a kaptárba, és táplálkozni kezdenek. A füst tüzet jelez számukra, ezért fel akarnak készülni a túlélésre, arra az esetre, ha evakuálni kellene a kaptárt. Elképesztő ösztöneik vannak, ugye?
Bólintok, és átmegyünk a kaptárakhoz.
− Nincs rajtad kesztyű − figyelmeztetem, amikor fel akarja emelni az egyik tetejét.
Rám tekint a háló mögül. Legtöbbször magas nőkkel vagyok kapcsolatban, sosem tudatosítottam, hogy milyen vonzó tud lenni, amikor egy nő felnéz a férfira.
− Tudom − feleli.
− Megcsípnek.
− Időnként, de azt akarom, hogy érezzenek engem, ahogy én is őket, hogy kölcsönösen megismerjük egymást. Ez kesztyűben lehetetlen.
Felbillenti a kaptár tetejét és az átlátszó fóliát, befúj egy kevés füstöt, majd belenéz.
− A felső részben raktározzák el a mézet, az alsóban pedig az anya rakja le a petéit − magyarázza.
− Hogy akadályozod meg, hogy az anya átmenjen a felső részbe? − érdeklődöm.
− Van ott egy figyelmeztető tábla − mókázik. − A két rész között van az anyarács. Ennek akkorák a rései, hogy azon épp csak a dolgozók tudnak átbújni, a királynő nem.
Megmutatja nekem a beépített lépeket, én pedig érdeklődve hallgatom, és kérdezek. Mindenre tud felelni. Végül félreteszi a kaptár felső részét, és megmutatja az alsót is.
− Nézd, itt van a királynő! − mutat egy nagyobb méretű méhre, amelynek egy kék pötty van a hátán. − Nem csinál semmi mást, csak petéket rak, de amikor elpusztul vagy több mint három órára távol kerül a kaptártól, a méhek tudomást szereznek róla, és beüt a káosz. Képtelenek nélküle működni, azonnal új királynő után néznek.
− Azt hittem, hogy a királynő nem hagyja el a kaptárt − jegyzem meg. − És az mit jelent, hogy új királynő után néznek?
− Nászrepülésre megy. Elrepül egy olyan helyre, ahol a herék gyülekeznek, ilyenkor többel is párosodik − ő egy gyakorlatias nő − sokszínű genetikai alapanyagot akar az erős utódok érdekében. Ezek a készletek élete végéig kitartanak. A herék ezután elpusztulnak, szó szerint felrobban a nemi szervük, a királynő pedig visszatér a kaptárba. − Közben óvatosan visszahelyezi a keretet. − Annak ellenére, hogy a méhek egész életüket alárendelik neki, elég, ha megérzik, hogy már nem képes megfelelő mennyiségű petét lerakni, irgalom nélkül kirakják őt a kaptárból. Vagy megölik. A másik kérdésedre a válasz: hogy a lárvából királynő vagy dolgozó születik-e, az a táplálástól függ. Ha a dolgozók a lárvát a születésük utáni második napon is méhpempővel etetik, királynő fejlődik belőle. Ha nektárt és virágport adnak neki, akkor pedig dolgozó. És hogy ezt honnan tudják? Az az ő titkuk. Végeredményben mindenről a közösség legegyszerűbb tagjai döntenek. Érdekes rendszer, ugye?
Behelyezzük az új kereteket, amelyeket most készítettünk, majd Kamila lezárja a kaptárt. Ugyanezt a folyamatot megismételjük a másik kaptárral is. Meglepően izgalmas.
Amikor elkészülünk, kibújunk a kezeslábasokból.
− Szép munka − mosolyog rám, és nem tudom miért, de elönt a jól végzett munka feletti elégedettség. Még így is, hogy legtöbbször csak álltam, és időnként valamit odanyújtottam Kamilának.
Megfogom a kezét, hüvelykujjammal végigsimítok egy friss csípésen. Vörös és forró. Semmi logika. Ennél a nőnél semmi sem logikus.
Rám mosolyog, majd kihúzza a kezét az enyémből. Odaállít mellém egy sámlit, és feláll rá.
− Köszönöm − húzódik újra mosolyra a szája, majd puszit ad az arcomra.
Elhúzódik, és a szemembe néz.
− Ezt a sámlit miattad vettem − ismeri be.
Felizgat. Konkrétan felizgat, hogy vett egy sámlit. Arcommal egészen közel hajolok hozzá, de nem érintem meg. Megállók az ajkától úgy két centiméterre. Újra mosolyog.
− Take my breath away - énekli halkan a kilencvenes évek ismert dalát. Elakad a lélegzetem.
Ez felhívás csókra. Ez a nő... folyton kihívás elé állít engem, mindenben.
− Drágám, megjöttünk! − kiáltja valaki a kapu előtt, mire Kamila összerándul.
−A fenébe!
A vendégek felé fordul, és leugrik arról a nevetséges sámliról.
−Anyu, apu! Teljesen megfeledkeztem rólatok.
Kamila szülei belépnek az udvarba, és felém fordulnak.
− Hát, látom, hogy teli van a fejed... mással − szólal meg az anyukája derűvel a hangjában.
− Ő az én szomszédom, Rob − mutat be nekik, én pedig kezet fogok velük. A Nemzeti Tudományos Kutatóközpont munkatársaival. A szupravezetők kutatóival. Ján és Anna.
− Új kereteket készítettünk, Rob segített nekem. Éppen most raktuk be őket a kaptárakba.
− Hogy boldogulnak? − kérdezi az apja.
− Jól. Kezdem elhinni, hogy még idén tudunk mézet pergetni belőlük.
− Az nagyszerű, drágám. Látni, hogy azt csinálod, amit a bátyád annyira szeretett... Megtölti a szívem örömmel és alázattal.
Figyelem, ahogy megölelik egymást. Nincs semmi hidegség, semmi zavar, mint anyám és köztem.
− Maga együtt jár Kamiiéval? − szegezi nekem a kérdést az édesanyja. Kedvesnek tűnik, de a szeméből látom, hogy okos és gyanakvó. Már ismerem Kamilát, nem hagyom magam megvezetni.
− Nem, asszonyom. Szomszédok vagyunk.
− Csókolóztak, amikor megérkeztünk − néz rám összehúzott szemmel.
− Nem csókolóztunk − ellenkezem.
− Láttam, amit láttam.
− Nem ért össze az ajkunk. Ezt így technikailag nem lehet csóknak nevezni.
− Anyu, nem faggasd, szegényt! − figyelmezteti Kamila, de nem tűnik úgy, mintha tényleg zavarná a helyzet. Tulajdonképpen nevet rajtam.
− Nem nyaggatom. Igyekszem őt megismerni. Udvarias vagyok. És ha eközben véletlenül kiderítem, hogy megfelelő-e neked, azt csak jó, nem?
− Megbirkózom vele egyedül is, ne aggódj! Gyertek be, van kávém és sütim!
Kamila az apjával megy, aki átöleli a lánya vállát, az anyja pedig az én karomba fonja az övét, így vezet engem utánuk. Nem igazán tudom, hogy épp milyen helyzetbe csöppentem.
Eddig csak kétszer találkoztam barátnők szüleivel, az is csak a véletlen műve volt. Kapcsolataim sosem jutottak abba a fázisba, hogy eljöjjön a szülőkkel való megismerkedés ideje. Kapcsolataimnak ugyanis főként szexuális jellege volt. Sosem ültem le velük egy kávéra vagy sütire, és nem beszélgettem velük az ultrakönnyű szupravezetőről, ami áttörést jelenthet az űrkutatásban, a légi közlekedés fejlesztésében vagy épp az energetikában. És sosem láttam szülőket felnőtt gyerekükkel ilyen bensőséges kapcsolatban. Annak ellenére, hogy kellemetlenül kellene most éreznem magam, jól vagyok. Igazából... lenyűgöző a dolog.
Kamila sok mindent örökölt az édesanyjától: az arcát, az alakját és a jellemét is. Az édesapja kicsit a háttérben marad, de nem kerüli el a figyelmemet, amikor grimaszol a felesége minden helytelen kérdésénél vagy megjegyzésénél.
− Volt már nős, Robert?
− Nem, asszonyom.
− Hmm, és mit gondol a házasságról?
Kamila vicces hangot ad ki, és egy darab sütit töm a szájába. Ránézek.
− Úgy vélem, alaposan mérlegelni kell, mert a férfi a választott nőn kívül az anyját is elveszi.
A társaságra síri csönd telepedik, majd mindkét nő nevetésben tör ki.
− Tetszik nekem ez a pasas, Kami − jelenti be neki, mintha ott sem lennék.
− Akkor próbáld meg felcsípni! − javasolja neki Kamila, miközben rám kacsint.
Anna figyelmen kívül hagyja a szavait, odahajol hozzá, és a fülébe súg valamit. De nem olyan halkan, hogy ne halljam.
− Csak még egy kis csiszolásra szorul.
Az én IQ-m a zseni kategóriába esik. És ez a kicsi, tapintatlan nőszemély azt mondja, hogy meg kell engem nevelni? Hihetetlen.
A tökéletes nő − 9. pont
FIZIKAFELADAT-A HIDROSZTATIKAI PARADOXON MAGYARÁZATA
Robert indoklása: Olyan társat keresek, aki széles körű műveltséggel és kritikai gondolkodási képességgel rendelkezik. Tisztában vagyok vele, hogy a felsőbb matematika egy speciális terület, ezért a tudásának felmérésére egy fizikai problémát választottam, amelyen keresztül a lehetséges partner viszonylag széles ismeretanyagát bizonyíthatja, és megerősítheti azt is, hogy képes a megszerzett tudást a gyakorlatban alkalmazni.
Kamila nyilatkozata ehhez a ponthoz: A hidrosztatikai paradoxont ismerem, természetesen. De ha házi feladatot várnak tőlem, jutalmat kérek cserébe.
A pont teljesült.
KAMILA
K: Az az érzésem, hogy kerülsz engem.
A: Nem, csak mostanság el vagyok havazva.
K: Az az érzésem, hogy most hazudsz nekem.
A: Kami...
K: Más vagy azóta, amióta azzal a fickóval találkoztál. Nem beszéltünk róla.
K: Nem kell mondanod semmit, ha nem akarsz. De ne zárkózz el előlem, ne kerülj! Ne maradj ezzel egyedül, bármi legyen is az!
A: Köszönöm, hogy vagy nekem.
A: Ma este a rendezvényen?
K: Igen. Szeretlek.
A: Én is téged.
Gondterhelten leteszem a telefonom, és visszatérek a főzéshez. Mi történhetett Adéléval, hogy így bebújt a csigaházába? Miért nem akar velem beszélni róla? Adtam neki időt, egyáltalán szóba sem hoztam, pedig már aznap reggel láttam rajta a változást, amikor Zorkáért jött. Az arca, a tekintete megakadályozott abban, hogy akárcsak egy kérdést is feltegyek arról, hogy mi történt köztük. Ez az első alkalom azóta, hogy szóba hoztam.
Ismerem őt, tudom, ha nyomást gyakoriok rá, nem mond semmit. De aggódom érte. Az a fajta ember vagyok, aki könnyen létesít emberi kapcsolatokat bárkivel, de közel, igazán közel csak kevés embert engedek magamhoz. Tulajdonképpen a szüléimén, Adelán és a bátyámon kívül senkit, bár Leo is egész közel áll ahhoz, hogy bekerüljön a körbe. Jó, lehet, hogy Rob sincs már távol tőle. Sokat töprengtem azon, hogy miért hagytam abba a raccsolást. Mi kényszerítette az agyamat, hogy visszazökkenjen működésének normális frekvenciájára?
Ehhez köze lehet a pezsgőfürdőnek? Mintha nem tudnám értelmezni, mi is történt tulajdonképpen. Mi lehetett az, gyengédség? Önzetlenség? Az, hogy tudatosan cselekedett, érzelmek nélkül? Birtokolni akart engem annyi férfi között? Nagyot sóhajtok. Rejtély. Ráadásul hiányozni fog a raccsolás.
Szedek egy tálba krumplipürét, teszek mellé két rántott húst, lezárom, fogom Gazdik úr postáját, és elindulok hozzá.
Bekopogok, de senki nem nyit ajtót. Semmi káromkodás. Egy hang se hallatszik az ajtó túloldaláról. Újra kopogtatok. Bezörgök az ablakon, de be van húzva a függöny.
− Gazdik úr! Gazdik úr! Ha nem nyitja ki az ajtót, szólok a szomszédasszonyának, Tresková néninek, és tudja, ő milyen? Ha elkezd beszélni, nem bírja abbahagyni. Lepotyog majd tőle a füle.
Viccelek, de a hangom remeg. Félek, hogy a bácsi teljesen egyedül hal meg a saját házában. Aztán felhangzik:
− Jézus Krisztus! Leszarom az embereket, és ezt a nyavalyás életet is! Nyugalmat akarok!
Az ajtó hirtelen kicsapódik, és Gazdik úr... nagyon összetörtnek látszik. Szeme bedagadva.
Nem tudom, mit mondjak. Leveszem a tál tetejét.
− A francba a koleszterinnel, sütöttem magának rántott húst! − bököm ki.
Belenéz a tálba, a keze pedig remegni kezd. A botja kifordul a kezéből, elveszti az egyensúlyát, és a földre zuhan.
− Gazdik úr! − ugrok oda hozzá, hogy felsegítsem. Valami történt vele. Az egész teste remeg, egyenetlen a légzése.
− Jöjjön, segítek! − állítom fel, majd elhúzom az asztalig. − Üljön le, hívok mentőt!
− Ne-nem akarok mentőt − dadogja sírós hangon −, a feleségemet akarom!
Telefonommal a kezemben hirtelen megtorpanok.
Ah! Értem. Letérdelek elé, a kezem a térdére teszem. Várok.
Artikulátlan hangokat ad ki, nekem pedig eltart egy kis ideig, mire rájövök, hogy sír. Így hát itt vagyok vele, simogatom a térdét, és várok. Orrát az ingujjába törli.
− A feleségem... ő szokott nekem rántott hús készíteni. A pürét pedig sosem keverte ki teljesen simára, mindig voltak benne kis darabok, mint a tiédben. Annyira szerettem!
− Mikor halt meg?
− Ma egy éve.
Nagyon sóhajtok, kicsit elbizonytalanodom, de aztán úgy döntök, én is őszinte leszek vele. Hogy tudja, hogy nincs egyedül a fájdalmával, még ha más-más személyek miatt is szomorkodunk.
− Volt egy bátyám, egy ikertestvérem. Senkit sem szerettem annyira, mint őt. Két éve és pár napja, hogy meghalt. Annyira buta és felesleges halál volt az övé. Egy fából épült kilátón állt, a korlátnak támaszkodott, amikor a korhadt fa elengedett. Ő lezuhant, és kitörte a nyakát. − Letörlöm a könnyeimet. − Olyan fiatal volt, és erős! Sokat sportolt, tűzoltóként dolgozott. Mindenki szerette őt. És egy korhadt fadarab miatt halt meg. − Nagy levegőt veszek. − Borzalmas volt, Gazdik úr. A miénk nem egy átlagos testvéri kapcsolat volt, tudja? Mintha egy lélek lettünk volna két testben. Ő volt a legjobb barátom, aki a legközelebb áll hozzám, az én szeretett bátyám. Aztán egyszer csak eltűnt. És mindenki róla beszélt, megemlékezett róla, lerótták a tiszteletüket. Minden alkalommal, amikor valaki kiejtette a nevét, borzalmas fájdalmat okozott nekem. Alig bírtam elviselni, kiabáltam, és azt akartam, hogy hagyják abba. Azt gondolták, megbolondultam. A szüleim és a barátai már nem ejtették ki előttem többé a nevét. Két éve nem mondtam ki én sem. Itt őrzöm őt legbelül − ütögetem meg a mellkasom de képtelen vagyok hangosan kimondani. Mert ha kimondanám, ő pedig nem válaszolna, újra összetörne a szívem. Lehet, hogy ennek semmi értelme, de a neve... − Nagy levegőt veszek, amíg ellazul a befeszült torkom, és újra tudok beszélni. − Nem felejtettem el őt. Pár nappal ezelőtt eljöttek hozzám a barátai, és tartottunk egy ünnepséget. Megünnepeltük az életét, beszélgettünk róla, rá emlékeztünk, és ez segített. Tényleg nem logikus, tudom. Beszélnem kell róla, közben pedig megőrülök, amikor valaki kimondja a nevét, de így van.
A térdén fekvő kezemet betakarja egy öreg, göcsörtös tenyér. Nekitámasztom a homlokomat. Lélegzem, lélegzem. Kibírom.
− Velem nem akar senki beszélgetni a feleségemről. Úgy tesznek, mintha nem is létezett volna.
− És a gyerekei? − emelem fel a fejem.
− Csak a gyerekeim vannak. Senki más nem jár hozzám. Mindenki meghalt. Amikor ő is elment, beszéltem róla, de ők azt akarták, hogy fejezzem be. Én viszont nem tudtam, gyermekem. Téged a neve ölne meg, engem pedig az öl meg, hogy nem beszélhetek róla.
A válla előreesik, tenyeremet ráncos arcára teszem. Lehunyja a szemét.
− Nem tudtam abbahagyni. Ők pedig nem jöttek többé. Azt mondták, hogy nem bírják elviselni, többé már nem. Hogy túlságosan fáj nekik, ha róla hallanak. Hogy tovább kell lépnünk, mindannyiunknak. Gyűlölöm őket azért, hogy elfelejtették az anyjukat. Azok a dögök! Gyűlölöm őket azért, hogy eldobják az emlékeiket, pedig ő mennyire szerette a gyermekeit. Elfelejtettek engem is, pedig még élek. Éppen csak hoznak valamennyi ételt, és kitakarítanak. Senki se kérhesse számon rajtuk, hogy elhanyagolnak, ez a fontos nekik. Gyűlölöm az egész világot, mert a feleségem már nincs benne. Ő volt életem értelme.
Könnyeim megint utat találnak maguknak, most ezért az öregúrért. Beszéltem már a gyerekeivel. Azt mondták, hogy az apjuk nagyon megváltozott az édesanyjuk halála után, hogy előtte kedves volt, de ellenszenves, vulgáris öregemberré változott, akivel nem lehet egy szobában kibírni. Én azonban csak egy megtört férfit látok. Egy odaadó férjet, aki nem gyászolhatott úgy, ahogy arra szüksége lett volna. Igazából a gyerekeit is megértem. Értem, hogy mindenki máshogy dolgozza fel a veszteségeit. Ők beszélni nem tudtak róla, Gazdik úr pedig hallgatni. Mennyi fájdalom! Milyen hatalmas félreértés azok között, akik pedig a legközelebb állnak egymáshoz!
− Megünnepeljük a felesége életét. Meséljen nekem róla! Mondja el, hogy hívták! Milyen volt? Vannak róla fotók? Mi nevettette meg? Hogyan ismerkedtek meg? Milyen anya volt? Mikor volt a legboldogabb? Mondjon el róla mindent nekem!
Egy ideig zavartan nézett, mintha nem akarta volna elhinni, hogy tényleg tudni akarom. De aztán kinyitotta a száját, és dőlni kezdtek belőle a szavak, akár egy megáradt folyó, amit sokáig próbált megszelídíteni.
Miladkának hívta. Még akkor is így szólította, amikor veszekedtek. És most, ahogy nekem beszél róla, minden mondatát úgy indítja, hogy Miladka, a feleségem, a hangjában pedig keveredik a szomorúság az odaadással. Mintha ez az öreg, dühös, vulgáris férfi eltűnne, helyette egy férj maradna itt, aki ugyan gyászol, de a szeme minden emlék megidézésénél felragyog. Hallgatom közös életük történetét, sírok és nevetek egyszerre.
Az én Miladkám.
Ez a szerelem. Nem a nagy gesztusok és ígéretek, hanem ez a lágy megszólítás, amit az együtt töltött évek alatt ezerszer is kiejtett.
Csak néhány órával később hagyom el a házát, amikor már el kell kezdenem készülődni a munkához. Bízom benne, hogy valami most megváltozott közöttünk. Nem mintha azt hinném, hogy legközelebb nem küld majd el a pi...tvarba, de most már legalább tudni fogom, miért teszi. Még régebben eldöntöttem, hogy akkor is együtt fogok érezni az emberekkel, ha nem értem a viselkedésüket. De tény, ha értem az okokat, úgy nekem is könnyebb.
Este lesz egy céges vacsora, de mivel nyár van, és sokan nyaralnak, Adela megint megkért, hogy segítsem ki őt. Most kevesebb a munka a fagyisnál, mert Endri gyerekei egész hónapban a nagyszüleiknél vannak a Balkánon, úgyhogy csak heti egy, legfeljebb két napra hívnak besegíteni. Értem én, szükségük van a pénzre. Ezért örülök a lehetőségnek Adelánál. És talán lesz időnk beszélgetni is.
Ma a konyhában dolgozom, segítek az előkészítésnél, mindeközben barátságosan csipkelődöm az alkalmi kollégáimmal. Adelát nagyjából két percig láttam, valószínűleg sok dolga van, és igyekszik elkerülni engem. Amikor néhány órával később ritkul a tömeg, és a helyzet kicsit csillapodik, rám se pillant, csak a belép a helyiségbe. Tudom, hogy már csak engem kerül, a tömeg háromnegyede ugyanis elment. Aki itt maradt, az táncol és iszik.
− Adela − szólítom meg, amikor megint készül elpárologni. Megáll, felém fordul, de nem néz rám.
−Hm?
− Érezd magad otthon!
− Mi? Ma nincs erre időm − emeli rám a tekintetét.
− Adela, érezd magad otthon! − ismétlem meg az iménti szavaimat, amikor megfordul, hogy elmenjen.
−Kamila...
− Érezd magad otthon!
− Nem szeretlek − jelenti ki, de közben megcsillan valami a szemében. Lerúgja a cipőjét.
A helyiségben rajtam kívül csak egyetlen nő van. Ő pedig érdeklődéssel figyel bennünket. Adela fura pózban ledől a székre, mintha egy kanapén tespedne egy hosszú nap végén.
− Rohadt munka! − sóhajt fel, és a lábfejével közelebb húzza a másik széket, hogy fel tudja rá tenni a lábát. Majd a blúza alól előhúzza a melltartóját, és ledobja maga mellé a földre. Elvigyorodom.
− Gyűlölöm a melltartókat. Kínzóeszközök − fészkelődik egy kicsit, és kigombolja a nadrágját. − Ez a nadrág összement. Utálom a mosógépeket is.
Hangos nevetésben török ki. Az a nadrág egy centit se ment össze, de Adela megint bezabált, ahogy azt minden ilyen rendezvényen teszi. Feltűnés nélkül bekap pár falatot. Úgy hetven alkalommal. Ez az egyik fő oka, hogy a vendéglátóiparban dolgozik. Hihetetlen képessége van arra, hogy feltűnés nélkül túlegye magát. Azt mondja, így tud spórolni.
− Borra van szükségem − nyüszít fel. − És orgazmusra.
− Mindkettőben állok szolgálatodra − hallatszik az ajtó irányából egy férfihang. Az új és egészen cuki pincér áll ott. Odalép Adelához, aki felugrik a székről, miközben pipacsvörösre színeződik az arca. Ne röhögj, Kamila! Még ne! Elrontod a mókát.
− Ez... ez egy félreértés... én... mi csak... − dadog, és kétségbeesetten pislog felém.
Természetesen hallgatok.
− Az ügyfél keres téged − mondja a pincér, de nem veszi le róla a szemét.
Mmm, románcot szimatolok!
Adela morog valamit az orra alatt, és elindul.
− Nincs rajtad cipő − figyelmezteti a pincér.
− A francba!
Elszalad a magas sarkújáért, megigazítja a haját, majd elindul újra.
− És még itt van ez is − szól megint a pincér vigyorogva, miközben ujján lengeti Adela melltartóját. Adela arcát a jó minőségű ketchup élénk színe borítja el, amikor kitépi a pincér kezéből, és a hátsó ajtón keresztül elmenekül vele a mosdóba.
− Mi volt ez? − szegezi rám a tekintetét.
− Ez egy játék − próbálom bizonytalanul tisztázni a dolgot.
− Ha közben vetkőzni szoktatok, legközelebb én is veletek akarok játszani.
Amikor az utolsó vendég is távozik, megint megkeresem Adelát.
− Már nem akarok részt venni ezekben a kínos, gyerekes játékokban − mondja.
− Aha. Akkor sem, ha most rajtam van a sor?
− Na jó, akkor még egy körről lehet szó.
− Jól van − lépek hozzá még közelebb. − Mi a baj, édesem? Látom, hogy valami nincs rendben.
Rám néz, és hirtelen nagyon sebezhetőnek, törékenynek tűnik.
−Az a férfi, akivel randiztam... Szexeltünk.
− És? Nem volt jó? − szondázom óvatosan.
− Szerintem az volt, de szerinte semmi extra. Többet várt tőlem. Meg hogy ne haragudjak, de ennek a dolognak köztünk nincs jövője.
− Ezt az idiótát! − nézek rá hitetlenkedve. − Csak dugni akart egyet, aztán rád kente a dolgot. Remélem, érted, mi történt.
− Ugyanezt mondogatta nekem... − csuklik el a hangja. − Igaz lehet, ha újra megtörtént.
A szívem összeszorul, ahogy vigasztalan hangját hallom.
− Figyelj ide, szívem! Ha megmar egy kígyó, leülsz azon lamentálni, hogy miért tette? Hogy megérdemelted-e? Vagy elgondolkodsz azon, hogy talán valamit máshogy kellett volna csinálnod? Hogy a te hibád volt-e? Vagy gondoskodsz magadról, hogy túléld, és legközelebb jobban odafigyelsz, hová lépsz? − Átölelem a vállát. − Az exférjed, az az idióta, igyekezett megtörni téged, de nem sikerült neki. Tudom, hogy még mindig fáj, de ez a pasi, aki egyébként szintén egy idióta, csak arra emlékeztetett, hogy még nem gyógyultál meg. Hogy még mindig inkább hiszel mások szavának, mint saját magadnak. Hogy az exférjed becsmérlő hangja még mindig ott él benned, és hangosabb, mint a te saját belső hangod. Úgyhogy most tanulsz ebből, és legközelebb jobban vigyázol, rendben?
− Nem vettem észre semmilyen vörös zászlót, Kami. Egész este úgy tűnt, hogy minden oké.
Egy pillanatra el kell gondolkodnom, mit mondjak erre.
− Akkor esetleg... vársz egy kicsivel többet. Figyeled a viselkedését, amíg a következő szintre léptek.
− Mario sokáig képes volt megjátszani magát − mondja halkan. − Az a seggfej!
− Nem minden férfi olyan, mint ő. − Szemében kétkedést látok. − Hinned kell ebben, Adela. Ha nem is magad miatt, akkor Zorka kedvéért.
− Zorka kedvéért! − sóhajt nagyot, és bólint egyet.
Átkarolom őt.
− Tudod, néhány férfival az interakció olyan, mintha trágyába lépnél. Kellemetlen, de nem éri meg a kesergést. Megtorlód a cipőd, és továbblépsz.
Adela prüszkölve nevetni kezd.
− Szeretlek − teszem még hozzá.
− Én is téged. És szeretném folytatni a játékunkat, pedig közben mindig utálom, mindig. De olyankor azt érzem, hogy élek. És amikor tiéd egy feladat, az extrán szórakoztató.
− Tudom, tőled csak azt veszem komolyan, amit akarok.
Amikor reggel felébredek, egy üzenet találok Leotól. Azt kérdezi, be tudnék-e ma ugrani hozzá az irodába. Nem írta, mit szeretne, és én nem kérdezősködöm. Megtudom majd a helyszínen. És az, hogy egészen véletlenül ugyanabban az épületben van, mint Rob, egy kellemes bonusz.
Útközben Zorka ünnepségén gondolkodom. Végül nemcsak a kis Anita, hanem Leo egész családja jön, és beleegyeztek, hogy segítenek a felügyeletben − összesen kilenc gyerek lesz ott, és éjjel az udvaron fogunk sátrazni. Csak egyszer nyolcéves az ember!
Amikor a recepcióra érek, Leo már vár rám. Kicsit dühösnek tűnik.
− Szia! Ki húzott így fel?
− A munka − mondja, és elvezet az irodájába.
− Akarsz róla beszélni?
Felsóhajt.
− Nem foglak a részletekkel fárasztani, de... Szar volt a bemeneti szakaszon, és így logikus, hogy szar eredmények is születtek. Több tíz óra munkát szántam rá, és az egészet át kell dolgoznom, mert rossz kiinduló adatokat kaptam.
− Értem. Tipikus SISO − bólintok.
− SISO? Az mit jelent?
− Ez egy fogalom, amit a volt munkahelyemen használtam. Azt jelenti: shit in − shit out.
Leo megáll, és nevetni kezd.
−SISO! Tökéletes!
− Van erre egy nagyszerű mondás: szarból nem lehet várat építeni. De − emelem fel az ujjam − arra az esetre, ha mégis sikerülne szarból várat építeni, van rá egy másik változatom. SIBO: shit in − brilliance out.
Röhögése további két embert kényszerít arra, hogy kidugja a fejét az irodája ajtaján.
− Majdnem elfelejtettem − kiáltok fel, és leveszem a hátizsákomat −, hoztam fagyit!
Átmegyünk a kis teakonyhába, és azon a két fejen kívül további három csatlakozik hozzánk. Előrelátóan húsz gombóc fagyit tettem a hőtárolós dobozba, és Endri ellenkezését figyelmen kívül hagyva tisztességesen megfizettem az árát, úgyhogy most itt ülünk Rob kollégáival, és beszélgetünk. Ha új barátokat akarsz szerezni, vigyél nekik a munkahelyükre fagyit! Úgy látom, ennél a cégnél senki sem szakad meg.
− Hol is dolgoztál előtte, Kamila?
− Egy multicég forecasting osztályát vezettem. És azért lettem én a vezető, mert különösen jó voltam a SIBO-ban.
Miközben Leo elmagyarázza a többieknek, hogy ez mit jelent, azon morfondírozom, vajon hol lehet Rob. Félretettem neki a fagyiadagját. Máris megkérdezem Leotól.
− Valószínűleg dolgozik. A munkahelyén nem különösebben érez indíttatást arra, hogy vegyüljön a többiekkel.
Jót nevetek rajta, biztos vagyok benne, hogy ezt valakitől idézte.
− Viszont neki is hoztam fagyit, szóval nem ártana vegyülnie kicsit másokkal.
− Rendben. Nem hagyhatom magára a tálkámat, de felhívom őt.
Kivadássza a telefonját a zsebéből:
− Rob? Itt van Kamila, és hozott fagyit.
Rövid időre elhallgat.
− A konyhában. Azt üzeni, hogy vegyülnöd kell másokkal, mielőtt elolvad a fagyid. Egy darabig hallgatja, majd vicces grimaszokat vág. − Nem. Nem szórakozom.
− Útban van ide. Jókedvű, mint mindig − mondja, miután letette a telefont.
− Ti ismeritek egymást Robbal? − érdeklődik valaki.
− Szomszédok vagyunk − magyarázom.
− Tényleg? − hajol oda hozzám egy rövid, szőke hajú nő. − A magánéletben is ilyen karót nyelt?
− Egyáltalán nem. Tudtátok, hogy tangóórákat vesz? És minden vasárnap menhelyi kutyákat sétáltat.
Leo elfojtott nevetést hallat.
− Neeem! Az lehetetlen. Szórakozol velünk?
− Komolyan. Ráadásul időnként ő vigyáz a kecskémre, ha nem vagyok otthon. Nem tesz neki jót a magány. És egyszer megmentett engem, amikor üldözött egy vaddisznó − teszem hozzá drámai hangon. Szórakoztat, hogy mind csüngenek a szavaimon.
− Bemásztál az autómba, és nem voltál hajlandó kiszállni belőle. Azzal a vaddisznóval könnyebb lett volna egyezkedni, mint veled, Kamila.
Megfordulok, és látom, ahogy Rob közeledik. Morcos, ám igyekszik elrejteni, mennyire kiborul a jelenlétemtől. Enyhe csalódottságot érzek. Azt hiszem, azt vártam, hogy a jakuzzi, a közös méhészkedés és majdnem csók után... Szóval, azt feltételeztem, hogy valami megváltozik közöttünk. Legalább egy picit. Ráállítottam erre a szívemet és az agyamat is. De szemmel láthatóan tévedtem.
− Kérsz fagyit? − kérdezem, és feltolom a szemüveget az orromon. − Maradt még csokis, vaníliás és epres.
Közelebb lép hozzám, és gyakorlatilag ellök egy fickót, aki mellettem ül. A kedvem rapid módon javul.
− Tudunk beszélni az irodámban?
Bólintok, fogom a tálkámat és a maradék fagyit. Amikor becsukódik mögöttünk az ajtó, odalépek az asztalhoz, és leteszem rá a fagyis termoszt. Rob leül a székére, én pedig közel hozzá az asztal szélének támaszkodom a fenekemmel, és eszegetem tovább a fagyimat. Várok.
Beírja a jelszavát a számítógépén, és dolgozni kezd, mintha... igazából izgatott lenne, és szüksége lenne egy kis időre, hogy az érzéseit újra kontrollálni tudja. Hagyok neki rá időt.
− Mit keresel itt, Kamila?
Egy röpke pillanatig mérlegelem, hogy helyénvaló lenne-e most egy kis provokáció, de végül nem lódítok.
− Leo megkért, hogy ugorjak be. Szüksége van valamire, de még nem volt ideje elmondani, hogy mire.
− Miért hoztál fagyit?
− Mert szívesen okozok örömet másoknak. Továbbá, szerettem volna támogatni az én kedves munkaadóm üzletét. És mert megtehetem.
− Miért állt hozzád Marék olyan közel?
Á, hát erről van itt szó? Arról a fickóról, akit ellökött?
− Mert nem tartja tiszteletben mások privát szféráját? − vetem fel bizonytalanul. Igyekszem nem vigyorogni. Tudom, hogy ebben a helyzetben nem lenne célravezető.
− Hát azt te sem. − Felkel, és két kezével a két oldalamnál megtámaszkodik az asztalon. Kicsit hátra kell dőlnöm, még ha ő le is hajolt. Igaza van, túl kicsi vagyok. − Olyan vagy, mint a forgószél.
−Köszönöm.
− Nem bóknak szántam, Kamila.
− Még jó, hogy az volt, Robert. Egy boldogságforgószél vagyok.
Felsóhajt, és fel akar egyenesedni. Kezemet a kézfejére teszem, hogy megállítsam.
− Nekem is van egy kérdésem. Mi a véleményed egy kis játékról a munkahelyeden?
− Mi nem játszunk, Kamila − mondja, miközben megmerevednek az arcizmai.
Egy pillanatig tanulmányozom szigorú vonásait, végül témát váltok.
− Tulajdonképpen miért dolgozol itt? − teszem fel a kérdést, ami már jó ideje foglalkoztat. − Egy magánvállalatnál. Valamilyen kutatási területen kellene elhelyezkedned, mint a szüleim. Vagy egy egyetemen.
Én azért nem dolgozom kutatási területen, mert az a vonal sosem vonzott − lehet, hogy azt az életet egy gyerek szemszögéből ismerem. Én jól éreztem magam a kereskedelmi szférában. De Rob? Ő nem tartozik ide.
Kinyílik az ajtó, Rob pedig kihúzza magát. Leo lép be.
− Rob, az igazgató keres! Kamit elviszem magamhoz.
Rob bólint, körültekintően lezárja a számítógépét, és anélkül lép el mellettem, hogy akár egyetlen pillantást is vetne rám. Netán érzékeny pontjára tapintottam volna?
− Miért hívtál engem ide? − teszem fel a kérdést Leonak.
− Csak úgy − von vállat. − Hogy láthassalak. Hogy beszélgethessek veled. Kedvellek.
− Te kerítő! − nézek rá összehúzott szemmel, bár alig bírom ki nevetés nélkül. − A te ötleted volt, vagy a feleséged kényszerített rá?
− Hármat találhatsz.
− A nők összetartanak − motyogom jókedvűen, és lehuppanok Rob helyére.
− Mit csinálsz? − kérdi Leo.
− Ez a butus előttem írta be a jelszavát − csóválom a fejem mosolyogva. − Adj nekem három percet!
ROBERT
Amikor végzek az igazgatónál, rögtön Leonardhoz indulok. Túl sokat nem agyalok ezen. Nem akarom tudni, miért teszem. Röviden bekopogok, és bemegyek hozzá. Egymás mellett ülnek, fejük összedugva, és nevetgélnek valamin. Idegesen ökölbe szorítom a kezem, majd kiengedem. Leonard boldog házas. Nem érdekli Kamila. Akkor miért zavar engem, hogy ilyen közel látom őket egymáshoz?
− Elugrunk Kamival ebédelni, csatlakozol? − kérdezi Leonard.
Nem válaszolok, csak bámulom őket. Olyan ártatlan arcot vág! Az őrületbe kerget!
− Istenem, majd elfelejtettem! Van egy feladatom a számodra, Kami!
Előhúz egy papírlapot, és én már egy röpke bepillantásból tudom, mi az. Ez a szemét!
− Meg kell oldanom a feladatot, hogy kapjak enni?
− Igen.
− Ennek mi értelme?
− Én nem tudom. Csak kíváncsi voltam, te vajon tudod-e − vonja meg a vállát Leonard.
Kamila először a papírra néz, majd őrá. Valami történik közöttük. Valamilyen információcsere, de fogalmam sincs, milyen. Gondolkodom, hogy elmenjek-e, vagy maradjak. El akarok menni. El kellene mennem. Tudja a választ, természetesen. De a válaszán igazából már nem múlik semmi. Ennek ellenére a távozás helyett az asztalhoz lépek. Lehajtott fejét nézem. A listámon szereplő feladat fölé hajol. A képen három, vizet tartalmazó edény látható. Mindegyiknek ugyanolyan az alja és a mélysége, de különböző az alakja.
− Melyik edény alján a legnagyobb a nyomás? − kérdezi Leonard, az a nyomorult gazember.
− Mindegyikben egyforma. A folyadék mélysége szorozva annak sűrűségével és a gravitációs gyorsulással. Hidrosztatikai paradoxon.
− Mi okozza ezt a paradoxont? − teszem a kezem az asztalra, és közelebb hajolok hozzá.
Rám emeli a tekintetét. Válasz közben az orrán feltolja a szemüveget, és ez az apró mozdulat a személyes poklomba vezet. A válasza már csak hab a tortán.
Összeszorítom a fogam.
−Az irodámba, Kamila! Most!
Szó nélkül feláll, és elindul abba az irányba. Én követem őt, és figyelem, ahogy a szoknyája lebben a combja körül. A lábán nevetséges szandál van. Kinyitja az irodám ajtaját, belép rajta, majd megáll. Becsukom az ajtót, és be is zárom. Ahogy elhaladok mellette, mögé kerülök, és olyan közel állok meg, hogy a mellkasom hozzáér a hátához. Lehajolok, mélyet lélegzek.
− Találkozgatsz még Mirával? − kérdezi halkan.
− Nem − válaszolom röviden, majd az asztalomhoz megyek. Leülök, és őt figyelem.
− Van rajtad bugyi, Kamila?
Kezét a combjára teszi, szeme nagyra nyílik.
− Bizonyos kérdésekre egy hölgy nem felelhet. A férfinak kell a választ megszereznie.
Lassan félretolom a notebookom.
− Gyere ide!
− A farkam is csóváljam közben? − provokál.
Nem válaszolok. Elindul felém. Ellököm magam az asztaltól, hogy odaállhasson elém. Leül az asztalra. Két lába az az én két lábam között találja meg a helyét. Sárga szoknyája felcsúszik, és többet mutat a combjából, mint amennyi illendő. Kezem ökölbe szorítom, hogy még ne érintsem meg őt.
− Húzd fel a szoknyád a csípődig!
Szemöldöke felszalad, de szó nélkül feláll, megragadja a szoknyája szélét, és pont úgy húzza fel, ahogy akartam. Aztán a térdét összeszorítva újra leül. Nincs rajta bugyi. Hallom nehéz légzését. Mindketten nehezen lélegzünk. A csípője, combja alakja, lágy öle... Megérintettem már, de még nem láttam. Csak ülök ott, és nézem őt. A fenébe is, akarom őt! Még sosem vágytam egyetlen nőre sem úgy, mint Kamilára. Amikor megcsillantja intelligenciáját, elönt a vágy. Képtelen vagyok logikusan mérlegelni. Fogok egy kiskanalat az üres tálkából, és az edényt a maradék fagyival. A szemébe nézek, a számba veszek egy kanállal a hideg finomságból. Azután még eggyel.
− Elég lett volna, ha valaki kinyújtja a karját, máris megérinthetett volna − szűröm át a fogaimon hitetlenkedve. Nem értem, miért jársz fehérnemű nélkül. − Nem beszélve arról, hogy mennyire nem higién...
Kinyújtózik, és kihúzza az egyik fiókom. Ott egy sárga bugyi.
− Nagyjából egy órája vettem le, és tettem be oda. A higiénia van az első helyen, természetesen.
Kezembe veszem a fehérneműt, és újra belemerítem a kanalam a fagyiba. A szemébe nézek, és miután eltolom a széket, letérdelek. Csodálkozik, de közben megjelenik a szemében a sóvár vágy. Várok.
Ő lassan szétnyitja a combját, és tökéletes betekintés nyújt. Nedves. Az enyém.
Megragadom a csípőjénél fogva, és az asztal széléig rántom. Széthúzom a két combját, amennyire csak lehet, az orrommal megérintem a csiklóját. Belélegzem az illatát. Megrándul, és kiereszt egy elfojtott sóhajt. Olyan lágy, mint amilyenre emlékeztem. Aztán az ajkammal végigsimogatom a csiklóját. A szám még hideg a fagyitól, Kamila két kezem között fészkelődni kezd. Nyalni kezdem őt, nagyon lassan. Halkan nyögdécsel és nyöszörög, a nevemet suttogja. Nem tudok betelni a hangokkal, amelyeket kiad. Még most sem képes nyugton maradni, és csak elfogadni a kényeztetésemet. Folyton fészkelődik, hullámzik, odaszorítja magát az arcomhoz. Nem minden nő illata jó. És nem is ízlik mindenki. Már volt rá példa, hogy emiatt le kellett zárnom egy intim kapcsolatot.
De Kamila... nála nincs ilyen probléma.
− Egyél még fagyit! − suttogja, én pedig mosolygok.
Mereven figyel, ahogy a hideg kanalat a számba veszem. Tetszik nekem, hogy összhangban van a saját szexualitásával. Nem fél kimondani, amit szeretne. Tetszik, hogy közvetlenül és nyíltan reagál. Nem játszik semmire, csak élvezi.
Újra lehajtom a fejem hozzá, amire ő hangosabb sóhajjal reagál.
− Kamila, halkabbnak kell lenned!
− Nem tudok − sóhajtja rekedten.
Be kellene fejeznem, mert ő tényleg képtelen csendben maradni. De nem fejezem be, mert én sem vagyok képes rá.
További néhány kanál fagylalt után közeledik a csúcshoz. Felismerem a hátrahajtott fejéről, a befeszült combjáról, és arról, ahogy kétségbeesetten hozzám simul. Elkezdek a nyelvemmel egyenletesen körözni a csiklóján, közben szorosan tartom a csípőjét, hogy ne mozogjon.
− Rob, engedj el! Kérlek! Hagyj mozogni, már olyan kö...közel vagyok!
Nem fogadok szót neki, mert legalább ilyenkor szeretném, ha nálam lenne az irányítás. Végül fojtott sóhajok kíséretében hirtelen elélvez a nyelvemen. A feje hátrabicsaklik, és bár csodálom a nyaka ívét, így nem látom az arcát.
Amikor már nem remeg, leülök a székre, és az ölembe húzom őt. Hozzám bújik, a farkam fájdalmasan lüktetni kezd. Szex a munkahelyemen? Arról szó se lehet! Felemeli a fejét, és rám néz. Tekintete még mindig homályos az élvezettől. Odahajol hozzám, és megcsókol. Elégedetten felsóhajt.
− Olyan ízed van, mint nekem. Ez tetszik.
Összeszorítom a fogam, és megállítom őt, amikor az ölemhez dörgölődzik. Ez a nő az őrületbe kerget!
− Menj haza, Kamila! − suttogom halkan. − Kérlek!
Arcomat kicsi tenyerébe veszi, egy ideig vizsgál, végül felemelkedik az ölemből. Szoknyája a helyére csúszik. Figyelem, ahogy felveszi a fehérneműjét. Tekintete az erekciómra esik, mire a testem úgy reagál, mintha megérintette volna.
− Akkor szia! − leheli, megcsókol, és becsukja maga mögött az ajtót. Miután elment, még nagyjából húsz másodperc telik el, mire rám tör a valóság, vagyis az, hogy mit is tettem. A szomszédomnak − Kamiiénak, akivel semmilyen kapcsolatot nem szeretnék létesíteni − orális szexet nyújtottam a munkahelyemen, és még dél sincs.
A munkahelyemen! Munkaidőben! Csak ezen az emeleten legalább húsz ember jön-megy. Időnként azt is hallom, ahogy valaki a szomszéd irodában telefonál. Csak arra voltam képes, hogy elfordítsam a kulcsot a zárban.
Kamila a szemüvege mögül rám néz, kiejti a száján, hogy az edény ferde falain fellépő reakcióerők, nekem pedig leáll az agyműködésem.
A következő egy órában eladó házakat keresek, és tudom, az lenne a legjobb, ha tényleg elköltöznék. Ez az önuralomvesztés elfogadhatatlan. A jelenlétében képtelen vagyok uralkodni magamon. El kell költöznöm, vagy viszonyt kell kezdeményeznem vele, kizárólag a szexre koncentrálva, amíg ez az egész el nem múlik.
Létrehozok egy Excel táblázatot.
Szexuális kapcsolat Kamilával: pro és kontra érvek Pro: Vágyom rá, és ha szexelünk, esélyes, hogy ez az egész egyszerűen megszűnik.
Kontra: Nem teljesíti az elvárásaimat, Kamila nem az a típus, aki kötetlen szexre való, minden interakciónk kihoz a sodromból. Ha a közelében vagyok, a reakcióim abnormálisak, találkozásaink alkalmával irracionálisan viselkedem, intimebb interakcióknál ez még rosszabb is lehet.
Költözés: pro és kontra érvek
Pro: Egyszerű és hatékony korlátozása a kapcsolatunknak, zéró fogyatékos állat.
Kontra: Papírmunka, a régi és az új jelzálogügylet lebonyolítása, házeladás, új ház keresése, házak megtekintése, a költözés maga, nem levezetett szexuális feszültség, garancia nincs arra, hogy ez a feszültség a távolsággal megszűnik, szeretem a házam, összebarátkoztam Leonarddal, lehetséges, hogy az új életteremben is jelen lesz, de kisebb mértékben.
Egy ideig nézem, majd írok az ingatlanügynökömnek, aki eladta nekem a házat. Röviden összefoglalom az igényeimet, és megkérem, hogy küldjön ajánlatokat. Valamivel nyugodtabban tudok ezután visszatérni a munkámhoz, és bele is merülök, amíg valaki be nem tör az irodámba. Kopogás nélkül. Leonard az, kezében tartja a notebookját. Tekintete masszív hitetlenkedést tükröz. A lábával becsapja az ajtót. Felhúzott szemöldökkel figyelem őt.
− Te szexeltél Kamiiéval az irodában?
− Természetesen nem.
− A céges hírlevél mást állít.
Egy kis ideig tehetetlenül nézem őt, mire ki bírom nyögni azt az egy kérdést:
− Hogy mi?
Átadja nekem a gépét. A feladó titkos.
Tárgy: 2025/54 sz. hírlevél. − Kinek volt része munkatársaink közül vad szexben az irodájában?
Nem fogjátok elhinni. Ezt bizony nem fogjátok elhinni. Én is alig hiszem el. A folyosón lépkedtem éppen, amikor az őrült géniusz R. R. irodájának zárt ajtaja mögül női sóhaj szűrődött ki. Nem akartam hallgatódzni, de szó szerint lefagytam. Így még többet hallottam. Aztán már képtelenség volt továbbmenni. Az a nő nyögött, kérlelt, a nevét sóhajtozta. Éppen úgy, mint a felnőttfilmekben. Az osztályunkon végzett felmérés alapján arra a következtetésre jutottunk, hogy L. C. barátnője lehetett az, aki ma fagyit hozott nekünk. Nagyon aranyos egyébként, ugye?
De térjünk vissza az érdemi részhez! Ilyen azóta nem történt, amióta L. C. hivatalos felszólítást kapott, amiért az irodájában jól érezte magát a feleségével ebédidőben.
És tudjátok, hogy mi a legérdekesebb? Nem hallottam egy szikrányi férfihangot sem. Semmit. Ebből csak két dolog következhet, kedves kollégák.
R. R. valóban egy gép, és képes tökéletesen csendben szexelni, vagy... Vagy az élvezet nyújtása nem volt kölcsönös. Ha értitek, mire gondolok. Szeretnék a második lehetőségben hinni, de vele kapcsolatban inkább az elsőt tudom elképzelni. Létrehoztam egy kérdőívet, kattintsatok az alábbi linkre, és szavazhattok, melyik lehetőség tűnik számotokra a leginkább valószínűnek! Aki elég tökös (L. C.?), akár ki is derítheti!
Hamarosan jelentkezem további pikáns részletekkel!
A ti GG-tek
Miután elolvastam, még pár másodpercig a monitorra meredtem, és csak azután emelem tekintetem Leonardra. Nyugodtan hátradőlök, és elkezdem a kihallgatást.
− Te vagy a felderítőjük?
− Nem, én magam vagyok kíváncsi. A feleségem nevében is − vigyorog.
− Beszélt neked erről Kamila?
−Nem.
− Ki az a GG? − vallatom tovább.
− Fogalmam sincs.
− Mit jelent a GG rövidítés?
− Gossip Girl.
− Miért használ angol aláírást? − húzom össze a szemöldököm.
− Ez utalás egy sorozatra.
− Nekem miért nem jött meg ez a hírlevél?
− Tuti, hogy megkaptad, mindenkinek kimegy. Feltételezem, hogy már régen spambe irányítottad.
Elfintorodom, mert eszembe jut, hogy valóban ezt tettem, rögtön azután, hogy itt munkába álltam. Megnyitom a megfelelő mappát, és ott van!
− Szóval? − nyaggat Leonard türelmetlen hangon.
− Csak nem azt várod, hogy most megtárgyalom veled a szexuális életemet? − morgok rá.
− Te jó ég! Éppen most ismerted be, hogy tényleg volt valami entyem-pentyem − tapsikol elégedetten.
− Úgy viselkedsz, mint egy iskolás lány, Leonard.
− Ezek szerint ti jártok?
− Mi? Kamila lökött. Semmi sem normális vele. Én sem vagyok normális mellette. Elköltözöm, és megszakítom vele a kapcsolatot.
− Mert... − kezdi halkan Leonard −, mert amikor a közelébe kerülsz, nem vagy ura önmagadnak. Rob, te beleszerettél?
− A szexuális jellegű vonzódás nem esik a szerelem kategóriába.
− Az nem egyszerű szexuális vonzódás, ha ennyire kicsúszik az irányítás a kezedből.
− Hagyd el az irodámat! Dolgoznom kell.
− Hát persze hogy csúszásban vagy, hisz délelőtt orgazmusokkal voltál elfoglalva.
− Tűnj el, Leonard!
− Biztos vagyok benne, hogy a második lehetőség az − szól még vissza, mielőtt eltűnne.
Becsapja maga mögött az ajtót, a folyosóról még hallom alig elfojtott nevetését.
Nem vagyok hajlandó azzal foglalkozni, hogy mi történt Kamilával. Sem a hírlevéllel. Egyszerűen félreteszem. A munkahelyemen vagyok. Dolgozni fogok.
Már délután van, amikor kopogás hallatszik, majd belép az ajtómon az igazgató. Amikor meglátom az arcát, eszembe jutnak Leonard szavai. A hírlevelet mindenki megkapja.
− Üdvözlöm, Robert.
Felállók, és köszönésképpen biccentek egyet. Úgy döntök, rögtön a tárgyra térek.
− Az e-mail miatt jött.
− Igen, én... − köhint. − Rendkívül örülök, hogy a csapatom tagja. Hatalmas nyereség ez a cégünknek. És értem én, hogy a maga intellektusával rendelkező embereknek gondjuk lehet a beilleszkedéssel az átlagos életbe. Ez a helyzet azonban a vállalati kultúra és erkölcs megőrzése érdekében a cég területén nem ismétlődhet meg, Robert. Nem helyénvaló, és precedensnek minősülhetne, ezért feletteseként kötelességem egyértelmű és határozott álláspontot képviselni. Hivatalos figyelmeztetést kap majd a személyzeti osztályról.
− Rendben − bólintok, és még csak meg sem próbálok védekezni. − Elnézést kérek, többet nem fordul elő!
− Jól van, örülök, hogy ezt tisztáztuk. Elindul az ajtó felé, de kilinccsel a kezében még visszafordul, és egy igen különös mosolyt küld felém. Aztán felemeli a hüvelykujját, és elmegy.
Megrökönyödve huppanok le a székemre, és elemzem, mi is történt itt éppen. A teljes cég tudja, hogy Kamilával szexuális tevékenységet végeztünk az irodában. Épp az imént beszéltem közvetve a felettesemmel a nemi életemről. A biztonság kedvéért ellenőrzőm a Google-ban a gesztus jelentését. Hátha manapság teljesen mást jelent, mint eredetileg. A felemelt hüvelykujj pozitivitást, egyetértést, sikert, elégedettséget és szolidaritást mutat.
Azt hiszi, hogy gondom van a normális életbe való beilleszkedéssel, és a tény, hogy szexelek, elégedettséget vált ki belőle?
Hivatalos figyelmeztetést fogok kapni, ugyanakkor megdicsér az irodában folytatott orális szexért? Egy pillanatra a tenyerembe hajtom a fejem. Ez... ez...
Kamila felbukkanása óta mintha egymást követnék a bizarr helyzetek az életemben, az összefüggés aligha tagadható. Sóhajtok egy nagyot. Nem tudok változtatni azon, ami már megtörtént. Van itt azonban valami, amivel kicsit javíthatok a mai napon.
Leonard, épp most járt nálam az igazgató. A hírlevél miatt.
Gyakorlatilag azt mondta, hogy örül nekem.
Egy perccel később felháborodva ront be az irodámba. Szórakozva hátradőlök, és figyelem őt.
− Örül neked? Örül??? Egy ajándékkosarat esetleg nem hozott még hozzá? Én az ebédszünetben, a személyes szabadidőmben szeretkeztem, és úgy kiosztott engem, mintha a pubertásos fia lettem volna. Remélem, hogy csak tréfálsz velem.
A tökéletes nő − 10. pont
VAN GYERMEKVÁLLALÁSI HAJLANDÓSÁGA
Robert indoklása: A szaporodás az egyik legalapvetőbb emberi ösztön. Két gyereket tartok ideálisnak, de hajlandó vagyok elfogadni magasabb számot is, amíg legalább az egyikük fiú nem lesz. A nemzetség fenntartása érdekében szükség van valakire, aki továbbviszi a nevet, a legtöbb nő az esküvő után felveszi a férje vezetéknevét, túl magas a nemzetség kihalásának veszélye.
Kamila: Természetesen szeretnék gyerekeket. Imádom őket. Talán nekem is ikreim lesznek, mint anyámnak. Ez mekkora lenne?
A pont teljesült.
KAMILA
Visszamegyek a fagyizóba, és enyhe bizsergést érzek. Holnap tízkor kezdődik. Adela és Zorka megígérte, hogy már ma átjön, együtt sütünk, és mindent előkészítünk reggelre. Nagyon várom ezt a csajos estét!
Adela szervezési tehetsége megkérdőjelezhetetlen, és én ezt nagyon szívesen ki is használom. Amikor a házam felé közeledem, feltűnik, hogy valaki ül a padomon.
Sőt, ketten is ülnek ott. Két gyerek. Kislányok.
− Sziasztok! − mosolygok rájuk, és közelebb lépek.
− Jó napot! − morogja az egyikük, míg a másik gyanakvóan méreget. − Maga felnőtt?
− Egy kicsit kicsi − szólal meg újra a második.
− Nem létezik olyan magasságbeli határ, ami a felnőttséget jelölné − vigyorgok. Ez fura. Már úgy beszélek, mint Rob.
Értetlenkedve néznek egymásra, így hozzáteszem:
− Felnőtt vagyok. Mit tehetek értetek?
− Mindkettőnknek ugyanaz a fiú tetszik − jelenti be drámai hangon az egyik kislány.
Igyekszem komoly arcot vágni. Hány évesek lehetnek? Tíz?
− Én láttam meg előbb!
− De rám mosolygott először!
− Azt kell eldönteni, hogy kinek jogos rá az igénye. Nos? − teszem fel a kérdést óvatosan. Az önuralom nem tartozik az erősségeim közé, a nevetés kitörése vészesen fenyeget.
Bólintanak, és csüngenek a szavaimon. Ó, padocskám! Te aztán érdekes problémákat vonzol ide.
− Beszéltetek erről a szüléitekkel?
− Nekem nincs anyukám, apukámnak meg nem mondhatom el − vonja meg a vállát az egyik.
− Az én anyukám meg azt mondta, hogy még ráérek a fiúkkal foglalkozni − magyarázza a másik, és grimaszol egyet a végén.
− Tehát egy olyan felnőttet kerestek, aki segít megoldani ezt a kérdést.
− Igen − feleli az egyikük, miközben a táblámra mutat. − Ide az van írva, hogy tanácsot ad, nem?
Komolyan kell ezt vennem, az ifjú hölgyek párválasztása az én kezemben van.
− Jól van hát, lányok − térdelek le előttük. − És mit gondol erről az a fiú?
− Nem tudjuk − néznek rám megrökönyödve.
− Nem kérdeztétek meg, hogy melyiktek tetszik neki? Csak közlitek vele a végeredményt, amit ti már eldöntöttetek? − mondom lehajtott fejjel, hogy elrejtsem a mosolyomat.
Az egyikük rábólint.
− Az a helyes első lépés, hogy megkérdezitek, ki tetszik neki.
− Majd én írok neki! − veszi elő a mobilját az egyik kislány, de a másik olyan erősen löki meg őt, hogy leesik a földre.
− Kitépem a hajad, te hülye! − veti magát a barátnőjére. Az utolsó pillanatban megragadom őt, és megtartom ezt a kicsi, őrjöngő halmot.
− Elég! − mondom szigorúan. − És most idehallgassatok!
A kislány, akit az ölemben tartok, ellazul, így le tudom őt tenni a padra.
− Írtok neki, és megkérdezitek, hogy van-e kedve valakivel fagyizni menni. De nem fogtok veszekedni, se vitatkozni. Nem éri meg elveszíteni egymás barátságát egy fiú miatt, aki lépni sem mer.
−Ez mit jelent?
− Semmit. Mit csináltok?
− Írunk neki − felelik egyszerre.
− Várjatok! Nem írhattok neki mindketten egyszerre.
− Miért?
− Mert akkor túlságosan nyeregben érezné magát. Azt gondolná, hogy válogathat. Valaki ír neki, aztán a válasz alapján kitaláljuk a következő lépést.
− Jó, de ki?
− Döntsétek el „kő, papír, ollóval”!
Az a kislány, aki veszít, kétségbe vonja az eljárást.
−Ez nem igazságos!
− A valószínűségen alapul. Természetesen igazságos. Ezt a játékot nem lehet manipulálni.
Így hát elmegy a fagyizásra szóló meghívás. A válasz három perc múlva érkezik.
− A barátnője nem szeretné, hogy más lányokkal találkozgasson. De köszöni a meghívást.
A barátnője?
− Hány éves?
− Tizenegy − feleli az egyik, a másik pedig csalódottan lógatja az orrát.
− Ez nagyszerű hír, csajok! − Mindketten felkapják a fejüket. − Legjobb barátnők vagytok, nem?
Bólintanak.
− Most, hogy kiderült, ez a fiatalember nem elérhető, nincs, ami közétek álljon. Jönnek majd más fiúk. És ha adhatok egy tanácsot, figyeljetek azokra, akik észrevesznek titeket! És mindig jól mérlegeljétek! Vajon az a fiú megéri-e, hogy kockára tegyétek miatta a barátságotokat?
− És... nem lehetne mindkettőnknek ugyanaz a fiúja?
Elnevetem magam, de egy pillanatra megállók, és elgondolkodom ezen. Talán egyszer... Megrázom a fejem.
− Nem − válaszolom, mint egy hozzáértő felnőtt −, a fiúk nem csokik, hogy osztozkodjunk rajtuk.
Egyértelmű csalódás látszik az arcukon.
− Veszünk egy jégkrémet? − böki meg egyik a másikat.
− Köszönjük, néni! Viszlát! − pattannak fel.
− Sziasztok!
Mosolyogva figyelem őket, és szeretettel végigsimítom az én kis padomat. Aztán bemegyek a házba. Ideje nekifogni az előkészületeknek.
Figyelem a gyerekeket. Épp az ajándékaikat adják át Zorkának, aki csak úgy ragyog. Leo is itt van az egész családjával, ahogy ígérték. Minden előkészítve, van két tortánk, egy tonna étel, és csodaszép az idő.
− Ne hívjuk át Robot is? − javaslom.
− Ünnepelni vagy felügyelőnek? − kérdezi jól mulatva Leo.
− Mi hatná meg inkább?
− Szívesen megismerném már − szólal meg Adela. − Kami állandóan róla beszél.
− Nem beszélek róla állandóan − védekezem.
− Éjszaka még álmodban is az ő nevét mondogattad.
− Azt biztos nem.
− Hisz hallottam.
− Kimondtam a vezetéknevét is?
−Nem.
− Akkor nem tudhatod, hogy milyen Robertról beszéltem − vágom ki magam.
− Milyen más Robert lehet még?
− Downey Jr? − vigyorgok rá győztes mosollyal.
− Kamila, ő már van vagy hatvanéves.
− Apakomplexusom van − vonom meg közömbösen a vállam.
− El akar költözni − szakítja félbe Leo a kötekedésünket.
− Hogyan? − fordulok felé döbbenten.
Miután legutóbb a munkahelyünkön jártál, írt az ingatlanügynökének.
− De miért akar elköltözni? − kérdezem óvatosan.
− Mert úgy könnyebben el tud kerülni téged.
Egy kis ideig meredten nézek rá, majd felnevetek. Hát nem nagyszerű?
Nincs más dolgom, minthogy átmenjek hozzá, és személyesen hívjam meg a bulinkba.
−Mindjárt jövök.
Kiszaladok az udvarról, és udvariasan becsöngetek a kapuján, amit azután könnyedén átugrok, és elindulok az ajtaja felé. Amikor kinyitja, széles mosoly terül el az arcomon, bár a gyomrom nagyokat bukfencezik közben.
Olyan szép! És elköltözne!
− Egyszer szeretném, ha póló nélkül nyitnál nekem ajtót − kezdem csintalanul.
Rövid ideig csak néz rám, tekintete az ajkamra siklik. Aztán újra a szemembe néz. Hátranyúl, látom, ahogy megfeszülnek az izmok a vállán, és lehúzza magáról a pólót.
Ott áll előttem félmeztelenül, és... ahh... aaaaahhhhh!
− Mit csinálsz? − suttogom alig hallhatóan. Nagyon, nagyon meleg lett hirtelen.
− Új technikákat próbálgatok, hátha korlátozni tudom a szükségletedet arra, hogy állandóan provokálj.
Nem reagálok, ugyanis képtelen vagyok rá.
− Működik − állapítja meg, és visszaveszi a pólóját.
Az agyam újra beindul. Azon se csodálkoznék, ha visszatérne a raccsolásom.
−Én, én...
Na jó, még nem teljesen indult újra.
− Olyan hihetetlenül egyszerű − csóválja a fejét.
Nagy levegőt veszek. Mélyet.
− Van nálam... egy kis ünnepség, amit már korábban említettem. Ott van Anita is Leoval és a gyerekekkel. Téged is szívesen látunk. Hamarosan kezdődik a laboratóriumi show. Arról nem akarsz lemaradni.
− Ki csinálja azt a laboratóriumi show-t? − kérdezi.
− Mit gondolsz?
− Van tűzoltókészüléked? − sóhajt túlzóan nagyot.
Megrázom a fejem. Sőt, még egy mosolyt is sikerül produkálnom, kezdek visszazökkeni a normális működésembe.
− Hozom az enyémet, és ott leszek, mint egyszemélyes biztonsági csapatod.
− Ez nagyon nagylelkű tőled − bólintok, és hátat fordítok az induláshoz.
Egyszer már éreztem a mellkasát, akkor a jakuzziban, amikor magához húzott. Megérintettem őt a házában is. Hozzábújtam az irodájában. De nappali fényben látni...
Üresen nyelek egyet, és ezúttal kinyitom a kaput, majd csendben be is csukom magam mögött.
ROBERT
Ha leveszem a nadrágomat is, talán Kamila teljesen normális nővé változik át. Ezen merengve lépek be a kamrámba, hogy magamhoz vegyem a tűzoltókészüléket. Laboratóriumi kísérletek, az ördögbe! Csodálkozom, hogy egyáltalán valaki rábízta a gyerekét. Az arca − az a megbízható, lelkes arckifejezés. Én nem hiszek neki.
Még az én házamba is behallatszik a gyerekek nevetése. Mosolygok, miközben feléjük veszem az irányt. Csak hogy felügyeljem Kamilát, és üdvözöljem Leonardot.
Amikor belépek az udvarába, minden gyerek tányérján egy-egy szelet torta fekszik. Az ünnepelt rám néz, és kijelenti:
− Ő Kamiiéval jár.
Egy pillanatra megtorpanok, kinyitom a szám, hogy a helyes mederbe tereljem a beszélgetést, majd be is csukom. Hisz nem fogok vitatkozni egy nyolcévessel. Gratulálok neki, majd megkeresem a felnőtteket.
− Rob! Örülök, hogy látlak! − üdvözöl Anita, Leonard pedig felém int. Rajta kívül még egy nő van itt, nem tudom, ki az, de valahonnan mégis ismerős az arca.
− Robert Rodan − nyújtom felé a kezem −, a céges vacsoránkon találkoztunk.
− Adela − szólal meg, és gyanakvóan méreget.
− Ezt most úgy jelentetted be neki, mintha olyan részeg lett volna, hogy nem emlékezne rád.
Odafordulok Kamiiéhoz, és nagyon örülök, hogy ma nem visel szemüveget.
− Te viselkedtél úgy, mintha alkohol hatása alatt lettél volna.
− Úgy tűnik, mégis jól sült el, ha már járunk − vigyorog rám, és a számba tol a villájával egy darab tortát.
− Nem járunk − nézek rá, miközben lenyelem a falatot.
− Mindenki észrevette, hogy nem javítottad ki Zorkát.
− Mert nem fogok veszekedni egy kislánnyal.
− Természetesen, hisz te csak felnőtt nőkkel veszekszel − szúrja oda Leonard.
Anita felnevet, Adela pedig érdeklődve figyel bennünket.
Kapok egy saját tortás tányért, majd Kamila eltűnik, hogy felkészüljön a laboratóriumi show-jára.
− Ízlik? − kérdezi mosolyogva Adela.
− Igen. A te műved?
−Nem, Kamiláé.
− Valóban?
− A kételkedésed abszolút helyénvaló − nevet fel Adela. − Kamila nagyszerű szakács, de borzalmas cukrász. Egy profival süttettük. Ha cukrásznak is nagyszerű lenne, nevezhetnénk tökéletesnek. És az olyan embereket mindenki utálja.
− Tökéletes? − mormolom az orrom alatt, miközben Kamilát figyelem.
− Igen. Így csak egy ujjal érinti a célvonalat.
Erre nem válaszolok. A tökéletesség szubjektív dolog. Figyelmemet inkább a műsorra fordítom, ami éppen elkezdődött.
Kamila színesre változtatja a színtelen folyadékokat, reakcióba lépteti a káliumot a vízzel, majd polisztirolt old fel acetonban. Egyszerű műveletek, de a gyerekek nagyon lelkesek. Minden „varázslat” után elmagyarázza nekik, hogy mit csinált, így a munkája edukációs tevékenységgé avanzsál, amit kénytelen vagyok értékelni.
− És eljött a tűz ideje! − kiáltja vidáman, ami belőlem természetes aggodalmat vált ki. Kamila túlságosan kiszámíthatatlan a tűzhöz kapcsolódó veszélyes manipulációk tekintetében. Tekintetemmel ellenőrzőm a tűzoltókészülékem.
− Rob, lennél az asszisztensem?
Minden gyerek rám irányítja a figyelmét, én pedig képtelen vagyok elrontani a játékukat. Ráadásul, minél közelebb vagyok a tűz forrásához, annál biztonságosabb.
Közelebb lépek, és segítek Kamiiénak, miközben stroncium, nátrium és réz-szulfát segítségével színes lángokat hoz létre. Egy tál mosogatószeres vízbe önt egy adag öngyújtófolyadékot, majd belemeríti a kezét.
− Metánt nem sikerült szereznem − mormolja halkan. − Most figyeljetek jól, gyerekek, lángolni fogok!
Szeme csibészesen ragyog, amikor rám néz, és azt suttogja:
− Most kivételesen nem érted!
− Otthon ne próbáljátok ki! − figyelmeztetem hangosan a gyerekeket, és próbálom figyelmen kívül hagyni, hogyan hatnak rám a szavai. Aztán néhány centivel a tenyere fölött meggyújtom a gyufát, szempillantás alatt hatalmas láng keletkezik.
A gyerekek kiabálni kezdenek, Kamila pedig gyors mozdulattal eloltja a tüzet.
Engem viszont a lángnál jobban megragadott az színtiszta öröm, amit a tekintetében láttam. Boldog, mert... Miért is boldog? Mert létezik? Mert nevetnek a gyerekek? Mert süt a nap? Úgy tűnik, Kamiiénak nem kell sok a boldogsághoz.
− Kutya bajom − biztosítja a gyerekeket.
Ragaszkodnak hozzá, hogy megismételje a kísérletet, így még kétszer fellobban a láng.
− Meggyújthatjuk az egész tálat? − érdeklődik az egyik kisgyerek.
− Azt a tálat még szeretném használni, szóval nem − feleli Kamila.
− Meggyújthatod az én kezemet is − próbálkozik egy másik.
− Az anyukád nem engedte meg − vonja meg bocsánatkérően a vállát, majd Zorka felé fordulva hozzáteszi: − És a tiéd sem.
− Meggyújthatod a pasidat?
Úgy vizslat engem, mintha mérlegelné a lehetőséget. Ennyi gyerekszem figyelmének össztüzében az izgatottság egy csipetnyi morzsáját sem érzem.
−Akár... nagyon szívesen lángol értem.
Oldalról fojtott nevetés hangzik fel, és bár morcosán összehúzom a szemöldököm, mégis megengedem neki, hogy meggyújtsa a kezem. Aránytalanul nagy ováció a jutalmam. Kamila hálásan rám mosolyog, majd az asztal alól előhúz egy magas mérőhengert.
− Elefántfogkrémet fogunk készíteni.
Ez természetesen nagy zűrzavart vált ki a gyerekek körében.
− Az elefántok nem mosnak fogat.
− Ez a nyilvánvaló oka annak, hogy olyan borzasztóan bűzös a leheletük − konstatálja Kamila gyakorlatiasan. − Talán találunk egyet, aki kipróbálja a fogkrémünket.
− És a fogkefe helyett seprűt fog használni − egészítem ki, mire hatalmas nevetés tör ki.
Kamila megáll, és rám néz. Elismerő tekintettel és csodálattal, aminek semmi köze a testemhez. Nem akarok arra gondolni, milyen kellemes ez az érzés nekem.
Ahogy Kamila egyenként teszi bele az egyes hozzávalókat, mindent elmagyaráz.
− Pfuj − szólal meg az egyik gyerek, amikor mosogatószert tölt a mérőhengerbe.
− Az előbb Mandragórát simogattad, aztán a szádba vetted az ujjad − küld egy szigorú pillantást az egyik fiúnak −, az is pfuj.
A kisfiú gondtalanul felnevet, majd újra a szájába veszi az ujját. Hm, ebből a gyerekből egyszer politikus lesz.
A közönség lelkesen fogadja, amikor a hab kilő a hengerből, és elárasztja az asztalt.
− Gyertek, van itt két olyan kísérlet, amit velem csinálhattok!
Odanyomulnak hozzánk, mi pedig asszisztálunk neki az egyszerű és veszélytelen kísérleteknél.
A show után Anitáék átveszik a gyerekeket, mi pedig Kamilával a takarítást intézzük.
− Köszönöm a segítséged − mosolyog rám, és egy pillanatra megérinti a vállam.
Bólintok.
− Miért nem bíztál meg valakit azzal, hogy ezt csinálja meg helyetted? − kérdezem, amikor kiöblítem a lombikokat és a kémcsöveket.
Kamila rám néz, és felragyog az arca.
− Mert Zorkának mást jelent, ha én csinálom. Húsz év múlva emlékezni fog erre a napra, és ez az emlék sokkal élénkebb lesz, mégpedig azért, mert ezt a műsort nem egy vegyész, hanem a hőn szeretett keresztanyja csinálta. Az én legerősebb és legszebb emlékeim mind személyekhez kapcsolódnak, nem eseményekhez.
− Nagyon szereted azt a kislányt − állapítom meg. − Mi a helyzet az apjával? − kérdezem, mivel ő nincs jelen.
− Egy idióta.
Meglepetten nézek rá. A hangsúlyából nem tudom megítélni, hogy komolyan gondolja-e.
− Mi van? Tán azt gondoltad, hogy mindenkit szeretek a világon?
Vonakodva bólintok, tényleg azt gondoltam.
− Úgy tűnik, hogy idealizálsz engem − vigyorog rám, és könnyít a nyomasztó témán.
− Attól én nem tartanék.
− Ó, Rob, nehéz lehet neked valaki olyan után vágyakozni, mint amilyen én vagyok.
Egy ideig a feladatra irányítom a figyelmem. Kellene erre egyáltalán válaszolnom valamit? Igaza van, a francba! Viszont gyerekes módon ezt nem vagyok hajlandó hangosan is beismerni.
− Könnyebb lenne, ha nem írnád át megint az e-mailes aláírásom.
− Robert Vadkan Rodan? − nevet fel. − Először is, meg kell tanulnod ügyelni a biztonságra. Mindketten tudjuk, hogy ami a számítógépedet illeti, nagyon felelőtlen vagy. Másodszor pedig, igen találó volt, nincs igazam? Leo volt olyan kedves, és továbbította nekem a hírleveleteket.
− Ezt még azelőtt kellett átírnod, mielőtt az köztünk megtörtént volna − tudatosul bennem, mert utána már nem volt Kamila egyedül az irodámban.
− Mi előtt? Arra gondolsz, ahogyan kinyaltál az íróasztalodon, és a hideg nyelved igazán fantasztikus érzéseket okozott nekem?
− Fejezd be, Kamila! − szűröm át a fogaimon halkan, és igyekszem kontroll alatt tartani a fantáziám, amely hirtelen támadásba lendült.
− Már legutóbb is mondtam neked, hogy született optimista vagyok − nevet halkan.
A fiókomban hagyta a bugyiját. Szóval feltételezte, hogy... Nem tetszik az elképzelés, amiért ennyire kiszámítható vagyok a számára.
Egy fejcsóválás után Leonard keresésére indulok.
− Kamila jót tesz neked − fogad mosolyogva.
− Tessék?
− Kamila jót tesz neked − ismétli meg.
−Ez mit jelent?
− Azt, amit mondtam. És te nagyon jól érted.
Nem válaszolok, csak Kamilát figyelem, ahogy a gyerekeknek kiált:
− Mit szólnátok egy bújócskához?
Elhessegetem a fejemből az emlékeket, amelyek a legutóbbi bújócskázásával kapcsolatban tolulnak fel, és kortyolok egyet a pohárból, amit Anita az imént a kezembe nyomott.
A mai nap végül kiváló lehetőséget biztosított Kamila tanulmányozására. Nem tűnik fáradtnak, pedig egyszer sem láttam, hogy napközben leült volna. Amikor nem a gyerekekkel van, valamit készít nekik. Szabad játékukat ötvözi programokkal. Nemrég tértek vissza az erdőből, ahol egy térkép segítségével kincsvadászaton vettek részt. Kamila haja kócos, megizzadt közben, de a szeme mosolyog. Éppen a keresztlányát öleli magához. Nincs rá szükség, hogy megkérdezzem, szeretne-e gyerekeket. És nem csak erről van szó. Jó anya lesz, még ha nem is épp a konvenciók szerint. Egyébként meg nem mérlegelem, hogy vajon milyen anyja lenne a gyermekeimnek, de el kell ismerni, hogy genetikailag jó párosítás vagyunk, legalábbis az értelmi képességeink tekintetében.
− Min elmélkedsz? − szólít meg. − Nagyon komoly az ábrázatod.
Nem válaszolok. Előbb vetném magam alá lobotómiának, minthogy beismerjem, mire gondoltam. Kamila rám mosolyog, mintha pontosan tudná, hogy rá gondoltam.
Leonard felé fordulok, és azt veszem észre, hogy bután vigyorog rám.
− Mi van?
− Ha a karót nyeltek közül ennél elvetemültebb lennél, a fenekedben is hordhatnád a tollat a mellzsebed helyett, úgysem éreznéd.
− Nincs zakóm − állapítom meg a nyilvánvaló tényt.
− Ezek szerint már a fenekedben van a toll?
− Nem vagyok karót nyelt.
− De laza sem. Egy gyerekzsúron vagy, Rob.
Nem tudom, mit felelhetnék erre. Ritkán lazulok el. Leginkább olyankor, amikor egyedül vagyok otthon. Szex közben. Sportolás közben. De itt? Gyerekekkel körülvéve, Kamila közelében? Még azt sem tudom megmagyarázni, hogy miért vagyok itt.
− Felnőttek, figyelem! Sátorépítés következik!
Két kislány szegődik hozzám, ők még a matematika alapjait sem értik, ez pedig annyira felidegesít, hogy oldalra állítom őket, és én magam foglalkozom a sátorral.
Majd Kamila kiosztja a gyereknek a párnákat, és felkiált:
− Párnacsata!
A gyereket, aki a legközelebb áll mellette, úgy arcon találja a párnával, hogy az majdnem a fenekére esik. Az a kis ördög meg csak nevet, felugrik, és a földre küldi az egyik barátját.
− A szüleik tudnak erről? − kérdezem Leonardot.
− Szabad a szombat estéjük. Amíg a gyerekeik nem leszakadt végtaggal mennek haza, nem érdekli őket.
Anita nevetni kezd, Adela pedig felpattan a helyéről:
− Van egy párnád a számomra is?
Kamila odadobja neki a párnákkal teli zsákot, másik kezével pedig kivéd egy támadást.
− Van ott elég mindenkinek!
Valamilyen érthetetlen okból kifolyólag mindenki fog egy párnát, és belevetik magukat a küzdelembe. Mindenki, kivéve engem. Nézem a négy felnőttet, ahogy agyba-főbe püfölik egymást, nevetnek, és jól szórakoznak. Irigységet érzek, és ez meglep.
Én is valami ilyesmire vágyom? Hogy infantilis módon viselkedjek? Rövid elmélkedés után megállapítom, hogy a szabadság az, ami annyira hiányzik, a felszabadult öröm. Talán ez az, amit Kamilában vonzónak találok. Az én teljes ellentétem.
Milyen mértékig lehet felelős a viselkedésemért a velem született természetem? Vagy ez inkább a neveltetésem eredménye? Képes lennék csatlakozni hozzájuk? Püfölni valakit egy párnával a többi felnőtt társaságában? És vajon mókásnak tartanám? Nem tudom elképzelni, viszont egy kis részem vágyik rá. Ez pedig nyilvánvalóan Kamila hatása. Amíg nem ismertem meg őt, nem voltak ilyen értelmetlen érzéseim. Nem tudtam, hogy hiányoznak nekem az ilyen élmények. Talán az érzések olyanok, mint a bakteriális fertőzés. Átterjedhetnek egyik emberről a másikra, már ha túl sok időt töltenek együtt.
Épp azon gondolkodom, milyen tanulmány igazolhatná a hipotézisemet, és hogy egyáltalán bizonyítható-e a tézis, amikor egy párna épp fejen talál. Amikor eltűnik a szemem elől, meghökkenve nézek lefelé, Kamilára. Nem olyan, mint egy őrült. Sőt nagyon is komoly. Megfogja a kezem, és összekulcsolja az ujjainkat.
− Ne ácsorogj itt egyedül, gyere, játssz velünk, kérlek!
Mozdulni sem tudok, képtelen vagyok reagálni. Gyere velem játszani! Kérlek!
Újra megtette. Megérintette azt a helyet, ami csak az enyém. El akarok menni. A házam biztonságába vágyom, de nem teszem meg. Ez azt jelentené, hogy vereséget szenvedtem magammal szemben. Itt állok tehát továbbra is, és figyelem, ahogy a többiek élvezik a játékot. Soha nem ünnepeltem a születésnapomat. A szüleim fölösleges felhajtásnak tartották.
Gyere velem játszani! Kérlek!
A munkám nagyon fontos. Játssz egyedül, Robert!
De ma van a szülinapom.
Miért kellene egy gyereknek megünnepelnie a saját születésnapját? Minden munkát az anya végzett el Ő szülte. Valakinek a puszta létezése még nem ok az ünneplésre. Semmit sem tettél. Semmit sem bizonyítottál.
Az oviban minden gyerek ünnepli a szülinapját.
A többiek átlagosak. Azért ünnepelnek születésnapot, mert az életükben semmi többet nem értek el. Ha egyszer valamit megünneplünk, az a siker lesz, amit a munkáddal és az intelligenciáddal értél el. És most hagyj dolgozni!
Megrázom a fejem, és visszatérek a valóságba. Kamila jó anya lesz. A gyerekei nem maradnak soha magányosak. A keresztlánya különlegesnek érzi magát, pedig semmi mást nem kellett érte tennie, mint megszületni.
KAMILA
A közös sütögetés után bekapcsolom a vetítőt, és a falra kifeszített fehér lepedőre mesét vetítek a gyerekeknek. Teli hassal odatelepedek a fűbe a felnőttekhez. Rob egész nap velünk van. Nem kapcsolódott be semmibe, de legalább itt van. Örülök neki.
− Lehetnél profi animátor − állapítja meg csodálattal teli hangon Anita.
− Lehetnék, bizony − felelem elégedetten. A mai nap a kiteljesedésé volt. A gyerekekkel lenni, megnevettetni őket... Érzem, mennyire vágyom már saját gyerekre.
− Hogyhogy nincs még egy kupac gyereked? − kérdezi Anita.
− Most magyarázzam el neked a megtermékenyítés módját?
− Ne haragudj, ez tapintatlan volt! − nevet fel Anita. − Benne volt a horoszkópomban, hogy ilyen leszek. És hogy vigyázzak a nyelvemre.
− Hiszel a horoszkópban? − támaszkodom fel a könyökömre, és érdeklődve nézek rá.
Anita megvonja a vállát, és a kérdést Robnak szegezi.
− Ha elárulom az igazságot, megígéred, hogy nem érzel majd késztetést arra, hogy azonnal hazamenj?
Haha. Egészen el tudom képzelni, hogy elkezdene őrült módjára kiabálni és tépni a haját, ha Anita beismerné, hogy a horoszkópok szerint él.
− Megpróbálok ellenállni − morogja Rob, de a hangjában felbukkan némi feszültség.
− Hiszek − fordul újra felém, és megvonja a vállát. − Nem tudom miért, és nem tudom, hogyan, de minden bejön. Szinte egész héten. Hajlandó vagyok hinni benne, hogy a jövőm valamilyen módon összefügg a születési dátumommal.
− Hiszel abban, hogy több száz millió ember ugyanazt éli meg, mint te? − vakkant Rob, én pedig finoman lehajtom a fejem, hogy elrejtsem a mosolyom. Ennyit az ellenállási próbálkozásáról.
− Nem én találtam ki, Rob, ne nézz így rám!
− Ó, szegény drágám! − mondom Anitának, és mérgesen nézek Leora.
− És te? Miért nem magyaráztad el neki?
− Próbáltam, de egyáltalán nem hallgatott rám. Még jósnőnél is járt.
− Majd én elmagyarázom neked − intem le őt. − Várj, hozok tollat és papírt!
− Toll nem kell, Robnak van egy − szólal meg Leo, miközben jól szórakozik.
− Nincs − ellenkezik Rob mereven, és gyilkos pillantást vet rám.
Á, ez belsős vicc! Egy tollal, egy papírral és egy alátéttel térek vissza.
− Kicsit már ismerlek, ugye?
Anita bólint.
− Milyen jegyben születtél?
− Vízöntő vagyok.
Komoly bólogatás közepette írni kezdek.
− Tudom, hogyan működnek a horoszkópok. Megmutatom neked, elkészítem a személyes profilodat az állatóvbeli jegyed alapján, jó?
− Olvasd el, és mondd el, hogy illik-e rád! − adom át Anitának az egyik lapot, a másikat Adela felé nyújtom. − És kedves nőstény oroszlánom, olvasd el te is, aztán nyilatkozz!
Abszolút tudatában vagyok annak, hogy Rob mereven figyel engem. Csupasz vállamon végigfut a libabőr.
Anita kis idő múlva hitetlenkedve emeli fel a fejét:
− Az utolsó pontig illik rám.
− És nálad mi a helyzet? − fordulok Adelához.
− Az enyém is.
− Adela, olvasd fel hangosan! − bólintok elégedetten.
− Sok olyan képességed van, amit még nem használtál ki az előmeneteled érdekében. Hajlamos vagy az önkritikára. Időnként komoly kétségeid vannak a döntéseid helyességét illetően. Ha tiltások és utasítások korlátoznak, elégedetlen vagy. Azt akarod, hogy az emberek szeressenek és csodáljanak téged. Már meggyőződtél arról, hogy nem biztonságos túlságosan megnyílni más emberek előtt. Pedig éppen a biztonság az, ami egyike a legfontosabb életcéljaidnak.
− Hisz ugyanez volt az enyém is − húzza össze a szemöldökét Anita.
A legszebb mosolyomat küldöm felé.
− Pontosan! A horoszkópok a Forer-hatást használják fel − a lényege, hogy az emberek homályos állításokat fogadnak el azzal a tudattal, hogy az személyre szabottan nekik készült, mindeközben az a legtöbb emberre igaz. Forer pszichológus volt. Közel negyven diákjával töltetett ki egy személyiségtesztet. Azt mondta nekik, hogy a teszt alapján mindannyiuknak kidolgoz egy személyes profilt. Amikor megkapták ezt a profilt, értékelniük kellett egy egytől ötig terjedő skálán. Az öt jelentette a legtöbb egyezést. Az átlagos értékelés 4,3 volt. Nagyszerűen hangzik, ugye? Biztosan kiváló ismerője az emberi léleknek. − Itt drámai szünetet tartok. − Csak az volt a bibi, hogy mindannyian ugyanazt a profilt kapták.
− Ezt nem tehette! − tiltakozik Anita felháborodottan.
− Pontosan ezt tette. És ez még nem minden! Egy horoszkópból származó mondatokat használt fel. Ugyanazokat, amelyeket nektek is írtam.
− Becsapva érzem magam − morogja.
− Időnként a marketingben vagy a személyiségtesztekben is felhasználják, bár leginkább az asztrológiához köthető. Végül is mi, emberek jobban hasonlítunk egymásra, mint szeretnénk. Vágyunk arra, hogy különbözzünk, ki akarunk tűnni a tömegből, de őszintén... mi a baj azzal, ha teljesen hétköznapiak vagyunk? Úgyis mindig akad valami, amiben kitűnhetünk. Például én egy kicsit bolond vagyok, te pedig hiszel a horoszkópokban, így tulajdonképpen te is bolond vagy − nevetek. − Ez teljesen ártalmatlan. Persze csak addig, amíg nem a horoszkópok vagy jósnők alapján hozol meg fontos döntéseket. A lényeg a közömbös vagy pozitív kijelentések használata. A horoszkópokban nem találsz olyan kifejezéseket, mint: „totál hülye vagy, senki sem bírja ki melletted”. Nem, nem. Inkább azt írják, hogy „markáns személyiséged és szokatlan látásmódod miatt nehezen kötsz barátságokat”.
Adela felnevet:
− És mi lenne az én horoszkópomban, és mi lenne az igaz?
Színlelt gondolkodás közepette az ujjam a számhoz érintem. Igyekszem összpontosítani, és figyelmen kívül hagyni, hogy Rob folyamatosan engem bámul. A tekintete valahogy most intenzívebb, mint máskor. Érzem... nos, olyan helyeken érzem, ahol tekinteteket nem szokás érezni.
Kezdem azt hinni, hogy felizgatják őt az egészséges ítélőképesség megnyilvánulásai.
− A vicceid legtöbbször kínosak, és a legjobb barátnőd is csak azért nevet rajtuk, mert erre kényszeríti őt az elragadó, várakozással teli arckifejezésed. Ez igaz. A horoszkópodban ez szerepelne: A környezeted nem képes megérteni a te intelligens és egyedi humorodat. Sosem kapod meg a megérdemelt nagyrabecsülést és csodálatot.
− Te tehén! − vágja hozzám a gombócba gyúrt horoszkópját Adela. − Tudod, mit? Ha nem tetszik a humorom, akkor... tűnj el!
−Mi?
− Hallottad! − vigyorog kárörvendőn. − Tűnj el!
Hát jó. Felállók. Leporolom a fenekem. Körülnézek. Ha már játszunk, játsszunk stílusosan!
Futni kezdek Eminem bódéja felé, átgördülök a lapos tetején, és közvetlenül mögötte leesek. Auuu! Megütöttem a karom és az oldalam. De Adela ovációjából arra következtetek, hogy szép jelenet volt.
Álló helyzetbe küzdőm magam, és a visszavezető úton csinálok egy pukedlit. Adela addig elmagyarázza a többieknek, hogy is van ez a mi kis játékunk. Miközben a karomat dörzsölöm, elmesélem nekik azt az epikus jelenetet a kilenc és háromnegyedik vágányról.
Rob hirtelen leteszi a poharát, és feláll.
− Hazamegyek.
− Várj! − húzok ki a rövidnadrágom zsebéből egy összehajtogatott papírlapot, amit a tenyerébe nyomok. − Ez a te horoszkópod.
Egy pillanatig csak néz rám, majd bólint, és elsétál.
− Szokatlanul forró búcsú − mondja Adela, de senki sem reagál rá.
Reggel a szülők visszafogott lelkesedéssel jönnek a gyerekeikért. Végül csak én maradok Adéléval és Zorkával. Rendbe tesszük együtt az udvart, én pedig hozok fagyit.
− Ez volt a világ legszuperebb szülinapi bulija, Kami!
Zorka sugárzó arcocskája kárpótol a fáradtságért és az alváshiányért. Éjjel többször is felkeltem a gyerekekhez. Az egyik rosszat álmodott, egy másik félt a sötét sátorban, hárman jelezték, hogy pisilniük kell, és félnek kimenni a sötétbe, egy másik pedig szomjas volt, de nem tudta kitapogatni a kulacsát. Aztán az egyik fél hatkor felébredt, megtalált, és azt kérdezte, sütünk-e palacsintát.
Adtam neki két sütit, hogy tovább alhassak, de ő beszélgetni akart. Cserélni szerettem volna Adelával, de képtelenség volt őt felébreszteni. Azt gyanítom, hogy záróra előtt ájultra itta magát.
− Egyetértek, nagyszerű nap volt. Mi tetszett a legjobban?
− A vízágyú.
Ezen jót nevetek. Gyakorlatilag csak megnyitottam a kerti csapot, amire a slag van kötve, és rákiáltottam a gyerekekre, hogy fussanak. Én talán még jobban élveztem, mint ők. Szerencsére előzetesen megkértem a szülőket, hogy pakoljanak váltásruhákat.
− Azért sajnálom, hogy apu nem jött el.
− Én őt nem hívtam meg, Zorka − vallom be vonakodva.
− Tudom, de én meghívtam − emeli rám szomorú tekintetét. − Nem kedveled őt, de azt is tudom, hogy a kedvemért nem dobtad volna ki.
Átölelem a vállát.
− Azt mondta, fontos munkája van, de ma elvisz, és ünnepelünk a McDonald’sben − folytatja.
− Az szuperül hangzik, nem? Két ünnepség!
− Azt szerettem volna, ha mind itt vagyunk, az egész család.
− Jaj, édesem! − sóhajtom tehetetlenül. − Sajnálom. − Hogy az apukád egy idióta.
− Drágám, most már indulnunk kell − szólal meg Adela. − Apa egy óra múlva jön érted.
Odabújik hozzám, olyan kicsi és tökéletes, hogy nem bírok magammal, szorosan átölelem.
− Köszönöm. Szeretlek − mondja.
− Én is téged − simogatom meg az arcát, és amikor elmennek, elszundítok kint a napozóágyon.
A telefonom csöngésére riadok fel. Némi tapogatás után az ágy mellett, a fűben találom meg. Maja az.
− Szükségem van rád − kezdi szipogva és köhécselve. − Beteg. Beteg a kicsi. Segíííts, Kami!
Azonnal felkelek.
− Nyugalom, jövök!
Soha életemben, még egy füves cigibe sem szippantottam bele, de most elfogadnék egy kis cracket. Azt olvastam róla, hogy négy másodperc alatt eljut az agyba, és a fáradtság elpárolog. Négy másodperc! Kinek kell itt kávé?
Amikor odaérek Majához, már első pillantásra nyilvánvaló, hogy komoly a helyzet.
− Lázas vagyok, és mozdulni is alig bírok − nyafogja, pedig még nem is látja, hogy én jövök, csak az ajtócsapódást hallhatta.
− A kicsi is lázas, és én rettentően félek. Adtam neki kúpot, de az egészet kikakilta. Hogy adjam be neki újra úgy, hogy ne jöjjön ki? Nem tud rendesen inni, mert eldugult az orra. Nagyon nyűgös. Hívtam anyukámat, de ma rajztanfolyamon van.
Ez, ki tudja miért, megnevettet. Kezembe veszem a kicsit. Nem tűnik túl lelkesnek.
− Anyukádnak mindig van valami programja, amikor szükséged lenne rá.
Maja felemeli a fejét, és bűnbánó pillantást vet rám.
− Tudom, mindig van, ami fontosabb nálam. Nem akartalak zaklatni, hiszen így is annyi mindent tettél már értem, de totál kétségbe vagyok esve.
− Semmiség, szívesen segítek. Lehet, hogy nem vagyok anyuka, de már segítettem beteg gyereknél. Megoldjuk. Van rá valamid?
− Az alkohol az alsó szekrényben van − morogja megsemmisülten.
− Úgy értem a babának, valamilyen tengervizes oldat − nevetek.
Választ már nem kapok, mert közben elaludt. Vagy elájult.
Körülnézek, egy halom taknyos zsebkendőt és egy eszméletlen anyát látok. A kicsi sírva fakad a kezemben. Lángol az arca. Felsóhajtok, segítségre van szükségem. Adok egy esélyt Robnak, és ha elutasít, hívom Adelát.
ROBERT
Anyám már másodszor hív. Nem veszem fel. Az utóbbi időben valahogy nagyon kitartó. Vasárnap van, napos az idő. Magányosnak érzem magam, ami − természetesen − nevetséges. Nem keresek társaságot, nincs szükségem emberekre magam körül. Többnyire csak a terhemre vannak. Elmehetek edzeni. Ehetek a városban, vagy akár főzhetek is magamnak valamit. Olvashatok egy könyvet. Befeküdhetek a jakuzziba. Dolgozhatok. Foglalkozhatok a kerttel. Akár Leonardot is felhívhatnám.
Kinézek az ablakon, és meglátom azt a szemtelen macskát, ahogy az udvaromban heverészik. Tekintetem a szomszéd házra siklik. Ott csönd van, és nyugalom.
Az állapotom valószínűleg a tegnapi estével van összefüggésben, és... Nagyot sóhajtok, ellenőrzőm az e-mailjeimet. Az ingatlanügynök még nem jelentkezett. Tekintetem egy papírlapra esik, amit előző nap tettem az asztalra.
„A te horoszkópod.”
Nem néztem meg. Közelebb lépek hozzá, a mutatóujjammal kinyitom. „Ha nem működik a szerelem, még több szerelem kell.”
Felhorkanok. Szerelem? Ezt biztosan azokból a pornós könyveiből vette. Közöttünk nincs semmiféle szerelem. Még csak nem is kedvelem.
Túl kiszámíthatatlan, túl szemtelen, túl sok érzés van benne, túl sok barátja van, túl sok állata, túl közel lakik. Egyszóval Kamila Debnárová túl sok.
Előveszem a fűnyírót, és levetem a pólóm. A levegőn végzett kétkezi munka segít majd átirányítani a gondolataimat hasznosabb témák felé. Kár, hogy ilyen kicsi az udvarom. Nem tart még harminc percig sem. Kritikus pillantást vetek a bokrokra és a tujákra, de minden rendben van. Visszateszem a fűnyírót a garázsba, és letelepedem a nyugágyamra. Kételkednem kell a saját épelméjűségemben, de üresnek tűnik most minden így, hogy a másik oldalról semmilyen zaj, se a nevetése, se a hangja nem szűrődik át... A feltételezésem helytálló volt. Ragályos.
Olyan emberré kezdek válni, aki vágyik társaságra, emberi kapcsolatokra. Ellenszenves.
Ma még a kecskék is csendben vannak.
Fülemet ekkor megüti a házban felhangzó telefoncsöngés. Úgy döntök, ezúttal felveszem, és elmagyarázom anyámnak, hogy nem én fogom kielégíteni a társas kapcsolatok iránti igényeit, és nem leszek önként a célpontja hirtelen feltámadt anyai ösztöneinek. Javasolni fogom, hogy vegyen magának egy kisebb kutyát.
− Anyám, muszáj folyton hívogatnod? Majd én jelentkezem, amikor...
− Ne hívj anyának! Bármit is hallottál vagy láttál a pornófilmekben, ez nem izgató. És a legtöbb dolog azokban a filmekben még csak nem is valódi. Nem valódi − nyomatékosít.
Nem néztem meg a telefonszámot a kijelzőn, amikor felvettem, mert eluralkodtak rajtam az érzelmeim, és győzött a feltételezés. Nagyszerű!
− Kamila? − kérdem, mert biztos akarok lenni benne, hogy ő az, bár abból, amit mondott, ez elég nyilvánvaló.
− Máris jobb, bár a legjobban a Kamit szeretem.
− Kamila, miért hívsz?
− Szükségem van a segítségedre.
− Jól vagy?
Rövid csönd után válaszol.
− Én igen. Majánál vagyok, neki van gondja. Tudnál segíteni nekem? Hoznál pár dolgot a gyógyszertárból és a boltból?
− Igen − hallom, ahogy válaszolok, ami nyilván őt is, engem is ugyanúgy meglepett.
− Nagyszerű, köszönöm! Küldöm a listát.
Elbúcsúzunk, és egy órán belül mindent elintézek, amire megkért. Majdnem mindent. Utolsó tételként a cracket írta fel. Azt nem szereztem neki. Nem mintha próbáltam volna.
Amikor Maja házához érek, becsengetek. Kamila jön ki síró kisbabával a kezében.
− Gyere be, a kapu nyitva van! − int.
Fogom a szatyrokat, belépek az udvarba, és kérdő tekintettel nézek rá.
− Maja beteg, és a kis Matúsko is. Maja már nem bírja, ő pedig nyűgös a fájdalom miatt, és kiborult. Sokat segítettél a bevásárlással. Behozod, kérlek? − kérdi, majd eltűnik a házban.
Óvatosan belépek utána. A kis folyosón keresztül a konyhával egy légtérben levő nappaliba jutok. Rendetlenség van. A kanapén alvó nő nyilvánvalóan nem boldogul az anyasággal.
− Hová tegyem?
− Tedd a konyhapultra! Hoztál cracket?
− A dílernek csak holnap lesz új szállítmánya.
Kamila nevetésben tör ki. A tény, hogy megnevettettem őt, egyáltalán nincs rám hatással. Egyáltalán.
− Mi bűzlik itt ennyire? − fordulok felé.
− Pelenkák − int karjával a szemetes felé −, elintézem.
És hirtelen a kezembe nyomja a gyereket.
− Mi ez? − kérdezem összezavarodva.
− Egy módja a testhőmérséklet csökkentésének. A te tested lehűti az övét.
− Nem fogok egy idegen nő előtt egy idegen házban levetkőzni.
− Egyszeriben ilyen konzervatív lettél? − pislog egyet, mintha ez valóban összezavarná. − Érdekes. Akkor csak tartsd! Simogasd, és énekelj neki valamit! Nem tart sokáig, ígérem.
A gyerekkel a karomban leülök. Eleinte folyton figyelem a kisfiút, az alvó anyját és Kamilát, ahogy repked fel-alá, takarít, kipakolja a bevásárlást, főz, kiviszi a szemetet, mosogat, és elindítja a mosógépet.
Ezután a gyerek megmozdul, én kissé arrébb igazítom a karomban, majd rám pillant. Ki tudja, hogy ebben a korban képes-e már az arcomra fókuszáltan nézni. Valószínűleg még nem. Mindenesetre a tekintete közvetlen és nyugodt, a szemembe néz, és ez nagyon különös. Elalszik.
Olyan aprócska arca van... És az ujjai! Mintha egy játékbabáé lennének, nem is egy igazi emberi lényé. Megrázom a fejem. Tudom, hogy a gyerekek kicsik, akkor meg mi ez az irracionális elmélkedés az ujjai méretéről?
Annak ellenére, hogy igyekszem nem tanulmányozni őt, szüntelenül magára vonja a tekintetem: a felületes légzése, a szemgolyója mozgása a szemhéja alatt, az időnkénti reflexszerű rángások a karjával, a szája mozgása, mintha tejet szopna.
Hirtelen felbukkan mellettünk Kamila. Egy ideje már egyáltalán nem figyelem őt, de most olyan közel hajol, hogy a vállamhoz ér, és arcát a baba arcához nyomja.
− Kicsit jobb a helyzet − mondja halkan, és szó nélkül folytatja a munkát.
Csak most − ahogy nézem ezt a miniatűr arcocskát − tudatosul bennem, mennyire szeretnék egy utódot. Mindig is tervben volt, nyilvánvaló − ez természetes emberi ösztön, fajfenntartás. És most, hogy érzek bizonyos társadalmi felelősséget − tekintve a magas intelligenciaszintemet, elvárt, hogy ezt a genetikai információt továbbörökítsem. A világ tele van idiótákkal, ez az egyensúly megtartása érdekében kiváltképp fontos.
De most, ahogy nézem őt, érzem, hogy akarom. Ebben nincs logika, sem kötelességtudat.
Szeretnék gyereket, hogy nézhessem, ahogy alszik. Hogy szerethessem azért, mert a világon van. Mindeközben pedig kétségeim vannak az apai képességeim felől, és afelől, hogy tudok-e szeretni. Nem akarok olyan lenni, mint a szüleim, ugyanakkor tudom, mennyire meghatározó a gyerekkor. És afelől sincs kétségem, hogy nem vagyok olyan, mint a többi ember. Nem ítélem meg, hogy ez jó-e vagy rossz, csupán a saját másságomat állapítom meg. Hálás lenne a gyermekem azért, hogy én vagyok az apja, vagy ezt nehezítő körülményként értékelné?
Elfordítom a tekintetem ettől a pici arctól. Kamilát figyelem, ahogy a tűzhelynél áll, halkan dudorászik. A kisfiú fészkelődni kezd, majd kinyitja a szemét. Ellenőrzőm az időt a faliórán. Negyven percet aludt. Úgy mered rám, mintha várna valamit. Nem igazán tudom, hogy mit, de amikor nyugtalanul mozgolódni kezd, matematikáról kezdek neki halkan beszélni. Ez további tizenöt percig működik is, ezután azonban határozott sírásba kezd.
− Talán éhes − mondja Kamila, és odaül Majához.
− Ébredj, hétalvó hercegnő, sürgős megrendelésünk van a melledre!
− Add ide őt! − motyogja, miközben a szemét ki sem nyitja.
− Rob is itt van, jött, hogy segítsen.
Válaszol ugyan valamit, de nem lehet érteni. Kamila elveszi tőlem a babát, és az utolsó pillanatban fordulok el, mielőtt meglátnék egy csupasz mellet. Rám vigyorog, mire én felállók. Feltételezem, az én munkám itt véget ért.
− Várj még, kérlek! − fogja meg az ujjaimat, én pedig igyekszem figyelmen kívül hagyni a szikrát, ami az érintéstől fellobbant köztünk.
− A fürdőszobában kiégett az izzó, de iszonyat magasan van a mennyezet, még székről sem érem fel. Kicserélnéd, kérlek? És csöpög a csap a mosdónál. És a vécében nem lehet kinyitni az ablakot, fogalmam sincs, miért.
Vissza akarom utasítani. Nem az én házam, nem az én dolgom, nem Kamila az, akinek segítek. De ahogy rám néz, reménnyel telve, mint aki több jót lát bennem, mint amennyi van, tudom, képtelen leszek nemet mondani.
Így hát bólintok, megkérdezem, hol találom pótizzót és a szerszámokat. Mindent megjavítok, amit kért, és amikor visszatérek a nappaliba, a kép, ami fogad... egyszerűen lefagyok.
Kamila a karjában tartja a babát. Mosolyog rá, és gyengéden hozzáhajol. Az arcát puszilgatja. Egész testéből szeretet árad. Az anyaság.
És újra megteszi! Megérinti azt a helyet bennem. Ez nem normális dolog. Így szeretni. Ez az, amit én nem kaptam meg. Ez tény, ez a múltam. Nem kell emiatt elérzékenyülni.
Kamila rám néz, és elkomolyodik.
Igyekszem az érzéseimet egy álarc mögé rejteni, de nem tudom eldönteni, hogy eredményes-e a próbálkozásom. Összeszorítja az ajkát, és beteszi a babát a kiságyba. Odalép hozzám, tekintete határozottan és nyugodtan az enyémbe mélyed. Átölel.
Egyszerűen lábujjhegyre áll, egyik karját a nyakamra teszi a vállam felett, a másikkal pedig a hátam alsó részét öleli át. Ledermedek, képtelen vagyok reagálni.
Ő pedig csak áll, és a karjában tart engem. Olyan nevetségesen kicsi és furcsa. Nem tudom, mikor történt, és azt sem, hogy mi vezetett idáig, de viszonzom az ölelését, felemelem őt a levegőbe, hogy emiatt az ölelés miatt ne kelljen később gyógytornászt hajkurásznom.
Ölelkezésünket nem igazán lehetne hétköznapi kapcsolódásként definiálni. Ez valami több − mélyebb és igazibb, ugyanolyan intim, mint a szex. Nem akarom ezt, mégsem engedem el őt.
Amikor végül lazul az ölelés, visszahúzódom, és hagyom, hogy hátrébb lépjen. Az arcomat vizsgálja, végül csak bólint, és újra hátat fordít nekem. Érzéseim eltitkolása végül kudarcba fulladt.
− Hol van Maja? − kérdezem.
− Zuhanyzik.
− Az a nő nem igazán boldogul az anyasággal − mondom azzal az egyértelmű szándékkal, hogy megszüntessem a közelséget, ami köztünk fennállt.
Megfordul, és fenyegetőn összehúzza a szemöldökét.
− Ezt nem mondtad.
− Hiszel abban, hogy ha valaki véleményét elutasítod, akkor az nem létezik? − kérdezem ironikusan. És a közelségnek annyi.
− Nem, csak nem akarom elhinni, hogy ekkora barom vagy.
Közelebb lép hozzám, mutatóujját a mellkasomba mélyeszti.
− Az anyaság nehéz. Maja egyedül van mindenre. Nincs férje, se családja, aki támogatná. A gyerek apja nem érdeklődik a kicsi után. Matúsko elég nehéz eset, gyakorlatilag folyamatos testi kapcsolatot igényel. Próbálj ki egy hetet végigcsinálni egy babával, aki sír, akkor is, amikor zuhanyzói vagy vécén vagy, mert szüksége van rád! Az anya életébe egyszer csak betoppan egy új szerzet, és elkobozza a legtöbb, ha nem az összes idejét, szeretetét és figyelmét. Felborítja a teljes egzisztenciáját. Szóval bocsánat, ha valakinek az az érzése, hogy nem boldogul. Ez természetes. Ez a változás nem azonnal történik meg. Az anyaság nem arról szól, hogy boldogul-e. Ez a szeretet, kudarc és folytonos próbálkozások körforgása. Maja beteg, a kicsi is az. De neki akkor sincs megállás. Nem pihenhet, nem aludhatja ki magát, és nem tud gyógyulni. A gyermekének ugyanúgy szüksége van rá, mint bármely másik napon. − Vesz egy nagy levegőt, és leengedi a karját. − Rob, óvatosabbnak kellene lenned mások megítélésében. Lehet, hogy csak egy töredékét látod az igazságnak. Éppen te vagy az, akinek tudnia kellene, milyen az, amikor valaki be van szorítva egy skatulyába. Te és én... ez a dolog közös bennünk. Az emberek be skatulyáznak bennünket, mert mások vagyunk, mint ők. Én saját magam vagyok, de ki vagy te? Nem lehet, hogy ez csak egy álarc, amit a világnak mutatsz?
− A fagyis lány most már pszichológiai tanácsadást is folytat? Valóban érdekes spektruma ez a tudásnak.
− Undorító vagy. Mondd, hogy mennyivel tartozom a bevásárlásért, és menj el!
Azt akarom mondani, semmivel, nem számít az a pár euró, de ráveszem magam, hogy kimondjam az összeget, végül ne azt a következtetést vonja le, hogy érte tettem.
Amikor a kezembe nyomja a pénzt egy rövid „koszi a segítséget”-tel, hátat fordít nekem, és onnantól nem vesz tudomást rólam. Én pedig nem veszek tudomást a szívemben megjelenő nehéz érzésről, amit az arckifejezése váltott ki. Csalódást láttam a szemében. Kényszerítem magam, hogy elinduljak az ajtó felé. Azonban még ezelőtt megállít a hangja:
− Hány arcod van, Rob? Az egyik meglepően laza. Az az arc, ami rákényszerít, hogy levedd a pólód az ajtóban, hogy megvizsgálhasd a reakciómat. Az, amelynek köszönhetően mókásan bemutatod a gyerekeknek az elefántfogak mosását. Az, amelyik rávett, hogy az asztalodra üljek az irodádban. A másik kimért és merev, rendkívül praktikus. A legtöbb embert neki köszönhetően tartod távol magadtól. És aztán van itt még egy. Az az ellenszenves, amikor fájdalmas kijelentésekkel bántasz másokat, hogy ne lássák, te magad vagy sérült. Én tudom, miért csinálod, ettől azonban még nem könnyebb nekem. Csak bizonyos mennyiséget bírok elviselni ebből a viselkedésből, és te ezt a poharat átkozottul gyorsan megtöltöd. Már csak egy arc maradt, amit nem mutattál meg. Az igazi.
Az a hely, ott van, újra. És nem ujjal simogatja, mint eddig, marokra fogja, és erősen tartja. Megtámaszkodom az ajtófélfán, és lehunyom a szemem. Ura vagyok a helyzetnek!
Amikor Maja hangja megszakítja a nyomasztó csendet, magamhoz térek, és elindulok.
A tökéletes nő − 11. pont
KÖLCSÖNÖS SZIMPÁTIA ÉS SZEXUÁLIS VONZALOM VAN KÖZTÜNK
Robert indoklása: Két ember együttélésére természetes hatással van a szexuális vonzalom és a kölcsönös szimpátia. A korábban felsorolt logikus elvárásaimmal együtt stabil alapot jelentenek egy hosszú távú kapcsolathoz. A minőségi nemi életnek egészségügyi előnyei is vannak.
Kamila véleménye a Roberttel fennálló kölcsönös vonzalmáról: Ó, igen! Amikor Rob megérint, remegek, mint egy csivava a fagyban kabátka nélkül. A kémia kiválóan működik közöttünk, a problémát a viselkedése jelenti. És időnként az enyém.
A pont teljesült.
ROBERT
Minden visszatért szépen a régi kerékvágásba. Kávé, reggeli, indulás munkába, megérkezés a munkába. Sőt, még Leonard sem állít meg fölösleges beszélgetésre, és nyugodtan koncentrálhatok az előrejelzési modellre, amelyen már jó pár hete dolgozom.
Minden rendben van. Úgy érzem magam, mint régen. Szinte.
Valami azért megváltozott. Az, amit Kamila mondott az álarcaimról. A tény, hogy tud róla, veszélyes. Elfogadhatatlan.
Félbeszakítom a munkát, hogy megsürgessem az ingatlanügynökömet.
Eltelik egy újabb óra. Öt perc múlva kezdődik a prezentációm az osztályunkon dolgozó kollégáimmal. Egy másik modellt érint, amelyet még be kell illeszteni a jóváhagyási folyamatba. Közös brainstorming, átlagos eljárás. A prezentációm már több mint egy hete kész. A helyiségben hat munkatársam foglal helyet, Leonardot is beleszámítva. Intek nekik, és összekötöm a számítógépem a projektorral. Elkezdek beszélni, közben léptetem a diákat. A harmadiknál a fiúk röhögni kezdenek, mire a vászon felé fordulok. A gráf helyett azonban egy láma mered rám. Egy igazi láma fotója. Tanácstalanul nézek Leonardra. Nevet az idióta.
A gépem fölé hajolok, és kitörlöm az állatot.
− Próbáltam vicces lenni − teszem hozzá szárazon, de nem vagyok biztos benne, hogy felhúztam magam rajta, vagy szórakoztatott. − Folytassuk!
Előtte azonban végigkattintgatom a prezentációm többi diáját is kivetítés nélkül, hogy megbizonyosodjak róla, nem kell több meglepetésre számítanom.
Csak Kamila képes betörni valakinek a számítógépébe, és rögtön két helyen is változtatásokat végrehajtani. Miatta ellenőrzőm az e-mailes aláírásom minden egyes nap, még ha nem is járt az épületben. Úgy tűnik, mindent ellenőriznem kell.
A prezentáció után szó nélkül fogom a gépem, és az irodám felé veszem az irányt.
Ahogy a folyosón haladok, feltűnik, hogy Mónika milyen nyúzott. Egyáltalán, miért veszek észre ilyeneket? Lehet, hogy csak nem a szokásos sminkjét használta, és nincs semmi baja. Mindig is remekül ment, hogy nem ártom bele magam mások dolgaiba. Miért is tennék most másként?
Egy kis idővel később Leonard bukkan fel az irodámban.
− Értékelném, ha kopognál.
− Vicces volt, nem?
Csak nézek rá. Mit akar?
− Igazából azért jöttem, mert mutatni akarok neked valamit.
Felvonom a szemöldököm, mire az orrom elé tolja a mobilját. A képernyőn Donald Trump a Heisenberg-féle határozatlansági elvet magyarázza. Egy pillanatig eltart, mire rájövök, mi a gond ezzel. A lényegéről beszél. Amit mond, annak van eleje és vége, van értelme. Pontosan tudom, hogy mit akar ezzel Leonard mutatni.
Elgondolkodom rajta, ellenőrzőm, ki rakta ezt fel az internetre.
− Mesterséges intelligenciával készítették. Ez nem Trump.
− Az állításlogika könyörtelen. Nem volt szó semmiféle ha-akkor típusú implikációt tartalmazó összetett állításról. Ez egy egyszerű kijelentés volt. Valószínűbbnek tartottad, hogy Trump képes megmagyarázni a fizika törvényeit, minthogy egyszer összeházasodsz Kamilával. Az első már megtörtént. Tehát a második is megtörténhet.
Nagy levegőt veszek, és igyekszem elnyomni az ingerültségemet.
− Miért zaklatsz folyton Kamilával?
− Azt gondolom, inkább te akarnád zaklatni őt.
− Nagyon vicces.
− Valamit felébreszt benned − vonja meg a vállát Leonard.
− Felébreszti bennem a vágyat, hogy kiabáljak, hogy dolgokat dobáljak, hogy elköltözzek.
− Arra kényszerít, hogy érezz, Rob. Elég intelligens vagy ahhoz, hogy képes legyél rálátással kezelni a dolgot, és megérteni azt.
− Nem igényiek érzéseket. Nincs rájuk szükség az élethez.
− Szükség van rájuk a teljes értékű élethez, te idióta − foglal nálam helyet Leonard. − Amikor segédkeztél neki a laboratóriumi kísérletezésnél... máshogy néztél ki. Figyeltünk téged Anitával, és mind a ketten ugyanarra jutottunk − ezt a Robot nem ismerjük. Ki ez? Te inkább elmenekülsz, ahelyett, hogy megismernéd ezt az oldaladat?
− Nem menekülök sehová.
− A pokolba is, hisz el akarsz miatta költözni.
− Saját magam miatt akarok elköltözni. Mert nyugalomra vágyom az életemben. Nincs szükségem a szélviharra, ami mindenhová odasodor.
Összeszorítom az ajkam, feloldom a számítógépem. Új, tizennyolc karakterből álló jelszavam van − kis- és nagybetűk, számok, jelek.
− Dolgoznom kell − zárom le a beszélgetést.
Amikor Leonard elmegy, még sok idő kell, mire fejben újra vissza tudok térni a munkámhoz.
Úgy tűnik azonban, hogy a sors ma nem szánt nekem nyugalmat, a feszültség felbugyog bennem, amikor megjelenik nálam az anyám. Az irodámban! Bejelentkezés nélkül!
A recepciós kinyitja az ajtót, és mosolyogva bekíséri őt. Még csak nem is szólt nekem, hogy megjött az anyám.
− Mit keresel itt? − szegezem neki a kérdést köszönés helyett. Az a kibaszott hely azonnal megnyílik bennem. És erről is csak Kamila tehet.
− Nem veszed fel sosem, ha hívlak, látni akartalak.
− De én nem akarlak látni, anyám. Fel tudod ezt fogni? Nem akarok találkozni veled.
−De én az...
− Tudom, hogy ki vagy − vágok a szavába. − Te vagy az a nő, aki egész gyerekkoromban szart rám. A nő, aki támogatta apámat minden nevelési elvében. Nincs igényem a kárpótlásra. Éveid voltak rá. Most már késő.
− Annyira sajnálom, Rob! − fakad sírva. − Nem láttam... Nem értettem... sajnálom.
− Nincs szükségem a magyarázkodásodra. Sem a bocsánatkérésedre. Menj el, éld az életed! És hagyd, hogy én is élhessem a magamét!
−De...
Nagy levegőt veszek, és igyekszem uralkodni magamon. Tudom, hogy kegyetlen vagyok. Azt is tudom, hogy mindez annak a nyomásnak a következménye, ami rám nehezedik, és annak, hogy Kamila hetek óta kibillent az egyensúlyomból.
− Menj el, anya! Fölösleges fájdalmat okozok neked, és ezt nem szeretném. Az igazság az, hogy nem vagyok hajlandó megbocsátani neked. Most nem. Azzal, hogy nyomást gyakorolsz rám, csak rontasz a helyzeten.
Hosszú csend telepedik közénk.
− És képes leszel rá valamikor?
− Nem tudom − felelem őszintén, majd a tenyeremmel megdörzsölöm az arcom.
Letörli a könnyeit, és feláll. Huszonnégy órán belül ő már a második nő, akinek csalódást olvasok ki a tekintetéből. Összeszorítom az állkapcsomat, és elfordulok. Nem számítanak az érzései, csak nyugalomra vágyom, a saját rendemre. Azt akarom, hogy minden úgy működjön, mint azelőtt.
Tovább maradok bent, majd elmegyek az edzőterembe. A szokásos egy kilométerem helyett most kettőt úszom le. Kint vacsorázom, haza csak kilenc óra után érek. Ignorálom, hogy Kamila házában ég a villany. Ignorálom Háromláb ugatását. A macska az útról figyel, én pedig fenyegető pillantást küldök felé, hogy tudja, jobb, ha távol tartja magát tőlem.
Otthon zenét indítok, és töltök magamnak egy kis rumot. Megiszom, majd töltök még egyet. Kinyitok egy könyvet, aztán becsukom. Odalépek az ablakhoz, de nem nézek felé. Azzal az eltökélt szándékkal fekszem le, hogy aludni fogok. Felkelek, és dolgozni kezdek.
Újra kinyitom a könyvet. Lefekszem. Bámulom a plafont. Megint hallom, ahogy Háromláb ugat. A YouTube-on fehér zajt indítok. Éjjel egy óra van.
Felébredek, de nem igazán tudom, miért. Mindenütt csend van, és nyugalom. Hallom kint a tücsköket. Ennek ellenére tudom, hogy olyan zaj riasztott fel, ami nem illeszkedik az éjszaka csendjébe. Kikönyöklök az ablakon, és fülelni kezdek. Aztán újra meghallom. Úgy hangzik, mint egy tompa kiáltás.
Kamila?
Gondolkodás nélkül futásnak eredek. A kapuja nyitva van, játékkutyája örül nekem, én pedig utálom azért, hogy nem teljesíti őrzővédő feladatát. Mi van, ha épp azért van valaki nála, mert ez a kutya szart sem ér? Lenyomom a kilincset, de zárva az ajtó. Erősen megzörgetem.
− Kamila?
Nem szól, én pedig nem várok. Beszakítom a szúnyoghálót, és bemászok az ablakon. Az ágyban fekszik. Körbenézek, egyedül van. Nem hallok semmilyen gyanús zajt.
Mormol valamit, nyugtalanul dobálja magát. Rájövök, hogy csak rosszat álmodott. Álmában kiabált. Mi a francot álmodhat, hogy kiabálnia kell?
Megint nyugtalanul fészkelődik, és valamilyen nevet motyog. Arca grimaszba torzul, felsóhajt, de nem kiabál, csak egy nagy sóhaj tör fel belőle, és egy könnycsepp gördül le az arcán. Ez sokkal kétségbeejtőbbnek tűnik, mint a korábbi kiáltás.
Úgy döntök, felébresztem. Felkapcsolom az éjjeliszekrényen álló kislámpát.
− Kamila! − szólítom meg, és a vállára teszem a kezem. Figyelmem kívül hagyom, milyen lágy a bőre. És hogy milyen apró trikó van rajta.
− Kamila! − rázom őt meg.
− Hm? Rob? Mit keresel itt? − hunyorog rám.
− Kiabáltál.
− Tényleg?
Megdörzsöli az arcát, és felül. Olyan zavartnak tűnik. Egyik válláról lecsúszik a vékony pánt, és a trikó is annyira, hogy épp felfedje melle felső részét.
Elfordulok.
− Hogy jutottál be? Bezártam az ajtót.
− Bemásztam az ablakon − felelem kelletlenül. − Hallottam, ahogy kiabálsz, és azt gondoltam, valaki van a házadban.
Mostanra teljesen felébredt. Tekintete éber.
− Te is aludtál?
− Hajnali három van, persze hogy aludtam − állapítom meg szárazon.
− Felébredtél a kiáltásomra, és rohantál hozzám. Mezítláb és szinte meztelenül?
− Van rajtam bokszeralsó − ellenkezem.
− Ezért mondtam, hogy szinte.
− Fel kellett volna vennem egy zakót, és várni, amíg a támadód elvágja a torkod vagy megerőszakol?
Kinyújtja a karját, és ujjbegyeivel lágyan megérinti az arcom.
− Köszönöm. Biztonságban vagyok. Csak egy álom volt − mondja megnyugtató hangon, de közben ráncolja a homlokát.
− Mit álmodtál?
− Semmi fontosat.
− Kiabáltál és sírtál. Mit álmodtál?
− Az, hogy imádom az életet, még nem jelenti azt, hogy nincsenek meg a magam démonjai, Rob. Mindenkinek vannak.
Újra lefekszik, és lehunyja a szemét.
− Menj, kérlek, az ablakon át, hogy ne kelljen felkelnem bezárni utánad az ajtót!
Kedvem lenne végighallgattatni vele egy előadást arról, hogy milyen felelőtlenség tárva-nyitva hagyni az ablakot, és fölösleges bezárni az ajtót, amikor egy betörő ugyanolyan egyszerűen be tud jutni a házba, mint én. Úgy döntök, veszek neki egy mozgásérzékelős riasztót.
A légzéséből ítélve elaludt. Ellenőrzőm az időt az éjjeliszekrényén álló órán, és lekapcsolom a villanyt. Így ülök ott vagy tíz percig. Felállók, hogy hazamenjek, de képtelen vagyok rá. Sírt. És nem akarja nekem elárulni, hogy miért. Megint nyugtalanul fészkelődik, én pedig nagy sóhajjal visszafordulok.
Odafekszem mellé az ágyba, hátát a mellkasomhoz húzom. Kizárom a fejemből az izgalmat, amit a testünk érintkezése okoz. Nem hagyhatom őt magára. Mi van, ha visszatér a rémálma?
Nekem is voltak rossz álmaim gyerekkoromban, szüleim ezt a gyenge jellem megnyilvánulásának tartották. Azt várták tőlem, hogy tudatos döntéssel nyomjam el ezeket.
Mennyire intelligensek, és mégis ennyire ostobák! Azt hiszik, hogy az emberi psziché évtizedes kutatásait felül lehet írni egyetlen tudatos elhatározással. Orromat a hajába mélyesztem, és nagy levegőt veszek. Macskát és vaníliát érzek. És szénát? Még egy nagyot szippantok. Nem vonzó, és nem is kellemes, valamilyen furcsa módon mégis megnyugtat. Ezzel együtt egyfajta hálát is érzek. Persze érezhetnék akár kecskebogyószagot is.
Halk szuszogása egyenletes, nem fészkelődik, a szíve is lassan ver. Nyilvánvalóan biztonságban érzi magát velem. És éppen a légzésének a hangja az, ami elaltat.
KAMILA
Amikor reggel felébredek, érzem, hogy melegem van. Nagyon melegem. Kinyitom a szemem, és az érzékeim azonnal vigyázzba vágják magukat. Egy sötét szőrrel fedett férfikart pillantok meg, ami nyugodtan terül el a hasamon. Ismerem ezeket az ujjakat.
Érzem a nagy testet, ami hátulról hozzám simul. A fülem mellett a hajamat finoman borzolja a lehelete. És hallom is a mély, egyenletes szuszogást. Rob az ágyamban van.
Egészen biztos vagyok benne, hogy nem én hívtam ide. Ruha van rajtam. Tegnap nem ittam. Egyedül feküdtem le... és rosszat álmodtam. Ó! Rosszat álmodtam, és ő átjött hozzám. És itt maradt. Torkomat összeszorítják a feltoluló érzelmek.
Hogy lehet, hogy az idő legnagyobb részében egy seggfej, aztán tesz valami ilyesmit, amitől újra fellángol bennem a remény. Ha bárki másról lenne szó, már rég fütyülnék rá. Még mindig bízom abban, hogy felbukkan az a pillanat, az az érzés. Csak egy este volt, egyetlenegy, évekkel ezelőtt, de az azt követő években nem jött senki, aki képes lett volna olyan érzéseket kelteni bennem, mint ő.
De vajon nem reménytelen? Igyekszem újra megtalálni benne azt, amit akkor régen láttam. Ott van valahol, ezt bizonyítja a tény, hogy itt fekszik az ágyamban. Viszont ez nem azt jelenti, hogy valaha odaenged magához. Annyi védőfalat húzott fel, hogy azt se tudja, ki is ő valójában.
Óvatosan kicsusszanok az ágyból, és mosolyogva nézem, ahogy Betka elfoglalja a helyemet, szó szerint bemászik a karja alá.
Nagyon boldog lesz, amikor felébred. Nagyon!
Innék egy kávét, ehelyett azonban leveszem a fogasról a bátyám pulcsiját, belebújok, és csendesen kiosonok a házból. Nem akarom őt felébreszteni, szükségem van egy kis időre, átgondolni, hogyan tovább.
Leülök a barátságpadomra, és végigsimítom a fát.
− Nem tudom, mit tegyek − vallom be neki. − Hányszor próbálkozzak még? Ez vajon nem időfecsérlés?
Eminem felugrik mellém, én pedig belefúrom az orrom a szőrébe.
− Nem valami csábító illat ez, barátom, de így is szeretlek − motyogom bele a nyakába, mire megnyal. − És olyan sokat kapok tőled vissza...
Elhalad mellettünk egy futó. Odaint, figyelem egyenletes, megnyugtató tempóját. Úgy húsz méter után megfordul, és visszafut hozzám. Ott ugrál egy helyben mellettem.
− Ez a pad... csodás ötlet!
−Köszönöm! Kipróbálja?
− Ma nem, de egyszer talán.
Egymásra mosolygunk, majd elindul. Nekem pedig könnyebb lesz a szívem. Vannak dolgok, amiket az ember pusztán a saját lelki békéjéért tesz, együttérzésből, abból a belső késztetésből, hogy segítsen. Nem az elismerésért csinálom. De jólesik, ha megkapom. Mindannyian vágyunk rá, hogy értékeljenek bennünket.
Én meg rendületlenül arra a férfira pazarlóm a figyelmem, aki képtelen értékelni engem.
Összeszorítom az ajkam, és két vörösbegyet figyelek: egymás körül ugrándoznak az ágon. Talán egy szerelmi tánc lehet? Vita? Baráti piszkálódás?
Hallom, ahogy nyílik, majd csukódik a kapum. Tovább figyelem a madarakat. Az egyik elrepült, a másik egyszeriben valahogy szomorúnak tűnik.
Rob megáll a pad mellett, de nem fordítom felé az arcomat. Érzem, ahogy figyel, és amikor pár perccel később intek neki, pontosan tudja, milyen furcsa feszültség vibrál kettőnk között.
− Mi lenne, ha csak úgy üldögélnénk itt csendben? − javaslom.
Erre úgy ül le mellém, hogy a vállunk összeér, bár a pádon elég sok hely van ahhoz, hogy enélkül is elférjünk. A szívem hevesen ugrik egyet, a kezem automatikusan a mellkasomra helyezem.
− Elnézést kérek a viselkedésemért − mondja a Majánál történtekre utalva.
Alig érzékelhetően bólintok egyet. Már megbocsátottam neki, bár felejteni nem fogok.
− Szeretnék felajánlani neked egy szexuális kapcsolatot − szólal meg rövid hallgatás után komoly hangon.
Meglepetten felszalad a szemöldököm, ugyanakkor nem igazán csodálkozom az ajánlatán.
− Szexuális viszonyt szeretnél velem? − fordulok felé. − Biztos vagy benne? Kicsi vagyok, nem illek hozzád. Fagyit árulok és kecskéim vannak − kezdem sorolni a hiányosságaimat, amiket már oly sokszor rám olvasott.
− Tudom, ki vagy − vág a szavamba, miközben képtelen elrejteni a feszültséget a hangjából. Jólesik.
− Akkor miért ajánlasz nekem szexuális kapcsolatot? − döntöm meg kíváncsian a fejem.
− Mert sokkal jobban vágyom rád, mint bármilyen más nőre, akit eddigi életem során ismertem.
Megint az ágra nézek, már a másik madárka is elrepült.
− Irracionális, hm?
Nem válaszol, mérlegelni kezdek. Ennek így is, úgy is meg kellett történnie. A szexuális vonzódás közöttünk tagadhatatlan. Ha arra van szüksége, hogy matricát ragasszon rá, vagy definiálja valahogy, hát legyen! Meglátjuk, hová vezet ez az egész. A döntés megkönnyebbülést hoz, mert az elhatározásomnak korábban szabtam egy időkorlátot. Már nem én irányítom ezt az egészet. Rajta múlik, hogy mi lesz velünk.
− Jól van − fordítom felé az arcomat.
Mereven figyel: a hajamat, az ajkamat, a nyakamat, a szememet. Majd bólint, és határozott mozdulattal feláll.
− Rendben van, megyek dolgozni. Találkozunk este?
Azt vártam, hogy előhúz egy szabályokat rögzítő megállapodást, és arra kér, hogy írjam alá. Vagy hogy most berángat a házba. Erre ő elmegy dolgozni.
Felállók, és kinyújtom felé a karom.
− Természetesen. Bízom benne, hogy a közösülés sikeres és kielégítő lesz.
Frusztrált hangot hallat, majd megkerül, és eltűnik az udvarában. Nem tudom, nem játszom-e fölöslegesen a szívemmel.
Három órával, két kávéval, egy futással és legalább harminc gombóc fagyival később jobban érzem magam. Mintha lassan visszatérnék önmagamhoz. A reggeli hangulatomat a bátyámról szóló álom és Robert felbukkanása határozta meg, de most már újra önmagam vagyok. Eljön az idő, amikor tudni fogom, mit kell tennem. Bármit is jelentsen ez.
Mosolygok a következő vevőmre, és megdicsérem a karóráját. Ragyogó arccal elmeséli, hogy a feleségétől kapta ajándékba.
Telefonom hangjelzése e-mail érkezését jelzi, így ellenőrzőm, mi jött.
R: Reggel, amikor felébredtem, egy macska feneke volt az arcomnál.
K: Ismerd el, felizgatott! Legalább egy kicsit?
R: Egy kicsit. Mert a macska szagát éreztem tegnap a te hajadon is.
K: Lehet, hogy valójában nem is én izgatlak, hanem a macskám.
R: Ezt a hipotézist könnyű igazolni. Szex előtt mosd meg a hajad, és meglátjuk, mit igazolnak a testi reakcióim!
Elnevetem magam, egyúttal végigfut a hátamon a várakozás izgalma. Milyen szerető lesz vajon? Szenvedélyes? Lágy? Gátlástalan? Vad? Eddigi interakcióink arra utalnak, hogy nem önző.
Elteszem a telefonom. Ahogy magamat ismerem, a végén a macskámhoz beszélnék, így jobb, ha nem reagálok. Csak délután veszem újra a kezembe, amikor megérkezik Endri, hogy felváltson, én pedig elindulok haza.
− Hé, barátosném, ma szexelni fogok! − hívom Adelát.
− Kivel?
− A jóképű kollégáddal? − piszkálom.
− Csak nyugodtan, nem tartok rá igényt − veti oda, mire a szám széles mosolyra húzódik. Micsoda felpaprikázott hang!
− Robbal. Felajánlotta, hogy legyen közöttük szexuális jellegű kapcsolat.
− És milyen volt?
−Mi?
− Hát a szex?
− Felajánlotta, aztán amikor elfogadtam, elment dolgozni.
A vonal másik végén síri csend támad, miközben igyekszem elfojtani a nevetésem.
− Csak azért állt meg, hogy ezt megkérdezze tőled?
Elmagyarázom neki, mi történt éjjel.
− Lenyűgöző, milyen figyelmes és gondoskodó tud lenni, aztán meg hirtelen egy seggfej.
Itt már hangosan nevetek.
− Szóval, most mész, és megborotválod Alizt, mi?
−Egyjósnő vagy.
− További jóslataim alapján javasolnám, használj gumit, ha nem akarsz zseniális gyermeket nemzeni.
− Tudod, hogy tablettát szedek.
−Ha eszedbe jut...
− Amióta Rob először megcsókolt, beállítottam rá emlékeztetőt a mobilomon.
− Nehezemre esik elhinni, hogy szót is fogadtál neki.
−Állítottam be emlékeztetőt az emlékeztetőhöz.
−Okos!
− És hajat is kell még mosnom. Állítólag úgy bűzlöm, mint Betka.
− Hihetetlen, hogy le akarsz feküdni egy ilyen pasassal.
Eszembe jut a fagyi, és Rob hideg nyelve az irodában.
− Azt hiszem, az ágyban nyújtott teljesítménye feledteti az időnként tapasztalható faragatlanságát. Tényleg macsakaszagú a hajam?
− Nem szagolgatom a hajad. De egy ágyban alszik veled. Lehet, hogy minden reggel macsakaseggszagú az arcod.
− Csak irigykedsz, mert rám orgazmus vár ma, amit nem én okozok magamnak.
− Lehet, hogy azt sem tudja, hol a csiklód.
− Adela, Robról beszélünk − nevetek fel. − Többet tud a csiklóról, mint mi ketten együttvéve.
− Jézusom! − szólal meg egy nő, aki épp ekkor ér a buszmegállóba. Illetve, már távozik is, és rángatja magával kamaszodó lányát. Integetek neki, ő pedig lelkesen visszainteget.
− Mennem kell dolgozni − mondja Adela.
− Értem én, küzdesz az irigységgel.
− Remélem, megjön a vérzésed − vakkantja még oda, azzal leteszi. Fülig érő szájjal vágom zsebre a telefonom, és felszállók a buszra.
Aztán eszembe jut, hogy még egy gyakorlati dolgot el kell intéznem.
K: Tablettát szedek.
R: Az csak a teherbeesést gátolja, a nemi betegségek terjedését nem.
K: Köszönöm a felvilágosítást, egész eddigi életemben tévedésben éltem.
Mindig használtam tablettát és óvszert is a dupla védelem kedvéért. Egyik sem biztosít önmagában százszázalékos védelmet, és nem szerettem volna én lenni a bizonyíték a kis hatékonysági eltérésre. Nem is tudom, miért írom neki a következő üzenetet.
K: Még sosem csináltam senkivel óvszer nélkül.
R: Én sem.
Jól van, akkor ezzel meg is volnánk.
Rob nem mondta, mikor jön át, én pedig nem kérdeztem. Eszerint annyi időm van, amennyire csak szükségem van.
Otthon először ellenőrzőm a méheimet. Úgy tűnik, hamarosan mézet pergethetek. Nagyon szorgalmas kis családok ezek.
Aztán eszem, veszek egy fürdőt, majd tökéletesen tisztán, illatosan leülök az udvaron egy könyvvel a kezemben. Betka az ölembe gömbölyödik, én pedig egy kézzel vakargatom a hátát.
− Kamila − szólal meg egy hang fölöttem, mire felemelem a tekintetem. Jól megnézem őt magamnak. Elítélő tekintettel méregeti a macskámat.
Leteszem Betkát a földre, becsukom a könyvet, és felállók.
− Ha gondod van a macskámmal, meg is szüntethetjük az egyezségünket − nézek a szemébe.
Ezekkel a szavakkal hátat fordítok neki, bemegyek a házba, közben az ajkamba harapok, nehogy hangosan felnevessek. Nyugodtan elteszem a könyvem, majd megmosom a kezem. A tükörbe nézve látom, hogy az egész arcom ragyog a várakozástól. Már attól izgatott vagyok, hogy itt van.
− Legyen olyan jó, mint ahogy elképzelem − suttogom a tükörképemnek.
Amikor visszatérek a nappaliba, már ott áll. A haja még vizes, melegítő és póló van rajta. Szemmel láthatóan hazament munka után lezuhanyozni és átöltözni.
− Ma korábban értél haza, mint általában − nézek az órámra. − Nem bírtad kivárni?
Válasz helyett közelebb lép hozzám, megragadja a csípőmet, és megcsókol. Heves, szenvedélyes, mély csók, én pedig azonnal megadom magam neki, és izgatottan hozzásimulok. Tetszik, milyen aprónak és törékenynek érzem magam a karjában.
Elhúzódik tőlem, és összevonja a szemöldökét.
− Mi van? − kérdezem bódultán. Ha azt mondja, túl kicsi vagyok, esküszöm, megütöm.
−Vetkőzz!
Úúú, jól van, ez jöhet! Elenged, majd egy lépést hátrál.
− Miért nem teszed meg te?
− Mert nézni akarom.
Bólintok, ez gyors lesz. Kibújok a nyári ruhámból, és mivel nincs rajtam fehérnemű, ott állok előtte meztelenül. Hagyom, hogy a ruhám a földre essen.
Figyelem a tekintetében tükröződő vihart. Kezét ökölbe szorítja, majd kiengedi. Ezután újra megteszi. Látom, mennyire akar engem. Mégsem veti rám magát úgy, mint azelőtt. Mintha próbálna uralkodni magán. Most sem engedi el magát, nem mutatja meg, ki ő valójában.
Lassan a hálószoba felé lépkedek, és amikor elhaladok mellette, finoman hozzásimítom a vállam.
A testem nem felel meg a mai elvárásoknak. A csípőm a törékeny felsőtestemhez képest túl széles, mellem szinte nincs, a fenekemen striák látszanak, a hasam se tökéletesen lapos. Narancsbőröm van és visszerem, Natália.
Én azonban szeretem a testem. Szeretetbe és figyelembe öltöztetem. Hihetetlenül szexinek érzem magam, és tudom, hogy ő is annak lát engem.
Halk lépteket hallok magam mögött. Hanyatt fekszem, térdemet behajlítva, két lábamat egymás mellett tartva. Lehunyom a szemem, és ellazulok. Egy pillanattal később az ágy hullámot vet testének súlya alatt.
− Gyönyörű vagy − suttogja, engem pedig elönt a forróság. Szavai ugyanúgy hatnak rám, mint az érintése.
Válaszként ívbe feszítem a hátam, hívogatón, az érintésére vágyva. Tenyerét a szegycsontomra helyezi, két mellem közé, és könnyed köröket rajzol. Lassan lecsúszik a hasamon, az oldalamon át a combomig, majd a térdhajlatomnál időzik el, gyengéden simogatva azt. Nem kis erőfeszítéssel kinyitom a szemem, hogy lássam őt. Dekadensnek tűnik, ahogy meztelen vagyok, míg ő még teljesen felöltözve fekszik mellettem.
Felsóhajtok, amikor a keze újabb vándorútra indul lefelé. Megáll a szeméremcsontomnál, megnyomja az alhasamat, mire az izgalom felforr bennem. Felnyögök, és megragadom őt a pólójánál fogva, hogy közelebb húzhassam magamhoz.
− Nem. Először úgy lesz, ahogy én akarom.
Nyughatatlanul morgok, amikor lassan köröz a mellem körül, és kikerüli a mellbimbómat. Finoman megszorítja a nyakam, majd beletúr a hajamba.
− Miért harcolsz velem folyton? − suttogom felizgulva. Úgy érzem, egész testem lángol.
− Nem veled harcolok, magammal állok harcban − leheli, és az arcomhoz hajol. Egyik kezével a fejem fölött mindkét csuklóm lefogja, a másikkal pedig a nyakamat szorítja meg. Szétnyitom a térdem, a csípőm hullámzik, bár az ő teste messze van az enyémtől, nem tud rá válaszolni.
− Kicsi vagy Kamila, én pedig nagy. Meg kell szoknod engem. Ha megtenném azt, amire vágyom, és most azonnal beléd hatolnék, azzal fájdalmat okoznék. Azt akarom, hogy ugyanúgy élvezd te is, ahogyan én.
Még jobban fölém hajol, ajka megérinti a nyakamat. Felsóhajtok, és nekifeszülök. Mellbimbómmal pólója anyagához dörgölőzöm.
− Kérlek! − motyogom, amikor megérzem a nyelvét a kulcscsontom melletti mélyedésben. − Érints meg!
− Megérintelek.
− Szívd meg a mellbimbóm! − préselem ki az ajkamon, miközben alig tudok uralkodni magamon.
Ő pedig szót fogad, nyelvével megérinti az egyiket, majd forró szájába veszi.
− Ó, igen! − sóhajtok fel elégedetten. Végtelen hosszú ideig kényezteti a mellemet, hozzádörzsöli borostás arcát, csókolja, szívja, tenyerével kutatja.
Nedves vagyok, és készen állok, ő viszont mintha sehová sem sietne, ami felizgat és ingerel egyszerre.
− Szükségem van rád, hogy végre bennem legyél.
A csuklóm már rég elengedte, hogy mindkét kezével kutathassa a testem, most én túrok ujjaimmal a hajába, és húzom őt közelebb magamhoz, az arcomhoz.
− Már elég felkészült vagyok − mosolygok rá, és megcsókolom.
Nyelvünk találkozik, egymáshoz dörgölőzik, újra megpróbálok hozzásimulni, megtalálni a testét, kényszeríteni arra, hogy valamit tegyen, de ő erősen fog a csípőmnél, mindent piszkosul az irányítása alatt tart. Anélkül csókol, hogy a testünk találkozna.
− Utállak − mondom neki, amikor ajka eltávolodik az enyémtől. Tekintete teljesen komoly.
− Mutasd!
− Mi? − motyogom zavartan.
− Mutasd meg, mennyire vagy rám felkészülve!
Egy ideig nézem őt, de aztán a kezemet becsúsztatom két combom közé, lehunyom a szemem, és megérintem érzékeny csiklómat. Aztán az ujjamat magamba mélyesztem.
Amikor az ujjbegyeimet az ajkához érintem, ő lenyalja a nedvességem. Esküszöm, sosem láttam ennél izgatóbbat. Keze lesiklik a testemen, de nem érint meg ott, ahol a leginkább vágyom rá. Lassan végigsimít az alhasamon, aztán felkel.
Kibújik a pólójából, majd a melegítőjéből, a bokszeralsójából és a zoknijából is. Nem hagy nekem időt arra, hogy kiélvezhessem teste látványát, mert a lábam közé ül, és szélesre tárja a combom.
Egy pillanatig csak néz engem, majd lábamat magához húzza, és kinyújtja az ágyon. Combom felső részére ül, a farkát a hasamhoz dörzsöli. Össze vagyok zavarodva, feltámaszkodom a könyökömre.
−Rob?
− Gondoskodom rólad, feküdj le!
−De...
− Kamila − mordul rám −, olyan pózra van szükségem, ami megtart, ha elveszítem a kontrollt magam felett! Ellenkező esetben olyan erősen duglak meg, hogy holnap mindened fájni fog. Bízz bennem!
Ah, amikor ilyen közönségesen beszél... Jól van. Engedelmesen lefekszem.
Nagyon szép látványt nyújt. Sima, feszes test, izmok és nagy farok. Igaza van, túl nagy hozzám, de az ördögbe, akkor is akarom őt, minden centiméterét!
A kezébe veszi, és a csiklómat kezdi vele simogatni. Megmozdulnék, de a rám nehezedő súlya a matracba nyom.
− Kapaszkodj meg az ágykeretben! − utasít, én pedig szót fogadok, és ujjaimat a kovácsoltvas ágyvégre kulcsolom. Megfogja az óvszert, eltépi a csomagolását. Megragadom a kézfejét, és a szemébe nézek. Nem mondok semmit, nem kérek semmit, mégis azt sugallom ezzel, hogy nem muszáj, nem akarok közénk semmiféle akadályt. Arcán egyértelmű bizonytalanságot látok. Tudom, ugyanúgy vágyik rá, mint én, azt viszont nem akarja, amit ez jelentene.
Elengedem a kézfejét, újra az ágyvégbe kapaszkodom, és lehunyom a szemem. Egy pillanatig egyikünk sem mozdul. Két lábam még mindig egymás mellett, de most kicsit rányom, hogy bejusson közéjük. Érzem az óvszer finom anyagát. A szívem kalapál, torkomat szorítja a csalódottság. Nem nyitom ki a szemem, nem akarom, hogy lássa rajtam. Figyelmemet a pillanatra összpontosítom. Az élvezetre. Minden érintéssel egyre tovább halad, míg a következő pillanatban belém hatol, még ha csak pár centire is. Levegőért kapkodok, csípőmet előretolom. Kinyitom a szemem.
− Még! − kérem, és figyelem, ahogy egy izzadságcsepp legördül a halántékán.
Megismétli ugyanazt a felszínes, izgató mozdulatot, nekem pedig elfogy a levegőm. A tudat, hogy teljes mértékben a hatalmában tart, hogy ő dönt a gyönyörömről, őrülten felizgat. Mozogni kezd bennem, lassan, intenzíven. Egyik karjával az ágyon támaszkodik, másikkal a testemen barangol. Ebben a pózban látom az arcát, az izmait, amelyek megfeszülnek a mellkasán, a hasán és a karján. Csodálatos!
Egész testem remeg, sóhajtozom és a nevét ismételgetem, izgatottan, vágyakozva.
Végre mélyebben belém hatol, érzem, hogy teljesen kitölt, bár emiatt a szokatlan póz miatt nem tud teljesen bennem lenni. Mozdulatai folyamatosak, és végre gyorsabbak. Érzem, ahogy belém ütközik, majd amikor a keze újra gyengéden a torkomra simul és összezárul, hátravetem a fejem, és átadom magam az intenzív beteljesülésnek.
Rob morog valamit, erősebbek és gyorsabbak lesznek a lökések, a saját élvezetére koncentrál, és ahogy eléri a csúcspontot, teste hangos nyögéssel megfeszül. A szeme lehunyva, mert ezt a pillanatot nem akarja velem megosztani.
Mellém fekszik, és a karjába von. Felé fordulok, bár arcomat a nyaka hajlatába illesztem. Magához szorít. Mélyeket lélegzem az illatából, és próbálok mindent az emlékezetembe vésni.
Ez aztán... nem akármi volt!
Szünet nélkül simogat, én pedig szeretném azt hinni, hogy ez nem csak egy automatikus mozdulat, hanem azért teszi, mert vágyik arra, hogy megérintsen. Lassú mozdulatokkal barangolja be a hátam, fel és le. Amikor ujjai a hajamba túrnak, felsóhajtok, és felemelem a fejem, hogy lássam az arcát.
Nyugodt. Nyugodtabb, mint eddig bármikor. Ellazult. Felemelem a kezem, ujjaimmal végigjárom az arcát.
− Gondolkodtál már azon, hogy az arcod több száz ősöd vonásainak a kombinációját hordozza? Néhányan szerették egymást, mások pedig gyűlölték. Élvezet, harag, félelem, alázat, szerelem, vágy, tehetetlenség, erőszak. És a végeredmény te vagy. A te létezésed. A te arcod. Hát nem lenyűgöző?
Szorítása a hajamban felerősödik.
− Szerinted? Gondolkodtam ezen valaha?
− Inkább keresnéd a megoldást életed végéig a Goldbach-sejtésre, minthogy valami ilyen költői dolgon elmélkedj − felelem az egyik leginkább ismert megoldatlan számelméleti problémára utalva.
Rám mosolyog. Azt hiszem, ez az első alkalom, hogy rám mosolygott. Nem viszonzom, mert eluralkodtak rajtam az érzelmek.
Ne rontsd el, kérem őt magamban, miközben a tenyeremet az arcára teszem.
És nem erre a pillanatra értem.
A tökéletes nő − 12. pont
CSAK SEMMI MŰKÖRÖM!
Robert indoklása: Nem szándékozom erre a témára többet kitérni.
Soha többet!
Kamila és a műkörmök: Sosem próbáltam még, de nyitott vagyok az új lehetőségekre.
A pont teljesült. Egyelőre.
ROBERT
Kedvetlenül csukom le a laptopom fedelét. Mindent, amit eddig csináltam, rosszul csináltam. Ideje megbékélnem azzal, hogy ma a munkában nem fogok tudni semmilyen értékelhetőt létrehozni. És erről ő tehet! Az ő rugalmas teste. A nevetése. A sóhajai. Ő... ő más.
Még nem tudom felmérni, hogy a szexuális viszony vajon a legjobb vagy a legrosszabb döntés volt-e az életemben. Megrázom a fejem, és az ablakhoz lépek. Intelligens ember vagyok. Elismerem a logikát. Az, hogy a közösülés vele átlagon felüli, semmit sem jelent. Ez csak egy statisztikai eltérés. És talán mindössze arról van szó, hogy nem túl nagy az összehasonlítási alapom. Eddigi életem során nyolc nővel voltam szexuális kapcsolatban. Lehet, hogy egy ilyen intenzív kapcsolat statisztikailag kilenc vagy tíz esetből csak egyszer jön össze. Így igazából csak a nők számán múlik, akikkel intim viszonyba kerülök, és nem konkrétan Kamilán. Nyilvánvaló, hogy az emberek, főként a férfiak, képesek a szexért őrült dolgokat véghez vinni.
És ez csak erősíti az elméletemet, miszerint az én kapcsolatom Kamilával egyáltalán nem különleges. Csak azért érzem így, mert még kevés nővel volt dolgom.
Megelégedve a saját analízisemmel bólintok, de a munkához így sem térek vissza. Tudatában vagyok annak, hogy mennyire figyelmetlen vagyok, így az igyekezetem hiábavaló lenne, végül úgyis át kellene dolgoznom az egészet. Ehelyett inkább megyek, és főzök magamnak egy kávét.
Végigmegyek a folyosón a teakonyhánk felé, ahol Mónikába botiok. Ott támaszkodik a konyhapulton, feje lehajtva, válla rázkódik. Az esélye annak, hogy éppen sír, igen magas. Megtorpanok az ajtóban, és azon vacillálok, talán jobb lenne feltűnés nélkül eltűnni. Végül mégis köhintek egyet, és belépek. Mónika megriad, megtörli az arcát, ami megerősíti a sírással kapcsolatos hipotézisemet. Rám néz.
− Elnézést! − motyogja, és távozni készül.
− Jól vagy? − szólalok meg ismeretlen okból.
Megáll az ajtóban, ugyanúgy, ahogy én előtte.
− Nem − feleli.
Ez egy olyan kérdés, ami a másik felet udvarias és bizonytalan válaszadásra készteti. Miért mond akkor igazat?
Egy másik ismeretlen ok miatt folytatom a beszélgetést.
− Tehetek érted valamit?
Mónika meglepődve néz rám. Én azonban legalább kétszer annyira érzem magam meglepettnek. Tán megőrültem?
Óvatosan becsukja az ajtót, és bizonytalanul rám néz.
− Talán... talán segítene, ha valakinek beszélhetnék róla. És tudom, hogy te nem fogsz pletykálni. Ha bárki másnak mondanám el, akkor biztos a céges hírlevélben kötne ki.
Az egyik székre mutatok, én pedig leülök a másikra. Csakis én tehetek róla. Nem, Kamila a hibás.
− Dávid, a fiam, nyolcéves, az apjával − nem is tudtam, hogy van gyereke − elváltunk, és ez az egész nem sikerült túl szépen. Ő jól keres, de nem fizet a kicsire semmit. A váláskor nem határoztunk meg tartásdíjat. Azt ígérte, hogy küld nekem pénzt, győzködött, hogy nem kell ezt bírósági úton intéznünk. Én hittem neki, de csak az első két hónapban fizetett. Aztán elkezdett magyarázkodni, hogy nehéz hónapja volt. Aztán a második, a harmadik, a negyedik is az lett. És aztán nem fizetett többet. Adtam be a bíróságra egy, a tartásdíj megállapítására szóló kérelmet, de még nem tűzték ki a tárgyalás időpontját. És még ha lesz is, nem ítélnek majd meg nagy összeget, mert a volt férjem ismeri az egyik bírót. Ráadásul a vállalkozása, az autója, mindene az édesanyja nevén van. Egy közös ismerősünktől tudom. Még a válás előtt intézte, mindent átíratott rá. Éppen amiatt, hogy ne kelljen tartásdíjat fizetnie. Dávid imád hokizni, az pedig drága sport. Nem bírom egyedül fizetni. Nem mintha, nem keresnék itt jól, de van egy jelzáloghitelem, és törlesztem az exem áruhitelét is, amit még azelőtt vettem fel, mielőtt összeházasodtunk volna. Nem győzöm. Ha bevállalok egy plusz feladatot, nincs időm Davidra, ha viszont nem vállalom be, nincs elég pénzünk a megélhetésre. Ez egy ördögi kör, és én nem találom a kiutat. Mintha nem lenne elég, hogy a volt párom nem törődik a fiával, és nekem újra meg újra válaszolnom kell arra a kérdésre, hogy mikor jön apa. És hogy miért nem jön. És hogy szereti-e.
Megríkattam, nagyszerű. Nagy kihívást jelent nekem megbirkózni a nők érzelmeivel, akikkel intim kapcsolatban vagyok, de ezt megoldom. Ám egy tanácstalan anya? A francba!
− Tudok neked adni valamennyi pénzt − ajánlom fel, és ő rám mosolyog a könnyein keresztül is.
− Nem, azt nem fogadhatnám el. De köszönöm. Az is segített, hogy valakinek egyáltalán elmondhattam. Én... én... most már megyek. Sajnálom, hogy így rád zúdítottam mindent.
Feláll, és gyorsan eltűnik.
Ezért nem érdeklődöm más emberek iránt. Amikor tudom, hogy valami gondjuk van az életükben, nem hagyhatom csak úgy szó nélkül. De mit tegyek? Kérjem meg az igazgatót, hogy emelje meg a fizetését? Mit tenne Kamila?
Tenne valamit, amitől ez a nő jobban érezné magát. Valamilyen gesztust, amivel tudatná vele, hogy nincs egyedül. Aztán megtalálná a módját, hogy megoldja a problémáját. Ugyanúgy, ahogy azt Majával is tette. Alkohol? Nem, az inkább nekem segítene.
Elhagyom az épületet, és átmegyek a szemközti cukrászdába. Veszek neki négy különböző szelet süteményt, mert nem tudom, mit szeret. Az ajtaja előtt megtorpanok, de végül bekopogok. Belépek, mire ő kérdő tekintettel rám néz. Hogy magyarázom ezt meg?
Leteszem a papírtálcát az asztalra.
− Az egyszerű cukrok bizonyítottan hatással vannak a szerotoninhormon szintjére, ami pedig felelős a boldogságérzésért és a jó hangulatért. Ez majd gyorsan felemeli a szintjét. Ha minden órában eszel valami édeset, az jelentősen csökkenti a stressz-szintedet.
− Hoztál nekem sütit? − kérdezi, és benéz a papírcsomagolás alá.
− Úgy tűnik − állapítom meg szárazon, hogy elrejtsem az idegességemet. − Megpróbálok tenni valamit, hogy megoldjam a helyzeted.
Nem várom meg a reakcióját, gyorsan elhagyom az irodáját. Leonard felé veszem az irányt, és kopogás nélkül bemegyek hozzá.
− Szükségem van a segítségedre.
− Hallgatlak − emeli el a fejét a monitortól.
Leonard tudta Mónika férjének a nevét, ami jelentősen megkönnyítette a további lépéseket. Én régebben találkozgattam egy felsőbb bírósági tisztviselővel a helyi bíróságról. Felhívtam hát Dankát, és tanácsot kértem tőle Mónika helyzetének megoldására. Értékes információkkal szolgált, és megígérte, hogy segít nekem. Viszonzásul elviszem vacsorázni.
A következő lépéssel Leonard állt elő. Így most egy nagy raktárépület előtt állunk. Van itt egy teherautó, ül benne egy fickó, akinek az arcát a Facebookról ismerem.
− Jó napot! − lép oda hozzá Leonard barátságos mosollyal az arcán. A fickó felemeli a fejét. Első ránézésre szimpatikusnak tűnik. Drága óra van a kezén, az autó sem lehet egy évnél öregebb. Micsoda szemétláda!
− Maga Alexej Brnkos?
− Igen, én vagyok, mit óhajt?
− Üzletemberek vagyunk, van egy országos biobolthálózatunk Szlovákiában, és felkeltették az érdeklődésünket a termékei. Épp a környéken jártunk, így az jutott az eszünkbe, hogy megállunk, hátha itt találjuk.
Ez az idióta egész fellelkesülve visz be minket a raktárba, mesél az áruról és a nagy vevőköréről. Ez a pasas tuti, hogy nem minimálbéren él.
− Szóval, megegyezünk?
− Az biztos. Mindjárt mondjuk is, hogyan − lépek közelebb hozzá. − Fizetni fogsz...
Leonard ököllel arcon üti, mire Alexej Brnkos a földre esik, vérző orrát markolja, és a fenekén ülve tolat a fal felé.
− Mit művelsz? − kérdezem Leonardot. A fizikai erőszak a B terv volt, amennyiben az A tervvel kudarcot vallunk. Még el sem indítottuk az A tervet.
− Vannak olyan emberek, akiknek át kell érezniük a helyzetet ahhoz, hogy fel tudják fogni − mondja Leonard higgadtan, miközben az öklét masszírozza.
− Milos küldött benneteket? Esküszöm, hogy kifizetem. Ez csak egy félreértés. Tudom, hogy kicsit megcsúsztam vele, de...
− Fogd be a pofád! − rángatja őt talpra Leonard, és megragadja a torkát. Valószínűleg valami akciófilmbe képzeli magát. Rendben van, én fogok beszélni.
− Kifizetsz Mónikának minden elmaradt tartásdíjat, amit megígértél neki, majd így teszel egészen a bírósági határozatig. És nem a bíró haverod fog dönteni.
Pupillája a félelemtől egészen kitágult, én csak undort érzek. Ez ám a hős! Megrövidíti a saját gyerekét.
− És a bíróság döntése után folytatod a tartásdíj fizetését. Ellenkező esetben visszajövünk.
− Imádom a reccsenő csontok hangját − szólal meg Leonard, és úgy néz, mint egy pszichopata. Elfojtom a nevetésem.
− Az elmaradt tartásdíjat a hét végéig kifizeted, és...
− De nekem nincs annyi pénzem − motyogja. Az orra kezd feldagadni.
− Add el az autód vagy a veséd, nekem mindegy! Tíz perccel ezelőtt még volt elég pénzed. Ha nem teszed meg, rád uszítom a kereskedelmi felügyeletet. És hidd el nekem, még ha te lennél a legtisztább vállalkozó a nap alatt, akkor is találnak valamit, és az egész bizniszed mehet a levesbe. Vagy az anyád biznisze, hogy pontos legyek.
Nincs semmilyen ismerősöm a kereskedelmi felügyeletnél.
− És Mónikával ezentúl a legnagyobb tisztelettel bánsz. Megértetted?
Egy olajjal teli kartoncsomagolásra támaszkodom, és a raklap széléig tolom, hogy a földre essen. Szétrobbanó üveg zaja hallatszik. Megismétlem még egyszer, olyan jól esik.
− Hívom a rendőrséget!
Kap még egy ütést.
− Próbáld csak meg, és Milos lesz a legkisebb problémád, te rakás szar! Ha még egyszer nem fizetsz tartásdíjat − hajol hozzá közel Leonard −, megtalállak téged, az anyádat és a kis hercegnődet is.
Most tényleg azzal fenyegette meg, hogy bántani fogjuk a szeretőjét és az anyját? Leonard már túlságosan belelovallta magát a gonosztevő szerepébe. A pasas halandzsázik még valamit, de mi már távozóban vagyunk.
Elhagyjuk a raktárat és az egész telephelyet, csak azután nézünk egymásra.
− Basszus, ez nagyon izgalmas volt. Mindig vágytam arra, hogy kimondhassam ezt a mondatot a csontok reccsenéséről − nevet Leonard.
− Ez egy szerencsétlen flótás − állapítom meg, de én is mosolygok.
− Add el az autód vagy a veséd, nekem mindegy! − ismétli meg korábbi szavaimat Leonard, mire belőlem is kitör a nevetés.
− Egy kicsit túlzásba estem.
− Nem, tökéletes volt! És az, amit Mónikáért tettél...
− Együtt csináltuk − szakítom félbe, mert hirtelen nagyon kínosan érzem magam. Nem nagy dolog.
−Te kezdeményezted, Rob! Szép munka!
Beülök az autóba, de nem reagálok rá. Felidézem azt a nemrég hallott hangot: a saját nevetésemet. Nem én vagyok a legvidámabb ember a világon, de azért szoktam mosolyogni. Időnként. Arra viszont már nem is emlékszem, mikor kacagtam így utoljára. Kamila nevetése ismerősebbnek tűnik nekem, mint a sajátom.
Késő van már, de még visszatérek a munkahelyemre, mert otthagytam a telefonomat. Leonard rögtön hazament. Mónika irodájában még ég a lámpa. Bekopogok, és bemegyek hozzá. Nehezebbnek tűnik, mint ez az egész hacacáré Brnkosnál.
− Mónika?
− Igen?
− Leonarddal gondoskodtunk a helyzeted megoldásáról. A volt férjednek a hét végéig kell átutalnia a tartásdíj-elmaradását. Ha nem teszi, szólj Leonardnak vagy nekem! Ha tiszteletlenül viselkedik veled, úgyszintén szólj! A tartásdíj megállapításáról szóló kérelmedet egy másik bíró fogja kezelni, tudatom majd veled, hogy szükséges-e kifogást előterjeszteni elfogultság miatt, vagy saját maga adja be. A bírónő, akihez az ügyed kerül, nagyon érzékenyen reagál azokra a férfiakra, akik ki akarják húzni magukat a tartásdíj fizetése alól. Az összeg meghatározásánál a gyermek szükségleteit tekinti elsődlegesnek, nem az apa körülményeit. A lehető leggyorsabban kitűzi a tárgyalás időpontját, talán még ebben a hónapban.
− De hogyan? Miért? − mereszti rám a szemét Mónika.
− Mert segítségre volt szükséged.
Feláll, megint elerednek a könnyei, de ez már kevésbé érint kellemetlenül, mint korábban. Valószínűleg hozzá lehet szokni a női érzelem-megnyilvánulásokhoz. Ez érdekes tudás, de nem tervezem gyakran kitenni magam ennek.
Átölel, figyelmeztetés nélkül, engedély nélkül. Kissé lefagyok, de aztán azt teszem, amit Kamila tenne. A hátára helyezem a kezem, és meglapogatom. Furcsa érzés, sokkal magasabb, mint Kamila, magas sarkú cipőben határozottan ideálisabb a magassága, de a teste valahogy így sem illik az enyémhez. Közben Kamila − paradox módon − illik hozzám, pedig olyan nevetségesen kicsi.
Ellép tőlem, és letörli a könnyeit.
− Köszönöm nektek. Köszönöm. Igazi barátok vagytok.
Meglepetten tudatosítom magamban, hogy ezt komolyan gondolja. A barátjának tekint. Már nem is emlékszem, mikor volt utoljára barátom Leonardon és Anitán kívül. És ami még inkább meglep, hogy ez jó érzéssel tölt el.
− Szívesen segítettünk − intek neki, és kitolatok a helyiségből. Remélhetőleg ez elég lecke volt Brnkosnak, és jól fog viselkedni. Nem tudom, mi lenne a következő lépésünk. Elrabolnánk őt, és Leonard pincéjébe zárnánk?
Elhozom az irodámból a telefonom. Kamila egy órával ezelőtt küldött egy üzenetet.
K: Fáj az Alizom.
R: Ki vagy mi az az Aliz?
K: Hát a vaginám.
R: Miért hívod Aliznak?
K: Miért ne?
R: Logikusabb lenne kis Kamiiénak hívni.
K: Te sem hívod a farkad kis Robnak.
R: Nem hívom sehogy...
K: Kukinson úr!
Alig hiszem el, amit a telefonom kijelzőjén látok. Tárcsázom is a számát. Felveszi, de nem szól bele, bár anélkül is tudom, hogy nevet.
− Honnan tudod?
− Nemrég volt egy érdekes beszélgetésem anyukáddal. Egyebek mellett felfaltam a reggelit, amit neked szánt. Ezenkívül kértem tőle pár izgalmas pletykát a gyerekkorodból, és ez jutott eszébe.
Nem válaszolok, mert nem jutok szóhoz. Elönt a düh, amit anyám iránt érzek, amiért ilyen személyes dolgot osztott meg Kamilával. És haragszom Kamilára is, hogy egyáltalán beszélgetett vele.
− Mérges vagy rám? − kérdezi gyengéden, és ettől a haragom máris enyhül. Egy kicsit.
− Igen.
− Most, hogy így elkezdtek kipotyogni a csontvázak a szekrényből, be kell vallanom azt is, hogy ismerem a mocskos titkodat.
Fogalmam sincs, miről beszél, de megfeszül az egész testem.
− Mire gondolsz?
− Hogyhogy mire gondolok? Hány mocskos titkod van?
− Kamila... − vicsorgok rá figyelmeztetőn.
− Az az egy szoba a házadban.
Összeszorítom a fogam.
− Kutakodtál nálam?
− Nem. Akkor jártam a házadban, amikor Betkáért mentem. Csak ott volt nyitva az ablakod.
Lehunyom a szemem, és igyekszem uralkodni magamon. Az a szoba. Tényleg az az én titkom. Soha senki más nem tette be oda a lábát. Mindig zárva van, amikor valaki jön hozzám, a függöny pedig behúzva. Csak az enyém. Azt a helyet testesíti meg bennem, amit Kamila olyan jó érzékkel mindig megérint. Mindazt jelképezi, ami nem lehetek. Egy olyan hely, ahol megengedem magamnak, hogy ne legyen minden az ellenőrzésem alatt. Az, hogy egyáltalán tud róla, nagyon intim dolog a számomra. Az eszembe sem jutott. Azt feltételeztem, hogy a konyhán keresztül ment be, mert abban az ablakban láttam meg, amikor megérkeztem. Milyen buta, elsődleges feltételezés!
− Dühös vagy rám − állapítja meg még gyengédebb hangon, mint azelőtt. − Segít esetleg, ha meztelenül várlak majd a jakuzzidban?
Ez az elképzelés valóban enyhíti a haragomat. Percekig hallgatunk a vonal két végén. Azonban nem vagyok képes letenni a telefont.
− Miért Aliz? − préselem végül ki magamból.
− Ez egy kicsit szuggesztív dolog − szólal meg végül. − Azért Aliz, mert azt szeretném, hogy minél gyakrabban járjon Csodaországban, érted?
Felragyog az arcom. Megint elmosolyodom, ahogy Kamilára gondolok, pedig nincs mellettem. Látom magam előtt az arcát, a szemében felvillanó játékos fényt, és érzem, ahogy mosolyra húzódik a szám. Van bennem egy csipetnyi fáradt beletörődés és a düh sem szállt még el teljesen.
− Hol vagy?
− A buszmegálló felé ballagok éppen.
− Érted megyek. Indulok a munkahelyemről, öt perc múlva az állomáson leszek.
− Nagyon várlak.
Leteszem a telefont, de az utolsó szavai még egy ideig visszhangoznak bennem.
Nagyon várlak.
Négy perccel később felveszem őt a buszmegállónál. Beül az autómba, és rám néz a szempillái alól. Azonnal a szexre gondolok.
− Nézd, mit vettem! − mondja, és elővesz valamit a táskájából.
− Ez egy...? − nézem, és megint nem találok szavakat.
− Ez egy műkörömkészlet. Aranyszínű, csillogós. És van egy virágos is. Nagyszerű véleményeket hallottam róla, állítólag nem jönnek le.
Ellenállok a kísértésnek, hogy kitépjem a kezéből, és kidobjam az ablakon. Megállók a piros lámpánál, és felé fordulok. Még az is kellemetlen érzést vált ki belőlem, hogy azzal a dologgal egy légtérben vagyok.
− Ha felragasztod ezeket, végeztünk a szexeléssel.
− Micsoda? Miért?
Ártatlan arccal néz rám. Túlságosan ártatlan arccal.
− Tudsz róla.
− A prosztatamasszázsodról? Ühüm − vigyorog −, és mivel előszeretettel ismételgeted, hogy milyen kicsi vagyok, rövidek az ujjaim is. Nézd! − integet velük az orrom előtt. − Féltem, hogy nem érném el. De ezekkel a csodaszép aranyszínű körmökkel...
− Miért jössz ma ezekkel a dolgokkal?
− Nem tudom, Rob − sóhajt fel elkomolyodva. − Kukinson úrhoz te dobtad fel a magas labdát. A körmöket pedig spontán raktam a kosaramba a drogériában, eredetileg későbbre szántam, de nem vagyok az a típus, aki szereti halogatni az élvezeteket, úgyhogy... nem tudtam ellenállni. Piszkálni téged rettentően szórakoztató. És ami azt a szobát illeti, ha már elárultam, hogy találkoztam az anyukáddal, el akartam mondani ezt is. Tudom, hogy ez neked mennyire személyes, és talán engem is nyomasztott kicsit ez a két dolog.
Őszinte válasza paradox módon megnyugtatóan hat rám.
− Tervezed használni? − intek állammal a sátáni dekoráció felé.
− Nem. Adelának ajándékozom. Csak ugratni akartalak vele. Jobban éreznéd magad, ha én is elárulnék valami kínos és intim dolgot magamról?
− Ez nem befolyásolja a te tudásodat az én személyes dolgaimról − érkezik tőlem a logikus válasz.
− Rob, a péniszednek ideiglenes tartózkodási helye van nálam, mennyivel tud még személyesebb lenni köztünk a dolog?
Feszült csönd telepedik közénk. Hiszen lehetne sokkal személyesebb is. De nem lesz.
− Mindenesetre megpróbálom − töri meg a csöndet Kamila, mosolyogva felém fordul, a hirtelen támadt feszültség feloldódik.
− Egyszer fingtam szex közben. Nem szándékosan, egyszerűen csak megtörtént. Tudod, hogy van ez a nőknél − vagy ellazulsz, és kiadod a kezedből az ellenőrzést, vagy figyelsz magadra, szabályozod magad, aztán pápá orgazmus. Az akkori partneremet ez borzasztóan sokkolta. Azt hiszem, kicsit téves elképzelései voltak a női emésztésről és kiválasztásról, ennél az esetnél derült ki a számára, hogy minden megnyilvánulásommal együtt normális emberi lény vagyok. Két napig nem beszélt velem. Azt a fingot negyvennyolc óráig tartott feldolgoznia. Aztán visszajött.
Ez annyira ostoba, infantilis és kínos... nem fogok rajta nevetni.
− Hány éves voltál akkor? És ő?
− Én tizennyolc, ő tizenkilenc. Az volt az első komoly kapcsolatom. Az a puki okozta az első krízisünket.
Nem fogok nevetni.
− Megmozdult a szád sarka − állapítja meg Kamila nyugodtan. Nem figyelek rá.
− Fogunk ma szeretkezni? − kérdezi, nekem pedig eltart egy ideig, amíg észhez térek a gyors témaváltás után. A testemnek ez sokkal gyorsabban megy.
− Az attól függ, mit ettél ma.
Felnevet azzal az ismerős hanggal, ami gyanúsan megmelengeti a szívemet. Ez egészen irracionális. A hangok semmilyen módon nem befolyásolják a szervezet hőháztartását.
− Tejszínes bablevest. Lencsefőzeléket és desszertnek néhány kelkáposztagombócot.
Kibújik a cipőjéből, és felteszi a lábát az ülésre. Akartam neki tartani egy előadást a kocsimban történő biztonságos utazás feltételeiről. Láttam egy tanulmányt arról, hogy mit művel a légzsák nagy sebességnél az emberi testtel, ha valaki nem megfelelően ül, ám mielőtt belekezdhetnék, megszólal.
− Milyen napod volt ma?
Kérdése teljesen váratlanul ér. Olyan hétköznapi, az ilyen felvetést legtöbbször feleslegesnek tartom. A napjaim általában nem is nagyon különböznek egymástól. A hétköznapi rutinomban a legnagyobb változást éppen ő jelenti. Viszont ő máshogy kérdez, nem úgy, mint a többiek. Tényleg érdekli, hogy éreztem magam. És ma történt valami, amiről beszélni akarok.
Röviden összefoglalom neki azt a dolgot Mónikával, de őt érdeklik a részletek is. Ki mit mondott, milyen képet vágott. Nevet, izgatott, feszült. Egy ponton ráadásul fel is kiállt: Az a disznó!
Itt már én sem tudok uralkodni a mosolyomon, de legalább időben elfordulok.
− Rob! − szólal meg, amikor megállunk az autóval a ház előtt. Odafordulok hozzá, mire kezét lágyan az arcomra teszi. − Amit Mónikáért tettél, az fantasztikus.
Tekintete csodálattal teli, és én ebben a pillanatban nem vagyok biztos benne, hogy valóban Mónikáért tettem-e. Ez egy nagyon nyugtalanító megállapítás.
Egy részem menni akar, eltávolodni Kamilától minél messzebbre, megnézni végre azokat az ajánlatokat, amelyeket az ingatlanügynök küldött, és kitérni minden elől, amit Kamila hoz az életembe.
Aztán tudatosítom magamban, hogy annak, ami köztem és Kamila között van, csak annyi jelentősége lehet, amennyit tulajdonítok neki. Ez az egész csak átmeneti. Szexuális viszony. Semmi több. Ezért a másik felemre hallgatok, beviszem őt a házamba, és ő ott is marad velem reggelig.
KAMILA
Amikor reggel hazamegyek, az egész állatsereglet engem figyel. Eminem még a farkát sem csóválja.
− Jó, egy este nem kaptatok enni. Feláldoztalak titeket az orgazmusok oltárán, elnézést kérek. Nem hallottatok még a böjt jótékony hatásairól?
Megetetem őket, majd hullafáradtan az ágyba dőlök. Nem sokat aludtam az elmúlt éjszaka. Rob... kitartó. És precíz. Nyilván a szexhez is úgy áll, mint a munkájához, nem hajlandó más teljesítményt nyújtani, ami kevesebb lenne a tökéletesnél. Talán van valami listája. Nem panaszkodom. Alszom egyet, majd főzök, és indulok Gazdik úrhoz.
Kapcsolatunk a legutóbbi nehéz beszélgetés óta megváltozott. Továbbra sem egy meséből kilépett mosolygós bácsika, de a káromkodásai úgy nagyjából harminc százalékra csökkentek. Ezt hatalmas fejlődésnek könyvelem el.
Szó nélkül kinyitja nekem az ajtót, és beenged. Már eljutottunk odáig, hogy szabad a bejárásom.
− Gazdik úr, ma húst és tarhonyát hoztam.
− Milyen moslékokat főzöl, te lány?
− Más nincs, úgyhogy egye, ami van! − grimaszolok hozzá, és leülök. − Voltam Miladka sírjánál. Vittem neki friss virágot, és gyújtottam gyertyát is.
Domborodó hátából tudom, hogy erős érzelmeket él át. Ő már rég nem volt a felesége sírjánál. A temetőbe ugyan ki lehet jutni autóval, de egy magas dombon van, ráadásul a sír annak is a tetején. Az ő egészségi állapotában nem tudna kimenni oda. Sóderrel felszórt út visz fel, azon a kerekes székét egy erős férfi sem bírná végigtolni, ráadásul nem is férne el a sírok között. Felvetettem neki, hogy a fia kivihetné, de abban a percben elfelejtette, hogy már korlátozta a káromkodást. A postásnő említette, hogy a temetés napján két férfi támogatta őt odáig, de kétlem, hogy felfogta volna, mi történik körülötte.
Nyilvánvalóan nem akar Miladka előtt nyugdíjasnak tűnni. Fafejű ember!
− Robbal továbbléptünk... fizikai terepre − avatom be az öregurat a fejleményekbe. Néhány alkalommal már beszéltem neki róla.
−Jártok?-kérdezi.
− Szerinte nem − felelem óvatosan.
− Lányom, ha egy férfi nem tisztel téged, húzzon a pokolba!
− Ez bonyolult, Gazdik úr!
− A kapcsolatok bonyolultak. Később. Nem az elején. Jó lány vagy te, bár főzni nem tudsz. Ne hagyd, hogy egy ilyen rongy fráter kihasználjon téged!
Á, egy új szó!
− Igyekszem időt hagyni neki. Még nem képes beismerni, hogy én vagyok az ő Miladkája.
− Ha nem látja, akkor talán mégsem ő a te Gazdik urad.
Az ajkamba harapok, és inkább mókásra hangolom a beszélgetést.
− Amikor nem káromkodik, egészen bölcs tud lenni.
Rám néz a bozontos szemöldöke alól. Lebuktam, rájött, miért váltottam témát hirtelen. Amikor eljövök tőle, kicsit bizonytalannak érzem magam.
Tudom, hogy igaza van. És döntöttem: egy hónapot adok Robnak. Ehhez tartom magam. Hiszek benne.
Megcsörren a telefonom, és arra gondolok, biztos ő az, de anyukám hív.
− Anya?
− Szia, édesem! Hogy vagy?
− Ma mézet fogok pergetni − jelentem be lelkesen.
− És miért nem hívtál bennünket?
− Rob majd segít − talán. Még nem kérdeztem őt.
− Őt is a méhészkedés érdekli, vagy csak te?
− Talán mindkettő − vonom meg a vállam, még ha ő ezt nem is látja.
− Jártok? − teszi fel ő is a kérdést.
−Nem.
− De van valami köztetek.
− Mi ez, kihallgatás?
− A lányom vagy. Miért beszélsz mellé?
− Mert ez a beszélgetés kezd kellemetlen lenni számomra − felelem őszintén.
− Mégis miért? − kérdezi anyám, és a hangjából nemcsak érdeklődést, de kíváncsiságot is kihallok. − Sosem okozott neked gondot beszélni a férfiakról.
− Robbal ez más − suttogom, és arra gondolok, hogy kevesebbet ad nekem, mint eddig bárki más. Sosem kezdtem olyan férfival, aki csak szexet akart tőlem. Legalábbis azt állították.
Várok, és bízom benne. Ezt mégse mondhatom el neki. Nem ismerhetem be, milyen kapcsolat van közöttünk. Anyukám egész életemben odafigyelt arra, hogy tisztában legyek az értékemmel. Bántaná őt. Azt hiszem, ez az első titkom előtte. Sosem volt semmi, amit ne tudtam volna vele megosztani, de ezt... még nem.
− Jobban szereted, mint az elődeit? − kérdezi némi rövid csönd után.
− Igen − válaszolom megkönnyebbülve, mert ez az igazság.
− Bízom benne, hogy méltó hozzád.
Abban bízom én is.
Miután befejeztük a beszélgetést, előkészítem a pergetőt, minden szükséges eszközt, és már alig várom, hogy belevethessem magam. Meg kell azonban várnom, amíg a nap kicsit lejjebb ereszkedik.
Életem első pergetése!
− Nagyon büszke lennél rám, bátyuskám − suttogom a szélbe, és lehunyom a szemem. Így elképzelhetem, hogy az arcomat simogató lágy szellő az ő érintése. Hogy a lomb susogása a fákon az ő nevetése. Hogy nem hagyott el engem, és nem törte össze a szívem. És most nem teszem ki önként annak, hogy még egyszer összetörjék.
Tényleg büszke lenne rám? Arra, amit az életemmel kezdtem?
Amikor a nap már lebukóban van, a bekötőút felől motorzúgás hallatszik.
− Rob! − kiáltom. − Mézet fogok pergetni. Akarsz nekem segíteni?
− Átöltözöm − mondja rövid csönd után.
Nem felelek, de rámosolygok a kék égre. Mire ideér, előkészítem mindkettőnk kezeslábasát.
− Nem lesz sok − figyelmeztetem. − Igazából inkább szimbolikus lesz, de rettenetesen izgatott vagyok. Gyere!
Amikor belebújik a kezeslábasába, leemelem az első kaptár fedelét, ő pedig egy kevés füstöt fúj a méhekre.
− Nem vesszük el tőlük az összeset. Ez az ő téli készletük − magyarázom.
− Fogod őket etetni?
− Igen, cukros tésztával. Nem a legjobb üzlet ez nekik, de el lehet viselni.
Az első keretről én söpröm le a méheket, és Rob teszi bele a fadobozba. A másik lesöprését őrá bízom.
− Ezt a hármat benne hagyjuk − mondom a hetedik keret kiemelésekor.
Ugyanezt megismételjük a másik kaptárnál is. Amikor épp tesszük vissza a fedelét, odarepül egy cinke, pár másodpercig elidőzik, majd továbbrepül.
− Télen a kismadarak kopogtatnak a csőrükkel a kaptáron − mesélem Robnak. − Felzavarják a fürtben összebújt méheket. Néhányan felderítő útra indulnak, és amikor kilépnek a bejáraton, a madár felcsippenti őket.
− Van a méheknek más természetes ellenségük is?
− A hangyák. Ezért állnak a kaptárak lábai petróleummal megtöltött tálakban. Némelyik csak a mézkészletüket dézsmálja meg, de vannak agresszívabb fajták is, amelyek a méheket, a petéket és a lárvákat is megtámadják. Aztán ott vannak még az egerek és az atkák.
Egy pillanatra elhallgat.
− Mi az a fürt? − kérdezi, amikor a mézzel teli keretekkel megpakolt nehéz dobozt cipeli. Rámosolygok. Tetszik az őszinte érdeklődése. Teszik, hogy nem fél beismerni, ha valamit nem tud.
− Ez az ő módszerük a túlélésre − összebújnak. Egymáson ülnek, egyik a másikon, így tartják melegen magukat. Még a legkeményebb fagyok idején sem csökken a fürt peremén a hőmérséklet tíz fok alá.
Egymás után vesszük ki a kereteket, és én akaratlanul is elmosolyodom, amikor összeérnek az ujjaink. Szeretkeztünk már néhányszor, és még mindig mélyen rezonál bennem ez a véletlen, ártatlan érintés.
Megmutatom neki, hogyan kell felnyitni fedelező villával a mézzel teli sejteket. Aztán behelyezzük a pergetőbe az első három keretet.
− Ez egy egyszerű centrifuga − állapítja meg, amikor elkezdem forgatni a kart. − Centrifugális erő.
Kicsit hagyom, hogy ő csinálja.
− Nem szabad túl gyorsan tekerni. Megfelelő bánásmódnál a sejtek sértetlenek maradnak, és vissza tudjuk rakni a méheknek.
− Érzem a méz illatát − mondja, miközben a hangjából csodálatot hallok ki. Mélyen beszívom az édes levegőt, és boldogan elmosolyodom.
Esküszöm, hogy itt érzem a bátyámat közöttünk. Átmegyek az asztalhoz, és fogok egy kevés viaszt, ami a sejtek felnyitása után maradt. Beteszem a számba, és egy darabot Rob szája felé nyújtok.
− Kóstold meg! Olyan, mint a rágó.
A szemembe néz, egy pillanatra fellobban köztünk a vágy, amikor ajka finoman az ujjaim hegyéhez ér.
Kipergetjük az összes lépet, én pedig ámulattal figyelem, ahogy a pergetőbői vékony sugárban folydogál a méz. Keveset beszélgetünk, és azt is kizárólag a méhekről, de észrevettem, hogy Rob a szemével keresi a tekintetemet. Egyelőre megelégszem ennyivel. Majd a mézet üvegekbe töltjük. Tíz vagy talán tizenkét kilónyit sikerült kipergetnünk.
− Nem sok, de kettőnknek elég lesz − mosolygok Robra, és egy kanál mézet kínálok felé.
− Ettem már jobbat − mondja, miután megkóstolja.
Felnevetek. Kis buta!
− Ez vegyes virágméz. Természetes, hogy más íze van, mint a szezonális mézeknek, amelyeket egy bizonyos virágból készítenek. Egyáltalán nem számítottam rá, hogy idén pergetni fogok. Boldog vagyok, és nem számít, hogy a mézem nem indulhat méhészversenyen.
Egy kis ideig hallgatunk, majd Rob furcsa kérdéssel lep meg.
− Az egyik beszélgetésünknél említetted, hogy kamaszkorodban csúfoltak téged. Kinevettek kisgyerekkorodban is? Az általános iskolában?
Zavartan pislogok rá, és azon gondolkodom, vajon ez most hogy jutott eszébe. Vajon kinevették őt, amikor kicsi volt? Magányosnak érezte magát? Elveszettnek?
− Mindig nevettek rajtam − felelem őszintén. − Kisebb voltam, mint a többiek. Okosabb, mint ők. Máshogy viselkedtem. Mindig akadt valaki, akit zavartam, és mindegy volt, hogy épp hány éves vagyok. Van egy elméletem, miszerint az emberek nem érzik szabadnak magukat. Ezért reagálnak agresszívan mások szabadságára, és igyekeznek megfojtani őket azzal, hogy megalázzák, kinevetik, sértegetik őket.
Elmerengek a múltamon. Úgy döntök, kicsit jobban megnyílók neki.
− Butaság, de a legjobban mindig az fájt, amikor a mellemre tettek megjegyzést. Nem is igazán tudom, miért, de ritkábban érintett meg, amikor a jellememet vagy a viselkedésemet bírálták, mint amikor azon nevettek, hogy nincs mellem. Erre érzékeny voltam. Hogy értsd, mindig meg tudtam magam szavakkal védeni, de legbelül éreztem, hogy a hülye megjegyzéseik nem hagynak hidegen.
Mereven néz rám, tekintetéből nem tudok semmit sem kiolvasni.
− A melled... most is zavar a mérete?
− Nem − felelem őszintén. Az enyém, és én szeretem.
Megint csak néz rám mereven, és én nem vagyok biztos abban, hogy értem, merre tart ez a beszélgetés. Azon elmélkedem, vajon kérdezhetem-e őt a gyerekkoráról. Válaszolna-e, vagy egyszerűen csak felpattanna, és elmenne?
− És mi a helyzet a vonzalmaddal a fogyatékos állatok iránt? Honnan ered? − teszi fel a következő kérdést, még mielőtt elhatározhatnám magam. Ebből arra következtetek, hogy könnyíteni akar a beszélgetés súlyán, ugyanakkor ez némi csalódással tölt el.
Lépésről lépésre. Csak lassan.
− Azt hiszem, politikailag nem korrekt, ahogy kifejezed magad.
− Van a kecskédnek netán ügyvédje?
Ezen muszáj nevetnem, és kicsit szét is oszlatja a nosztalgiámat.
− Demo tagja az Ügyvédek Nemzetközi Szövetségének − világosítom fel őt. − És most gyere, itt az ideje a mézaratás kellemetlenebbik részének! A takarításnak.
Miután mindent eltakarítunk, behívom Robot, és megkínálom őt tarhonyás hússal. Ő, Gazdik úrral ellentétben, nem mondja, hogy moslékot főzök. Ezt tudom értékelni.
− Gyere, Kamila! − nyújtja felém a karját.
Nem kérdezem, hová, mert látom a szemében. El akar engem vinni Csodaországba. A szívem inkább elzárom, nehogy elveszítsem valahol, és kezébe teszem a kezem.
Az ágyhoz visz, lágyan lehúzza rólam a trikót. Egy kis időbe telik, mire rájövök, mit is csinál.
Tekintetével, ujjaival és ajkával is imádja a mellemet, mintha tengernyi időnk lenne, mintha a világon semmi sem lenne érdekesebb a mellkasomnál. Nem szól egyetlen szót sem, én sem. Csak lehunyom a szemem, és elfordítom a fejem, hogy ne lássa meg a könnycseppet, ami a szemem sarkából gördül le.
Ezek miatt a pillanatok miatt nem adtam még fel. A nagyszerű férfi felvillanásai ezek, azé, aki lehetne. Mónikáért, a laboratóriumi show-t bámuló gyerekekért, ezért az áhítatos tiszteletért, amelynek el kell halványítania a lapos mellemre tett hajdani célzások emlékét.
JÁTSSZUNK VALAMIT!
Robert: A játék gyerekeknek való. Viselkedhetnénk úgy, mint a felnőttek?
Kamila: Imádok játszani! Jó móka lesz! És Rob, tényleg inkább a mellzsebedben kellene hordanod a tollat, kényelmesebb lenne.
ROBERT
Tizenegy nap. Tizenegy nap vad szex Kamilával. Tizenegy napja vele töltöm minden délutánomat, éjszakámat és a legtöbb reggelt.
Tizenegy nap, és mindig, amikor belépek az udvarára, az állatserege gyűlölettel teli pillantásokat vet rám. Pedig csak kétszer felejtette el megetetni őket.
Tizenegy nap, amikor otthon főztünk. Meglepően jó szakácsnő.
Hogy történt ez, hogy minden szabad időmet vele töltöm? Megszoktam a kicsi testét, amely éjszakánként hozzám simul. A mosolyát és a nevetését. Az éles eszét.
Viszont nem szoktam meg a kiszámíthatatlan gondolkodását, ami nyilván sosem lesz más.
Lenyűgöző, ahogy a testünk egymásra reagál: ahogy alapvető különbözőségünk ellenére mégis tökéletesen egymásra hangolódtunk. Természetesen nem vethetem magam csak úgy rá, mindig szüksége van egy kis időre, amíg a teste hozzászokik az enyémhez, de működik a dolog.
Viszont fájnak a nyaki csigolyáim − és nem csak a szex a ludas a dologban −, ha lehajtom a fejem, akkor is, amikor beszélgetünk, akkor is, és ha csak ránézek, akkor is. Ez így nagyon nem praktikus. Javasoltam neki, hogy viselhetne magas sarkú cipőt, de kinevetett, azt mondta, nem vesz fel nevetséges gólyalábakat.
Már kértem időpontot a fizioterapeutámtól.
− Rob? − dugja be a fejét az irodámba Mónika. Az exe kifizette az összes elmaradt tartásdíjat. Így utólag nagyon csodálkozom azon, hogy bedőlt a mi gyenge akciófilmbe illő műsorunknak.
− Igen?
− Megvan a tárgyalás időpontja. Csak még egyszer szerettem volna megköszönni neked.
− Szívesen − bólintok.
Egy kis ideig még zavartan áll az ajtóban, mintha a beszélgetés folytatását várná, de amikor nem reagálok, int, és távozik.
Hátradőlök a székemben, és csak mosolygok. Elképzelem, milyen képet vág majd Kamila, amikor ezt elmesélem neki. Hogyan ragyog majd a szeme...
A fenébe! Mióta számít az, hogy Kamila elégedett lesz-e, vagy sem? Nincs időm ezt kielemezni magamban, mert nyílik az ajtó.
− Mi az? − vicsorgok Leonardra.
− Neked is szép napot kívánok, barátom! − köszönt, és higgadtan becsukja maga mögött az ajtót. Belülről.
− Meghívunk titeket vasárnapi ebédre. Eljön Mario Kovác is a barátnőjével.
− Bennünket?
− Téged és Kamilát.
− Mi nem vagyunk egy pár − zárkózom el határozottabban, mint az a jelen helyzetben indokolt lett volna.
− Jól van. Majd add át neki, kérlek, a meghívást!
− Nem vagyunk egy pár − ismétlem meg −, úgyhogy hívd meg őt magad!
− Minden szabadidődet vele töltőd.
− Nem töltöm − ellenkezem, miközben épp ezt mondtam magamnak az imént.
− Szóval meghívlak külön téged és külön őt is. Te jössz autóval, ő pedig busszal?
− Elhozom őt.
− Egy barom vagy, Rob − jelenti be, majd becsapja az ajtót. Ezúttal kívülről.
Fellélegzem, és nyugtalanul beletúrok a hajamba. Mi van velem?
Megrázom a fejem, és megnyitom az ajánlatot, amit az ingatlanügynököm küldött. Az egyik ház tetszik, itt van a városban, alig egy kilométerre a munkahelyemtől. Akár gyalog is bejárhatnék. Elküldöm neki a válaszom, amelyben megkérem, hogy szervezzen le egy látogatást.
Az e-mail után ellazulok, és nyugalom tölt el. Ez a dolog Kamilával kötöttségektől mentes. Nem nagy dolog. Nem vagyunk egy pár. Ez csak egy időben határolt szexuális jellegű kapcsolat.
Munka és edzés után megállók, és beugrom Kamiláért a fagyizóba. Kérdés nélkül a kezembe nyom egy tölcsért egy gombóc kávés finomsággal. Fenntartásokkal kóstolom meg, de nem kis meglepetésemre nagyon ízlik. Elégedetten bólintok, és leülök, mert kért még fél órát. Meglepő módon nem idegesít a dolog, bár hétre beszéltük meg, ugyanis akkor zár a fagyis.
Velem együtt megérkezett még egy csapat gyerek is az egyik táborból, ő pedig úgy döntött, őket még kiszolgálja. Csupa mosoly! Eltekintve attól, hogy hihetetlenül pazarolja az intelligenciáját, a képességeit és a benne rejlő potenciált, miközben nyilvánvaló, hogy ezt a brigádmunkát − vagy bárhogy is nevezzem, sértés nélkül − élvezi.
− Endri gondoskodik a bevételről és a tisztaságról, mehetünk! Azt mondja, élvezzem ki a randimat − kacsint rám.
− Mi nem randizunk − reagálok rá hidegen, és értelmetlen módon összeugrik a gyomrom. Ezek a megnyilvánulások kényelmetlenek, irritáló ak.
− Persze hogy nem − csóválja a fejét, és komoly pillantást vet rám. − Nem hoztál nekem virágot. Nem mondtad, hogy szép vagyok. Nem csókoltál meg. Hidd el, az a randi, amit egy olyan nő, mint én, megérdemel, erre a legkevésbé sem hasonlít!
A szavai, és ahogy ezeket kiejti, nagyon megdöbbentenek. Nem számonkérésnek hangzanak, tényként közli őket.
A randi, amit egy olyan nő érdemel, mint én...
− Miért töltőd velem az időd, ha nem érdekel egy szexuális jellegű kapcsolat?
Odahajol hozzám, érzem az illatát. Természetesen felizgat.
− Mert rövid távon érdekel a jó szex.
Elindul, nem vár rám. Nem mintha gondot okozna lépést tartani vele. Ez jó. Helyes válasz. Rövid távú jó szex.
− Még sosem mondtad, hogy miért hagytad ott a normális munkád, és kezdtél bele ebbe.
Elszakítja tekintetét az úttól, és rám néz. Az iménti felszültség elpárolog, tekintete inkább kutató, kíváncsi.
− Még sosem mondtad, miért döntöttél a magánszektor mellett egy egyetem vagy a Nemzeti Tudományos Kutatóközpont helyett, ahová, mindketten tudjuk, tartozol.
Ahogyan ő sem, én sem válaszolok. Harminchárom éves vagyok, megoldom a legbonyolultabb matematikai egyenleteket, ugyanakkor összezavar egy nő, aki fagylaltot árul és méheket tart.
Hirtelen tudatosul bennem, hogy nem akarok vele kettesben lenni. Most nem. Nem tudok beülni vele az autóba, vagy kizárólag vele tölteni az időt, legyen az nálam vagy akár nála.
Nem most rögtön.
− Együnk ma valahol kint! − javaslom, és kezemet a hátára helyezem, hogy a legközelebbi étterem felé tereljem. Igazából egy gyorsétteremről van szó. Még sosem ettem ott, nem szeretem az ilyen helyeket. Az előző beszélgetésünket figyelmen kívül hagyom.
− Jól van. Isteni kebabot készítenek itt! − egyezik bele Kamila, én pedig felsóhajtok, mert igazából nem akarok oda menni. Egy igazi étterembe mennék, de Kamila nekem szegezné a kérdést, hogy miért hoztam ide, ha nem akarok itt enni, és addig fúrna, amíg választ nem kapna erre. Akkor inkább bevállalom az étkezést itt, és iszom valamilyen alkoholt fertőtlenítés céljából.
Alaposan megvizsgálom a pultot, tisztának tűnik. Ahogyan az alkalmazott is mögötte. Valaki éppen az asztalt törölgeti. Fertőtlenítővel. Jól van, lehet, hogy mégsem reménytelen a hely.
− Szia, Juraj! − mosolyog Kamila az eladóra. Természetesen Juraj is ismeri őt, és felragyog, akár egy karácsonyfa. Nagyon bosszantó.
− Szia, Kami! Amint belépsz, fényt hozol az étterembe.
Kamila néz a szempillái alól, ahogy csak nők tudnak, ami egyértelműen flörtre utal, és még szélesebb mosoly terül szét az arcán.
− Biztos mindenkinek ezt mondod, akitől fagyit kapsz − inti le. − Mi a mai különleges ajánlat?
Aztán felém fordul, és magyarázni kezd.
− Minden héten van valamilyen speciális ajánlat. Juraj szeret kísérletezni az öntetekkel, és ez gyakran igazi élményt jelent.
− Az e heti: joghurtos-uborkás kombináció.
− Benne vagyok − mondja, majd kérdőn rám néz. − Rob?
Kedvem lenne magamhoz húzni, és megakadályozni, hogy az az idióta úgy méregesse őt, mint egy süteményt.
− Ugyanazt kérek − mondom lassan, és amikor az italokat rendeljük, előveszem a pénztárcám. Kamila úgyszintén.
− Én fizetek − jelentem ki ugyanabban a pillanatban, amikor az eladó azt mondja: − Te itt nem fizetsz, Kami.
Kamila előbb lábujjhegyre emelkedik, majd halkan odasúgja:
− Óvatosan. Még a végén randira fordul a dolog, és az bizony elég borzasztó lenne.
Elhúzódik tőlem, és a fejével felém int.
− Rob fizet.
Otthagy engem, és egy szabad asztal felé veszi az irányt. Az az idióta végig figyeli, amíg leül. Az agresszivitásszintem nőttön-nő. Fizetek, és az italokkal együtt Kamila mellé ülök.
−Flörtöltél vele.
Arra számítok, hogy védekezni kezd, de ő csak elmosolyodik.
− Persze, miért ne? Veled is flörtölök.
Az agresszivitásszintem meredek emelkedésnek indul.
− Velem szexuális viszonyod van. Vele is van?
− Nincs, természetesen − hajtja le a fejét. − De nekünk, kettőnknek viszonyunk van, nem igazi kapcsolatunk. Semmi rosszat nem látok abban, hogy valakivel ártatlan flörtbe keveredjek. Többet szeretnék az élettől, mint csupán jó szexet, olyan embert szeretnék, aki szeret engem, egy életre szóló társat. Nem zárok be minden ajtót, mert veled szexelek, Rob. Tudsz netán ajánlani valami mást is?
− Nem. Továbbra is érvényes, amiben az elején megegyeztünk.
Elégedetten bólint, és amikor a pincér kihozza nekünk az ételt, jóízűen nekilát. Képtelen vagyok lerázni magamról a feszültséget, de kénytelen vagyok objektíven elismerni, hogy ez az étel jó. Megint felbosszant, amikor felemelt hüvelykujjat mutat Juraj felé. Annyira azért nem jó, hogy ilyen gesztussal jelezze. Köszönöm, a pultnál épp elég volt.
− Rob, mit szólnál egy játékhoz? − ránt ki Kamila a gondolataimból.
− Milyen játékra gondolsz? − tapogatózom óvatosan.
− Műveltségire, természetesen. Afféle fogadásra − vonja fel a szemöldökét, és közben annyira aranyos. Az aranyosságnak nem kellene vonzónak lennie. Nyilván van valami gond az agyammal.
− Öt témakör, a témát felváltva adjuk meg. Választasz egyet, és felteszel egy kérdést. Aztán én neked. Az nyer, akinek több helyes válasza lesz.
− Mi a győztes nyereménye?
− Ha én nyerek, holnap tartunk egy Kamila-féle napot.
−Az mit jelent?
− Kénytelen leszel bízni bennem.
− Minden fogadásnak kell, hogy legyenek szabályai. Csak egy idióta kötne egyezséget pontosan meghatározott szabályok nélkül. Ráadásul szóbeli egyezséget.
− Félsz, hogy veszítesz, vagy mi?
− Nem, de ismerni akarom a feltételeket.
Felsóhajt.
− Egyszerűen csak egy kevésbé szervezett nap lenne, mint amihez hozzá vagy szokva. Kicsit több szabadság. Semmi törvényellenes, semmi szex nyilvános helyen. Csak egy kis... lazaság, közvetlenség. Nem találtam még ki minden részletét. Három perccel ezelőtt jutott eszembe.
− Én mit kapok, amikor nyerek?
Nem kerülte el a figyelmét, hogy azt mondtam: „amikor”, nem pedig azt, hogy „ha”. Rám vigyorog.
− És mit szeretnél?
Elgondolkodom rajta. Nem akarom, hogy az én normális napomat próbálja ki. De...
− Ha én nyerek, elmondod, miért lettél fagyiárus.
Mintha valami megcsillanna a tekintetében, ám az érzés egy szempillantás alatt tovatűnik. Képtelen vagyok beazonosítani, mi volt az.
− Megegyeztünk. Akarsz kezdeni?
Aki kezd, azé lesznek a páratlan számok, tehát egy körrel több témát szabhat meg. Nincs szükségem előnyre.
− Kezdj te! − ajánlom fel.
Bólint, és beleharap a kebabjába. Rágás közben elgondolkodva oldalra dönti a fejét.
− Jól van. Az első téma az állatvilág. A kérdésem így szól: a bolygón egyetlen olyan állatfaj létezik, ami kocka alakút kakil. Melyik az?
− Most komolyan, Kamila? − teszem félre undorodva az ételt.
− Ne légy ilyen finnyás! − vigyorog rám.
− A vombat.
− Lenyűgöző, ugye? − bólogat elismerően Kamila.
− Vacsora közben nem az − morgom, de újra kezembe veszem a kebabot. Kamila már csak ilyen.
− Mi a te kérdésed?
− Melyik állatnak illatos a széklete?
Kamila nagyra mereszti a szemét, majd felnevet:
− Ó, a fenébe! Nagyon bírom, amikor sikerül meglepned.
Továbbra is mereven figyelem őt. Elgondolkodva kopogtatja az állát, tekintetem az ajkára siklik. Első találkozásaink során mindig kiborított, hogy vonzónak találom őt, pedig nem tartom szépnek. Most már máshogy látom. Az egész lénye szép. Az arca vonala, a szeme, a sűrű, lágy haja, a nyaka íve, az apró, de feszes melle, vonzó idomai...
− Sejtelmem sincs, Rob − szakít meg az elmélkedésben. − Feladom. Taníts engem!
− A koalának. Erős eukaliptuszszaga van a bogyóinak.
Megint felnevet.
− Hát persze! Hisz egyértelmű! − kiált fel.
− Érdekesség, hogy az eukaliptusz mérgező, és nem gazdag tápanyagforrás. Nem igazán logikus, hogy a koala miért épp erre a növényre alapozza a táplálkozását. Az alacsony energiatartalom miatt a nap nagy részét alvással tölti. Megnagyobbodott vakbele segíti a mérgező anyagok lebontását.
− Élő lexikona vagy a kakitudománynak − mondja elismerően. − Egy null a javadra. Hová megyünk most?
− Sport.
−Na, jól van.
− Mely számokban szerzett érmet Petra Vlhová a 2019-es világbajnokságon? − kérdezem.
Tudom, hogy ismeri a választ, már azelőtt, hogy kinyitná a száját. Látom a fellelkesült arckifejezéséből.
− Aranyérmet óriás-műlesiklásban, ezüstöt alpesi kombinációban, bronzot szlalomban. Könnyű. Egy-egy. És most én.
Beleharap az ajkába, amiről a mai reggelünket juttatja az eszembe, ahogy lassan, álmosan lovagolt rajtam. Tenyerével a mellkasomon támaszkodott, és ugyanígy harapta az ajkát, ahogy most. Megrázom a fejem. Koncentrálnom kell.
− Miből készültek az első golflabdák?
− Fanedvből? − ejtem ki inkább kérdésként, mert nem vagyok biztos a válaszban.
− Majdnem, az a második próbálkozás volt. Először bőrbe varrtak főtt csirketollat, így született meg az első golflabda.
Elrakom magamban az információt, és elfogadom a vereséget.
− Tudod, miért készülnek manapság a labdák apró mélyedésekkel a felszínükön? − teszem fel a kérdést Kamiiénak.
Megrázza a fejét, és közelebb hajol hozzám. Lenyűgöz a tudásszomja. Ugyanolyan, mint az enyém.
− A turbulens légáramlás a mélyedésekben megrekedt levegő körül áramlik, ennek köszönhetően a labda gyorsabban és egyenesebben repül.
− Az normális dolog, hogy ez felizgatott engem? − sóhajt halkan. Összeszorítom az állkapcsom. Tudom, mire megy ki a játék, ki akar zökkenteni a koncentrációból, hogy hibázzak.
− Rajtad a sor − szólítom fel.
− A szlovákiai víztározókat választom − feleli Kamila.
− Ez meg milyen téma?
− Normális téma, amiről − az ábrázatod szerint − lópikulát sem tudsz.
− Jöhet a kérdés! − mondom összehúzott szemmel.
− 1952-ben a víztározó építésével kapcsolatban geológiai kutatás zajlott. A vizsgálatok során gyógyhatású forrásokat fedeztek fel. Nevezd meg a víztározót és a fürdőt, amelyek e felfedezés nyomán jöttek létre!
− Liptovská Mara és Besenová − tippelem, mert tényleg sejtésem sincs.
− Helytelen! − kiált fel Kamila, mire mindenki felénk fordul. − A nosicei víztározó és a Nimnica fürdő.
− Melyik víztározó építésénél nem kellett kilakoltatni egyetlen falut sem? − kérdezem végül rövid gondolkodás után. Szívesen kérdeznék más víztározók által elárasztott települések neveiről is, de kínos lenne, ha Kamila válaszait ki kellene gugliznom. Megígérem magamnak, hogy még aznap elkezdem pótolni az e téren fennálló hiányosságaimat. A tudatlanságom megalázó.
− Ez könnyű, Rob. A Zemplínska sírava. Vezetek kettő egyre. Válassz témát, de jól gondold meg, mert megsemmisítelek!
− Matematika − nem létezik, hogy többet tudjon, mint én.
− Csupa fül vagyok − nevet rám mohón, látom, hogy legalább annyira élvezi, mint én.
−142857, mi az?
− Ha héttel osztunk, és az eredmény nem egész szám, a tizedesvessző után mindig megjelenik ez a számsor.
Egy barom vagyok. Ez egyáltalán nem volt nehéz. Mérsékelt feszültséggel várom a kérdését. Nem tudom, képes lennék-e megbirkózni azzal, ha nem tudnám a választ.
− Hány prímszám van egy és tíz a hetediken között?
− Csebisev szerint vagy valódi számot akarsz? − kérdezek vissza, és igyekszem tárgyilagos képet vágni, mintha nem számítana a válasz.
− Elég lesz Csebisev − billenti oldalra a fejét. Testemben szétárad a megkönnyebbülés. Nem tudom pontosan a végeredményt, de ismerem Csebisev képletét, amellyel aránylag pontosan megállapítható a prímszámok mennyisége egy és egy tetszőleges természetes szám között.
Papírt, tollat veszek elő a táskámból, és kiszámolom. Ő nem akarta pontosan felállítani a szabályokat, viselje hát a döntése következményeit! Nem szabott időkorlátot sem a válaszadásra.
− 688 666 prímszám van. Utolsó kör. Válassz témát, Kamila!
− Mount Everest.
Felszalad a szemöldököm, de bólintok, és belekezdek.
− Ha a tengerszint feletti magasságot az alapjától a csúcsáig számítjuk, akkor a Mount Everest a legmagasabb, vagyis 8848,86 méterrel emelkedik a tengerszint fölé. Ha azonban a hegy teljes magasságát vesszük figyelembe az alapjától a csúcsáig, a tengerszinttől függetlenül, akkor a hawaii Mauna Kea a legmagasabb. A tengerszint felett 4207,3 métert ér el, ám a tenger felszíne alá további mintegy ötezer méter mélyre nyúlik. Ez az egyetlen kilencezer méternél magasabb hegy a bolygón.
− Azelőtt csak provokálni akartalak, de ez a beszélgetés igazából felizgat.
− Szintúgy − bólintok, és igyekszem a kérdésemre összpontosítani. − Ne tereld a figyelmem!
Ez a kérdés dönt majd a döntetlenről vagy a vereségemről. Szóval... 1976-ban egy brit őrnagy mászta meg a Mount Everestet. Az expedíció során fagyási sérülések miatt elveszítette öt ujját a kezén, és mind a tíz lábujját. A levágott ujjakat formaldehidben megőrizte, majd 2000-ben a Nemzeti Hadtörténeti Múzeumnak adományozta. Az ő neve?
− Ezt csak kitalálod, Rob! − hunyorít gyanakodva.
Összeszorítom az ajkam, hogy elfojtsam a nevetésem.
− Foglalok repjegyeket Londonba, és közvetlenül a helyszínen ellenőrizheted.
− Fogalmam sincs, feladom − tárja szét kezét Kamila megadása jeléül.
− Michael Lane.
− Megsértődsz, ha kiguglizom?
Ekkor már nem bírom elfojtani a mosolyom, és meglep, hogy milyen lágyan viszonozza. Megint összeszorul a gyomrom, össze vagyok zavarodva, de szerencsére a mobiljába merül, így nem engem figyel.
− Hihetetlen! Formaldehidbe tette a saját ujjait, és huszonnégy évvel később úgy ítélte meg, hogy már nincs rájuk szüksége? Ez honnan jött?
− Jártam abban a múzeumban.
− Három-három, döntetlen. Kellene egy döntő kérdés. − Hirtelen a pincérnő felé fordul, aki épp arra halad el. − Elnézést, hölgyem, szükségünk lenne a segítségére!
− Minden rendben van? − áll meg mellettünk.
− Igen, csak egy játékot játszunk. Fel tudna nekünk tenni egy műveltségi kérdést? Mindegy, milyen területről.
− Egy kérdést? − néz ránk összezavarodva.
− Ühüm − bólint Kamila.
− Jól van. Ki nyerte el idén a TikTok Awardsot?
− B. Dolce! − kiált fel Kamila lelkesen, még mielőtt időm lenne tiltakozni a kérdés ellen. A pincérnő összepacsizik vele.
− Ez minden?
− Igen, köszönjük!
Ekkor Kamila felém fordul, és vigyorogni kezd.
− Van netán valamilyen ellenvetésed?
− Egy influenszereknek szóló díj miatt vesztettem? Ez hihetetlen! Megalázó. És éppen megtörténik.
− Talán elkezdhetnéd népszerűsíteni a matematikát, és jövőre abszolút győztes lehetnél. − Ezzel közelebb hajol hozzám. − Holnap együtt töltjük az egész napot.
− Ez engem masszív bizonytalansággal tölt el.
− Legalább őszinte vagy − nevet fel, miközben megpaskolja a kezem. − Jó buli lesz, egyet se félj! Semmi extrém dolog nem vár rád, megígérem.
− Úgy vélem, nagyon különböző elképzelésünk van arról, mi számít extrémnek.
− Olyan bájos ez a karót nyelt ábrázatod, Rob.
− Robert?
Az ismerős hang felé fordulok, és egy mosolygós női arcot pillantok meg. Danka az, egy volt barátnőm, aki igencsak segítőkész volt Mónika bírósági ügyénél.
Kicsit zavarban vagyok, ahogy felállók, és puszit adok az arcára.
− Szia!
− Sosem gondoltam volna, hogy egyszer egy ilyen helyen futunk össze − mosolyog rám. − Jól halad az ügyünk, ugye?
− Nagyszerűen. Köszönöm, hogy a kezedbe vetted.
− Szívesen. Hisz nem volt ingyen, jössz nekem egy vacsorával − kacsint rám. − Randitok van?
Ma már túl sokan beszéltek randiről, és ez nem kis nyugtalanságot kelt bennem. Két olyan nővel vagyok itt, akivel szexeltem már, és Kamila semmi esetre sem a barátnőm.
− Nem, ő csak a szomszédom.
Csak amikor elhagyja a számat az előbbi mondat, és ránk telepedik a csönd, tudatosítom, mennyire udvariatlanul fogalmaztam, bár nem ez volt a szándékom.
KAMILA
Csak a szomszédom?
Istenem, de felhúzott!
Danka rövid és kellemetlen szünet után elköszön, egyedül maradunk. És akkor mindent kiengedek magamból:
− Annak a szomszédnak van neve. Az ember azt gondolná, hogy már megjegyezted, mert legalább kétszer sóhajtozod naponta orgazmus közben. Talán mégsem vagy olyan intelligens, mint hiszed. − Felállók, és átdobom a vállamon a táskámat. − Busszal megyek. És, meglepő módon a buszsofőr tudja a nevem, pedig vele egyszer sem feküdtem le. Szervusz!
Elsétálok a buszmegállóig, és várok. Közben nyugtalanul topogok a lábammal. Úgy mutatott be, mint aki szóra sem érdemes. A „csak” szót használta. Nem mondta ki a nevem.
A busz pár perc múlva megérkezik, és amikor felszállók, meglátom Robot nem messze a buszmegállótól. Nem törődöm vele. A sofőr Kamiikénak szólít, amikor átadja a jegyet, mire a dühöm némileg enyhül. De újra fellángol, amikor azt a bunkót meglátom a falunk buszmegállójában topogni.
Elmegyek mellette, mintha ott sem lenne.
− Ez egy kicsit gyerekes, nem? − morogja, és elindul utánam.
− Nem jobban, mint te − vágok vissza.
− Udvariatlanul viselkedtem, sajnálom.
Vetek rá egy pillantást, és felgyorsítom a lépteimet. Könnyedén utolér, mert olyan hosszú a lába, mint egy zsiráfnak. Bocsánatot kért, miért nem érzem magam jobban? Miért forr még mindig bennem ez az egész?
− Te sem mutattál be annak az eladónak.
Hirtelen megállók, és mérgesen felé fordulok.
− Az egy teljesen más helyzet. Ő egy alkalmazott egy étteremben, ahová enni mentünk. Kiszolgált minket. És semmit sem kérdezett. Sosem volt köztünk semmi. A te volt barátnőd odajött az asztalunkhoz, hogy beszéljen veled, és tulajdonképpen megkérdezte, ki vagyok.
− Miből vontad le azt a következtetést, hogy a volt barátnőm?
− Mert veled ellentétben én egy empatikus, figyelmes ember vagyok, te meg egy érzéketlen tapló.
− Féltékeny vagy?
− Miféle kérdés ez? Beszedtél valamit? − kiáltok rá, és megint otthagyom. Ez... ő egy... ahhh!
− Tulajdonképpen mit akarsz tőlem? Nem vagyunk egy pár. Mit kellett volna szerinted mondanom?
− Attól, hogy nem vagyunk egy pár, megérdemlem a tiszteletet, mint minden más lény. A testemhez engedlek, hát viselkedj velem rendesen! Elég lett volna, ha egyszerűen úgy mutatsz be, mint Kamila. Nem vagyok semmiféle „csak”! Kamila vagyok. És ha te nem így gondolod, verd ki magadnak az orgazmikus jakuzzidban, és ne közelíts többet felém!
Bevágom magam mögött a kaput, és elbújok a házam biztonságában.
Amikor túl vagyok az első dühömön, magamnak is beismerem, mennyire bántó volt az a bizonyos „csak” tőle. Ez a szexuális kapcsolat nem felel meg nekem, ezért reagálok ennyire túlzóan egy olyan dologra, amit máskor ugratással vagy egy nyugodt beszélgetéssel oldanék meg, utóbbiban természetesen összefoglalva az érzéseimet.
Csupán szexuális kapcsolatban lenni nekem olyan... olcsónak tűnik. Nem gondolok rá, de ettől még gyűlik bennem. Aztán pedig felrobbanok, mint ma.
Üzenetem jön.
R: Elnézést kérek.
Először azt pötyögöm be, hogy dugd fel magadnak a bocsánatkérésed, de aztán kitörlöm, bármilyen csábító is, hogy elküldjem. Sajnos már felnőttem. Rövid ideig agyalok rajta, hogy válaszoljak-e egyáltalán, végül úgy döntök, nem leszek kicsinyes. Az üzenetekben és az e-mailekben általában nyitottabb. És tudatosítom, hol van a dologban az én felelősségem.
K: Nem vagyok „csak”.
R: Tudom. Ugrattál ezzel a randival, Leonard is úgy beszélt rólunk, mintha egy pár lennék, aztán ugyanezzel jött Danka is, én pedig nem tudtam a helyzetet jól kezelni.
K: Miért rémiszt meg téged annyira a gondolat, hogy egy pár legyünk?
R: Egyáltalán nem illünk egymáshoz, Kamila.
K: Akkor miért nem fejezzük be?
R: Mert bármikor, amikor nem vagyok benned, csak arra tudok gondolni, hogy mikor lehetek benned újra. Te nem így vagy ezzel?
Szárazon nyelek egyet, és nem tudom, mit válaszoljak. Végül úgy döntök, nem reagálok.
K: Ha még egyszer valaki előtt így beszélsz rólam, végeztünk.
K: Ha még egyszer így beszélsz rólam, még ha nincs is ott senki rajtam kívül, akkor is végeztünk.
R: Értem. Elfogadom. Ez oda-vissza érvényes? Nekem is van jogom tőled tisztességes bánásmódot kérni?
K: ???
R: Érzéketlen taplónak neveztél.
K: Ez tény, Rob. Gyakorolj önkritikát!
R: Jó éjszakát!
Lerakom az asztalra a telefonom, és nyugtalanul járkálok a házban. Szex nélkül esélytelen, hogy közelebb kerüljek hozzá. Amikor szexelünk, akkor viszont úgy érzem, hogy saját magamat árulom el. Nem akkor, amikor vele vagyok, hanem utána, amikor már egyedül. Erre jutok, ahogy jobban végiggondolom a dolgot.
Megint kezembe veszem a telefonom, és felhívom az apukámat.
− Kami! Édesem! − Kedves hangja azonnal megnyugtat.
−Apu! − sóhajtom.
− Igen?
− Viselkedtél valaha úgy anyával, mint egy idióta?
A vonal másik végén rövid csönd áll be.
− Igen.
Csodálkozva megtorpanok, és szüneteltetem a lyuktaposást a padlóba.
− Tessék?
− Azt mondtam, hogy igen.
− De... de... − dadogom zavartan −, hisz mindig is úgy bántál vele, mint egy hercegnővel.
− Azóta bánok így vele, amióta te emlékszel erre, nem a kezdetektől.
A háttérben felhangzik anya, azt kérdezi, mi történik. Amikor apa elmondja neki, felnevet, és átveszi a telefont.
Amikor megszólal, a hangja lágy, de nem mosolyog.
− Drágám, amikor két ember találkozik, különböző jellemeket visznek a kapcsolatba, különböző tapasztalatokat, különböző gyerekkort, előző kapcsolatokat. Ez mind alakít bennünket. Teljes szívünkből szerethettük volna egymást édesapáddal, az sem lett volna elég, ha nem tanultunk volna meg együtt élni.
− Nem hiszek neked.
− Pedig nyugodtan hihetsz nekem. Apád nem értette, miért borulok ki, amikor az utolsó pillanatban lemondta a randit, mert túlságosan belemerült a munkába. Én már úton voltam az étterembe, rosszabb esetben már ott ültem, és legszívesebben szétszakítottam volna, mint foxi a lábtörlőt! Nem értette, miért bánt ez engem, hiszen ő bocsánatot kért. Hiszen ehettem volna egyedül is.
− Ez egyáltalán nem vall apura.
− Ugyanezt csinálták vele a szülei gyerekkorában, ezt szokta meg, ezt tartotta normálisnak. Meg kellett tanulnia, hogy én képtelen vagyok így működni, hogy én ezt úgy veszem, mintha egyáltalán nem érdekelném őt. És nem egy alkalom után tanulta meg. Eltartott egy ideig.
− Szóval azt állítod, hogy nekem kell nevelnem a férfit?
− Természetesen, nem várhatod, hogy az égből az öledbe hulljon a tökéletes társ, aki megértő, és minden szükségletedet ki tudja elégíteni. Ez csak azokban az illetlen könyvekben történik.
− Nem illetlen könyvek − tiltakozom. − Romantika.
− És a férfiaknak is nevelniük kell a nőt − kapcsolódik be apa. Aha, szóval ki vagyok hangosítva.
− Előttem anyádnak olyan udvarlója volt, aki könnyen feldühödött, aztán kiabált.
− Felrobbant, mint egy bomba, aztán lenyugodott. Hirtelen természetű volt − teszi hozzá anya. − És állítása szerint ez azért volt így, mert nagy érzéseket váltottam ki belőle, annyira szeretett engem.
− Anyád azt gondolta, hogy nem szeretem őt, mert nem ordibálok vele − nevet fel apa.
− Húszéves voltam! − védekezik anyu, és bár ettől összeszorul a szívem, mégis nevetnem kell.
− Azt akarta, hogy kiabáljak, hogy legyek rá dühös, mert számára ez bizonyítaná, hogy számít nekem.
− Nem is sejtettem, mit akar tőlem. Tudod, hogy a kiabálás nem természetes reakció nálam... semmire. Inkább nyugodt-elemző típus vagyok. Először meg kellett értenie, hogy a volt párja egy mérgező barom volt. Aztán pedig el kellett fogadnia azt a módot, ahogyan én mutatom ki a szeretetemet.
− Ez pedig százszor is megtörtént a kapcsolatunkban. Beleütköztünk egy problémába, találtunk rá megoldást, majd igyekeztünk ezen az úton haladni tovább. Hol több, hol kevesebb sikerrel. Az eredmény, amit te ismersz, a boldog házasság, az nem csak maga a szerelem. Az sok-sok kemény munka, Kami!
− Rob nem bánik jól veled? − kérdezi óvatosan apa, és én úgy döntök, hogy kiöntöm nekik a lelkem.
− Nem akar igazi kapcsolatot, csak szexet.
− Te pedig többet szeretnél − szólal meg anya.
− És abban reménykedsz, hogy meggondolja magát − egészíti ki apa.
− Bolond vagyok?
− Te nem, ő viszont az. Nagyszerű vagy, Kami. Megérdemelsz egy olyan férfit, aki ennek tudatában van. Nem ismerem a részleteket − veti fel anya, és egy pillanatra elhallgat, ám a részemről részletek nem érkeznek −, de adj neki esélyt arra, hogy átírja a saját viselkedésének és tapasztalásának a képletét! Nekem ő ugyanis nem olyan fickónak tűnt, aki kötetlen kapcsolatra vágyik.
− Meddig legyek megértő? − teszem fel a kérdést szorító érzéssel a mellkasomban.
− Addig, amíg nem érkezik válasz a másik féltől, miközben neked elveszik a türelmedet − mondja apu határozottan.
− Vagy amikor már fájdalmas a várakozás − teszi hozzá anya.
− Mindig ketten kelletek hozzá − mondja apa. − Egy ember nem tudja megmenteni a kapcsolatot, és nem számít, hogy mennyire szeret. Egy embernek ez túl nehéz feladat.
− Anya, voltak olyan pillanatok, amikor bizonytalan voltál abban, hogy apa-e az igazi?
Anya egy pillanatra elhallgat.
− Azt mindig tudtam. De voltak pillanatok, amikor fel akartam adni. Összecsomagolni, elmenni, és bízni abban, hogy valahol vár rám egy másik férfi, akivel könnyebb lesz. Tudod, azt mondják, hogy szomszéd füve mindig zöldebb, de igazából ott zöld a fű, ahol locsolod, és gondoskodsz róla − sóhajt fel. − Volt, hogy azt éreztem, a szerelem nem elég, és többet nem töröm már magam. Amikor még kicsik voltatok, de már nem kisbabák, nem tudtunk dűlőre jutni a neveléseteket illetően, néhány hónapig semmiben sem voltunk képesek megegyezni. Kezdtem azt hinni, hogy el fogunk válni, és igazából bíztam is benne, mert úgy, abban az állandó feszültséggel és konfliktusokkal teli környezetben nem akartam élni. És nektek sem ilyen életet képzeltem el. Végül azonban úgy döntöttem, nem menekülök el, hanem maradok és harcolok értünk. Nehéz volt, Kami, de sosem bántam meg, hogy apádat választottam. Nem bántam meg még a legnehezebb időkben sem. Láttam a szívét. Tudtam, hogy a miénk együtt dobog.
− Kicsit közhelyes − jegyzi meg apa.
− Dugulj el! − förmed rá anya, és el tudom képzelni, ahogy most lehajtja hozzá a fejét, és megcsókolja anyut. Egymásra mosolyognak, a világ rendje pedig helyreáll.
Ezerszer láttam már ezt a képet.
Nemsokára elbúcsúzom tőlük, és immár sokkal nyugodtabban az ágyamra vetem magam. Betka rögtön felbukkan, és odatipeg hozzám, hogy a vállamhoz gömbölyödjön. Eminem már ránézésre is kényelmetlen pózban helyezkedik el a sípcsontomon.
A szerelem nem elég. Kemény munka is kell hozzá. Még nincs itt az ideje annak, hogy bedobjam a törülközőt. Türelmesebbnek kell lennem vele. Neki is türelmesnek kell lennie velem. Kelletlenül kezembe veszem a telefonomat.
K: Én is bocsánatot kérek tőled. Kicsit túlzásba estem.
R: Kicsit?
K: JÓ ÉJSZAKÁT!
EGY NAP ROBERT ÉLETÉBŐL − KAMILA SZERINT
Robert: Enyhe feszültséget érzek ezzel a nappal kapcsolatban.
Kamila: Nagy reményeket táplálok ezzel a nappal kapcsolatban. Előfordulhat, hogy van benne némi káröröm... egy icipici. Szívesen rángatom ki Robot a komfortzónájából.
ROBERT
Nyugtalanul alszom.
Szerettem volna még tegnap találkozni Kamilával, de a kommunikációjából megértettem, hogy ő erre nem tart igényt. Annak ellenére, hogy eljutottunk a kibékülés egy bizonyos fokáig, nem könnyebbültem meg. Mindez talán azzal függ össze, hogy a mai nap Kamila szerint zajlik.
Rémisztőén hangzik. Mit fogunk csinálni? Fuldokló kismacskákat mentünk ki, akiket zsákba kötve a falusi patakba dobtak? Vagy kényszerít majd, hogy fagyit áruljak? Lehet, hogy csak bebarangoljuk a járást, és fogyatékos állatokat kutatunk fel? Nem várom, de beleegyeztem a játékba, és veszítettem. Van bennem tisztesség. Túlélem. Nagyjából tizenhat óráról van szó. Viszont Kamiláról beszélünk, szóval meglehet, hogy huszonnégy óra is lesz belőle, de ez minden.
Beállítottam az ébresztőm, ahogy mindig, hogy időben odaérjek a munkahelyemre, mivel este nem beszéltünk meg Kamilával semmit. Zuhany és öltözés után hozzá indulok.
Nem veszek tudomást a felvillanó izgatott várakozásról.
Amikor belépek a kapuján, nem fogad Háromláb, de a macska és a kecskék sem. Furcsa, ma alszanak. Bezzeg amikor én alszom, visong mind, mintha valaki késsel kergetné őket. Megnyugtató, hogy komolyan veszi a biztonságát érintő tanácsaimat. Bekopogok.
Kamila nem mutatkozik, viszont felbukkan Háromláb, és vadul csóválja a farkát. Nem foglalkozom vele. Újra kopogok.
Kamila még mindig sehol, de megjelenik a macskája, és a lábszáramhoz dörgölőzik. Honnan másznak elő? Eltolom a lábammal magamtól. Még egyszer bekopogok, és a nyitott ablakra nézek. Tényleg azon gondolkodom, hogy újra megtegyem?
A hátam mögül félőrült mekegés hallatszik. Nagyszerű, körbevett a fogyatékos hadserege.
Az ablakhoz hajolok.
− Kamila!
− Mit akarsz? − hallatszik tompán.
Elképzelem őt az ágyában, belegabalyodva a takarójába, csak egy pólóban és bugyiban.
Hmmm...
− Ez a te napod. Nekem viszont dolgozni kell mennem, szóval fel kell kelned.
Pár másodperccel később nyílik az ajtó. Pontosan az van rajta, amit elképzeltem. Bár a látványnak nem lenne szabad fizikailag fájnia, ez most konkrét helyen lüktet. Tekintetemet az arcára emelem. Látszik rajta a párna varrásának lenyomata, a haja kócos, a szája sarka mosolyra húzódik.
Úgy tűnik, a tegnapi krízis már a múlté. Jól van.
− Az én napom? − dönti bájosan oldalra a fejét.
− Pontosan. Örülnék, ha elárulnád, mi fog ma történni.
− Pisilnem kell.
Tárva-nyitva hagyja az ajtót, és a fürdőszobába megy.
Bemegyek, és becsukom. Már sokszor jártam itt. Szeretkeztünk a kanapén, az ágyban, az asztalon, a zuhanyzóban. És a padlón is.
Megmosakodva, megfésülködve tér vissza, és éppen a pólójából bújik ki. Hitetlenkedve figyelem, ahogy egy szál bugyiban megy a szekrényhez.
− Mi...mi... mit csinálsz? − bukik ki belőlem.
− Öltözködöm.
− Nincs időnk szexelni.
Felém fordítja a fejét, a haja lágyan átomlik a vállán. Elakad a lélegzetem. Tetszik nekem a haja. Sűrű, sötét, lágy a tapintása. Tökéletes a hossza ahhoz, hogy a kézfejem köré csavarjam, amikor...
− Nem akarlak elcsábítani − szakítja félbe a fantáziálásomat. − Fel akarok öltözni. Láttál már meztelenül, hihetetlen erős az önuralmad, mindent ellenőrzés alatt tartasz, úgyhogy arra a következtetésre jutottam, hogy nem zaklat fel téged egy kis csupasz bőrfelület. Ez nem logikus. Ez irracionális. Hisz tudod, helyettesítsd be a kedvenc kifejezéseddel!
Ingerült akarok lenni a szurkálódása miatt, de fehér ruhát vesz fel, így eltereli a figyelmemet, ahogy a csípőjét és a fenekét körbeöleli, és az, amilyen lágyan hullámzik a térde körül.
− Ettél már? − kérdezi, és felteszi a szemüvegét. A pulzusom jelentősen felgyorsul.
− Nem − válaszolok szórakozottan.
Majd odalép a jegyzetfüzetéhez, valamit felír az egyik oldalra, kétfelé tépi, és közelebb lép hozzám. A kezében tartja a két papírdarabot, íratlan felével felém fordítva.
− Válassz! − szólít fel.
− Mi ez?
− A mai napunk. Te fogsz dönteni róla, csak nem úgy, ahogy megszoktad. Ez itt a reggelinkről szól. Az lesz, amit választasz.
− Mik a lehetőségek?
− Válassz és megtudod! Csak reggeli, Rob, nem kell levágatnod a hajad, vagy befestetned zöldre. Megígértem, hogy nem teszlek ki semmi extremitásnak.
− Én pedig azt mondtam, hogy...
− Válassz már, éhen halok! − kiált fel.
Az alsó cetlit húzom ki.
− Nem − rázom meg elutasítón a fejem, amikor elolvasom.
− Beleegyeztél a játékba. Viseld a következményeit! − vonja meg a vállát. − Gyerünk, hogy elérjük a buszt!
− Várj, és mi volt a másik cetlin?
− Hogy beugrunk a bisztróba reggelizni.
A francba!
− A pékségben veszünk valamit, és megesszük a buszon, úton a munkahelyed felé.
Nem ültem buszon évek óta. Legutóbb akkor, amikor még főiskolás voltam, és elromlott az autóm. Ha most történik valami az autómmal, a szerviz a rendelkezésemre bocsát egy csereautót, ráadásul el is hozzák nekem, és elviszik az enyémet.
−Kamila...
− Rob, ne feszegesd. Vesztettél, fogadd el ezt a napot olyannak, amilyen! Talán még élvezni is fogod, ha nem vágsz többet olyan képet, mint akinek székrekedése van.
Megpaskolja az arcom, és belebújik a cipőjébe.
− Menjünk!
Még hazaugrom a cuccaimért, és vetek egy szomorú pillantást az autómra. Aztán elindulunk Kamilával a buszmegállóhoz.
− Hogy aludtál? − kérdezi.
− Forgolódtam. És te?
− Kiválóan.
Meglepetten nézek rá. A bennem dúló érzések számából arra következtetek, hogy a feldolgozásuk jelentős időt vesz majd igénybe.
Tekintetem megint a ruhájára siklik. A fehér kiemeli lebarnult bőrét.
− Jól áll neked ez a ruha.
− Köszönöm − fogadja sugárzó mosollyal, és megpördül a tengelye körül, mintha egy zenére táncolna, amit csak ő hall. Nem tudom, hogy ez varázslatos vagy inkább bolondos. Figyelmeztető jelnek tekintem, hogy nem tudom eldönteni.
Az olyan nőket, mint ő, nagy ívben szoktam elkerülni. Ő vajon mitől más?
Amíg elérünk az apró pékséghez, besorolom ezt a kérdést is a többi közé, az emberiség megoldatlan problémáinak halmazába.
− Kami, jó reggelt! − szólítja őt meg az eladó, én pedig összeszorítom az ajkam. Természetesen, mindenhol névről ismerik őt. Biztosan tudják a kecskéi nevét is.
− Kit hoztál ide nekünk?
− Ő itt Rob. Nem ismeritek egymást? Mellettem lakik.
− Nem, sosem találkoztunk. Mostanában költöztél ide?
− Három évvel ezelőtt − felelem feszülten.
− A pincébe zárva tartottad őt, vagy mi?
− Ő az én szexrabszolgám − vigyorog az eladóra, a pici, de teli pékségre síri csend telepedik, majd hirtelen mindenki nevetésben tör ki.
− Mit kértek? − tér az eladó a tárgyra, mert mögöttünk már áll a sor. Megkönnyebbülök, mert azt vártam, hogy majd a részletekről kezd érdeklődni.
Rendelünk, én kávét kérek elvitelre.
− Elviteles kávénk nincs, de kölcsön tudok adni egy csészét, elég, ha hazafele menet ideteszed az ablakpárkányra. A kávéfőzőnk elromlott. Csak török kávém van.
− Azt mondtad, egy évvel ezelőtt romlott el. Szerintem nem is javíttattad meg − piszkálódik Kamila, miközben próbálom feldolgozni, hogy ez a nő itt török kávét kínált nekem elvitelre porcelán csészében. Visszamentünk az időben?
− És? Nem hazudtam. Csak úgy fogalmaztam, hogy ne tűnjek rossz vállalkozónak.
Együtt nevetnek, én mégsem kérek kávét, és a nejlonzacskóban hintázó péksütikkel a kezünkben érünk a zsúfolt megállóba.
Valaki elmagyarázhatná ennek a vállalkozónak, hogy az lenne a valódi környezettudatos megoldás, ha papírzacskókat használna. Kamila jóízűen beleharap a péksütijébe, ajkán morzsák maradnak. És még a szemüveg is rajta van. Átkozott dolog!
Megállítom őt, a tenyerembe fogom az arcát, és a hüvelykujjammal végigsimítok az alsó ajkán. Nagy szemmel néz rám, ajka enyhén szétnyílik.
− Ó... − sóhajtja, én pedig a győztesek elégedettségével veszem tudomásul, hogy nem talál szavakat.
Muszáj neki ellenállnom. Visszahúzom a kezem, és az éppen megérkező busz felé intve jelzek neki.
− Menjünk!
Elégedetten veszem észre, hogy először összezavarodik, megrázza a fejét, de aztán követ engem. A buszsofőr felhívja az egyik sorban álló utas figyelmét arra, hogy nem működik a légkondicionáló.
− Hallottad? Nem működik a légkondi. Visszamegyek az autóért − javaslom, és a boldogsághoz egészen hasonló érzés kerít a hatalmába.
− Ugyan már! Kibírjuk. Csak tizenöt perc az út.
Felkényszerít a járműre, megveszi nekünk a jegyeket. Az ablaknál foglal helyet, és lehúz maga mellé a szabad ülésre.
− Miért nem eszel? − kérdezi, amikor elindulunk.
− Majd az irodában − felelem csendesen, és igyekszem elkerülni, hogy nagy levegőt kelljen vennem. A buszon mindenféle dezodor és parfüm illata keveredik. A levegő nehéz és párás. Nem értem, hogy tud itt Kamila enni.
− Miért nincs autód?
Legszívesebben vennék neki egyet, nehogy ennek még egyszer kitegyem magunkat.
− Szeretek más emberekkel találkozni.
Hitetlenkedve nézek rá. A busz elindul a következő, szerencsére egyben az utolsó előtti megállóból. Mellénk áll egy fickó szürke pólóban, amelyről azt gyanítom, hogy eredetileg fehér volt, a nadrágján pedig egy beszáradt koszfolt éktelenkedik. Savanykás alkoholszag árad belőle. Felemeli a karját, hogy megkapaszkodjon. Rádöbbenek a tömegközlekedés valóságára. A dezodorok és parfümök illata még mindig jobb, mint az olyan ember szaga, aki nem használ semmit. Kamila irányából próbálok levegőhöz jutni, és a fickó felé fordulok, hogy szóljak neki, menjen távolabb, és egyben felvilágosítsam az alapvető higiéniáról, de még mielőtt kinyithatnám a szám, Kamila megragad a vállamnál fogva, és magához húz. Az arcom a hajába fúrom, miközben ő egész testében rázkódik. Nagyot szippantok az illatából. Lágy, vaníliás.
− A bűz neked viccesnek tűnik?
Kissé megfeszül, de nem hagyja abba a nevetést.
− Vegyél nagy levegőt!
Ennek a nyilvánosság előtt kedvezőtlen következményei lehetnének. Kicsit elhúzódom tőle, viszont elég közel maradok ahhoz, hogy az ő illatát lélegezhessem be. Az orromat az arcához dörgölöm.
− A te kőkemény önuralmad megvéd bennünket − motyogja, és megsimogatja a hajam. Csak ő tud egyszerre lágy és ironikus lenni.
− Ráadásul leszállunk.
Nagy levegőt veszek, aztán kihúzom magam. A következő lélegzetvételt már kint engedélyezem magamnak.
− Ez maga volt a pokol!
−Ne túlozz!
− Kamila, veszek neked egy autót. Nem járhatsz a fagyizóba autóbusszal.
Megáll, és ragyogó mosollyal néz rám.
− Venni akarsz nekem egy autót, hogy megóvj engem az idegen hónaljak támadásaitól? Igazán aranyos.
Komolyan gondolom, ami még engem is meglep.
− Van pénzem, Rob. Módomban állna autót venni, de nem akarok. Szeretek emberek között lenni, még ha okoz is bizonyos komplikációkat. És időnként biciklivel megyek.
A munkahelyem felé vesszük az irányt.
− Megértem a szociális kapcsolatokra irányuló emberi szükségletet. Hozzád viszont vonzódnak az emberek, időt akarnak veled tölteni, maguk keresik a társaságod. Miért részesítenéd előnyben ezt a fajta közlekedési módot?
Megint megáll, és szembefordul velem. Finom mosollyal az ajkán, oldalra billentett fejjel néz rám, mintha valamit jól mondtam volna, miközben csak a nyilvánvaló tényeket foglaltam össze.
− Igazad van. Nincs rá szükségem, hogy célzottan keressek szociális kapcsolatokat. De talán az embereknek van szükségük rám.
Elindul, én pedig némán igyekszem a lépéseimet az övéihez igazítani. Ennek a nőnek jó szíve van, kedves, törődik másokkal, és odafigyel rájuk. Az, ahogy Majának, annak az anyukának segített... Azt is tudom, hogy rendszeresen visz ebédet egy nyugdíjas bácsinak, aki az utcánkban lakik. A postásnő említette, aki valamilyen titokzatos okból kifolyólag azt feltételezte, hogy szeretnék beszélgetni. De van sok más dolog is. Hozott nekünk be az irodába fagyit, csak úgy. Amikor dolgozik, névről ismeri a vevőit, és mindegyikükhöz van egy-egy kedves szava. Tulajdonképpen én vagyok az egyetlen, akivel barátságtalanul viselkedik. Sosem hallottam, hogy valakit szidalmazott volna rajtam és a barátnője volt férjén kívül.
− Hogy lehet az, hogy mindenkihez kedves vagy, csak hozzám nem?
− Mert te nem viselkedsz kedvesen velem, Rob.
− Senkivel sem viselkedek kedvesen. Igyekszem viszont udvarias lenni mindenkivel.
− Az első pillanattól kezdve, ahogy találkoztunk, sértegetsz engem. Arrogáns vagy, lekezelő, beképzelt, meg vagy győződve arról, hogy neked van igazad, önző vagy, folyton a tudomásomra hozod, hogy alacsonyabb rendűnek tartasz, és lenézed a munkám. Megítélsz engem. Folytassam még?
Védekeznék, de nem tudok. Igaza van, minden szava igaz. És ez szégyennel tölt el. Megállók, megfogom a kezét, hogy őt is megállítsam. Kérdőn rám pillant. Szeme nyugodt, mintha éppen nem azt jelentette volna be, hogy úgy viselkedem, mint egy idióta. És még mindig itt van mellettem. Szeretném neki azt mondani, hogy szép. Bolondos, de érdekes. Hogy az egyik legintelligensebb nő, akit ismerek. Hogy a nevetése a kedvenc hangom. Hogy lenyűgöz, milyen nyitott és együttérző. Hogy bár nem értem, miért dolgozik a fagyizóban, azért is csodálom, mert nem kínozzák őt a környezete elvárásai. És az is lenyűgöz, amilyen szabadon él. De nem tudom, képtelen vagyok kimondani.
− Akkor miért töltőd velem az időd? − kérdezem tőle ehelyett.
− Mert hiszem, hogy sokkal több van benned. Hiszem, hogy a felső érdes réteg alatt egy jó ember van, akinek szeretettel van tele a szíve. Hitt benned valaha valaki, Rob? Nem az intelligenciádban, a képességeidben, az eredményeidben. Hitt valaha valaki benned?
Szavai mélyen megérintenek. Amikor kihúzza a kezét a kezemből, és elindul, nem követem őt. Ott állok megkövültén, a mellkasom összeszorul, feltárta azt a bizonyos helyet a bensőmben, és ez fáj. Gyerekkorom óta először érzem, hogy tanácstalan vagyok. Ki ez a nő? Mit akar tőlem?
Megdörzsölöm a mellkasom, és igyekszem észhez térni.
Hitt valaha valaki benned?
Amikor beérek az irodába, Kamila nincs ott, de nagyjából sejtem, hogy Leonardnál lesz. Lepakolom a holmimat, bekapcsolom a számítógépem, és ellenőrzőm az e-mailjeimet. Csak utána indulok át hozzájuk. Kamilához.
Már a folyosón hallom, ahogy bent kitör a nevetés. Az ajtó tárva-nyitva. Senki sem foglalkozik azzal, ha valakihez vendég jön, legyen az családtag, barát vagy gyerek iskola után, a vezetőség teljesítményorientált.
Kamila viszont már túl gyakran bukkan fel nálunk. Többet látom őt itt, mint némely munkatársamat. Belépek Leonard irodájába. Nemcsak Kamila van bent nála, hanem Mónika is, akinek az arckifejezése sokkal kevésbé elgyötört. Kamila épp egy történetet mesél, hadonászik a karjával, és valakit utánoz.
Egy ideig eltart, mire rájövök, hogy engem utánoz, azt, ahogy kiborultam, amikor a macskája a konyhámba szart.
Az ajtókeretnek támaszkodom, és a mellkasom előtt összefonom a karom.
− És aztán − kezdi, de én tudom, mi volt utána. Rávetettem magam.
− Elég! − állítom le a mesélésben, mert nem akarom, hogy eljusson addig a részig, ahol anyánk ránk nyitott.
− Miért? Most jön a legjobb rész − mérgelődik Kamila, nyilvánvalóan az elejétől tudta, hogy itt állok.
− Menjünk át az irodámba!
− Indulnom kell! − sóhajt fel teátrálisan. − A főnök hív. Móni, a hétvégét megbeszéltük, várlak!
A derekára csúsztatom a kezem, és végigvezetem a folyosón. Pedig nem kellene fognom.
− Mit terveztek Mónikával a hétvégén?
− Csajos bulit.
− És hová teszi a fiát?
− Leoékhoz. Ráfér egy kis pihenés.
Kinyitom neki az ajtót.
− Gondoltam rá, felajánlom, hogy a bébiszittere leszek − folytatja −, de inkább arra jutottam, hogy előbb neki van szüksége gondoskodásra és figyelemre.
Újra belém hasít a felismerés, hogy ezt teszi Kamila. Gondolkodás és mérlegelés nélkül segít az embereknek. Mi, Leonarddal megoldottuk Mónika problémáját, de ő járja a világot és emberi lelkeket gyógyít − kedvességgel, együttérzéssel.
Becsukom az ajtót magunk mögött, és nagy levegőt veszek.
− Egyedülálló nő vagy, Kamila. Őszintén sajnálom, ahogy veled viselkedtem.
− Elfogadom a bocsánatkérésed.
Végigsimítok az arcomon, és nagyon kellemetlenül érzem magam. Gondolkodtam rajta, amikor otthagyott az utcán. Nem én vagyok a legkedvesebb ember a világon. Valójában egyáltalán nem vagyok kedves, de igyekszem udvarias lenni. Legalábbis az utóbbi években így tettem. Tisztelem az emberek munkáját, bármilyen is az. Miért idegesít annyira minden, ami vele kapcsolatos? Kellene neki beszélnem a listámról? Arról, hogy mit jelent számomra ez a lista? Megértené? Ő... be kell ismernem, hogy különleges helyet foglal el az életemben. Másfélét, mint a többi nő. Viszont ezt negatívan élem meg. Nem tartok igényt olyasmikre, mint az érzelmek, a szükségletek.
Amikor túl hosszúra nyúlik már a csönd, odalép hozzám.
− Némely érzelmet nehéz szavakba önteni − suttogja, és kezét a mellkasomra fekteti. A szemembe néz, ez a szemkontaktus nekem nagyon intimnek tűnik.
Hitt valaha valaki benned?
Nemcsak hogy megérintette azt a helyet a lelkemben, de facsar is rajta egyet. Megint. Egy részem utálja ezért őt. Folyton emlékeztet rá, folyton az orrom alá dörgöli. Amíg ő nem volt, az ellenőrzésem alatt tudtam tartani ezt az érzést.
Ellépek, és megszakítom a szemkontaktust. Túl komoly, túl intenzív, túl valóságos. Nem akarom ezt. Nem csak Kamilával, mással sem.
Leülök az asztalomhoz, és azt akarom mondani neki, hogy végeztem ezzel a játékkal és ezzel a viszonnyal. Viszont amikor ránézek, látom, hogy valamit ír. Lágy haja az asztalra hullik, szemüvege előrecsúszik az orrán.
És hallgatok.
− Válassz! − szólít fel.
Kihúzom az alsó cetlit.
„Kis figyelemelterelés videóhívás közben.” Mibe egyeztem én bele?
− Honnan tudod, hogy lesz egy videóhívásom?
− Leo árulta el.
− Nem lehetsz benne a képben, és nem lehetsz hallható, Kamila.
−Jól van.
− Nem lehet orális szex.
− Na de Rob! Ez a való élet, nem holmi pornó.
− Mi volt a másik cetlin? − érdeklődöm.
− Egy gyors menet az asztalon.
És én a videóhívást választottam? Ezért szeretem a munkámat. Az eredmény pontos és egyértelmű. A saját munkám gyümölcse, nem a véletlen műve.
Ez a konferenciahívás maga lesz a kínszenvedés. Kamila még csak nem is közelít hozzám.
Táncol! Zene nélkül, és némely mozdulata olyan... Komoly gondot okoz az összpontosítás. Több alkalommal is meg kell kérnem a másik felet, hogy ismételje meg a kérdését.
Amikor megszakítom a kapcsolatot, éppen hátrahajtja a fejét, haja egészen a fenekéig ér, karját a mennyezet felé nyújtja.
− Gyere ide, Kamila! − utasítom őt.
Lassan kiegyenesedik, és kinyitja a szemét. Tekintete kicsit homályos, mintha nem is lenne itt velem.
− Ezek a kedvenc szavaim.
Odajön hozzám, és terpeszben az ölembe ül. Elégedetten húzom közelebb magamhoz.
− Tetszett a táncom? − kérdezi, majd a kezével beletúr a hajamba.
− Az igazgató azt mondta, hogy izgatottnak tűnök − vicsorgom, és a nyakára szorítom az ajkam.
Tegnap nem szexeltünk. A fenébe, már megszoktam, hogy mindennap enyém a teste! A csípőm előremozdul, ő pedig felel rá. Lelkesen, vágyakozva. Közel húzom magamhoz az arcát, és megcsókolom. Nyelve kíváncsian siklik a számba.
− Kamila! − morgom a nevét, és megsimogatom nyaka finom bőrét. Ujjaim a hajába mélyesztem. Kemény mellbimbója a mellkasomnak feszül.
− Várj! − nyögi, de kérésével ellentétben hátrahajtja a fejét. Megtámasztom a tenyeremet a lapockái között, és csókokat lehelek a dekoltázsára.
−Tényleg várj!
Nyaktörő mutatvánnyal hátat fordít nekem, majd tollat és papírt ragad. Tenyeremet a térdére teszem, és lassan feljebb csúsztatom. Ajkam a nyakán fel-le vándorol.
− Hagyd ezt abba! − suttogja felizgulva.
Látom, hogy remeg a keze, amelyikkel ír, én azonban képtelen vagyok a szövegre figyelni.
− Válassz! − int a fejével a két cetli felé bökve.
− Nem szeretnél előbb egy orgazmust?
− Szeretnék, de akkor is válassz!
− Biztos vagy benne? − kérdezem, és ujjaim a bugyija csipkéjét simogatják. Benedvesedett. Kamila olyan vad és szenvedélyes! Tökéletesen illünk egymáshoz a szexben.
− Fejezd be, te ördög, és válassz!
Nem hagyom abba a simogatását, de a kezemmel az egyik cetliért nyúlok. Frusztráltságra utaló hangot adok ki, majd megfordítom a másik kezemet is. Egy, a kollégáimmal elköltött ebédet választottam itt, a tárgyalónkban.
A másik cetlin a következő állt: Vad szex az irodában.
− Meg akarom ismételni a húzást − szólalok meg, és a kezem becsúsztatom a fehérneműje alá.
− Ez nem így működik − utasít el Kamila, de a csípője felém mozdul.
Felsóhajt, és a mellkasomnak dől, úgy, mint amikor először voltunk együtt a jakuzziban.
− Ez a játék egy ostobaság − morgom a nyakába, és megnyalom őt.
Abban a pillanatban felegyenesedik, ellök bennünket az asztaltól, felugrik, és szó szerint az iroda másik felébe menekül. Lihegve az asztalra támaszkodik, és engem méreget.
−Ajátékom nem ostobaság.
Aztán kihúzza magát, megigazítja a ruháját és a haját, majd rám mosolyog.
− De nem is egy egzakt tudomány, ugye? Ez kiborít téged?
−Akarlak, Kamila. És most azonnal.
− Ha itt éreznénk jól magunkat az irodádban, megint olvashatnál róla abban a botrányos hírleveletekben.
− Túlélem − állok fel, és megkerülöm az asztalt. Nem vagyok hajlandó ilyen könnyen feladni. Szükségem van rá.
Egy lépést tesz oldalra, távolodva tőlem. Ekkor kopogás hallatszik. Összeszorítom a fogam, és megrázom a fejem. Felelőtlenül viselkedem, ez elfogadhatatlan.
Kinyitom az ajtót, Leonard lép be. Tekintete végigszalad rajtunk.
− Nem is kérdezem. Az ebéd miatt jöttem. Most fogunk rendelni, és már csak rátok várunk. Válasszátok ki, mit ennétek, és küldjétek el nekem e-mailben! Azután rakjátok kicsit össze magatokat! Vagy... inkább ne össze. − Nevetve becsapja maga mögött az ajtót.
Idióta.
Gyanakodva figyelem Kamilát, lassan alábbhagy az izgalmam. A józan eszemmel belátom, hogy képtelenség a saját irodámban behódolni a vágyainknak. Megint. De amikor Kamila rajtam ült, nem éppen a logika vezérelt.
− Te mondtad neki, hogy velük fogunk ebédelni?
− Talán?
− Nem tudhattad, mit fogok választani.
− Bíztam az isteni gondviselésben − feleli ártatlanul. Nem hiszem egy szavát sem, ugyanakkor tudom, hogy nem volt lehetősége átverni.
Heti egyszer a munkatársaim egy része ebédet rendel, majd együtt fogyasztják el az ételt a tárgyalóban. Ezek az alkalmak általában valamilyen közös tevékenységhez kapcsolódnak. Leonard úgy hívja: csapatépítés. Még sosem vettem részt ilyenen.
Kihúzom magam, és megigazítom az inggalléromat.
− Délután dolgoznom kell.
− Észre sem fogod venni, hogy itt vagyok.
Mintha az lehetséges lenne, nem is kommentálom a dolgot. Odaülök a gépem elé, és kiválasztjuk az ebédünket. Egy ideig próbálok a munkámmal foglalkozni. Kamila csendben ül a kanapén, egy könyvet olvas, amit magával hozott. Jelenléte eltereli a figyelmemet.
− Mit olvasol?
− Ház az azúr tengerparton.
− És milyen?
− Kedves és érzelmes. Nehéz témákról szól, de valahogy mégis lágy.
Mesél egy kicsit a történetről, aztán behívnak minket a tárgyalóba.
Nagy levegőt veszek. Legalább annyira vonzó számomra a kollégáimmal együtt töltendő idő, mint az a hónalj a buszon.
KAMILA
Rob úgy lépked, mint akinek vonalzót dugtak a fenekébe. Egy háromszögvonalzót. Elfordítom a fejem, és derűsen elmosolyodom. Tényleg nem akaródzik neki odamenni.
Ahogy belépünk a tárgyalóba, hirtelen csend támad, majd a jelenlévők engem üdvözölnek.
− Kamila!
− A mi fagyikirálynőnk!
− Mindenki nyugodjon meg, ma nem hoztam semmit! − intek nekik vigyorogva. Több ismeretlen arcot is látok, de itt van Mónika, Leo és egy pasi a konyhából, aki felidegesítette Robot, amikor legutóbb fagyit hoztam nekik az irodába. Marék?
Rob szó nélkül a tányérra rendezi az ételeinket. A többiek a csomagolásból eszik a sajátjukat. Helyet foglalunk.
− Hogyhogy ma itt vagy?
− Van egy játékunk Robbal, és hogy le tudjuk játszani, ma itt kell lennem mellette egész nap.
− Milyen játék? − hajol közelebb kíváncsian Mónika.
− Amikor valamilyen választás előtt áll, két cetlit kínálok fel neki különböző lehetőségekkel. És azt csináljuk, amit kiválaszt.
− Akkor ezért csatlakoztatok hozzánk? − esik le Leonak.
− Pontosan.
− És még?
− Reggel busszal kellett jönnie.
− Ez volt életem legborzasztóbb élménye − szólal meg Rob háborogva, mire én megpaskolom az alkarját.
− Reggel volt még, Rob, várj csak, amíg meglátod a délutáni vérengzést! Az emberek egész nap izzadnak, ebédre fokhagyma- vagy hagymalevest esznek és...
− Taxival megyünk haza. A feladatot teljesítettem, és ezt önszántamból nem csinálom végig többször.
− De még nem választottad ki a délutáni feladatodat.
− Inkább gyalogolok nyolc kilométert, mint hogy még egyszer kitegyem magam annak a pokolnak. Találj ki valami mást! − bök felém morcosán a villájával.
Nem kerüli el a figyelmemet, hogy a többiek izgatottan figyelnek bennünket. Úgy tippelem, nem szokták Robot így méregetni.
− Mivel vetted rá, hogy ezt a játékot játssza veled? − kérdezi Marék. − Itt még a Titkos Télapó játékunkba se hajlandó beszállni.
− Szexszel, mi mással? − rántja meg a vállát Leo, mire Rob szinte átdöfi őt gyilkos pillantásával.
− Kvízjátékot játszottunk − rázom meg vidáman a fejem.
− És Rob vesztett? − kérdezi Mónika megdöbbenve.
− Egy kicsi, okos csomagocska vagyok − nevetek, miközben Robra kacsintok. Úgy tűnik, nem zavarja, hogy a többiek tudják, nem ő a legokosabb ember a világon. Ez jó. Sok férfit zavar, mert bántja az egojukat.
− Az szuper, hogy szeretitek a játékokat − mosolyog Mónika −, mert ránk is vár egy, amikor végzünk az ebéddel.
− Nem szállók be − szólal meg Rob kimérten.
− Ccc... ccc... ccc... − ciccegek rá elégedetlenül −, erről ma nem te döntesz.
Kérek tőle egy papírt, egy tollat, és amíg írok, figyelmen kívül hagyom barátságtalan pillantását, majd két papírdarabot teszek elé, hogy választhasson. Még azelőtt vigyorogni kezdek, hogy a kiválasztott cetli felé nyúlna, mire ő inkább a másikat veszi el. Felnevetek.
− Mi volt a másik lehetőség? − kérdi morcosán.
− Nyugodt délutáni munkavégzés, én közben Leo irodájában vagyok.
− Becsaptál engem.
− Pontosan ez történt − tolom fel a szemüveget az orromon, és árgus szemmel fürkészem. Az a gyanúm, hogy van egy bizonyos fajta rögeszméje, ezt szeretném ellenőrizni.
− Akkor hopp-hopp, egyetek, hogy kezdhessük a játékot!
Magamba dobálom az ételt, mert imádok úgy játszani, ha nem nekem kell találgatni. Pár ember munkára hivatkozva kihúzza magát a buliból, és eltűnik. Aztán a többiek kapnak tollat és papírt.
− Most mindenki írjon fel magáról öt dolgot! − szólít fel bennünket Mónika. − Mindegy, mit választotok, jó vagy rossz tulajdonságokat, a legkedvesebbeket, amelyekre büszkék vagytok, de legyenek azok, amelyek leginkább meghatároznak titeket, viszont ne értékeljétek őket! Öt dolog. Senki sem látja majd, teljesen őszinték lehettek.
Ó, érdekes! Nemcsak szórakoztató ez a játék, de értelme is van. Írok magamról négy jó és egy rossz tulajdonságot. Amikor elkészülök, Robra pillantok. Kifürkészhetetlen arckifejezéssel figyel engem. Kibújok a szandálomból, meztelen lábammal végigsimítom a vádliját, ahogy korábban Leoéknál. Meglep, amikor az arcán megjelenik valami, ami kísértetiesen hasonlít egy mosolyra. Ez a gesztus nem elégséges ahhoz, hogy kimerítse a mosoly fogalmát, de kétségtelenül eljut a szeméig, márpedig a szem fontosabb, mint az ajak.
− És most tegyétek ugyanezt, csak két másik személlyel kapcsolatban! Írjatok róluk öt dolgot, öt tulajdonságot, vonást, amit csodáltok bennük, vagy ellenkezőleg, amit ki nem állhattok! A ti döntésetek.
Mindenki kap közben két félbehajtott papírlapot a nevével.
− Ne írjátok alá!
Mónikára mosolygok. Önismeret és kapcsolatmélyítés egyben, ez tetszik! Ezúttal tovább tart. Leot és Robot kaptam természetesen. Itt valójában senki mást nem ismerek annyira, mint őket. Amikor mindenki megkapja a papírját, nem nézem meg a sajátomat, nem akarok lemaradni a többiek reakciójáról. Mosolyok. Meghatódottság. Leo széles mosolyt villant rám. Mónika egy könnycseppet töröl le. Aztán még egyet, fejét mélyen a papírlapba hajtja. Nem marad ki az egyetlen morcos arc − Robé. Szemöldöke között mély ránc húzódik. Láthatóan kényelmetlenül érzi magát. Az én cetlim okozta?
− A legrosszabb pillanatban is tudok mosolyt csalni az arcokra − dicsekszik Leo.
− Állítólag senki sem tud senkit olyan hatékonyan, ugyanakkor kedvesen legyőzni érvelésben, mint én − nevet Marék.
Szépen sorban mindenki felolvas valamit.
− Az enyémen az áll, hogy jó anya vagyok, mert fontos nekem a fiam boldogsága. És hogy jó példát mutatok neki a kitartásommal, az elszántságommal − mosolyog Mónika, majd hirtelen elcsuklik a hangja. − Ne haragudjatok, ez annyira meghatott, mert a saját listámra azt írtam, hogy kételkedem magamban! Főleg a szülőség kérdésében. Furcsa látni, hogy valaki ezt előnyömként értékeli, miközben én azt érzem, hogy kudarcot vallók.
Egy pillanatig elidőzünk ebben a kellemes csöndben.
− Te nem osztod meg velünk? − piszkálja Robot Leo.
− Nem − feleli újra nyugodtan és ridegen.
Senki sem gyakorol nyomást rá, a beszélgetés a munkára és a hétvégi tervekre terelődik. Végül lassan szétoszlik a társaság.
− Te írtad Mónika listáját? − kérdezem Robot. Nem mond semmit, közben figyelem őt, ahogy a tányérokat mosogatja a konyhában.
Amikor belépünk az irodájába, és leteszi a papírjait az asztalra, újra megpróbálom.
− Megnézhetem?
Felém fordul, és a kezembe nyomja.
− Fogd és menj Leonardhoz! Hagyj engem dolgozni legalább két órát!
− Megdöbbenve meredek rá. Ezt nem vártam. És nem tudom, hogy...
− Kérlek! − teszi hozzá, majd megcsókol. Aztán szó nélkül kitol az irodájából.
Elolvasom a listáit, az övét és azt is, amit a kollégája írt róla. Kezem a mellkasomra helyezem, mert fáj, ahogy magát látja. Mert elhiszi, hogy ez ő − mintha a világnak mutatott álarca jelentene mindent, ami ő maga.
− Te ennél sokkal több vagy − suttogom, és mindhárom lapot a zsebembe teszem.
Átmegyek Leohoz, és csak három órával később térek vissza. Ráadásul be is kopogok.
− Szia! − mosolygok Robra.
Úgy néz rám, mintha méltóságán aluli dolog lenne köszönni valakinek, akivel ma már találkozott. Mosolyom még szélesebb lesz, a papírlapjait az asztalára teszem.
− Meddig leszünk ma itt?
− Még egyórányi munkám van.
− És aztán? Mit szoktál általában csinálni?
− Elmegyek edzeni és úszni.
− Ühüm.
Az Instagram újdonságait nézegetem, és olyan visszafogott vagyok, mint egy kép a falon, mégis a bőrömön érzem a pillantását. Felnézek rá. Szemmel tart. Oldalra billentem a fejem, majd lassú mozdulattal leveszem a szemüvegem.
− Jobb már?
Összeráncolja a homlokát, megköszörüli a torkát, aztán újra a számítógép képernyőjére szegezi a tekintetét. Én mosolyogva visszatérek az instapörgetéshez. Amikor végre lecsukja a laptopját, megírok két cetlit.
− Nem vagyok hajlandó semmilyen tömegközlekedési eszközzel vállalni a hazautat − figyelmeztet előre.
− Mentális épséged megőrzése érdekében ezt kizártam a játékból.
„Séta és süti a városban”, ezt választja.
− Mutasd a másik lehetőséget!
Az orra alá tolom a papírt. „Edzés és úszás.”
− Tényleg ilyen bizalmatlan vagy?
− Különösen veled szemben.
− Hmm-hmm − nevetek.
− Nem mehetünk sétálni.
− Miért?
− Mert esik.
− Köszönöm az időjárás-jelentést, de én nem gondolom, hogy ez akadálya lenne a sétának.
− Az esernyőm az autómban maradt.
− Szerzünk valahol másikat.
És valóban, Leo kölcsönadja az övét.
− Miért nem tudsz normális lenni? − panaszkodik Rob, amikor kilépünk az esőbe, de a mondatában most nincs a szokásos él.
− Mert a normális emberek megengedik, hogy a falaid mögött maradj. Én az igazi Robot akarom.
− Ez vagyok én. Nincs másik verzióm.
− Rendben van hát, egyes számú Robert, hiszek neked.
Rám néz, én pedig elégedetten fonom karomat a karjába.
Imádom a várost esőben. Az utcák üresek, a levegő finoman illatozik, mindenfelől hallatszik a víz csobogása.
Az eső lassan kicsit alábbhagy, és a felhők mögül előbukkan a nap.
− Nézd, szivárvány! Nem varázslatos?
− A napfény szóródásáról van szó, amikor áthalad a vízcseppeken. Semmi varázslatos nincs ebben, Kamila.
Kitör belőlem a nevetés, és futni kezdek a lágyan csöpörgő esőbe. Megpördülök a tengelyem körül, a nevetésem mosollyá szelídül.
A nap megint elbújik, az eső intenzívebb lesz, de én a vihar különleges hangjaira továbbra is táncolok a téren. Mire végre kifulladva megállók − bár egészen átázott a ruhám −, a szívem énekel. Rob közben engem figyel. Rámosolygok az összes szeretetemmel, amit az élet és őiránta érzek. Viszonozza a mosolyt az esernyő alól. Mintha nem akarná, de mégsem tudná visszatartani. Nem a világ leglazább mosolya, de egyértelműen varázslatos. Lassan kinyújtja felém a karját, én közben még a levegőt is visszatartom, amikor elsimítja a hajam az arcomból. Tekintetében ott a vívódás. Ígéretet teszek magamnak, hogy ma már nem kínzom őt. Legalábbis nem olyan sokat.
Amikor a taxi megáll a házunk előtt, megint kap két cetlit, hogy válasszon. Bízok a szerencsémben, és mind a kettőre ugyanazt írom. Ő főzi a vacsorát. Nem ellenőrzi a másik cetlit. Gyorsan megetetem az állataimat, de távozáskor látom a számonkérést a tekintetükben, amiért megint magukra hagyom őket. Sietek, mert látni akarom Robot, ahogy a konyhában tevékenykedik. Szeretem nézni őt.
− Ki tanított meg téged főzni? − kérdezem. Abból, amit tudok, úgy vélem, nem a szülei voltak.
− Részt vettem pár főzőtanfolyamon.
− Jól érezted ott magad?
− Természetesen nem − vet rám szarkasztikus pillantást. − A túlélés volt a cél.
Elmosolyodom. Valóban, az elképzelés, hogy Robert Rodan a kollégiumban leforrázza a zacskós levesét, a halállal ér fel.
Egyszerű, de finom tésztaételt készít, és amikor elpakoljuk a tányérokat, a számomra legkedvesebb szavakat ejti ki.
− Gyere ide!
Amikor Aliz ezt meghallja, tudja, hogy expresszutazás várható Csodaországba, szóval, mindketten szívesen halljuk ezt. De ezúttal...
− Még egy utolsó választás.
Mogorván rám néz.
− Nem volt mókás? − tolom fel a szemüvegem.
Tekintete elmélyül. Elnyomok egy mosolyt.
−Nem.
− Túlélted. Kipróbáltál valami újat. Egy kis ideig nem tartottál ellenőrzésed alatt mindent, és egyáltalán nem volt olyan vészes. Ráadásul még mosolyogtál is, ne próbáld letagadni! Szerintem nagyon sikeres nap volt a mai. És mindketten tudjuk, hogy pokollá is tehettem volna, ha akarom.
− Add ide azokat a cetliket! − mormolja megadóan.
Hamar visszatérek, és kifejezéstelen arccal nyújtom neki oda a két papírcetlit. Elveszi az egyiket. Amikor elolvassa, vággyal teli tekintettel fordul felém, és van benne valami más is. Szívem a bordakosaramnak verődik, és önző módon örülök, hogy a „vad szex” feliratút választotta az „elárulom a bátyám nevét” helyett.
MI A SZERETET?
Robert válasza: Instabil és veszélyes tényező.
Kamila válasza: A szeretetnek sok formája van, nem csak két egymáshoz közel álló embert összekötő érzelem. Lehet az együttérzés, nyitottság, barátság, figyelmesség, mosoly − néha a szeretet csupán annyi, hogy nem mondok ítéletet a másik fölött. És a szeretet minden más formája felett áll az önmagunk szeretete. Ha az ember egy virág lenne, és nem kapna táptalajt, egy helyet, ahol biztonságban pihenhet, táplálkozhat és növekedhet, elpusztulna. És ez a táptalaj a szeretet. Kicsit belelovalltam magam, de röviden... szeretet nélkül élni nem lehet.
KAMILA
Rob elutazott egy konferenciára. Három napra és két éjszakára. Úgy döntöttem, nem fogom keresni, teret hagyok neki. Viszont ő sem jelentkezik és... hiányzik.
Úgy tűnik, hogy mindig, amikor egy kicsit közelebb kerülök hozzá, hátramenetbe kapcsol.
Az első napot a fagyizóban töltöttem. Ma pedig Adelának segítek be egy nagy céges rendezvényen. Az emberek felszabadultak, jól mulatnak, úgyhogy én sem vagyok fáradt még, hat óra munka után sem. Amikor a végéhez közelít az este, elkapom Adelát.
− Te lefekszel azzal a szépfiúval − mondom neki az új kollégára utalva, aki korábban meglátta, hogy a melltartója a földön hever. Már ismerem a nevét, Ondrejnek hívják, de tudom, hogy idegesíti, ha szépfiúnak hívom.
− Igen − csóválja a fejét, majd ragyogó arccal hozzáteszi −, de nem szoktunk aludni.
− Létezik az, hogy még nem tudok semmi részletet?
− Csak pár napja kezdődött − védekezik.
− Akkor már pár napja tudnom kellene róla − emelem meg a szemöldököm. Valóban fáj egy kicsit, hogy eltitkolta előlem, hiszen legjobb barátnők vagyunk. Éppen ezért azt is tudja, hogy ez hogyan érint engem.
− Ez most jó, Kami − fogja meg a kezem. − Nagyon jó. Félek, ha beszélek róla, darabjaira hullik az egész. Nevetséges dolog, de így érzem. Úgyis te vagy az első, akinek elmondtam volna, hisz tudod. Csak még biztosra akartam menni, fontos lett volna egy kis bátorságot meríteni.
Torkomat szorítja a meghatódottság, magamhoz vonom, és megölelem őt.
− Te tehén.
− Szeretnél engem is hozzáadni az állatkertedhez?
− Nem, mivel nem vagy fogyatékos − nevetek, miközben eszembe jut Rob. − Szerintem te nem bátorságot vagy magabiztosságot gyűjtesz. Orgazmusokat gyűjtesz, mint ahogy Pac-Man a golyókat a labirintusban, és le akarsz körözni engem.
− Nem vagyok hajlandó strigulákat gyűjteni, és versenyezni veled, Kamila!
− Savanyú Jóska! − piszkálom, majd komolyra fordítom a szót. − Örülök, hogy boldog vagy. De hol van Zorka, amikor együtt vagytok?
− A szobájában − motyogja szégyenkezve.
− Micsoda? − bukik ki belőlem azonnal.
− Mit gondolsz, hogyan szeretkeznek a házaspárok? Megvárják az éjszakát, amikor a gyerekek alszanak. Így vagyunk vele mi is.
− Zorka ezek szerint tudja, hogy ti egy pár vagytok?
− Dehogy! Még nagyon friss a dolog. Ondrej akkor lopakodik be a lakásba, amikor Zorka elaludt.
− A titokzatosságba burkolt szex a legjobb szex − nevetek. − De miért nem ismerteted őket össze?
Nyugtalanul fészkelődik, amiből arra következtetek, hogy itt valami nagyon gyanús.
− Adela? Miért nem mutatod be őt neki? Nem akar veled járni?
− De igen, akar. Úgy emleget, mint a barátnőjét. Kicsit furcsa, de jólesik. Csak...
Elhallgat, én megfogom a kezét, és várok. Borzasztóan igyekszem türelmesnek látszani.
− Mario... nem szeretné, ha Zorka életében más férfi lenne. Nem érdekli, hogy kivel vagyok, csak Zorka ne tudjon róla.
− Hogy mondod? − ismétlem meg lassan, miközben gyűlik bennem az indulat. − Hisz egy nővel él, aki az ő gyerekét várja. És Zorkával nem is találkozik.
− Azt monda, hogy ő Zorka apja, és nem engedi, hogy ezt a helyet más férfi elfoglalja.
− De hisz nem is foglalkozik vele! − kiáltom dühösen. − És miért számít neked egyáltalán, hogy mit mondott?
− Ha nem tartom be, akkor váltott felügyeletet kér.
Lehajtom a fejem, becsukom a szemem, és mélyeket lélegzem. Kevés ember van a világon, akit utálok, tulajdonképpen csak egyetlenegy. Mérgező, ellenszenves, undorító... fasz!
− Hiányzik Zorkának, szeretné őt látni, de nem akar vele élni − suttogja Adela.
Én pedig már vagy ezredik alkalommal teszem fel a kérdést: Hogy lehet az, hogy ez a szánalmas alak az apja ennek a csodálatos és okos gyereknek? Hogy lehet az, hogy a környezete nem lát át rajta? Hogy lehet az, hogy Adela családja nem látja ennek a féregnek a valódi arcát?
− Gondolod, hogy tényleg megtenné? Odaköltöztetné magához a házába, és átvenne minden felelősséget, miközben most még találkozni sem akar vele?
− Állítólag a barátnője azt akarja, hogy egy család legyenek Zorkával. Mindent vagy semmit! − suttogja feldúltan.
− Vagy egyedül maradok, és ő lesz Zorka egyetlen apja, vagy Zorkának két otthona, két családja lesz. És két anyukája.
Drága barátnőm! Erősen magamhoz szorítom.
Szerető szíve van, jó anya és jó ember. Ennek mindaddig ő is a tudatában volt, amíg ez a barom kínozni nem kezdte. Tudom, hogy neki is megvan a saját felelőssége a dologban, tudom, ő hagyta, hogy így legyen. Elmehetett volna előbb, el kellett volna őt hagynia az első jelnél, amikor meglátta, milyen ember is valójában. Csakhogy akkor most nem lenne itt Zorka. A döntések csak nagyon ritkán egyértelműek, valamit kapunk tőlük, valamit elvesznek. Sok rétegük van. Minden rosszban − és ebben a fickóban szinte minden az − lehet találni valami jót. És ez a jó: Zorka. Csoda az anyukájának, nekem és az egész világnak.
− Szeretlek, Adela, és szeretem a kislányodat is. Valahogy megoldjuk ezt együtt. Valamit kitalálunk. Lehet, hogy egyszerűen elásom őt a kertben, és ezzel szívességet teszek az egész világnak.
Könnyein keresztül felnevet.
− Ez jó ötletnek tűnik. Beleférne még ebbe a hétbe?
Egymásra mosolygunk, majd fejünket összedugva suttogva tervezgetni kezdjük a gyilkosságot. Mindegyik változatban először az ágyékára célzunk.
− És most, hogy megoldottuk a problémát... − kezdem tettetett vidámsággal, mire ő azonnal felkapja a fejét.
Imádom ezt a gyanakvó tekintetet.
− Fogadjunk, hogy nem férsz be oda!
−Kami...
− Fogadjunk, hogy nem férsz be oda! − intek a hűtőláda felé.
− Komolyan? − sóhajt fel drámaian.
− Ha attól tartasz, hogy felszedtél, nem kell megpróbálnod.
− Micsoda? Tökéletes az alakom − tiltakozik, majd bemászik a hűtőládába. Úgy hajtogatja össze magát, mint egy papírcsákót, csak az egyik válla lóg ki.
Még hangosabban nevetek, amikor megérkezik Ondrej, és értetlenkedve megáll a nyitott hűtőláda mellett. Imádom, ahogy időzít!
− Megkérdezzem egyáltalán?
Reggel ránézek a mobilomra. Semmi. Nem hiányzóm neki, vagy nem akarja, hogy hiányozzak? Ma érkezik. Meglátjuk, felbukkan-e nálam.
Megpisiltetem Eminemet, megsimogatom Betkát, aztán készítek ebédet Gazdik úrnak. Beszélgetünk kicsit, megígérem neki, hogy viszek a felesége sírjára friss virágot, és egészen elégedetten távozom tőle. Csak öt káromkodás volt, ez a látogatásom hosszát tekintve tiszteletre méltó eredmény. Meg kell néznem az interneten, mit jelent az, hogy maskarás.
Megint ránézek a telómra. Van egy üzenetem! Majától. Kéri, hogy ugorjak be hozzá, ha lesz egy kis időm. Leszedek pár almát a korai almafámról, mert Majának semmilyen almafája nincs. Ez igazi falusi faux pás.
Mosolyogva fogad.
− Nagyszerűen nézel ki! − dicsérem meg őt.
− Kami, gyere be, gyere!
A kis ház kitakarítva, valami finom étel illata száll.
− Kérek egy gyereket! − adom le a rendelést, és kinyújtom felé a karom. Amikor átadja nekem, arcomat a finom kis fejecskéjéhez nyomom.
− Segítsek valamit?
− Nem, csak köszönetét akarok mondani neked.
Meglepetten emelem rá a tekintetem.
− Annyit segítettél nekem, Kami! Nem is tudom már összeszámolni. Hihetetlenül megterhelőnek éreztem, mire megszoktam az életet a kicsivel, és te lettél az én jótündérem, pedig idegen voltam a számodra.
− Nem vagy idegen, barátnők vagyunk − vonom meg a vállam.
− Most már igen. És én ezért nagyon hálás vagyok neked. Sütöttem kalácsot. És van számodra virág is. Meg bor és csoki. Tudom, hogy ez nem sok minden, de...
− Elég, Maja! − szakítom félbe őt. − Add ide a kalácsot, a virágaimat és azt a bort! Na meg a csokit is, természetesen! Gyorsan, amíg meg nem gondolod magad! És ölelést is kérek!
Egy órával később könnyed léptekkel, túlcsorduló szívvel és teli hassal távozom. Meg persze ajándékokkal. Mélyet szippantok a virágillatból, ajkamon mosoly játszik. Nem azért segítek, hogy kicsikarjam az emberek háláját, vagy hogy a lekötelezettjeim legyenek, hanem magáért az érzésért, hogy jót teszek. De ha köszönetét kapok érte, és mellé étel is jár, azt nagyon tudom értékelni.
Előre nézek − néhány méterrel előttem egy nőt veszek észre. A tartása ismerősnek tűnik, mégsem tudom hová tenni. Lassan lépkedek mögötte, meglepődöm, amikor megáll a házam előtt. Már tudom, ki ő. Becsönget, és amikor senki sem nyit ajtót, indulna tovább. De megáll a kis padnál, és rövid vacillálás után, leül rá.
Baska. Már nagyjából négy éve ismerjük egymást. Kedves nő, bár kicsit zárkózott. Néhányszor megemlítette a nehéz gyerekkorát, de azt hiszem, sokkal nehezebb lehetett, mint ahogyan előadja. Időnként elveszik a tekintete a távolban, arca elgyötört. Amíg a városban éltem, gyakran találkoztunk. Amióta ide költöztem, néhány üzenetet váltottunk csak, de azóta sem láttuk egymást. És most itt ül az én kis padomon.
− Baska! − szólítom őt meg, amikor már elég közel vagyok. Felém fordítja a fejét.
− Kami! Azt mondtad, ugorjak be hozzád valamikor. És most épp erre jártam.
− Tettél egy sétát erre, kifelé a városból? − nézek végig a turistafelszerelésén.
− Úgy valahogy − vonja meg a vállát.
− Hol hagytad Matejt?
− Igazából hamarosan ideér. Felvesz engem, mert már nem érnék haza világosban, kicsit tovább maradtam.
A városból ide három óra az út egy frekventált erdei úton.
− Nem félsz, hogy felfal egy medve vagy egy vaddisznó?
− Már találkoztam medvével és vaddisznóval is az erdőben. Az emberek rosszabbak − jelenik meg egy szomorkás mosoly az arcán.
Elhelyezkedek mellé a padra, és előveszem a csokoládét. Felismerem, mikor van szükség cukorra.
− Kedves ötlet ez a pad − mondja a harmadik kocka után.
− Van egy hipotézisem: ez a pad mintha sajátos erőteret teremtene, ami segít az embereknek megnyílni. Egy „ügyfelemnek” ráadásul itt indult be a szülése. Ha elég türelmes leszek, lehet, hogy egyikük itt esik majd teherbe − nevetek fel, mire Baska egészen lemerevedik.
− Egy terhes ügyfeled már van itt − motyogja.
Aha! Aha...
− Gratulálhatok?
Fura tekintettel néz rám.
− Nem örülsz − állapítom meg.
− Nem tudom, akarok-e gyereket. Vagyis... hisz tudod, hogy már van három.
− Ők a testvéreid − emlékeztetem rá halkan, bár ő azt nagyon is jól tudja. Édesanyjuk nem gondoskodott róluk, édesapjukat pedig nem ismerik. Baska a születésüktől kezdve gondoskodik az öcsikéiről. És később a kishúgáról is. Gyermekotthonban éltek, de ahogy felnőtt lett, magához vette, és felnevelte őket. Maga elé meredve így szól:
− Az egyetlen különbség csak annyi, hogy nem én szültem őket, Kami.
Elhallgatok és várok. Úgy érzékelem, nagy dolog, hogy idejött, hogy itt ül, hogy éppen velem akarja mindezt megosztani.
− Nem tudom, képes vagyok-e rá. Ennyire szeretni valakit! Feláldozni valakiért az életem. Az az érzésem, hogy már nem tudok neki mit adni. Amikor megszületik, újra átélem ezt az egészet, a szeretetet, a szenvedést, az igyekezetei, hogy megvédjem − nem lesz más választásom. Most viszont még le tudom állítani a dolgot. Most először van a döntés az én kezemben.
Hangja suttogásig halkul, közben a kezem megkeresi az övét. Nem akarom lebeszélni arról, amin gondolkodik, még ha össze is szorul tőle a szívem. Egyet viszont tudok. Ez a nő képes szeretni. Odaadóbban, mint a legtöbben. Az élete erre a bizonyíték. És sosem volt választása.
− Matej szeretne gyereket? − kérdezem a férjéről.
Kettejük között érdekes a dinamika. Szeretik egymást, de ez nem tiszta szeretet, mintha szüntelenül ott lenne benne valamiféle fájdalom is. Amikor láttam, hogyan érintik egymást, az se könnyed nem volt, se lágy. Legtöbbször furcsamód elkerülhetetlennek tűnt. Mintha meg kellene érinteniük egymást. Mintha egymás közelében kellene lenniük. Talán Baska egyszer elmeséli a történetüket.
− Igen. De már az elején elmondtam neki, hogy vagyok ezzel. Sosem erőltette. Nem tudom, hogy történt − néz rám, tekintetében kétségbeeséssel. − Becsületesen szedtem a tablettát. Mindig. Nem voltam beteg, nem ittam alkoholt. És mégis terhes vagyok. Voltam orvosnál is, most már biztos.
Pontosan ez az oka annak, hogy mindig együtt használom a fogamzásgátlót az óvszerrel. Nem akarok én lenni a bizonyíték a kilencvenkilenc százalékos biztonságra.
− Már tud róla?
− Nem − harap az ajkába. − Sebinek már van saját gyereke. Gyakorlatilag már nagymama vagyok. Hogy lehetnék most anya?
− Nem vagy senkinek a nagymamája. Az a kisbaba az unokahúgod, Baska − terelem őt újra vissza. − Sosem voltál anya. Egy nővér voltál, aki a testvéreiért feláldozta az életét. De immár felnőtt nő vagy, és van egy férjed, aki szeret. Ez az anyaság igazi anyaság lenne, nem harc a túlélésért. Lehet, hogy még minden bizonytalan a jövődet illetően, de neked van mit adnod. A francba, akkora a szíved, mint Kim Kardashian feneke! És bőven elég hely van benne a saját kisbabádnak.
− Kim lefogyott.
− Így is elég nagy az a szív − mosolygok rá gyengéden.
Megszorítja a kezem, kicsit fáj, de nem szólok érte.
− Tudod... egy részem vágyik rá. A nyugodt anyaságra, saját gyerekre. Matej gyerekére. De az az érzésem, hogy ezzel elárulom Sebit, Jankót és Bellát. Mintha azt üzenném, hogy nem elégszem meg velük, hogy saját gyerekre van szükségem.
Az ajkamba harapok, könnyek szöknek a szemembe.
− Saját gyermekre vágysz, de ez nem azt jelenti, hogy elárulod őket, Baska. Már felnőttek. Tudom, hogy eddig mindent háttérbe szorítottál miattuk. De most már elengedheted őket. Lehet, hogy ennek a babának a védekezés ellenére azért kellett eljönnie, mert egyszerűen hozzátok tartozik. Lehet, hogy éppen ez az a baba, akire a lelkednek szüksége van.
− Örökre összeköt majd Matejjel − árulja el a másik aggodalmát, ami őszintén szólva meglep.
− Nem akarsz vele lenni?
− Soha senki más nem szerettem − néz rám szomorúan. − De... ha megérkezik ez a baba az életünkbe, arra lesz szükség, hogy... megnyissam a szívem. És nem tudom majd megvédeni, ha összeköt bennünket egy gyerek.
Arcomon legördül egy könnycsepp. Ó, Baska! Mennyit bánthattak téged!
− Nem tudod eldönteni, melyik érzésnek akarod átadni magad. Nem döntheted el, mit adsz a szeretett embernek. Ha egy részed elzárod, talán meg tudod védeni, ugyanakkor megfosztod magad valami csodálatostól. A szerelem és a szépség mindig kéz a kézben jár a fájdalom kockázatával. Nem választhatók el egymástól. Vagy mindent beleadsz, és mindent visszakapsz, a fájdalmat is. Ha viszont csak egy keveset adsz, mindössze morzsákat kapsz. Matej megérdemli, hogy mindent odaadj. És te is ezt kérheted tőle.
− Én nem érdemiem meg Matejt. Olyan dolgokat tettem, amelyekről nem tudsz. Borzasztó dolgokat.
− Szemmel láthatóan megbocsátott neked.
− De én nem bocsátottam meg magamnak. Sosem fogok.
− Ha magadat bünteted, azzal őt is bünteted. Nincs semmi rossz a reménykedésben. Abban, ha egy szebb életben bízol. Lehet boldog, bármit is tettél a múltban.
Nagyot sóhajtok.
− Tudom, milyen ez. Tudom, Baska. Az a borzasztó kiszolgáltatottság, amikor átadod a szíved. Olyan, mintha kibiztosított fegyvert nyújtanál valakinek, és abban bíznál, hogy majd nem lő rád vele. Szeretni valakit éppen ilyen. Egy részed belehal, ha nem sikerül. És nem tudhatod előre, mekkora részed lesz az.
Mély csönd telepedik közénk, közben Baska még mindig szorongatja a kezem. Viszonzom a szorítását.
− Szerinted a mennyország mindenki számára nyitva áll? − kérdezi váratlanul.
Egy pillanatra elgondolkodom ezen. Gyilkosok, pedofilok, erőszaktevők jutnak eszembe. Terroristák és azok az emberek, akik a koncentrációs táborokban dolgoztak. Azokra az emberekre gondolok, akiket a világ gyűlöl.
− Azt hiszem, Isten nem az emberek szemével nézi a világot. Hiszem, hogy nem képes gyűlölni bennünket. Természetesen a tetteinknek következményei vannak, de azoknak nincs köze a szeretetéhez. Azért szeret bennünket, mert vagyunk. Nem attól függ, hogy kik vagyunk, vagy hogy mit teszünk, a szeretete feltétlen. Így nem számít, milyen rosszat teszünk. Szeret bennünket. Viselnünk kell a tetteink következményeit, de végül... Baska, én nem hiszek a pokolban. Nem hiszek az örök kárhozatban. Ezeket az emberek találták ki, nem Isten. Mert Isten maga a szeretet. A szeretet nem követel, nem köt feltételekhez, nem zsarol, nem változik, csak van. Úgyhogy egyszer el kell jönnie a napnak, amikor a mennyország mindenki számára nyitva áll.
Nagy levegőt veszek, saját szavaim igazsága feszíti a mellkasomat. Én sem választhatom meg, mit érzek majd, és mit adok Robnak. Még mindig várom, hogy megnyíljon előttem, hogy felengedjen, csak utána adok oda neki mindent. De ez nem így működik. Egy kapcsolatban nem lehet minden ötven-ötven százalékos. Nem arról szól, hogy a másiknak jobban kell igyekeznie, mert én már mindent megtettem. Ez nem szerelem, ez üzlet. Ő most nem képes többet adni. Akkor ugyanolyan keveset adjak én is, miközben sokkal több van bennem? Mindent át kell nyújtanom neki, ha szeretnék egy esélyt magunknak. A kezébe kell tennem a kibiztosított fegyvert. Megremegve az ajkamba harapok.
− Ha kislány lesz, Kamiiénak nevezem.
A meghatottság összeszorítja a torkom.
− És ha kisfiú lesz?
− Milán − feleli habozás nélkül, mintha már rég kitalálta volna. Szemében szeretet csillog. Tudom, hogy van mögötte egy történet, de nem kérdezem meg, milyen. Amikor megáll mellettünk egy autó, és Matej kiszáll, mindkettőnk szeme könnyel van tele.
− A feleségem ríkatott meg téged, vagy te őt?
− Kölcsönös volt − motyogom, miközben megtörlöm könnyáztatta arcom.
Kicsit elhúzódom Baskától, és figyelem, ahogy Matej felé nyújtja a karját. A hátam egyszerre libabőrös lesz. Szerelem. Szükségszerűség. Mintha együtt kellene lenniük akkor is, amikor az egész világ ellenük van. Akkor is, ha a lelkűk egy része ezt nem is akarná. Matej magához vonja, és szótlanul átöleli őt. Ez az ölelés különbözik a többitől. Intenzívebb, intimebb, mégis, valahogy személytelenebb. Mindketten megtartanak egy saját részt maguknak. Ennek ellenére együtt vannak. Ennek ellenére összeházasodtak. És ez jelent valamit. A szívem mélyén érzem, hogy bármi is van közöttük, a szerelmük elég mély ahhoz, hogy együtt legyőzzék. És a kisbaba majd segít nekik ebben.
Amikor meghallom közeledni Rob autóját, nem játszom az elérhetetlent, és nem várom, hogy mikor vagy hogy egyáltalán eljön-e hozzám. Egyszerűen kilépek a házból, és határozottan felé indulok. Nem kell messzire mennem, a kapum előtt találkozunk. Ő nyitja ki, én pedig ráugrok, lábammal átölelem a derekát. Nem tűnik meglepettnek. Egyszerűen megfog a fenekemnél, a lábával becsukja a kaput, és bevisz a házba. Megcsókol, a szívem majd kiugrik a helyéből.
− Hiányoztál nekem − motyogom a szájába.
− Nem járunk, nincs okod rá, hogy hiányozzak neked − feleli, és megszorítja a fenekem.
− Pontosan ez hiányzott, a szerető és nyitott természeted.
Bemegyünk, de még a kanapéig sem jutunk. A folyosón szeretkezünk, a padlón.
− Még a nadrágodat se húztad le. Azt mondanám, én is hiányozhattam neked. Nagyon.
Nagy sóhajjal a hátára fordul, majd feláll. Begombolja a nadrágját, bár az övét nyitva hagyja. Kinyújtja felém a karját, és felhúz.
− Nem okoztam fájdalmat?
Gyengéden rámosolygok, és megrázom a fejem, bár kicsit azért fájt.
− Éhes vagy? − kérdezem.
−Nem.
− Akarsz még szexelni?
− Igen − feleli.
Bólintok, majd útban a hálószoba felé kibújok a ruhámból. Meztelenül az ágyra ülök, és figyelem, ahogy lassan kigombolja az ingét. Aztán kibújik az atlétájából, én pedig az ajkamba harapok. Megragadja az övét, és... te jó ég! Egyetlen mozdulattal kirántja az övtartó pántokból.
− Azt hiszem, épp most találtad meg a G-pontom − sóhajtom. Ez nagyon szexi volt!
− Hozzád sem érek.
− Ismételd ezt meg még háromszor, és anélkül is orgazmusom lesz!
Elszántan rám mosolyog, majd ledobja a ruháját. Aztán ez a nagy test rám telepszik, én pedig gyönyörűen kicsinek és sebezhetőnek érzem magam. Ugyanakkor tudom, hogy vigyáz rám. A testfelépítésünk közötti különbséget érezni lehet, amikor állunk, ám amikor szeretkezünk, nincs jelentősége. Illünk egymáshoz. Testünk érintkezik, még ha a kapcsolódásunk időnként több türelmet is igényel.
Ezúttal nem siet. Lassan és finoman érint. Csókol, miközben keze a testemen kalandozik. Felsóhajtok, és az érintése alatt ívbe feszülök.
− Rob! − simogatom a haját, és magamhoz húzom őt.
A legtöbb férfi csak a mellekre és a hüvelyre összpontosít, mintha a női orgazmus expresszvonatára váltott volna jegyet. Rob néha elég egyenes, ez igaz, de minél több ideje találkozgatunk, annál több figyelmet szentel a testem minden apró részének, mintha legalább annyira élvezné az utat a csúcsig, mint magát a célt. Mintha ízlelgetne engem. Képes akár egy órán át simogatni és csókolni anélkül, hogy megérintené a mellemet vagy levenné rólam a bugyit.
Mire sor kerül magára a szeretkezésre, bennem már minden húr megpendült. Imádom a gyors és követelőző szenvedélyt, de ez a lassú ízlelgetés és kutatás sokkal mélyebben érint. Más élvezetet nyújt. Én ugyanezt tudom adni neki. Imádom a vállát, a mellkasát és a hasát. Lenyűgöz lapockája vonala, a finom borosta a nyakán és az állvonalán. A feneke... ó, a feneke! Szeretem megérinteni a sötét szőrrel fedett combját. Imádok az egész testével szeretkezni. És most is ilyen. Mély. Intenzív. Intim. Ez nem szexuális kapcsolat.
Pénisze hegyével belém csúszik, miközben tudatosul bennem, hogy ez az érzés most más. Valami más. Hirtelen kinyitom a szemem. Nem használ óvszert!
Nem felejtette el, sosem felejti. Nem sokkal ezelőtt megtörtént az eddigi leggyorsabb szex köztünk, és még akkor is felhúzott egyet. Most pedig nem. Fölöttem támaszkodik, és remeg, mintha megerőltetné magát. Visszatartom a lélegzetem, meg sem mozdulok. Ráhagyom. Nem kezdeményezek. Mély, kínzó sóhaj hagyja el az ajkát, majd még mélyebbre nyomul. Felsóhajtok, a testem ellazul. Amikor végül lassan egészen belém hatol, az intimitás érzése szinte maga alá gyűr. Csak én és ő, korlátok nélkül. Védelem nélkül. Az álarca nélkül. Az érzelmek nyomása alatt le kell hunynom a szemem. És bár meg is teszem, mozdulatait egyre intenzívebben érzem magamban. Érzem a keménységét, az erejét, és a lelkem mélyén tudom, milyen sokat jelent ez a pillanat. Mintha ebben a momentumban végleg magához kötne, mintha most döntötte volna el, hogy igazán hozzá tartozom. Engedem, hogy magával sodorjon a szenvedélyes gyengédség, és befogadom mindazt, amit ad. Amikor közeledem a csúcshoz, kinyitom a szemem. Ő is engem néz.
A beteljesülés pillanatában talán sebezhetőbb vagyok, mint eddigi életem során bármikor voltam. Amikor néhány lökéssel később ő is eléri a saját csúcspontját, az arcát figyelem, de tekintetét arra a pontra irányítja, ahol a testünk eggyé válik. Nem ötven-ötven százalék. Nem üzlet ez, emlékeztetem magam, ahogy elszorul a torkom. Amikor mellém fekszik, és magához húz, fejemet a vállára teszem. Hallgatunk, de közben se csönd, se nyugalom nincs bennem, éppen ellenkezőleg, tele vagyok érzéssel és bizonytalansággal, ugyanakkor elszántsággal is. Képes vagyok rá. Meg tudom csinálni. Elég erős vagyok hozzá. Kinyitom a szám, amit csak gyenge suttogás hagy el.
Kamii.
ROBERT
A karomban tartom őt, és simogatom a hátát. Egy szemétládának érzem magam, amiért egész hétvégén nem jelentkeztem, hogy világossá tegyem számára, hogy a kapcsolatunk csupán szexuális jellegű. Még haza sem értem, át sem öltöztem, a táskámat sem raktam le. Kiszálltam az autóból, és rögvest mentem is hozzá.
Gondoltam rá. Azon töprengtem, hogy van, mi lehet vele. Mesélni akartam neki a napjaimról. A fenébe! Begyakoroltam azt az öves mutatványt is. − Adela küldte át azt a videót a múlt héten, amikor együtt voltunk, és Kamila úgy nyögött fel, miközben nézték, mint amikor benne vagyok. Örömet akartam neki szerezni.
De nem hívtam, mert aznap, amikor a munkában azokat a cetliket írtuk... túlságosan közel jutott hozzám. Az utolsó pár napban órákat töltöttem azokkal a cédulákkal.
Az, amit magamról írtam, és az, amit valaki rólam írt, szinte megegyezik.
De az, amit Kamila írt... én tényleg ilyen vagyok? Vagy ez csak az ő elképzelése arról, milyennek szeretne? Nyugtalanít, hogy nem tudok rá igazából válaszolni.
Minden nyugtalanít Kamilával kapcsolatban.
A listámnak van értelme. Van oka annak, hogy egyáltalán létezik. Szükségem van rá.
És most... lefeküdtünk egymással védekezés nélkül. Még csak gondolni sem merek arra, miért csináltam.
− Kamii − zavarja meg hirtelen a gondolatmenetemet lágy hangján. Ledermedek. Azonnal tudatosítom, kiről beszél − és Kamila − folytatja alig hallhatóan. Megsimogatom a haját. − A szüléink azt gondolták, mókás dolog így elnevezni bennünket. Ikrek voltunk, és nagyon közel álltunk egymáshoz. Azt hiszem, ha valakivel együtt fejlődsz az anyaméhben, többé már nem leszel képes teljesen elszakadni tőle. De nem olvastuk egymás gondolatait, ahogy az a filmekben van − nevet. − Külsőre mások voltunk, de a jellemünk nagyon hasonlított. Ő állt hozzám a legközelebb, közelebb, mint anya és apa, közelebb, mint a partnereim. Kamii − csuklik el a hangja, amikor újra kiejti a nevét − tűzoltóként tevékenykedett. Mindig fülig ért a szája, és hatalmas szíve volt. Én egy nagyvállalatnál dolgoztam megbecsült állásban, és szépen kapaszkodtam felfelé a szamárlétrán, miközben ő életeket mentett, a szabadidejében pedig járta a nagyvilágot. Sokáig együtt laktunk, de amikor úgy döntött, hogy a barátnőjével szeretne élni, találtunk magunknak két külön lakást egymás mellett. Én hozzá tartoztam, ő pedig hozzám. − A vállamba fúrja az arcát, érzem, hogy nedves.
− A legrosszabb az − távolodik el tőlem újra −, hogy olyan bután halt meg. Olyan fölöslegesen. Hisz ő egy hős volt, életeket mentett, nem habozott, ha be kellett rohanni egy égő épületbe. Egy kilátón a korhadt korlátra támaszkodva lezuhant, és életét veszítette. Ez egyszerűen nem igazság − törik meg a hangja. Magamhoz szorítom, nem tudom, mit mondhatnék. − Nem volt joga ilyen értelmetlenül magamra hagyni.
Kamila a karomban sír. Ez az első eset, és én nem szeretném, hogy ez többször megismétlődjön. Belecsókolok a hajába, mondanék valamit, de nem jut eszembe semmi. Nem tudom, hogyan vigasztalhatnám meg. Kamii halott marad, bármit is mondanék.
Áthajol fölöttem, és a fiókból kiemel egy bekeretezett fotót. A bátyját mutatja.
Egy szakállas férfi látható rajta, aki úgy egy fejjel magasabb Kamilánál. Az oldalához szorítja őt, a mosolyuk teljesen egyforma. Olyan embernek látom Kamilát, aki ragyog, és most nem kívánok fennakadni azon, milyen irracionálisan hangzik ez, kivéve, ha esetleg korábban egy kis időt Csernobilban töltött, de amikor meglátom azt a fotót, világos számomra, hogy Kamila ragyogása már nem a régi.
− Sajnálom.
− Mindent én örököltem: a vagyonát, az életbiztosítását. És egy videófelvételt, amit a szüleim adtak oda. Később bevallották, hogy az évek alatt tizenkettőt adott nekik. És amikor valami változott, készített egy új felvételt. Mintha mindig is tudta volna, hogy ő hal meg előbb, és itthagy engem. Még az első mondata is ez volt a felvételen: Sajnálom, hogy magadra hagytalak, hugicám. Azt mondta, nem törődöm eléggé az élettel, viszont túlságosan sokat a munkával. Azt is mondta, hogy álljak meg, mert a számok és a tempó, ahogy élek, épp az életben akadályoz meg, és valójában szem elől tévesztettem, mi is a fontos valójában. És igaza volt. Imádtam a munkámat, de túl sok időt töltöttem vele. Túlságosan is elnyelt − néz mélyen a szemembe. − így hát megtettem. Felmondtam a munkahelyemen, bár kezdetben még nem éltem, hagytam, hogy elborítson a fájdalmam. Pénzem volt elég, a kapcsolatomat a halála után lezártam. Azzal a fickóval jártam addig, akivel a bulin is találkoztál − rajzol közben ujjaival idézőjeleket a levegőbe. Semmi sem kényszerített arra, hogy visszatérjek a normális életbe. Egy nap azonban, amikor felébredtem, madárcsicsergést hallottam a szemközti fáról. Hónapokig egy buborékban éltem, ahol csend volt. Ezt azonban olyan szépnek találtam! Az a madárdal hozott vissza az életbe. Újra kimentem, újra tudtam mosolyogni, és érzékeltem az embereket magam körül. Elmentem nyaralni, kreatív tanfolyamokra, próbálgattam, mi érdekel, kerestem a módját, hogyan élhetnék teljes értékű életet kettőnk helyett is. Úgy döntöttem, elköltözöm a városból, mert nem akartam, hogy a madárdalt megzavarja az autók zaja. Megtaláltam ezt az erdőkkel és dombokkal körülölelt helyet. A szívem azt súgta, itt jó lesz nekem. Amikor először mentem el fagyizni, megálltam pár méterrel távolabb, és figyeltem, ahogy az eladó mosolyogva kiszolgálja a vevőit. Eszembe jutott, hogy ezt akár én is csinálhatnám. Boldogságot osztogathatnék. Visszatérni a munkába, legalább egy kicsit. És így egy gombóc csokifagyi mellett munkát is szereztem magamnak, miközben ez a hely meggyógyított engem. Azok az emberek, ahogy a fagyinak örültek, újra visszahoztak az életbe. És egyszer csak itt voltam, újonnan, egészben. Aztán találkoztunk.
... én pedig lenéztem az alantas munkáját.
− Igazad volt, Kamila, amikor azt mondtad rólam, hogy felszínes vagyok, és ítélkezem az emberek fölött − konstatálom mereven.
− Tudom − sóhajt fel −, de le lehet szokni róla, ez nem tartós jellemhiba.
Elmosolyodom, és magunkra húzom a takarót. Légzése lassul és mélyül, teste ellazul. Fejben elszámolok tízesével ezerig. Ez segített akkor is, amikor gyerekként túl izgatott lettem.
− Apám szemében afféle trófea voltam. Az intelligenciájának a bizonyítéka − hagyja el a számat. − Sosem viselkedett velem úgy, ahogy egy gyerekkel szokás. És anyám ez ellen nem tiltakozott. Felnőttként kezeltek azóta, ahogy járni kezdtem. Nem néztem meséket, nem jártam játszótérre, sem óvodába. Dokumentumfilmeket néztem, hároméves koromtól kezdve mozgásfejlesztő trénerem és magántanárom volt. Különböző táborokba, tanfolyamokra, workshopokra jártam, ahol többnyire idősebb gyerekek voltak, akik sosem fogadtak be maguk közé. Egyszer említetted, hogy a legerősebb emlékeid emberekhez kapcsolódnak. Nekem ilyenem nincs. Volt egy nagyapám, aki szeretett, de korán meghalt. Amióta csak az eszemet tudom, egyedül vagyok.
− A szüleid elég szemét módon viselkedtek, és ha ez valami sötét vallomás álmodban, akkor jelzem, hogy ébren vagyok − szólal meg Kamila halkan, mire széles mosolyra húzódik a szám.
− Tudom, hogy ébren vagy. Horkolsz, amikor alszol.
− Ismételd ezt meg! − emeli a térdét veszélyes közelségbe az ágyékomhoz.
Biztonságos távolságba tolom a lábát.
− Nem ismerek semmi mást, csak a teljesítmény és a logika nyelvét, Kamila − ismerem be. − így határozták meg az egész életemet − hogy teljesítményorientált és hatékony legyek.
− Nem, ez nem te vagy. Ez az, amit a szüleid akartak faragni belőled. Meggyőztek arról, hogy ennyi lehetsz. De te sokkal többet érsz ennél.
− Honnan is tudhatnád te azt?
− Tudom. A családunkban a mágikus adottságok női ágon öröklődnek immár hét nemzedék óta.
− Te komolyan nagyon furcsa vagy.
− Te is − sóhajt fel Kamila, és ez nem úgy hangzik, mintha kritizálna.
Megragadja a tenyeremet, és a mellkasára szorítja. Egyenletes, erős lüktetést érzek.
− A szívem tudja. Semmi kétsége sincs.
Nyelek egyet, egy pillanatra lehunyom a szemem.
− Attól tartok, hogy engedsz a rólam alkotott illúzióidnak, mert azt hiszed, nekünk, kettőnknek lehet normális kapcsolata.
Elnehezedik köztünk a levegő, én enyhe feszültséggel várom, mit lép erre Kamila.
Ő azonban nem szól semmit. Legalábbis nem erről.
− Kaptál egyszer egy ajánlatot a NASA-tól. Kaptál egy ajánlatot, téged akartak! Be akartak venni a csapatukba. Miért nem fogadtad el, Rob? Életed nagy lehetősége volt.
− Honnan tudsz róla?
− Hetedik nemzedék − motyogja Kamila, mire én enyhén ingerülten megrázom a fejem.
− Apám miatt nem fogadtam el. Lelkes volt. Úgy beszélt róla, hogy ez élete legnagyobb sikere. Akartam azt a munkát, mégsem vállaltam el, mert ő annyira akarta. Ezért nem dolgozom sem egyetemen, sem kutatóintézetben. Szerinte ez volt életem egyetlen lehetősége. Egy évvel azelőtt hagytam ott az egyetemet, amikor meghalt. Ugyanolyan alantasnak tartotta a munkámat, mint a fagyiárusítás.
Kamila az arcomra teszi a kezét.
− A halála után miért nem mentél vissza az egyetemre? A kutatóintézetben is tárt karokkal fogadtak volna.
− Apám pár nappal a halála előtt azt mondta, sírba teszi őt a gondolat, hogy így elpazarolom a képességeimet.
Kamila hirtelen kihúzza magát, és fejével az államba ütközik. Egy pillanatra kicsit feszült lett, de aztán visszafeküdt.
− Nem ölted meg az apádat − szólal meg nyugodt hangon. − Én tudom, hogy halottakról jót vagy semmit, de talán senki sem fogja ezt meghallani: apád egy manipulatív szemétláda volt, és ezt te is tudod. Nincs semmilyen részed a halálában.
Felemeli a fejét, és mélyen a szemembe néz.
− Te szembeszálltál vele, ez is azt bizonyítja, hogy képes voltál a saját kezedbe venni a sorsodat. Nem szabad ezért büntetned magad.
Aztán egyszerűen csak kimondom. Kibukik belőlem az utolsó igazság is. Tudom, hogy ez már patologikus, de így van:
− Nem szeretem anyámat.
Nem tudok neki megbocsátani azért, hogy sosem állt ki értem.
Kamila gyengéden elmosolyodik, nagyon meglep ezzel. Fel kellett volna háborodnia.
− Az, hogy nem tudod szeretni anyukádat, még nem jelenti azt, hogy képtelen vagy szeretni, Rob.
− Pontosan azt jelenti. Most nagyon igyekszik, de én már nem akarok tőle semmit. Nem kaptam tőle semmit, nincs mit adnom neki − mondok ellent az egyébként logikus érvelésének. Nem meríthetsz az üres edényből.
− Nehéz gyermekkorod volt, Rob, de túlélted. Ne hagyd, hogy ez irányítsa az életedet! Ne adj a szüleid kezébe ekkora hatalmat! Van hozzá erőd, hogy kilépj ebből a körből. Csak meg kell hoznod a döntést. Tudatosan.
Csend telepedik közénk, és én már tudom, hogy hiba volt lefolytatni ezt a beszélgetést. Gyakorlatilag mindent elmondtam neki.
Végül szó nélkül felállók, felöltözöm, és hazamegyek a saját házamba. Kamila hallgat, nem állít meg.
Dopamin, szerotonin, oxitocin − ez mind felszabadul a szervezetben. Beszélgetésünk intimitása egyértelműen a hormonok műve volt. A nők megnyílnak szex után. Nem először történt ez. A különbség csak annyi, hogy most először én is viszonoztam. Kinyitottam Kamiiénak a szobám ajtaját, bár ezt nem gondoltam át teljesen. Beengedtem őt az én biztonságos helyemre.
Végighúzom a kezem az arcomon. A táskámat is hátrahagytam. Úgy rohantam utána, mint egy elveszett kutya, amely végre hazatalált. Össze kellene szednem magam, hogy ne zavarjam össze. Ez... ez, ami köztünk van, túlmutat azon, ami köztünk egyáltalán lehetséges.
Szeretem nézni az arcát, amikor elélvez. De ma kinyitotta a szemét, és ezért én vagyok a felelős, mert úgy akartam benne lenni, hogy semmi se választhasson el bennünket. Tudni akartam, milyen érzés lesz. Én tettem meg az első lépést. Amit felkínált, amikor kinyitotta a szemét... azt nem fogadhatom el.
A végén csak megbánná, mert semmit sem kapna cserébe. Észszerűden volna még csak remélni is, hogy esélyt adhatnék kettőnknek, amikor pontosan tudom, mindez milyen véget érne.
Nem maradna velem. Az ellenkezője is megtörténhet, bár annak a statisztikai valószínűsége annyira kicsi, hogy szinte el is hanyagolható. Irreleváns. Soha senki nem maradt mellettem. Vele sem lesz másként.
MI SEGÍT EGY KAPCSOLATBAN ÁTVÉSZELNI A KRÍZIST ÉS A NEHÉZ IDŐKET?
Robert válasza: A logikus indokok, amelyekre a kapcsolat épült.
Kamila válasza: A szeretet. Emlékezés a legszebb időkre és a hit, hogy nem azok voltak az utolsók. Az elhatározás, hogy ne vesszen el az, ami két embert összeköt.
KAMILA
Reggel egyedül ébredek. Tudom, mikor és miért ment el, mégis rosszulesik. Értem, hogy miért nem képes tartani a tempómat. Ez nem azt jelenti, hogy elutasít. Hisz ő is megnyílt nekem. Nem vette fel a pajzsát. De nem kérhetem tőle, hogy fussa le a maratont, ha még öt kilométert sem bír. Értem a logikáját. És a szívem... türelmes lesz.
A telefonom jelez, üzenetet kaptam, gyorsan kinyújtózom érte abban a reményben, hogy...
De nem ő írt, hanem apukám.
A: Néha attól félek, hogy sosem mész férjhez.
Ó, ez most komoly?
K: Micsoda???
A: Nők ezrei találnak rá naponta férfiak ezreire. De te más vagy, Kami.
K: Még mindig hozzámehetek a biciklimhez vagy a rolleremhez. Manapság már semmi sem szab határt a fantáziának. Bár remélem, nem lesz rá szükség. Ha anyuci megtalált téged, én is megtalálom az igazit.
A: Meggyőztem édesanyádat, hogy nem talál jobbat. Fiatal volt, hát elhitte. Aztán pedig megszülettetek, és már késő volt, hogy kihátráljon.
Mosolygok rajta, mégis összeszorul a szívem a meghatottságtól.
K: Szeretlek, még ha elég kanyargós is az út, ahogy a bókokig eljutsz.
A: Én is szeretlek téged, bogaram. Olyan vagy nekem, mint a nap. Ezt sose felejtsd!
K: Nélkülem nyolc perc és húsz másodperc múlva sötétség állna be, a Föld pedig 108 000 kilométer per órás sebességgel „kirepülne” az űrbe?
A: Sosem lett volna szabad megengednem, hogy tanulj. Be kell volna dugnom téged a konyhába köténnyel a derekadon, és csak az alapfokú oktatást biztosítani számodra.
K: Haha!
K: Tulajdonképpen mi is vitt rá téged erre a reggeli elmélkedésre?
A: Kellett a szórakoztatás a vécézéshez.
Nevetek egy nagyot, és szeretettel telve leteszem a telefonom. Tudom, felnőttkori énünk számára mennyire meghatározó a gyerekkorunk. Szerencsés vagyok, hogy éppen ők a szüleim. Mindig támogattak abban, hogy tárjam ki a szárnyamat, és repüljek.
Mindig hittek abban, hogy képes vagyok rá. Bármilyen területre is tévedtem.
Amikor pedig valamivel nem boldogultam, ott álltak mellettem. Soha nem kellett megkérdőjeleznem, hogy szeretnek-e engem. Nem volt okom kételkedni a képességeimben, mert a saját magamba vetett hitem megingathatatlan volt. Nem nehéz megérteni, miért segítek másoknak. Pontosan tudom, mekkora ajándékot kaptam. Nem kell viszonoznom, mégis arra törekszem, hogy valamit visszaadjak a világnak, és jobb hellyé tegyem.
A kedvességben olyan erő rejlik, hogy azt az emberek még nem voltak képesek teljesen felmérni. Nem a pénzben, nem a hatalomban, az egyszerű kedvességben. Ez a tulajdonság tesz a leginkább szívóssá. És talán nem is tulajdonságról, hanem inkább döntésről beszélhetünk.
Mindig túlél valakiben. Háborúk idején, természeti katasztrófák közepette, szenvedésben, küzdelmekben, támadások alatt. Amíg emberek élnek a Földön, a kedvesség velük marad, és túléli a változásokat.
Adela szerint olyan jó vagyok, hogy azzal már ártok magamnak, de én úgy döntöttem, kedves leszek.
Felkelek az ágyból, és az ablakból látom, ahogy Betka büszkén felemelt farokkal lépked Rob udvarán. Megrázom a fejem, és megvakargatom Eminem füle tövét.
− Háromlábnak hív téged, tudsz róla? Zavar ez téged?
Eminem vakkant egyet, és nem csak a farkát csóválja meg, hanem az egész hátsó felét.
− Szereted őt, ugye? − mosolygok rá, és egy sóhaj kíséretében hozzáteszem: − Hisz én is.
Ma ebédre vagyok hivatalos Leohoz és Anitához. Mármint: vagyunk. Remélem, a tegnapiak nem borították ki annyira, hogy ne akarjon elvinni.
Megreggelizem, ellátom az állatkáimat, aztán egy takaró alá gömbölyödve olvasok. Nem figyelem az időt, ám egyszer csak kopogást hallok. Jól van, ezek szerint nem hagy itt.
− Indulhatunk? − kérdezi feszülten, amikor kinyitom az ajtót, és tekintete a rövidnadrágomra meg a pólómra esik.
A falon ketyegő órára pillantok, mert szeretném elrejteni, hogy szinte kiugrott a szívem, amikor megláttam őt.
− Ne haragudj, elvesztettem az időérzékem!
− Tizenöt perc múlva van a tervezett indulás.
− Nagyszerű! − tapsolok egyet, és futok a fürdőszobába.
Kivételesen felteszek egy kis sminket, szempillaspirált és szájfényt.
Időnként szoktam ilyet. Csak azért, hogy ne száradjanak be a sminkcuccaim. Egy kicsit begöndörítem a hajamat is. Egy szép barackszínű ruhát veszek fel, lágy esésű szoknyarésszel, amely hullámzik a lábam körül.
− Jól áll − suttogom a tükörképemnek.
Odalépek Robhoz. A kanapén ül, és a könyvemet olvassa. Felnevetek, ugyanis észre sem vesz.
− Készen vagyok.
Rám néz, arcán rövid időre felvillan az elismerés. És az éhség.
− Egyébként, azért jöttél tizenöt perccel korábban, mert abban bíztál, hogy szexelni fogunk? − hunyorítok rá.
− El akarsz csábítani − hunyorít ő is, miközben tetőtől talpig végigmér.
Odalépek hozzá, miközben külön odafigyelek arra, hogy közben ringjon a csípőm.
− Amikor egy nő felöltözik és kisminkeli magát, ezt nem a csábításért teszi, hanem azért, hogy olyan legyen, mint egy műalkotás.
Természetesen el akarom csábítani. Azt akarom, hogy megőrüljön értem, nem csak tőlem. Karját szenvedő ábrázattal a derekam köré fonja, mintha nem tudna nekem ellenállni. Közelebb von magához, és arcát a hasamhoz nyomja. Majd finoman a csípőmbe harap. Szemmel láthatóan úgy teszünk, mintha a tegnapi beszélgetés meg sem történt volna, és utána nem szökött volna el tőlem. Hogy nem úgy szeretkeztünk, ahogy azok szeretkeznek, akik szeretik egymást. Nos, jól van. Egyelőre.
− Ebben a könyvben normális szex van, semmi fojtogatás.
Nem figyelek forró lélegzetére, amit a ruhán keresztül is érzek.
− És prosztatamasszázs sincs.
Undorodva elenged, amin én jót derülök. Kiegyenesedik, majd a tenyerét végighúzza a mellkasán. Egyszerű mozdulatnak tűnik, amellyel lesimítja az ingét, én viszont tudom, hogy ez nála az feszültség jele.
Amikor kilépünk az udvarra, Mandragóra szalad oda hozzánk, és fejjel Rob csípőjének ütközik. Nem támadólag, csak egy kis figyelmet szeretne, és amint azt minden rendes nő tudja, ezt egyértelműen kell a férfiak tudtára adni.
− Új parancsot tanítottál neki? − kérdezi Rob ingerülten, tenyerét a fejére helyezve, és eltolja őt magától.
Olyan gyorsan teszi ezt, hogy Mandragórának esélye sincs a tenyerébe dörgölőzni, úgyhogy egy szempillantással később újra megböki, ezúttal hátulról.
− Csak azt akarja, hogy simogasd meg − nevetek.
− Nem fogom megsimogatni.
− Pedig nagyon szeretsz simogatni − nézek rá felvont szemöldökkel.
Pattognak közöttünk a szikrák.
− Simogasd meg egy kicsit, mert ha nem, egész nap boldogtalan lesz! Nem akarhatod, hogy a kecskéim miatt rossz legyen a lelkiismereted. Talán még depresszióba is eshet szegény állat. Gondolj csak arra, milyen hangot ad ki, amikor boldog! És most képzeld el, milyet adna ki boldogtalanságában!
Egy ideig hitetlenkedve figyel.
− Létezik valamilyen kutatás a kecskékről és a depresszióról?
− Ha nem simogatod meg, lehet, hogy mi írjuk majd meg azt a tanulmányt.
Megint nekiütközik, mire Rob a fejére teszi a kezét, hogy eltolja magától. Előtte azonban alig észrevehetően megvakargatja a füle tövét. Demo egyelőre dühösen figyeli őt a kert sarkából.
− Fenyegetve érzi magát − bököm meg Robot, hogy nézzen abba az irányba.
− Nem érdekel a csajod − figyelmezteti őt feszülten.
− Te most tényleg a bakkecskémmel beszélgetsz? − kérdezem megjátszott csodálkozással.
− Te egyfolytában beszélgetsz velük.
− Igen, de én furcsa vagyok, te pedig egy matekzseni − meresztem rá a szemem.
− Ne provokálj engem, Kamila! − vicsorog rám.
Olyan szép! És olyan merev.
Lapítok, mint egy kisegér... egészen addig, amíg be nem ülünk az autóba.
− Gondolkoztam rajtad... − kezdek bele, mire nyugtalanul rám pillant. Biztos komoly beszélgetésre számít.
− Nagyon feszültnek tűnsz, és ez hosszú ideje így van. Azon elmélkedtem, nincs-e valami probléma a beleiddel. Az tönkre tudja tenni az ember hangulatát. Javasolhatok egy teakeveréket kamillából, köményből és mentából? Ez a tea segítene neked, és talán újra mosoly ragyogná be az arcodat. A sárkánynak is segített Zorka meséjében.
− Kamila, ha nem hagyod abba a piszkálódást, el fogunk késni.
− Nem látom az összefüggést − nézek rá értetlenkedve.
− Leállítom az autót, és kikefélem belőled a provokációt.
Kinyitom a szám, aztán be is csukom. Összeszorítom a combomat. Ó, ez a szó! Melegem lett. Nem tudom, mit mondjak. Nagy levegőt veszek, aztán megismétlem. A légkör az autóban... mmm.
Rob rám kacsint, és elmosolyodik. Lazán, győzedelmesen. A dög!
Kihúzom magam az ülésben.
− Tönkretennéd a frizurámat, pedig reggel szépen felcsavartam a hajam. Ehh... később kefélünk.
Kezét csupasz térdemre fekteti, és lassan egyre feljebb csúsztatja meztelen bőrömön.
− Biztos vagy benne?
Hangosan nyelek egyet.
− Talán copfba köthetném a hajam. Anitának biztos van hajgumija. Rob felkuncog, mire elkerekedik a szemem. Azt hiszem, még soha nem adott ki ilyen hangot. Nem húzza vissza a karját, a hüvelykujjával simogat, amíg oda nem érünk Leoékhoz. Sajnos nem álltunk meg útközben sehol. Amikor leállítja a motort, erősebben szorítja a combom.
− Kamila − bizonytalanodik el.
Ránézek, és látom, hogy valamilyen harcot vív magában. Azt is tudom, hogy érintése útközben nem egyszerű intim mozdulat volt, hanem kifejezetten szexuális jellegű.
− Tegnap olyan... információkat osztottam meg veled az életemről... szóval, ami köztünk van, ettől még nem változik.
Sebezhetőnek érzi magát, mert egy óvatlan pillanatban elmondott valamit, amit nem is akart megosztani velem. És most hátrál.
Kezemet az övére teszem. Csak ruhám finom anyaga választ el bennünket egymástól.
Megpaskolom, és kiszállok az autóból. Mit kellene erre mondanom?
− Milyen szép vagy ma! − jön ki elénk Anita, és szeretetteljesen átölel.
− Koszi − mosolygok rá. − Te sem nézel ki két gyerek nyúzott anyukájának.
− Csak a smink teszi − nevet fel. − Múlt éjszaka négy órát aludtam.
− A gyerekek?
− Netflix. A Bridgertonok új évada.
Megértően bólintok. Amíg Rob fel nem bukkant, rendszeresen álmodoztam Anthony Bridgertonról.
Robbal is köszöntik egymást.
− Gyertek, bent leszünk, esőt mondanak mára!
Ahogy belépünk a házba, a gyerekek rögtön ránk vetik magukat. Hoztam nekik egy társast, és most arra kényszerítenek, hogy játsszak velük. Még várunk egy párt, addig letudunk két kört Anitával és a gyerekekkel, Rob ezalatt Leoval beszélget. Gyakran érzem közben, hogy rám téved a tekintete.
− Hogy halad a dolog Robbal?
− Szerintem rólam a beöntés jut eszébe − ismerem be őszintén.
Anita hatalmas nevetésben tör ki, mire a pasik rögtön felkapják a fejüket. Egy pillanattal később letörli a könnyeit, és odahajol hozzám.
− Már régóta szüksége lenne rá. Borzasztóan merev!
− Ugye? Épp ezt mondtam ma én is neki − értek vele egyet lelkesen.
− És mit mondott erre?
− Szexszel akarta megoldani − forgatom a szemem. − Hatékony módszernek tartja arra, hogy leállítsa a piszkálódásomat.
Megint jót nevetünk.
− Köszönöm, hogy ezt csinálod − hajol hozzám, aztán elkomolyodik.
−Mit?
− Hogy kirángatod őt a csigaházából. Fontos nekem, és bánt, hogy nem boldog, miközben elhiszi magáról, hogy az.
Megértően simogatom a kezét. Az Anitához és Leohoz hasonlatos emberek barátsága igazi ajándék Rob számára. A jóisten a tanú rá, milyen nehéz vele kijönni.
Megszólal a csengő. Felállunk a gyerekek mellől, már mindannyian itt vagyunk. Lesimítom a ruhámat, és Robot keresem a tekintetemmel. Ő is engem néz.
− Egyedül jöttél? − szólal meg Anita.
Amikor meghallom a választ, egész testemben ledermedek. Ismerem ezt a hangot.
− Marianna nem érezte jól magát, így inkább otthon maradt.
− És nem szerette volna, ha te is otthon maradsz vele?
− Nem, szeret egyedül lenni. Azt mondja, jobban tud pihenni, ha nem matatok körülötte, mint egy gondoskodó kotlós − nevet.
Az a disznó! Pontosan ezt mondta akkor is, amikor Adelát hagyta otthon terhesen, mert nem érezte jól magát, és nem akart vele elmenni a megbeszélt találkozóra. Induláskor hívták őt a barátai, és azt mondta, elmegy nélküle. Ugyanezt kérdezték tőle, mint most Anita. És ő akkor is ugyanezt válaszolta nekik. Undorító rohadék!
Feszülten ökölbe szorítom a kezem, és figyelem, ahogy az az idióta és Rob köszönti egymást. Szemmel láthatóan jó ismerősök, Rob egészen közvetlennek tűnik.
Hogyhogy ezek az emberek nem látnak át rajta?
− És ő itt a mi barátnőnk, Kamila − mutat be neki Leo. A seggfejnek arcára fagy a mosoly, amikor meglát.
− Nem örülsz, hogy látsz? − fonom össze a karom a mellkasom előtt, és hideg mosolyt villantok rá. Legutóbb, amikor találkoztunk, nyomorult idiótának neveztem.
− Ti ismeritek egymást? − kérdezi óvatosan Anita, tisztán érzékelve a feszültséget, ami eluralkodott a szobán. Eszembe jut a kék folt Adela arccsontján. A könnyei. Az, ahogy manipulálta és érzelmileg zsarolta őt. Az, amikor megfenyegette, hogy elveszi tőle Zorkát, ha boldog lesz. Rettenetes harag gyülemlik fel bennem.
− Kamila a volt feleségem barátnője. Nem mondhatnám, hogy jó viszonyban váltunk el, az exem elég sarkosan látja a dolgokat, így Kamila rólam alkotott képe is... negatív. De ne felejtsd el Kamila, hogy minden éremnek két oldala van!
Hitetlenkedve meredek rá.
− Minden éremnek két oldala van − lépek közelebb hozzá, miközben úgy érzem, lángol az egész testem.
− Kamila! − szólal meg Rob, de én ügyet sem vetek rá.
Tudom, hogy semmit sem érek el azzal, ha akár szavakkal akár tettlegesen rátámadok. Tudom azt is, hogy ő sem változik meg. Tudom, akkor kellene elmondani a barátaimnak, hogy ki ez az ember, amikor lehiggadok. Tudom, ebben a pillanatban az lenne a legjobb megoldás, ha elmennék. Tudom. A helyes választás, és amit valóban megteszek, időnként egyáltalán nincs szinkronban.
− Azzal fenyegeted, hogy elveszed tőle Zorkát, ha valaki mással kezd járni, miközben neked ott a terhes barátnőd, te képmutató fasz!
Védekező mozdulattal felemeli a kezét, és van képe eljátszani, hogy nem érti, miről beszélek.
− Ez csak félreértés. Mindössze a lányommal szeretnék lenni.
− A válás óta magasról teszel Zorkára! − ordítom az arcába.
Ebben a pillanatban két hang szólal meg mögöttem egyszerre.
− Nyugodj meg, Kamila! − nyugtatgat Rob.
− Zorka? Te vagy Zorka apja? Adela a te volt feleséged? − kérdezi megrökönyödve Leo.
− Sosem beszéltél róla − teszi hozzá Anita.
− Mert a volt feleségem nem engedi, hogy találkozzak vele.
Eszembe jut Zorka arca, amikor Adelát kérdezte, hogy miért nem szereti őt az apja.
− Felfordul tőled a gyomrom − mondom minden megvetéssel, ami bennem van. − Veled nem ülök egy asztalhoz.
− Kamila, elég! Túlzásba viszed. Biztosan van rá logikus magyarázat, hogy ez egy félreértés. Márióval mindhárman jó ideje ismerjük egymást, és rendes fickó.
Mintha Rob gyomorszájon vágott volna. A szavai kiszorítják belőlem a levegőt.
− Hagyd, Rob! − csóválja a fejét az a seggfej. Mintha csak értelmes felnőtt lenne. − Ez egy felesleges harc. A barátnőjének hisz. Nem haragszom rád, Kamila. Nem tehetsz róla. Jó barátnő vagy. Inkább elmegyek. Az lesz a legokosabb. Köszönöm a meghívást, sajnálom, hogy így alakult.
Figyelem a távolodó hátát. A mellkasomon ejtett seb nem fáj úgy, mint az, amikor rádöbbenek, mit is mondott. Már megint a jó embert alakítja.
− Jó barátnő? Nem haragszol rám? Te egy akkora fasz vagy! − kiáltom utána. Igazából utána akarok szaladni, de Rob a vállamra teszi a kezét, és ezzel megállít.
− Hisztérikus vagy, Kamila.
A kezére nézek, majd az arcára. Rosszalló tekintete szinte elemészt.
Elrántom a vállam, és megmasszírozom ott, ahol túl erősen szorított. Anitára és Leora nézek.
− Adelát vagy kilenc éve ismerem. Már házas volt, amikor megismerkedtünk. Tökéletes férfiként írta le a férjét, de amikor időnként meghallottam, ahogy Mario telefonál vagy ahogy Adela a közös társalgásaikról, netán a férje véleményéről beszél, egészen mást érzékeltem. Elkezdtem őt jobban figyelni. Az alattomos, sunyi pillantásai, a sorok közé rejtett célzásai, a dumája arról, hogy mindezt a felesége érdekében teszi... Amikor Adela a terhessége előrehaladott szakaszában volt, Mario elment, hogy a barátaival találkozzon, pontosan úgy, ahogy ma is. Pedig Adela ezt nem akarta. Félt, hogy megindul a szülés, és nem szeretett volna egyedül maradni. Mario viszont nem foglalkozott vele, és elment. Azt mondta neki, hogy szedje össze magát, minden nő megszült eddig, ő is megbirkózik majd vele. Később a barátnője megdicsérte, amiért hagyta, hogy Mario elmenjen. Ugyanazt adta elő, amit ma, csak egy másik nővel kapcsolatban. Azt állította, hogy Adela jobban érzi magát egyedül, és ő küldte el a férjét, hogy nyugodtan érezze jól magát. De ez nem volt igaz. Sírva hívott fel, én voltam akkor mellette. És a szülés tényleg akkor indult be. Később, amikor kimerült volt, és minden figyelmét, energiáját Zorkának szentelte, csak tovább romlottak a dolgok. Elkezdte őt szidni, megalázni. Kifelé adta a tökéletes férjet, de amikor magukban voltak... Adela egyszer azt mondta, hogy nem szeretne vele menni egy céges rendezvényre, mert Zorka lázas volt, és nem akarta őt bébiszitterre hagyni. Mario kijelentette, hogy neki mindegy, de nem megy egyedül a rendezvényre, mint egy szánalmas alak. Végül kényszerítette Adelát, hogy elkísérje. Más dolgokra is rávette így. Meg is ütötte őt.
Nagy levegőt veszek, és letörlöm a könnyeimet. Nem akarok a részletekbe belemenni. Ez nem az én történetem. De Leonak és Anitának tudnia kell, kit hívtak meg az otthonukba.
− Adela mindezt titokban tartotta, mert Zorkával normálisan viselkedett. Nem akarta a kislányát bántani, mert rajongott az apjáért. Nem akarta, hogy Zorka úgy érezze, választania kell, melyik szülőjét szeresse, csak mert nem bánnak jól egymással. Ő pedig mindig csak akkor viselkedett így, amikor kettesben voltak.
Remegő kézzel túrok bele a hajamba.
− Ő nem jó ember, ő egy disznó. Zorkán keresztül zsarolja Adelát, pedig nem is érdekli a sorsa. Folyamatosan manipulálni próbálja. Már a közös gyereküket várta a barátnője, de ő még mindig Adelát akarta visszaszerezni. Ne hagyjátok, hogy megvezessen titeket! − nézek kettejükre, akik ilyen rövid idő alatt annyira a szívemhez nőttek. Leo tekintetében látom a kétséget, hogy nem tudja, mit higgyen.
− Olyan gyakori vezetékneve van... Kovác. Eszembe sem jutott, hogy... − mondja Anita összezavarodva.
− Több mint egy éve ismerjük őt, Kamila − szólal meg Leo is.
− Értem − sóhajtok fel. − Láttátok Adelát is, normálisnak tűnt. Mario úgyszintén. Egyiküknek hazudnia kell, és nem tudjátok, melyikük az. Nem várom el tőletek, hogy nekem higgyetek, és nem is foglak győzködni benneteket. Csak szerettelek volna figyelmeztetni benneteket. Legyetek óvatosak!
− Én hiszek neked − hangzik fel a csendben. Kár, hogy nem a megfelelő személytől. Anita így folytatja:
− Hiszek neked, mert nem gyűlölnéd ennyire, ha nem lenne rá nyomós okod. Nem vagy az a típus, aki hosszan haragszik valakire. Hiszek neked, mert bízom az emberismeretedben.
− Köszönöm − bólintok, és röviden átölelem.
− Kamila − szólal meg Rob is, és végre én is felé fordítom a tekintetem. Először, amióta kiejtette a száján azokat a bizonyos szavakat.
− Mi ketten végeztünk, Rob − mondom neki halkan, de határozottan, bár közben folynak a könnyek az arcomon. − Sok mindent elviselek. Türelmes voltam veled, sok időt adtam neked. De ez itt most a vége. Nem kellett volna egyikünk oldalára sem állnod. Maradhattál volna semleges. Te viszont mérlegelés nélkül az ő pártját fogtad.
Szó nélkül hátat fordítok, és elmegyek. Mérhetetlen fáradtság zuhant rám.
− Ne sírj, Kamila! − hallom a hátam mögül, amikor már kint vagyok az udvaron.
− Nem miattad sírok − fordulok felé. − Nem érdemied meg. Azért sírok, mert annyira bíztam benned, hogy közben elnyomtam saját magamat.
− Elhiszem, amit mondtál − lép hozzám közelebb egy lépéssel. − Váratlanul ért, és az első pillanatban csak meg akartam állítani a dühkitörésedet.
Én megértem őt, tudom, miért viselkedett így. Tudom, többnyire miért zavarja az embereket mások érzelmi megnyilvánulása. Ha nem élhették meg az örömüket vagy a dühüket gyerekkorukban, ha a szüleik igyekeztek ezeket az érzéseket elnyomni bennük, akkor később ennek beláthatatlan következményei lehetnek. Bántja a szívüket, és szükségük van arra, hogy mielőbb szabaduljanak az ilyen helyzetekből. De én már többet nem nézem el neki, hogy el akarja nyomni az érzéseimet.
− Megállítani a dühkitörésemet? − ismétlem utána, és amikor hangosan kiejtem ezeket a szavakat, érzem, ahogy felgyülemlik bennem a harag. Nem csak önmagamért, de minden nőért és az őrült elvárásokért, amelyeket a társadalom támaszt irányunkban. − Ki vagy te, hogy eldöntőd, milyen érzelmeket nyilváníthatok ki, és milyeneket kell elfojtanom? Szex közben legyek hangos, de egyébként ne nagyon lógjak ki. Legyek vad és szenvedélyes, máskor viszont uralkodjak magamon. Ugyanakkor álljak ki magamért, de ne szitkozódjak, mert hölgy vagyok? Az érzelmek nem úgy működnek, mint egy csap. Nem lehet kérésre elzárni. Vagy elfogadod a jókat és a rosszakat is, vagy elfojtod őket magadban. Én az első lehetőséget választottam. Te a másodikat.
Teleszívom a tüdőmet levegővel, és elmondok mindent, ami a szívemet nyomja. Eszembe jut a mai beszélgetés apámmal. Ő és az anyukám. Az ő világukban nőttem fel. Ez az, ami nekem természetes. Ez az, amit megérdemlek.
− Beleszerettem egy emberbe, aki te lenni tudnál. És most nem vagy az, talán nem is leszel soha. Tudom, milyen az, amikor a szívedben nagy üresség tátong. Én is cipelek ilyet a bátyám miatt. Nem fogok folyton esélyt adni olyanoknak, mint te. Nem engedem, hogy te legyél a következő üres hely a szívemben. Nem vállalom ezt a veszélyt valakiért, aki nem szeret és tisztel engem. Annyira kapaszkodsz a meggyőződéseidbe és a buta tökéletes listádba, hogy képtelen vagy beismerni, valójában mit is érzel irántam.
− Te tudsz a listámról? − kérdezi megrökönyödve.
− Tudok róla. Sajnálom, hogy nehéz gyerekkorod volt, de már nem vagy gyerek. Felnőtt férfi vagy, nem használhatod a múltadat kifogásként. Változtathatsz rajta. Takarítsd ki a kurva szobád, és ne csinálj úgy, mintha boldog lennél! Mind a ketten tudjuk, hogy nem vagy az. A biztonságot választottad, nem a boldogságot. Mert valójában még mindig egy kisfiú vagy, aki arra vágyik, hogy a szülei szeressék őt.
Szavaim megbántották, látom, de nem sajnálom.
− Senki sem kért tőled pszichológiai elemzést − förmed rám hirtelen. Érzékeny pontra tapintottam? Jól van. Neki is tudnia kell, hogy milyen az.
− Ingyen volt, te Einstein! − vicsorgok rá, és elsétálok. − Akkor sem ismernél fel egy ritka virágot, ha valaki a torkodon nyomná le.
Ezúttal nem állít meg. Fáj, ugyanakkor megkönnyebbülést érzek. Többet érdemiek ennél.
ROBERT
Csak állok ott, és nem vagyok teljesen biztos abban, hogy tudom, mi történt itt éppen. Úgy szakított velem Kamila, hogy közben nem is jártunk? Megdörzsölöm a mellkasom, és lassan visszaballagok a házba. Nem tudom, mit kellene tennem. Sem azt, hogyan kellene viselkednem.
Leonard és Anita az asztalnál ül. A gyerekek nincsenek itt. Odatelepedem melléjük.
− Ha nem szerzed vissza Kamilát, egy tökkelütött idióta vagy − mondja Leonard.
− Úgy beszélsz, mint ő. És egyébként nem járunk.
Lehet, hogy ezt a köszönéssel együtt kellene elmondanom. Jó reggelt kívánok, nem járok Kamilával!
− Mert egy idióta vagy És ha nem térsz észhez, és nem kezdesz el harcolni érte, akkor aztán teljesen idióta leszel.
Odahajol hozzám, és hirtelen sokkal sürgetőbbé válik a hangja.
− Rob, az a nő illik hozzád. Számodra ő a tökéletes.
− Épp az ellenkezője annak, amit keresek.
− És olyan borzasztó lenne − száll be finoman Anita is − félretenni azt a listát, hagyni, hogy a szíved vezessen? Úgy, ahogy más embereket is?
„A biztonságot választottad, nem a boldogságot. Mert valójában még mindig egy kisfiú vagy, aki arra vágyik, hogy a szülei szeressék őt.”
Az a hely, ott legbelül a szívemben sebként sajog.
− Leoval szerelemből házasodtunk össze. Gondolod, hogy nem vagyunk boldogok?
Elmerengve Anitára nézek. Én nem ők vagyok. − Inkább elmegyek − pattanok fel hirtelen.
− Kamila szeret téged.
Lemerevedek. Ő is mondta. De ezt nem... nem tudom viszonozni. Talán a szerelem jó alapot jelent másoknak egy kapcsolathoz. Nekem viszont nem elég. Kamila ezt nem érti. Nem tudok megváltoztatni harminchárom évet az életemből. Nem szeretetben nőttem fel, hanem logikában. Ez vagyok én. Nekem ez megfelel.
Elsétálok, és igyekszem nem gondolni arra, mi mást mondott még. A fájdalmas tekintetére. Arra, hogy miattam sírt, még akkor is, ha közben mást állított.
Beülök az autóba, és hazafelé menet meglátom őt a buszmegállóban. Reflexből fékezni kezdek, aztán újra a gázra lépek. Jobb lesz neki nélkülem. Nincs értelme annak, hogy engem szeressen. És nekem őnélküle... szintén jobb lesz.
Visszatérek a régi, normális életemhez.
Otthon az ágyamban fekszem, és a plafont bámulom. Az, hogy Einsteinnek nevezett, és amit a ritka virágról mondott... valamire emlékeztet.
Hirtelen felülök az ágyban. A pokolba is! Ő az! Kamila volt az!
HOGYAN TALÁLKOZOTT KAMILA ÉS ROBERT ELSŐ ALKALOMMAL NYOLC ÉVVEL EZELŐTT?
KAMILA
Imádom a számokat.
Rajongok a végtelen lehetőségért, amit kínálnak. Tetszik, hogy egy hatalmas adathalmazból képes vagyok megalkotni valamit, aminek van értelme, ami értékes. Minden új kihívás felkelti bennem a vágyat, hogy megoldást találjak. A kudarc a hajtómotorom, a siker pedig arra késztet, hogy megbirkózzak valami bonyolultabbal.
Olyan vagyok, mint a hegymászó, épp csak nem hegyormokat, hanem számhegyeket küzdők le.
Megbotlok, de nem esek el. Abbahagyom a merengést, és a környezetemre összpontosítok. Belépek a zsúfolt előadóterembe, és körülnézek. Hetek óta vártam ezt az előadást. Robert Rodan előadását. Egyszer már járt itt, de akkor épp nem voltam bent az egyetemen. Megnéztem azonban a róla készült videófelvételt. Egy információs bomba volt, noha időnként elvesztettem a fonalat. Ennek a fickónak zseniális agya van. De a viselkedése?! Kimért volt, arrogáns és lekezelő. Mindig igyekszem az emberekben meglátni a jót, ezért hinni akartam abban, hogy csak rossz napja van, de a szóbeszéd alapján, ami róla keringett, a probléma forrása inkább az lehetett, hogy emberünk egy idióta.
Ám mentségére legyen mondva, egy nagyon szép idióta.
Amikor végzett, három kérdést kapott a hallgatóságtól. A lánynak, aki az első kérdést tette fel, azt ajánlotta, hogy mérlegeljen, és váltson szakot. Kozmetikusi tanfolyamot javasolt neki.
A második kérdésnél felnevetett, és hitetlenkedve megrázta a fejét.
Miután elhangzott a harmadik kérdés, az első sorban helyet foglaló dékánhoz szólt. Azt ajánlotta neki, hogy szigorítsa a felvételi eljárás feltételeit.
Ezek után már senki sem kérdezett semmit.
Jellembeli hibái ellenére a csúcson van abban, amit csinál. Közben pedig szemtelenül fiatal. Csak négy évvel idősebb nálam.
Próbálok eljutni a helyemre. Gyakorlatilag nincs is helyem, mégis átküzdöm magam két csoporttársamhoz, és letelepedem közéjük. Egyharmad fenékkel az egyikük, egyharmad fenékkel a levegőben, a maradék harmaddal pedig a másik székén egyensúlyozom. Az ajánlatot, hogy az ölükbe üljek, udvariatlanul elutasítom. Azok az emberek, akik utánam érkeznek, már csak a lépcsőn találnak helyet maguknak. Tényleg teltház van.
− Vedd le azt a baseballsapkát! − figyelmeztet az osztálytársam.
Nincs már idő a válaszra, mert belép a terembe Robert Rodan.
Meg kell, hogy csodáljam, milyen tökéletesen áll rajta a zakó. Tartása feszes, kicsit merev. Határozott, biztos léptekkel halad, mintha már ezerszer járt volna itt. És valószínűleg járt is, talán épp az én helyemen. Egy évvel ezelőtt szerezte itt a diplomáját, ő egyfajta matematikai legenda itt.
Szemét végigjártatja a közönségen, mire óriási pillangóraj kezd verdesni a hasamban. Szélesen mosolygok. Határozottan többet nyom a latban, hogy jóképű, minthogy egy seggfej. Ugyan, ki ismeri ki magát a vonzerő szabályaiban?
Tekintete megáll rajtam. Pontosabban a baseballsapkámon. A ruházatomon. Becsmérlően pillant rám. Bunkó! A sápit fent hagyom.
Pillangók, repüljetek!
Pontosan ötven percig beszél, és végig ugyanolyan dinamikus, információban gazdag szöveget nyom, mint akkor. Az egyik szlovák egyetemen oktat, a doktoriját akarja megszerezni, és külsősként dolgozik egy ismert pénzügyi cégnél. Kidolgozott egy hitelkockázati modellt, ezt prezentálja ma nekünk. Elmagyarázza az elméleti hátterét, és részletesen beszél azokról a feltételekről is, amelyek teljesülése esetén ez a modell működhet. A vita során feltett kérdések mind hízelgőek. Érdemi tartalmuk nincs. Nem többek, mint az eredményeiről szóló dicshimnuszok. Nem akartam bekapcsolódni, de egyszer csak felemelkedik a kezem.
− Igen? − fordítja felém a figyelmét, nekem pedig dübörögni kezd a szívem.
Pillangók, repüljetek, keressetek inkább valahol nektárt!
Az egyetemen csak párszor láttam őt. Mindössze egyetlen évig koptattuk a padokat közösen, én elsős voltam, ő pedig már ötödéves. Ezenkívül még láttam azt az előadását, illetve csak a felvételt róla.
Egy órával ezelőtt a sapkámra nézett, nem közvetlenül rám. Sosem irányította teljes figyelmét felém. Így eddig nem tapasztalhattam meg, milyen, ha ezt teszi.
Enyhén összevonja a szemöldökét.
− Van kérdése?
Megrázom a fejem.
− Adatok a gyakorlatból − bököm ki.
− Tessék?
− Állnak rendelkezésre adatok a gyakorlatból?
− A modell működését szimuláción keresztül mutatom be − jelenti ki, mintha csak most érkeztem volna.
Felvonom a szemöldököm. A szívem ugyan erősen dübörög, de arroganciája felnyomja a vérnyomásomat.
− Észrevettem. De ez csak szimuláció, oda az ég világon bármilyen adatot beírhatunk. Létezik valóságos esettanulmány?
Tudom, hogy igaza van. Én gyakorlati ember vagyok, ő elméleti. De egyik nézőpont felől sem lehet a teljességet látni. A lényeg, hogy megtaláljuk a metszéspontot. Ahelyett azonban, hogy olyan higgadtan és professzionálisan viselkednék, mint ő, pajkos mosolyt küldök felé.
− Apám szokta mondogatni, ha valamit nem tudsz a gyakorlatban hasznosítani, ne is foglalkozz vele!
A teremre természetellenes csend borul.
− Milyen területen dolgozik az édesapja?
− Asztalos − mosolygok ártatlanul, mire elcsípem a dékán helytelenítő tekintetét.
Apám tudós. Elismert tudós, aki imád fával dolgozni.
− Ez sok mindent megmagyaráz. A modellem átültethető a gyakorlatba − válaszolja hűvösen, és mellkasán lesimítja az ingjét.
Felidegesítettem. Fura vagyok, hogy ez egy kicsit felizgat?
− Elméletileg − szúrok oda még egyet neki, és érzem, ahogy az osztálytársam megbök.
Robert Rodan szeméből szikrák pattognak, látom egészen az ötödik sorból.
− Einsteinnek sem hittek, amikor előállt a relativitáselmélettel − mondja.
Felkuncogok.
− Természetes, hogy nem hittek neki. Nem volt semmilyen bizonyítéka. A vakhit alacsony intelligenciára utal.
Megint lesimítja az ingét, én pedig békülékenyen felemelem a kezem.
− Nem kérdőjelezem meg a modelljét. De amíg nem próbálja ki a gyakorlatban, addig csak elmélet marad. Akkor lesz csak értelme, amikor már alkalmazható. Nem vonom kétségbe az ön intelligenciáját, sem a képességeit, de Einsteinhez hasonlítani magát? Ott még nem tartunk − mondom pimaszul, és izgatottan várom a reakcióját.
Borzasztóan kiborítom. Ez nagyszerű!
− Adjunk teret más kérdéseknek is! − áll fel a dékán, miközben odalép Robhoz. Valakit fel is szólít, de Robert Rodan szúrós tekintetét egy ideig még rajtam tartja.
Igen, most már biztos, hogy felizgat.
Végül megválaszolja a kérdést, amit gondolataimba merülve, még csak nem is hallottam. Pár perccel később pedig véget ér az előadás, és a csoporttársam meghúzza a lófarkamat.
− Mi volt ez? − kérdezi.
− Konstruktív vita? − vetem fel.
− Provokáltad őt. Azt mondtad neki, hogy az apád asztalos.
− Nem tudtam megállni − vonom meg a vállam, ahogy elárulom az igazságot.
− Attól tartottam, hogy átverekszi magát hozzánk, és rád ugrik.
Egy pillanatra átszaladt az agyamon ez a gondolat is, de szexuális kontextusban. Fülig érő szájjal hagyom el az előadótermet. Érzem magamon a tekintetét. Nem tudom, hogyan, de azt igen, hogy Robert Rodan engem néz. Visszafordulok, és a vállam felett provokatív mosolyt küldök felé.
Elkomorodik. Az én vigyorom viszont még szélesebbre húzódik.
Péntek van, úgyhogy pár órát még diákmunkával töltök, aztán a barátaimmal nekivágunk az éjszakának, egy klubba megyünk. Ez a karunk kedvenc helye.
Több órányi éneklés és tánc után már sajog a lábam, teljesen berekedek. Kisurranok, felmegyek a lépcsőn a tetőre. Egyszer egy pincér mutatta meg ezt a búvóhelyet, itt csókoló ztunk.
Már máshol dolgozik, de szívesen jövök ide azóta is. A teljes épületben érezni a vibrálást, de a hangok itt már távoliak, tompák. Nem hoztam még ide senkit, ez az én titkos menedékhelyem.
Megbotlom valamiben, és rekedten felvihogok. Borult az ég, és ebben a sötétben nem látok az orrom hegyéig sem. Végül biztonságosan elérem a célom − a kis pavilont −, és összekucorodom egy széken. Nem is tudom, mennyi ideje üldögélek itt, amikor is halkan kinyílik az ajtó.
ROBERT
Elindul, de előtte még küld egy kihívó mosolyt felém. Melegítőben jött az előadásomra, és a baseballsapkáját sem vette le. Kicsi és szemtelen.
A dékánhoz fordulok, és tudatom egy részét igyekszem arra irányítani, amiről beszél.
Kétségbe vonta a projektem sikerességét az egész előadóterem előtt, gúnyolódott rajtam, és provokált. Egy hallgató!
Az egyik énem tudni szeretné, ki volt az. Hogy milyen szakra jár, és milyenek az eredményei, a másik, jelentősebb énem viszont nem hajlandó egy csipetnyi figyelmet sem szentelni neki. A legtöbben úgyis kipotyognak már az első évben.
Este a dékánnal és apámmal vacsorázom. A dékánnal nincs gond, de apám...
− Annak a lánynak igaza volt − fog bele rögtön, ahogy a pincérnő felveszi a rendelésünket.
− Miben? − kérdezem hidegen. Tudtam, hogy ezt valamikor előhozza. Az előadásom után el kellett mennie, valamilyen munkahelyi kötelezettsége szólította el, és már csak itt találkoztunk. Biztosra veszem, hogy azóta erre gondol. Arra, hogy nem vagyok az elképzelései szerint tökéletes.
− A modellt nem tesztelted a gyakorlatban. Megfogott téged egy hallgató. Hallgató volt egyáltalán? Ahogy az öltözékét elnéztem... Lehet, hogy csak szórakoztak veled − teszi hozzá apám lekezelőn. A dékán ellenkezni próbál, ahogy én is, de apám folytatja:
− Miért nem mutattad meg az esettanulmányt?
− Mert nem kaptam hozzáférést a céges adatokhoz. Elég bürokratikus a folyamat.
− Értesültél előre erről a bürokratikus folyamatról?
− Igen, de... − kezdem, ám apám a szavamba vág.
− Hanyagság! Hanyag voltál, és most egy melegítős lány kifogott rajtad. Csodás!
Nem kezdem el magyarázni neki, hogy az engedélyezési folyamatért felelős személy egy súlyos baleset következtében éppen kórházban van, és hogy eltart egy ideig, amíg valaki átveszi ezt a feladatot. Mintha nem lenne elég, hogy szisztematikusan tönkreteszi az életemet, el kellett rontania az estémet is.
A vacsora minden percét gyűlölöm, ahogy lehet, lelépek. Nem is értem, miért, de nem ülök be az autóba, és nem megyek vissza a hotelbe, hanem az éjszakai klubba indulok. Nem vágyom társaságra, izzadt testekre, olcsó parfümökre még kevésbé, de... mégis van itt egy hely, ahova szívesen visszatérek.
Valójában itt lent csak egyszer voltam − egy apámmal vívott nagy veszekedés után. Eszembe jutott, hogy kicsit kikapcsolhatnék, ahogy azt más emberek teszik. Egy órát bírtam így ki, és távozáskor a figyelmetlenségem és az enyhe alkoholos befolyásoltság okán nem jó folyosón indultam el. Így fedeztem fel ezt a helyet. Tanulmányaim során gyakran visszatértem ide.
Veszek magamnak egy alkoholmentes sört, feltűnés nélkül kisurranok a vendégektől elzárt térbe, és felmegyek a lépcsőn. Amikor kiérek a tetőre, nagy levegőt veszek. A tető szélét használva kinyitom az üveget, és lassan középre sétálok. Van itt pár, virágokkal teleültetett, fából készült ágyás, hatalmas cserepekben néhány fa és egy fából készült kis pavilon, amit teljesen befutottak a növények. Csak az egyik oldala nyitott − napközben a széltől és a napfénytől véd, éjjel pedig menedéket nyújt az olyan elveszetteknek, mint amilyen én vagyok.
A tökéletes nyugalom szigete.
− Nehogy rám ülj! − hallatszik egy rekedtes női hang, mire teljesen ledermedek.
− Mit csinálsz itt? − kérdezem az idegent. A pavilon árnyékában rejtőzik, csak a teste körvonalait látom, az álla és az arccsontja ívét, a szemében megcsillanó finom fényt. − Tiéd ez a kert?
− Nagyjából annyira, mint amennyire a tiéd − szól azon a csendes, rekedt hangján, ami alig hangosabb a suttogásnál, és ami belőlem meglepő módon érdeklődést és kíváncsiságot vált ki. Hogy néz ki az a nő, akinek ilyen szexi hangja van?
− Menjek el? − kérdezem udvariasan.
− Nem kell.
Elhallgat, én pedig letelepedem a másik székre.
− Miért vagy itt fent, és nem lent a többiekkel?
− Mert már kimerítettem a mai napra szóló szociális kapcsolódás mennyiséget. És te?
− Mert semmilyen igényem nincs szociális kapcsolódásra.
Csendben felnevet, és ettől egy kicsit én is feloldódom. Erről a hangról eszembe jut valami, de nem tudom felidézni, hogy mi.
− Ez nálad állandó állapot?
− Igen, amikor apámmal kell találkoznom − ismerem be, ami még engem is meglep. Senkivel sem szoktam a magánügyeimről beszélni. Van munkám és vannak a számok. Másra nincs szükségem. A szeretőimmel pedig nem szoktam megosztani ezeket a dolgokat. Ez a nő viszont... nem lesz a szeretőm. Nem lesz senkim. Elmegyek innen, és soha többé nem fogom látni. Tulajdonképpen most sem látom őt. Nem ismerem az arcát, sem a nevét. És ő sem ismer engem. Ez az abszolút anonimitás... üdítő.
− Egy kalap szart se ér?
− Találó megfogalmazás. Milyen a te apád?
− Szeret engem − szólal meg egy kis szünet után újra.
− Ez valami analógia lenne a szexuális bántalmazásra? − akar biztosra menni.
− Egy rohadt szemétláda lehet az apád, ha a szavaimból erre következtettél. Az enyém fantasztikus ember. Sajnálom, hogy a tiéd nem az − teszi hozzá egy pillanattal később. − De nem tett veled olyat... tudod?
− Nem − rázkódom meg a gondolattól. − Csak semmi se jó neki, amit csinálok.
− Rajtad keresztül akarja megvalósítani a beteljesületlen álmait?
− Nem − gondolkodom el a szavain. − Sikeres ember. Inkább úgy tekint rám, mint egy projektre. A névjegykártyájára.
− Ó, nem úgy mennek a dolgaid, ahogy elképzelte?
− Adódott egy jó álláslehetőség, amit visszautasítottam, pedig ő nagyon szerette volna, ha elvállalom. Gyűlöli még a gondolatát is, hogy nem akartam a részese lenni valami ennyire különlegesnek.
− Szereted a munkádat? − kérdezi.
− Igen.
− Mit dolgozol?
− Tanítok, és közben a doktorimat írom. Külsősként különböző pénzügyi intézetek számára végzek munkákat.
− Szóval matematikus vagy?
− Aha. Te mivel foglalkozol?
− Még tanulok.
− És mit?
− Majd legközelebb elmondom.
− Nem lesz legközelebb − tiltakozom.
− Azért vagy ilyen nyílt, ugye? Te, a férfi, akinek nincs szüksége szociális kapcsolatokra. Névtelenség.
Elhallgatunk, majd kortyolok egyet a sörömből.
Nem is tudom, miért nem megyek el. Jobban tenném pedig. Olyan dolgokat osztottam meg vele, amiket senkinek sem árultam el.
− Miért suttogsz?
− A füst nem tesz jót a torkomnak. És sokat énekeltem, úgyhogy most fáj.
Megint csend telepedik közénk.
− Milyen?
− Mi milyen? − vonom össze a szemöldököm a sötétben. A hangja megmagyarázhatatlanul csábító. Mintha hívogatna magához.
− A tudat, hogy sosem kapod meg apád elismerését. Milyen érzés?
Kérdése ledöbbent. Megrenget valamit, ami mélyen bennem van.
− Egyenes vagy.
− Vannak férfiak, akiket felizgat.
Nyugtalanul fészkelődöm a székemen.
− Az eszemmel tudom, hogy nem számít, de... egy bizonyos részem képtelen ezzel megbékélni − válaszolok a kérdésére.
Kinyújtja felém a kezét a sötétben. Képtelen vagyok reagálni, amikor a térdemre teszi. Érintése könnyű, szinte égeti a bőröm a nadrágon keresztül.
− Sajnálom. Szeretném azt mondani, hogy egyes embereknek jobb, ha nincs gyerekük, de akkor te sem lennél itt, nem igaz?
− Mondj valamit! − szólítom fel, miközben mindketten tudjuk, mit akarok. Szükségem van arra, hogy ő is megmutasson nekem valamit önmagából. Hogy az interakciónk kölcsönös legyen, ne csak egyirányú.
− Szerettem volna ma egyedül lenni − árulja el. − De örülök, hogy itt vagy.
Ujjai lassan továbbhaladnak a térdemről, mire én gondolkodás nélkül elkapom a kezét. Mindketten meglepetten ledermedünk.
−Jéghidegek az ujjaid.
− Kurvára fázom.
− Borzasztó a szókincsed.
− Varázslatos személyiségem része − dorombolja ártatlanul. A vulgáris nőket sosem tartottam vonzónak. Az obszcén beszéd általában alacsony intelligenciaszintre utal. De ez itt konkrétan... nem riaszt el.
Lassan elengedem a kezét.
− Nincs egy kardigánod? − kérdezem.
− Nincs − rázza meg a fejét. Hajának sötét zuhataga végigomlik a vállán, miközben megdörzsöli a karját. Képtelen vagyok rendesen kivenni az arcvonásait, pedig a szemem már elég jól hozzászokott idekint a sötéthez. Miért éppen ma ilyen borult az ég?
A kurva hideg logikus következménye, hogy megy a meleg felé.
Nem akarom, hogy elmenjen. Nem gondolom végig, mit akarok tenni. Nem hagyok magamnak időt arra, hogy definiáljam, mennyire értelmetlen is ez. Nem tudom, hogy néz ki. Nem tudom, ki ő.
− Gyere ide!
− Tessék?
− Megmelegítelek, gyere ide!
− Úgy hangzik, mint valami ügyetlen szexuális ajánlat − szólal meg csipkelődve.
− Ez nem szexuális ajánlat. Ez egy melegedési ajánlat. Én ugyanis nem fázom.
− És felmelegítesz a testeddel − teszi hozzá.
− Mint egy hőforrás, szexuális kontextus nélkül.
Hosszú ideig ül így, érzem magamon a tekintetét. Végül feláll, határozottan érzem a hezitálását.
− Megígérem, hogy semmi illetlent nem teszek.
Megragadom a kezét, az ölembe húzom őt.
− Biztos? − suttogja az arcomba, de hangja nem csábításra, hanem inkább körültekintő magatartásra utal.
− Biztos. Sötétben nem tudom ellenőrizni a fogaid állapotát.
Jóízűen felnevet. Közelebb húzom őt magamhoz, és egyik karommal átölelem a derekát. A súlya a combomra nehezedik. Nem nehéz, ennek ellenére is érzem puha teste körvonalait. Hátával kényelmesen a mellkasomnak dől, mire én átölelem őt a másik karommal is.
− Jobb így? − kérdezem halkan, és mélyen beszívom hajának illatát.
Izzadtság, füst és még valami finom, amit nem tudok beazonosítani.
Vanília?
Kicsi, feje az államig sem ér, bár most enyhén felemeli, libabőrös lesz a hátam, ahogy megérzem a leheletét a nyakamon.
− Igen, köszönöm. Van valakid? Vagy ez a melengető odabújás a kétes jellemed bizonyítéka?
Belecsípek kerekded csípőjébe. Fenekével fészkelődik az ölemben, úgyhogy kicsit odébb tolom őt a veszélyes zónától.
− Nincs senkim. Ez pedig nem összebújás, hanem osztozkodás a hőforráson.
− Micsoda nagylelkűség! Szóval nem volt semmi hátsó szándékod? Nem akartál engem megérinteni?
− Fenntartom a jogot a válasz megtagadására.
Mosolyát nem látom, nem is hallom, de érzem. Közelebb hajolok a füléhez.
− És nálad mi a helyzet? Van valakid?
− Nincs.
− Miért?
Ujjaimmal akaratlanul végigsimítok a csípőjén. Kissé megmerevedik, de nem húzódik el.
− Mert vannak bizonyos elvárásaim a férfiakkal szemben. És kevesen tudják azokat teljesíteni.
− Milyen elvárások?
− Az apám ... ahogy anyukámat szereti, az nem átlagos. Olyan szerelem, mint amilyen a filmekben meg a könyvekben van. Úgy figyelnek oda egymásra, mint egy-egy ritka virágra. Én is ezt akarom. Ritka virág akarok lenni valaki számára. És a férfiak, akikkel találkozom... nem vagyok nekik értékes. Vagy nem akarják, hogy értékes legyek a számukra, vagy képtelenek értékelni a nőket. Én ennél kevesebbel nem tudom beérni. Nem, ha már ilyen szép szerelemben nőttem fel.
− Szóval a közönséges beszéd és a provokáció csak álarc? − kérdezem, mert a szavaiból őszinteség árad, a közönséges beszéd és a provokáció inkább csak játéknak tűnt.
− Nem. Ez az egyik a számos arcom közül. Sok van.
− Mesélj róluk! − kérem, és az ujjaim újra megmozdulnak. Most nem feszül meg a teste. Folytatom a simogatást, és figyelmen kívül hagyom, mennyire izgat ez a nő engem. A melengetésre irányuló felajánlásomat komolyan gondoltam. És igen, szerettem volna megérinteni őt. Nem teszek semmi többet. Viszont nem tudom leállítani az ujjaim apró mozdulatait.
− Időnként szemtelen vagyok. Néha zárkózott, és beérem a könyvekkel. Máskor pedig társaságra vágyom. Hajlamos vagyok illetlen vicceket mondani. Szívesen provokálok. Van egy intelligens oldalam is. És nem szabad megfeledkeznem az érzéki énemről sem − fordítja felém az arcát.
− Kétségtelenül van ilyened − dünnyögöm, miközben félresimítok egy arcába hulló hajtincset. Ujjaim végigbarangolják a homlokát, az arcát, az állát. Szeretném látni is a vonásait, nem csak érezni.
− És te? A te arcaid? Vagy álarcaid?
− Álarcok − felelem gondolkodás nélkül.
− És ki ismer téged ezek nélkül?
− Senki.
Mély csend ül közénk, majd lassan felemeli a kezét, és megérinti az arcomat.
− Én nem vagyok senki − suttogja.
− Nem, nem vagy az − értek egyet vele, és érintése nyomán lehunyom a szemem. Nagyon finom ez az érintés. Ez a pillanat... anonimitás, sötét és furcsa intimitás... ez egy különleges helyzet. Ideje lenne végiggondolnom, mit is művelek. És miket beszélek.
− Tetszem neked? − kérdezi, hangja lágy, mint a selyem.
− Nem tudom, hogy nézel ki − felelem tárgyilagosan, miközben megszorítom a csípőjét.
− Hazudsz. És elég rosszul csinálod − kacag, elveszi a kezét az arcomról, és a kezemre teszi, amit a hasán tartok. Játszani kezd az ujjaimmal.
− Ha most kívánhatnál egy dolgot, egyetlenegyet, korlátozás nélkül, mi lenne az?
− Visszavonnám az ígéretem, hogy csak a hőforrásod leszek.
Megint felnevet, egészen mélyen, legbelül érzem a testemben.
− Értékes vagyok, ne adj nekem felszínes válaszokat!
− Boldog szeretnék lenni.
− Ó... nem vagy boldog?
− Elégedett vagyok − felelem az igazságnak megfelelően, és egyúttal kitérve az igazi válasz elől.
− És te mit szeretnél? − terelem rá a szót, mert egyáltalán nem kellemes érzés, hogy ilyen sok mindent megosztottam vele.
− Hogy boldog legyél.
− Tőlem mély választ kértél − emlékeztetem őt.
− Azt gondolod, hogy a válaszom nem őszinte? − fordul felém.
− Mit kértél volna egy órával ezelőtt?
− Ez egy hipotetikus és irreleváns kérdés. Az igazi kérdés most hangzott el, amikor mi ketten itt voltunk. Én boldog vagyok, bár nem minden tökéletes, de boldog vagyok. Miért is ne kívánhatnám ugyanezt másnak?
− Mert én idegen vagyok neked.
Az ölembe ülve ezúttal teljesen szembe fordul velem, és mereven az arcomra néz, noha ott aligha találhat mást, csak árnyakat, ahogy én is az övén.
− Valóban?
Nem veszek tudomást arról a különös közelségről, amelyet én is érzek. Nem fogok figyelmet szentelni olyasminek, amit nem tudok megmagyarázni.
− Idegesít ez a sötét − motyogom. Látni akarom őt, a szemét, a száját, szemöldöke ívét. Kezem az arcára teszem, tenyerem éle az állkapcsán pihen, ujjaim pedig egészen a hajáig érnek. Olyan kicsi az arca! Az egész nő kicsi.
− Meg akarlak csókolni − ismerem be, és orromat az orrához dörgölöm.
− Ma nem − feleli halkan, de a légzése felgyorsul.
− Miért?
− Mert amikor majd először csókolsz meg, tudni fogod, hogy kit csókolsz.
− Tudom, kit csókolnék meg.
−Kit?
− Egy ritka virágot − motyogom, miközben ajkamat az övéhez közelítem.
Egy levegőn osztozunk.
− Helyes válasz − mondja lágyan. − Egy kicsit övön aluli.
− Ma nem? − terelem a figyelmem a szavaira, és igyekszem féken tartani magam. − Az mit jelent?
− Hogy van jövőnk? − felel kérdéssel a kérdésemre.
Azt akarom mondani, hogy nincs, de hallgatok, mert emiatt felállna az ölemből.
− Anyukám azt mondja − folytatja −, hogy ami hozzád tartozik, az mindig megtalál téged, vagy ha mégsem, akkor be tudsz kicsit segíteni. − Nevet, és ennél az apró mozdulatnál az ajkunk finoman egymáshoz súrolódik. Közelebb hajolok hozzá.
− Csak kicsit be akarok segíteni − motyogom, és finoman lágy ajkához simulok.
Csupán az ujjai választanak el bennünket egymástól, amelyeket a számra tett.
− Nem ismered a fogaim állapotát.
− Hajlandó vagyok bízni abban, hogy ismered a szájhigiénia alapszabályait − lehelem az ujjaiba.
− Nem csókolhatok meg olyan férfit, akinek a nevét sem tudom.
−Rob.
− Te sem ismered az enyémet − szól alig hallhatóan.
− Rumpelstiltskin? − próbálkozom, mint a galaxis legnagyobb idiótája, utalva a Grimm fivérek meséjére. Elhúzom a kezét, de tiszteletben tartom a döntését. Nem csókolom szájon. Apró, szemérmes puszikat lehelek az állkapcsa vonalára, noha többre vágyom.
Halk nevetése sóhajjá alakul. Mintha ezt a hangot már hallottam volna, de hisz nem hallhattam. Emlékeznék rá. Emlékeznék arra, hogyan reagál rá a testem. Mi történik velem?
Itt ülök a tetőn az éjszaka közepén, és egy teljesen idegen nőt érintek. Ez nagyon valószerűtlen helyzet.
Megsimogatja a hajamat.
− Egy csók − mondja kis idő múltán. − Egy csók, és elmegyek.
− Hogyan talállak meg? − bukik ki belőlem, mert egyszeriben azt érzem, hogy nem állhatunk meg itt.
− Én majd megtalállak téged − suttogja, és ki tudja miért, de hiszek neki.
− Nagyon emancipált − dörmögöm a füle mögé. Egész testében megfeszül. Orrommal végigsimítom a nyakát, mire fészkelődni kezd.
Szám széles mosolyra húzódik.
− Nem vagyok én Hamupipőke.
− Nem is ő érdekel engem.
Megkeresem a száját. Ajkunk egymáshoz ér, ismerkedni kezdenek, egyikünk sem próbálja még elmélyíteni a csókot. Izgató, de ennél több is van benne. Valami, amiben még sosem volt részem. Valami, amit újra szeretnék átélni.
Egy túlságosan rövid pillanat után elhúzódik tőlem.
− Mennem kell! − ismétli meg.
− Most pontosan úgy beszélsz, mint Hamupipőke.
Nem tartom őt vissza, bár egyáltalán nem szeretném, hogy elmenjen. Nem engedem azonban rögtön, hagyom, hogy a kezem lassan végigcsússzon a testén, és kiélvezem a pillanatot.
− Megtalállak − mondja, és a szó ígéretként hagyja el a száját. − Találkozunk még. Ezúttal igazából.
Szótlanul távolodik. Látom apró alakját, telt csípőjének körvonalait és a hosszú haját, amely egészen a háta közepéig ér. Valóban elmegy.
Mellkasomat ismeretlen érzés szorítja össze.
− Áruld el a neved! − szólítom meg, amikor kinyitja az ajtót.
− Egy virágról kaptam a nevem. Nem ritka a természetben, mégis értékes a gyógyító hatása miatt. Még találkozunk − mondja újra, aztán becsapódik mögötte az ajtó.
Talán követnem kellene őt, de az érzések, amelyeket éppen átélek, olyan intenzívek, hogy hirtelen mozdulatlanná dermedek. Pár perccel később már abban sem vagyok biztos, hogy ez az egész kellemes volt-e a számomra.
Másnapra már elhalványulnak az emlékeim a tetőn töltött pillanatokkal kapcsolatban. Az ezt követő napon pedig már meggyőződésem, hogy nem a nő volt érdekes, hanem a pillanat hatása. Az intimitás csalóka illúziója az anonimitás leple alatt. Úgy viselkedtem, mint egy bolond. Egy ismeretlennel osztottam meg a személyes dolgaimat, megérintettem és megcsókoltam őt. Lehet, hogy volt valamilyen fertőző betegsége, vagy drogfüggő. Valószínűleg könnyelmű nőszemély. Onnan, hogy nem fogunk csókolózni, odáig, hogy csókolózunk, nagyjából százhúsz másodperc telt el, ez nem tűnik túl stabil erkölcsi tartásnak. Egy elhagyatott helyen egy ismeretlen férfi ölébe ült.
Felelőtlen idióta vagyok. Elfelejtem őt, és soha többé nem találkozunk. El akarom felejteni őt, nem akarok vele többet találkozni. Elfelejtem az ígéretét is, viszont nem tudom elfelejteni a szavait. Igényeim vannak.
Tudatosul bennem, milyen kiváló ötlet is ez. Egy lista az igényekről és elvárásokról. Előrelátó és biztonságos. Egyszerű. Logikus lépés egy olyan alapvető kérdés megoldásához, mint amilyen egy életre szóló kapcsolat. Összeállítok egy listát arról, hogy mit várok el egy nőtől. Ez egyszerű eszköz arra, hogyan kerüljem el a hibákat. És sosem engedek többet magamhoz olyan nőt, aki ekkora hatással van rám. Jó, hogy elment. Ez csak pillanatnyi megszédülés volt, soha többet nem ismétlődhet meg.
Gyerekként még nem volt választásom, nem volt ráhatásom a saját életemre. De már nem vagyok gyerek, és a kontroll az én kezemben van. Nem akarok olyan nőt, aki mellett az érzések a logika fölé kerülnek. Viszlát, ismeretlen!
ROBERT ÉLETE KAMILA NÉLKÜL
ELSŐ NAP
Orvosi kamilla. Kamila.
Alig hiszem el, hogy ő az! Hogy ő az a lány, aki melegítőben és baseballsapkában ült az előadásomon, és ő az az idegen is a tetőről. Nem tudtam összekapcsolni rekedt suttogását azzal a tiszta hanggal, amit az előadóban hallottam. Még az arcát is − amelyet nappali fényben pár méterről láttam − félig eltakarta a sapka, sötétben egyáltalán nem ismertem fel. És akkor sem ismertem fel, amikor évekkel később újra találkoztunk. Mondhatni, emlékeim legkülső peremére toltam azt a találkozást, mintha semmi jelentősége nem lett volna.
Tudta, hogy ki vagyok − most és akkor a tetőn is. Haragszom rá, hogy az orromnál fogva vezetett.
Megtalállak.
MÁSODIK NAP
Haragot táplálni magamban annyit jelentene, hogy Kamila jobban számít nekem, mint a többi ember. Hogy különleges. Nem az.
És nem is nehéz, pontosan, ahogy feltételeztem. Természetesen eszembe jut − hiszen bizonyos értelemben az életem részévé vált.
Ugyanúgy töltöm a napom, ahogy mindig. Ahogy akkoriban, amikor még nem robbant be az életembe, mint egy természeti katasztrófa. Dolgozom, utána elmegyek edzeni, kint vacsorázom, majd hazajövök. Este a szakmai cikkemen dolgozom, és zenét hallgatok.
Hiányzott ez a nyugalom.
HARMADIK NAP
Ma három házat néztem meg. Az összes megfelelt az alapkritériumaimnak, mégis mindegyikben volt valami, ami nem stimmelt. Valahogy olyan jellegtelenek voltak. Bosszant a dolog, mert a jellegtelenség a normalitás szinonimája. A stabilitásé. A nyugalomé. Miért kellene, hogy ez most zavarjon engem? Nem gondolok Kamilára. Egyáltalán eszembe sem jut.
NEGYEDIK NAP
Ha még egyszer valaki a munkahelyemen megkérdezi, hogy van Kamila, azt megölöm. Elég intelligens vagyok hozzá, hogy eltussoljak egy gyilkosságot.
Orvosi kamilla, a fenébe!
ÖTÖDIK NAP
Beültem a jakuzzimba, és csak két percet bírtam ki benne. Túlságosan emlékeztet rá.
HATODIK NAP
Hol van egyáltalán? Esténként nem világít nála semmi. A kecskéje nem mekeg, mintha megszállta volna az ördög. A kutyája sem ugat a kapunál, amikor hazaérek. Ennek örülök, természetesen, kinek is hiányoznának ezek a dolgok, de... elment?
HETEDIK NAP
Elgurultam autóval a fagyizó mellett. Felmerült bennem, hogy ellenőriznem kellene, jól van-e. Szakított velem (bár nem is jártunk), de ez nem azt jelenti, hogy nem veszünk tudomást többé egymás létezéséről, hiszen felnőttek vagyunk. Volt köztünk egy bizonyos... barátság. Úgyhogy visszafordultam, és épp a fagyizó előtt álltam meg. Nem volt ott. Eltelt azóta pár óra, és én azóta sem bírom kiverni a fejemből, mit éltünk át együtt az irodámban a fagyi hatására.
NYOLCADIK NAP
Nem hiányzik. Egyáltalán nem hiányzik. Az életem visszatért a normális kerékvágásba.
KILENCEDIK NAP
Hazudok. Mindenhol őt látom. És mindenben. Minden rá emlékeztet. Nem tudok aludni, mert rá gondolok. Nem tudok dolgozni sem. Próbáltam felhívni őt, csak hogy biztos legyek abban, jól van. Nem vette fel. Nem válaszol az üzeneteimre.
TIZEDIK NAP
Nélküle szart sem ér semmi. Ez, természetesen nem logikus, értelmetlen, elfogadhatatlan, megmagyarázhatatlan, de így van. Gyakorlatilag tönkretette az életemet. Lehetetlenné tette, hogy visszatérjek a korábbi rutinomhoz.
TIZENEGYEDIK NAP
Belépek Leonard irodájába, és becsukom az ajtót. Odafordulok hozzá.
− Vissza akarom kapni őt.
Leonard feláll, beletúr a hajába, majd ingatni kezdi a fejét.
− Tényleg? − kérdi, és megint furán megrántja a fejét.
− Éppen most mondtam. Miért viselkedsz úgy, mint egy ideges ló?
− Mert remélni sem mertem, hogy ez egyszer megtörténik.
Ez elég fura magyarázat az állatias viselkedésére, de úgy döntök, nem foglalkozom vele.
− Mit tegyek, hogy visszakapjam őt?
− Járni akarsz vele, mármint úgy rendesen? Hajlandó vagy elismerni, hogy beleszerettél?
Szótlanul bámulok rá. Csak nem képzeli, hogy vele fogom megtárgyalni az érzelmeimet?
− Valami nagy dolgot kell virítanod − sóhajt fel.
− Nagyot?
− Gesztust. A nők imádják a nagy gesztusokat. Mint a szerelmed bizonyítékát.
− Milyen nagyot?
− Az attól függ, mekkora hülyeséget csináltál. Szóval a te esetedben valami óriásinak kell lennie, barátom. Monumentálisnak.
ROB SZERELMÉNEK BIZONYÍTÉKA. ÓRIÁSI BIZONYÍTÉK. MONUMENTÁLIS.
KAMILA
− Naiv voltam − mondom anyukámnak, aki épp Betkát kényezteti. Az a gyanúm, hogy jobban szereti, mint engem.
− A remény sosem naiv, sosem. És az is biztos, hogy nem volt hiábavaló.
Felsóhajtok. Ostoba módon bíztam abban, hogy megtalálom a férfit, akivel a tetőn találkoztam. Az az egymásra találás különleges volt. Már abban a pillanatban tudtam, hogy az a férfi jelenthet nekem valamit, amikor az egész előadótermen keresztül rám nézett. És nem hiszem, hogy véletlenül bukkant volna fel a tetőn. Bár arcát árnyak takarták, a hangját azonnal felismertem. A sötétség fátyla alatt nem volt sem arrogáns, sem ellenszenves.
Megfeledkeztem azonban arról, hogy sok év telt el azóta, és az emberek változnak. Az, aki akkor megnyílt nekem, és elárulta, hogy nem tud eléggé megfelelni az apjának...
Az a pasas, aki a testével melengetett engem.
Aki azt suttogta a fülembe, hogy különleges virág vagyok... már nem is létezik. Hisz nem is emlékszik rám.
− Hogy érted azt, hogy nem volt hiábavaló?
− Még csak két hét telt el, Kamila. Még visszakúszhat.
− Nem kígyó ő − nevetem el magam. − Ráadásul, mi történne, hogy ha tényleg vissza akarna kapni? A természete nem tud varázsütésre megváltozni, a gyerekkori traumái sem tűnnek el. Egyszerűen nem sikerült.
− Ó, drágám! Hát semmit sem tanítottam neked? Mindig van remény.
− Nem értem − vonom össze a szemöldököm.
− Szereted őt, nem?
− Nem vagyok biztos abban, hogy őt szeretem, vagy csak az elképzelésemet róla.
− Hm, kétségbe vonod saját magadat. Ez valami újdonság?
Nevetnem kell anyám ironikus megjegyzésén.
− Talán mindkettőt szeretem. A mostani énjét és azt a férfit is, akivé válhatna.
− Akkor viszont ne add fel a reményt! Világosan kijelölt határokra van szükség, olyanokra, amelyeket nem lehet átlépni, és olyanokra is, amelyeket hajlandó vagy átmenetileg átlépni. Ne fojtsd el az érzéseidet, inkább beszélj róluk! Nem örökké, csak addig, amíg megtalálja az utat hozzád. Vannak dolgok, amelyek egy év alatt sem változnak, ezt te magad is tudod. Egyedül te tudsz válaszolni arra a kérdésre, mennyi erőfeszítést vagy hajlandó beletenni ebbe a kapcsolatba. És hogy megéri-e neked.
− Ezt úgy mondod, mintha éppen könyörögve kaparna az ajtómon, és rajtam múlna a döntés.
Erre anyám tényleg odamegy az ajtóhoz, és kinyitja. Rob helyett azonban Eminem vágtat be rajta. Mandy is követné, de anyám határozottan becsapja az ajtót az orra előtt.
Három nappal ezelőtt titokban besurrant, amikor apu a bevásárlást pakolta ki az autóból, és csak behajtotta az ajtót. Még a függönyt is megrágta a nappaliban.
Anyu jobban mekegett, mint az a kecske, esküszöm.
− Lehet, hogy a te ajtód előtt vár.
− Húha, anyu! − játszom a felháborodottat. − Arra akarsz utalni, hogy ideje elhúznom haza?
− Pontosan, erre utalok, édesem. Te nem zavarsz, de ha találok még egy kecskebogyót a kiskertemben, ami tulajdonképpen már nem is létezik, hiszen már minden virágot lezabáltak benne, esküszöm, hogy lemondok a szülői jogaimról.
− Körülölel a szeretet.
− Úgy bizony! − simogatja meg a hajamat. − És most már menj haza az állatkerteddel együtt! Meneküléssel és bujkálással semmit sem érsz el.
− Nem menekültem, hanem kivettem egy kis szabadságot.
− Jól van, kis gyávám.
− Anyu, felhúzol!
− Ideális alkalom a távozásra − tárja ki a karját ártatlanul mosolyogva.
Szükségem volt egy kis környezetváltozásra, néhány napra, hogy ne lássam Robot. Rendbe rakni fejben, hogy mi is történt közöttünk. Hiányzik az otthonom. Az udvarom. És az állatkáim is mennének már haza. Segített ez a két hét. Sírdogáltam egy kicsit, és valamivel többet káromkodtam. Jól van, sokat káromkodtam. Haragszom rá, és magamra is.
Talán ott a tetőn meg kellett volna mutatnom az arcomat. És ha sikerült volna túltennie magát azon, hogy én vagyok a lány az előadásról?
Az a kapcsolódás közöttünk, talán nem volt értelme, de ott volt, erős volt és élő. Talán arra kellett volna építkeznem, és nem meglépni, mint egy lökött Hamupipőkének.
És talán előbb kellett volna őt megtalálnom. Nem vagyok titkosügynök, de ő elég ismert matematikus körökben. Nem lett volna reménytelen küldetés. Meg is nősülhetett volna ennyi idő alatt, és már apa lehetne. Ennek ellenére vártam, hogy megérezzem, mikor jön el az idő.
Már akkor eljátszottam ezzel a gondolattal, amikor Kamii még élt, de aztán Radóval kezdtem járni. Ő igazi volt, Rob viszont csak egy megfoghatatlan álom. Amikor Kamii meghalt, már nem álmodoztam Robról. Valamivel később egy volt iskolatársam véletlenül megemlítette, hogy a legendás Rodan ugyanabban a járásban lakik, mint mi. Nem volt nehéz kideríteni, pontosan hol. És teljesen véletlenül volt mellette egy szabad telek.
Úgy éreztem, ez az a jelzés, amelyre idáig vártam. Vagyis azzal a naiv hittel tértem vissza az életébe, hogy az a kötelék újra ott lesz közöttünk, ha meglátjuk egymást. Nem volt ott. És most sincs ott.
Először csak szexuális vonzalom alakult ki, és bár később intimebbé vált, ez nem olyasfajta közelség, mint amit a tetőn éltünk át. De még nem vagyok felkészülve arra, hogy elismerjem, csak a pillanat szülte a kötelékünket, és az, ami köztünk volt, nem valami különleges dolog. Valahol legbelül még mindig hiszem, ha Rob megengedné, újra kapcsolódhatnánk. Sajnos a hitemet erősen megrendítette a tény, hogy kiválasztottam belül üres, akár a bambusz szára. Én viszont nem vagyok panda, úgyhogy ezt akadálynak látom.
Amikor hazaérek, Rob még dolgozik. Kiengedem az állatkáimat a szállítókocsiból, ellenőrzőm a méheket, és adok nekik cukros-mézes tésztát, amit még a szüleimnél készítettem. Kell nekik a tartalék télire.
Aztán elmegyek, meglátogatom Gazdik urat.
− Gazdik úr! Nem voltam itthon pár napig. Hogy érzi magát?
− A kutya úristenit, az embernek már egy perc nyugta sincs itt! − hangzik fel az ajtó mögül, ami ki is nyílik.
− Csak meg akartam nézni, hogy még életben van-e, és esetleg megkerestem volna a nyugdíját − mondom neki komolyan, és meglep, amikor ráncos arca felderül. A mély barázdák még hangsúlyosabbá válnak, összeszorított ajka megreped, mintha szétnyílna, és alóluk lassan előbukkan a mosoly.
Megdöbbenve hátralépek.
− Mi az ördög folyik itt? Hol van Gazdik úr, és ki maga?
− Értetlenül néz rám, majd szája pengevékonyra szűkül.
− Nem szeretlek.
− De szeret.
− Nem hoztál nekem ételt − panaszkodik.
− Elutaztam.
− Felhúzott téged az a fafejű Rodan − teszi hozzá Gazdik úr.
Fafejű? Ó, mennyire hiányzott ez!
−Honnan tudja?
−Itt járt nálam.
− Miért? − dübörög fel a szívem.
− Tanácsért jött. Vissza akar kapni téged.
Ó. Ó!
− És mit tanácsolt neki?
− Azt mondtam neki, hogy először juttasson el a feleségem sírjához, aztán hajlandó vagyok vele megosztani a tapasztalataimat.
− Maga megzsarolta őt?
−Na és?
Nevetek ugyan, de közben feszült vagyok.
− Szóval?
− Szerzett egy quadot, és elvitt. Semmi megalázó cipelés, mintha valami nyomorék korcs lennék.
Meghatódva elmosolyodom, de nem hagyom ki a lehetőséget a piszkálódásra.
− Szóval akkor kicsit se megalázó módon odabújt egy másik férfi hátához, és a derekába kapaszkodott.
− Tűnj a házamból! − morog rám.
− Dehogy megyek. Még el kell mondania, mit tanácsolt Robnak.
− Nem mondok neked szart se. Eridj innen!
− De hisz nem is vagyok a házában, idekint állok.
Könyörgőn összeteszem a kezem, és szomorú kiskutyaszemmel nézek rá.
−Mondja el!
− Nem. Majd ő elmondja.
Félreteszem a tréfát, és felfedem a bizonytalanságom.
− Gondolja... gondolja, hogy adnom kellene neki még egy esélyt?
− Tulajdonképpen mit csinált?
− Nem mondta el?
− Annyit mondott, hogy nem úgy viselkedett veled, ahogy megérdemelted volna. Senki sem dönthet helyetted. Ne szarj be, és ragadd meg az életed! Gyávákkal és idiótákkal tele van a világ.
− Maga olyan elbűvölő! − nevetek fel.
− Ti fiatalok meg tökkelütöttek vagytok.
− Legközelebb hashajtót keverek az ebédjébe.
Egészen meglep, amikor nevetni kezd.
− Még ha segítene! Úgy iszom, mint a szörpöt, lányom. És most tűnj el!
Annak a tudatában, hogy szeret, hagyom magam kirakni, miközben fejben feljegyzem magamnak, hogy több rostban gazdag ételt kell vinnem neki. Keveset mozog, máshogy kell az emésztését támogatnom.
− És milyen volt? Szeretett feleségével... − állítom még meg, mielőtt bevágná az ajtót.
− Jó, lányom − lágyulnak el a vonásai. − Nagyon jó volt olyan közel lenni hozzá.
Meghat a válasza. Amikor a házam felé tartok, kénytelen vagyok tárgyilagosan beismerni az igazságot. Az elmúlt két hétben nem voltam sem összetörve, sem megsemmisülve, mert valahol mélyen belül még él bennem a remény. Még mindig bízom abban, hogy együtt leküzdjük ezt a nehézséget.
Így hát hazamegyek, és feszülten várom, hogy felbukkan-e Rob.
És felbukkan!
Becsönget a vadonatúj csengőmön, mivel bezártam a kaput. Figyelem az ablakból, és azon gondolkodom, vajon megkönnyítsem-e a dolgát azzal, hogy kimegyek és beengedem.
Míg dűlőre jutok, úgy dönt, hogy nem vár tovább, elkezd átmászni a kapun.
Elmosolyodom, és a szívem újra hevesen ver, amikor látom, ahogy átcsúszik a túloldalra. Az állataim elé sietnek, hogy üdvözöljék. Betka a lábához dörgölőzik, Eminem felugrik rá. Mandragóra megböki a derekát, és bár Demo nem tűnik lelkesnek, nem árad belőle a gyűlölet sem.
Rob az ablak felé fordítja az arcát, és az állataim gyűrűjében állva rám emeli tekintetét. Továbbra is mozdulatlanul állok és várok. Végül elindul felém. Nem kopog, csak úgy bejön. Be kellett volna zárnom az ajtót, be kellett volna csukni az ablakokat. Lehet, hogy a kéményen keresztül mászott volna be, mint a farkas a három kismalacos mesében.
Odajön hozzám a nappaliba, és megáll tőlem úgy egy méterre. Az arcomat nézi, kezét ökölbe szorítja. Az enyém lazán lóg a testem mellett, noha nyugtalan és izgatott vagyok. Várok, amíg nekifog.
A zsebébe nyúl, elővesz egy kis dobozt.
Csak nem...
− Gyere hozzám feleségül, Kamila!
Hitetlenkedve bámulom, még a szám is tátva marad. Szeretnék megszólalni, de csak valami csipogásféle hagyja el az ajkamat.
Majdnem megkérdezem tőle, hogy „Hülye vagy?”. De végül egy nagyon felnőttes „Miért?”-re korlátozom a reakciómat.
− Még egyetlen lányt sem szerettem soha úgy, mint téged. Haza akarok menni, de az az otthonom, ahol te vagy.
Egy pillanatig próbálom ezt az egészet összerakni a fejemben. Ez nem Rob. Semmi sem emlékeztet rá. Ezek a szavak viszont nagyon is emlékeztetnek valamire.
Egy lépéssel közelebb megyek hozzá.
− Most komolyan a kedvenc dalomból idézel? − kérdezek rá, amint beugrik, honnan valók a sorok. Edith Whiskers: Home. - Nem tudhattad, hogy ez a kedvencem. Ki árulta el? És hogy jutott eszedbe, hogy megkérd a kezemet?
Kihúzza magát, arcán zavarodottság látszik.
− Adela azt gondolta, romantikusnak találnád.
− Olyan arcot vágsz, mintha egy egész zenekar lenne a fenekedbe dugva, Rob. − Most aztán biztosan örömtáncot jár a prosztatája. − És ez a lánykérés?
− Leonard mondta, hogy nagy gesztust kell tennem. Gazdik álláspontja is egyértelmű volt − a nők vágynak az elköteleződésre, ez egyúttal arra is bizonyíték, hogy a férfiak komolyan gondolják.
− Elvennél feleségül, hogy bebizonyítsd, szeretsz?
Némán bólint. Feszült, mint egy húr. Adela, Leo, Gazdik úr..., de hol van Rob?
− A válaszom... − sóhajtok egy nagyot − ...nem.
− Nem? − ismétli meg.
− Nem, nem megyek hozzád − Tényleg azt gondolta, hogy igent mondok? Hihetetlen. − És most áruld el az igazat! Mit szeretnél? Hogyan érzel? Miért állsz most itt?
Feszültsége oldódik, majdnem felrobban, mint egy bomba.
− Nyugalmat szeretnék, de azt már nem lehet, mert ahová csak nézek, téged látlak − emeli fel a hangját. − Olyan vagy, mint egy csótány. Halhatatlan, elpusztíthatatlan és megállíthatatlan. Betörtél az életembe, és nem tudlak onnan eltüntetni. Mindent, amit azelőtt szerettem, feleslegesnek érzek nélküled. Hiányzott a kurva félszemű macskád és a bőgő kecskéd is, mert ők is azt jelentik, hogy itt vagy. Hiányzik a nevetésed, az intelligenciád, a provokációid, amivel ugyanakkor az őrületbe kergetsz. Nem tudok beülni a saját jakuzzimba anélkül, hogy ne a sóhajaidra gondoljak. A barátaim és a kollégáim folyton felőled érdeklődnek, mintha egy gyógyíthatatlan betegség lennél. Haragszom rád, amiért nem beszéltél az első találkozásunkról. Haragszom rád, mert arra kényszerítesz, hogy mindent máshogy csináljak, mint ahogy megszoktam. Most szükségem van rád az élethez, és ez zavar, Kamila. Nem akarom ezt. Sosem akartam ennyire függeni senkitől. Épp ezért volt a listám. Hogy ne történjen ilyen eszement dolog.
− Milyen eszement dolog? − kérdezem halkan.
− Hogy szerelmes leszek.
Csend telepedik közénk, Rob mellkasa zaklatottan hullámzik. Nem dobok egy buta megjegyzést arról, hogy szerelembe esni irracionális dolog. Nem logikus. Sikerül magamban tartanom. Képes vagyok rá.
− Jobban vagy? − kérdezem inkább.
− Igen − ismeri el.
Ki tudja, vajon hány férfi van a bolygón, aki azt gondolja, hogy beleszeretni egy szabad nőbe, aki viszonozza az érzéseit, az valami borzalmas tragédia. Egyről biztosan tudok.
Csótánynak nevezett, a fenébe! Ez a romantikának az a szintje, amire nem vagyok felkészülve.
− Legalább őszinte voltál, Rob. Nem várok nagy gesztusokat. Olyan férfit akarok, aki számára értékes virág vagyok.
− De én tudom, hogy különleges vagy. Mindenki tudja, aki legalább öt percet eltölt a társaságodban.
Ismételten növekvő frusztrációja ellenére ki kell mondanom:
− Két perccel ezelőtt csótánynak neveztél.
− Ez a leginkább életképes élőlény a Földön.
− Attól még csótány, Rob. Elég undorító rovar. Én pedig értékes vagyok.
− Nem úgy gondoltam.
− Én tudom, mégis azt mondtad − sóhajtok fel. − így sem megyek hozzád. Nem érdemelsz meg.
Válla annak ellenére előreesik, hogy gyorsan folytatni akarom. Elszámolok ötig, mire újra megszólalok.
− Hajlandó vagyok viszont járni veled, és esélyt adni neked, hogy azzá a férfivá válj, aki megérdemel engem. Bizonyos dolgok soha többet nem történhetnek meg újra. És van, amiben nagyon türelmes tudok lenni. És te? Akarsz a kedvemért változni? Nem lesz egyszerű.
− El akarsz tántorítani?
− Igyekszem objektíven rámutatni, mi vár ránk. Nem vagyunk igazán kompatibilisek. Ki foglak borítani, az őrületbe foglak kergetni. Neked is szükséged lesz türelemre hozzám. Amíg megtanulok... kicsit lefékezni.
− Téged akarlak − közli velem kimérten.
Ez megmelengeti a szívem. Talán valamikor végre megtanulja normálisan is kifejezni magát.
Csótány. Minden zseni idióta egy kicsit?
− Nekem is van listám − tudatom vele.
− Milyen lista?
− A bűnlajstromod attól a naptól fogva, hogy az a vaddisznó megkergetett. Van listám olyan pontokkal is, amelyek abszolút áthághatatlanok. Ezenkívül minden mást hajlandó vagyok átmenetileg kibírni. Használhatod ezt ugródeszkának vagy kiindulópontnak. És beszélned kell velem.
Elveszi tőlem a sűrűn teleírt papírlapot, és belenéz. Erősen összevonja a szemöldökét. Csak nekem tűnik úgy, vagy tényleg elpirult?
Végül felemeli a fejét, és határozottan rábólint.
− Megegyeztünk − nyújtja a kezét.
Nevetnem kell.
Ez nem üzleti megállapodás, hanem egy kapcsolat. Megpecsételhetnénk egy öleléssel vagy mondjuk egy csókkal inkább?
Odahúz magához, megölel, mire én a fejem a mellkasára döntöm. Nagyon gyorsan ver a szíve. Ki tudja, hogy érzi magát valójában e mögött az ellenőrzés alatt tartott maszk mögött, amit nekem mutat?
Ez egy út, emlékeztetem magam. Ha türelmes leszek, talán kideríthetem.
− Hiányoztál − mondom halkan, és mélyet szippantok az illatából.
− Sajnálom − szorít magához még erősebben, a teste ellazul.
− Én is − motyogom, és hátradöntöm a fejem, hogy meg tudjuk csókolni egymást.
Felemel. A csókja erős, de gyengéd. Szenvedélyes és figyelmes egyszerre. Amikor ajkunk elválik egymástól, rámosolygok, ő azonban továbbra is komolyan a szemembe néz. Remény. A remény jó hajtóerő.
− És amikor legközelebb megkéred a kezem, térdelj le! Jó?
EPILÓGUS
EGY ÉVVEL KÉSŐBB
Kamila átköltözött Robhoz. Rob viszont ragaszkodott ahhoz, hogy tartsák meg Kamila házát is. Konkrétan az udvart, mivel ott maradtak az állatok. Nem volt hajlandó kecskebogyókat kerülgetni a jakuzzihoz vezető úton. Kamila visszatért egy „normális” munkahelyre, elfogadott egy biztosítási matematikusi állást. Rob minden hónapban egyszer kikölcsönzött egy quadot, hogy elvihesse Gazdik urat a temetőbe a felesége sírjához.
Ebben az évben pontosan százháromszor veszekedtek. Ugyanennyiszer ki is békültek. Ez volt a legnehezebb évük. Mindkettejüknek számos kompromisszumot kellett kötnie.
Adelát elhagyta a pincére, mert a nő az exférje miatt nem akarta felvállalni a kapcsolatukat.
MÉG EGY ÉVVEL KÉSŐBB
Rob a Nemzeti Tudományos Kutatóközpontban kapott állást, és az egyetemen is elhelyezkedett részmunkaidőben. Nem számított, mit gondolt volna erről az apja. Megtette, mert ő ezt akarta.
Rob kezdeményezésére vendégeket hívtak magukhoz ebédre. Ő kezdeményezte. Leonardot, Anitát, Maját, Adelát és Mónikát hívta meg, természetesen a gyerekeikkel együtt. Ezenkívül Kamila kedvenc munkatársát is, akit szem előtt akart tartani, mert féltékeny volt rá. Negyvenkétszer veszekedtek. Némelyik vitát Kamila szándékosan szította, mert megszerette a kibéküléseket. Eminem és Betka szabad bejárást kapott a házba, véget ért a szomszéd udvarba történő száműzetésük.
Gazdik úr meghalt, a felesége mellé temették. Kamila a közös fényképüket a sírkőnek támasztotta. Végül beteljesedett a vágya: visszatért az ő Miladkájához.
Rob és Kamila a matematikai társaság előtt ismertette a gráfelmélet ciklusaival és fedéseivel kapcsolatos, régóta nyitott hipotézisre vonatkozó eredményüket. Egy teljes évig dolgoztak rajta.
Rob megkérte Kamila kezét. Térden állva.
Kamila gyengéden válaszolt: Még nem.
MÉG EGY ÉVVEL KÉSŐBB
A két telek egyesült, Mandragóra és Demo végre szabadon mozoghatott. Idén a Rodan-Debnár méhészet három új családdal bővült. Rob statisztikai megfigyeléssel megállapította, hogy a kecskék leggyakrabban a jakuzzi környékén ürítenek.
Elméletükért (nem a kecskék ürítéséről szólóért) elnyerték az Év Tudósa díjat. Huszonhétszer veszekedtek. Rob elkezdte Kamilát Virágomnak hívni. De csak akkor, amikor kettesben voltak. Kamiiénak tetszett.
Rob elkezdett járni pszichológushoz. Több mint két órát autózott hozzá, mert alapos utánajárás után a legjobbat választotta. És elkezdett érezni. Iszonyú haragot érzett az apja és az anyja iránt. Mindent az anyja fejére olvasott. Az apja sírjáról leszedte az összes koszorút és gyertyát, és a konténerbe dobta. És amikor valaki újat vitt, megtette újra. Leonardnak bevallotta, hogy ő a legjobb barátja. Mire Leonard azt felelte, ezt majd a sírkövére véseti. Kamiiénak azt mondta, hogy szereti.
Adela szembeszállt a volt férjével, aki... nem tett semmit. Nem mutatott érdeklődést Zorka iránt. Végre szabadok voltak.
MÉG EGY ÉVVEL KÉSŐBB
Harminckétszer veszekedtek, és egyikük sem akadt fenn rajta. Ez a kapcsolatuk természetes részévé vált. Túlságosan különböznek egymástól, és Kamila túl érzelmes ahhoz, hogy mindig mindent békében tudjanak rendezni. Legalábbis ezt mondta a párterapeuta, akit felkerestek. A békülős szexre viszont soha senki nem panaszkodott.
A háztartásuk egy kóbor, farkatlan macskával bővült. Don Corleonénak nevezték el, és Rob gilisztás lett tőle. Kamila nem. Rejtély.
Rob beleegyezett, hogy havonta egyszer elmenjenek az anyjához ebédre. Az első alkalom után ezt két hónapra módosította.
Újra megkérte Kamila kezét. A válasz: „Szeretlek, de még nem.”
MÉG EGY ÉVVEL KÉSŐBB
Rob beleegyezett egy közös nyaralásba Kamila szüleivel. Soha nem vallaná be, de élvezte.
Bár kívülről olyan volt, mint rég, a barátaival való viszonya mégis megváltozott. Többet mosolygott és nevetett. Az anyjával nem tudott valódi kapcsolatot kialakítani, a fal közöttük túl magas volt, de ezt megtanulta elfogadni. Nyáron Zorkát és Leonard gyerekeit is magukkal vitték vakációzni. Egy egész hétre!
Harminchatszor veszekedtek, és a viták harmada nevetéssel, szeretkezéssel ért véget. A többi csak szeretkezéssel. Rob rendet rakott a szobájában. Kamila segített neki.
Tiszta lelkiismerettel húzta ki a legtöbb tételt Kamila listájáról.
Adela és Ondrej véletlenül összefutott a városban, és újra összejöttek.
MÉG EGY ÉVVEL KÉSŐBB
ROBERT
− Hol vagy, Virágom? − szólítom Kamilát.
− Kint! − hangzik tompán.
Idegesen zsebre dugom a kezem, és elindulok, hogy megkeressem. A kiskertben találok rá. Az utóbbi két évben nagyon élvezi a zöldségtermesztést. Felemeli izzadt arcát, homlokán egy földes folt. Mindig puszta kézzel dolgozik, azt mondja, éreznie kell a kapcsolatot a földdel.
− Adela azt szeretné, hogy legyek ott a szülésénél − mondja, és megajándékoz egy mosollyal.
− Nem a férjeket szokás bevinni? − teszem fel a logikus kérdést.
− Állítólag nem akarja, hogy lássa, ahogy a vaginája monstruózus méreteket ölt. És mert mellettem sokkal ellazultabban tudna kiabálni. − Vizslatón megdönti a fejét. − Te szeretnél majd ott lenni a gyermekeink születésénél?
− Természetesen. Ráadásul, fizikai képtelenség, hogy Alizod monstruózusra nyúlna. Túl kicsi. És a vagina szövete rugalmas.
− Mi vagy te, valami vaginaszakértő, vagy mi?
− Nagyon szűk területre szakosodtam.
− Ez a te nagy szerencséd − mondja, és tettetett rosszallással ráncolja a homlokát.
Odatérdelek mellé.
− Szinte tökéletes vagy − mondom neki, mire nagy szemet mereszt rám.
− Szinte?
− Valami hiányzik a tökéletességhez − felelem, és előveszem a gyűrűt rejtő dobozkát.
− Kamilka. Fogadj el engem és a nevemet is! Az idegeimre megy, hogy technikailag még mindig hajadon vagy.
− Minden lánykérésed lenyűgözőbb, mint az azt megelőző volt.
Nem figyelek a piszkálódására.
− Azt szeretném, hogy te legyél a feleségem és a gyermekeim anyja.
A gyomrom összeszűkül az idegességtől. Már háromszor nemet mondott.
− Még mielőtt nemet mondanál, nézd meg a gyűrűt! − Ezzel kiveszem a dobozából, és átadom neki.
Belegravíroztattam valamit. Ritka kincs.
Feje még mindig lehajtva, forgatja a gyűrűt az ujjai között. Leesik, hogy megint elutasít. És amikor kimondja azt a szót, visszaveszem a gyűrűt, és lecsapom a doboz tetejét. Igyekszem uralkodni a csalódottságomon.
− Mit művelsz? − kérdezi. − Azt mondtam, hogy igen. Add vissza a gyűrűmet!
Megdöbbenve fürkészem őt.
− Igent mondtál?
− Pontosan. Mit hallottál?
− Mit gondolsz? − vicsorgok.
− Imádom, amikor ideges vagy! − nevet Kamila. − Akarom a szíved, a tested és a nevedet is. És most vigyél be, hogy elkezdhessünk dolgozni a gyerekeken!
− Igent mondtál.
− Kezdek gyanakodni, hogy az intelligenciád hanyatlóban van. Lehet, hogy mégis meggondolom magam.
− Virágom, te igent mondtál − ismételgetem hitetlenkedve.
− Mert megint rátaláltunk arra, ami a tetőn volt közöttünk. − Feláll, és rám szegezi ragyogó szemét. − Korábban tévesen azt gondoltam, hogy a valódi szerelem nyugodt, mint egy tó tükre. Az élet veled megtanított arra, hogy a víznek több formája is van. A mi szerelmünk olyan, mint egy folyó, vannak nyugalmas részek, de vad hullámok is. Szóval ha folynom kell, azt csakis veled akarom megtenni.
− Muszáj volt elrontanod ezt a pillanatot? − A kétértelmű kifejezés ellenére sem tudom letörölni a vigyort az arcomról.
− Csak biztosra akartam menni, hogy tényleg tudod, kit veszel el − vonja meg a vállát, majd pimaszul elmosolyodik. − És ez igaz.
Felém nyújtja a kezét, én pedig felhúzom az ujjára a gyűrűt. Tökéletesen illik rá. Annyi éven át ábrándoztam, vajon hogy mutat majd rajta.
Minden egyes lánykérés előtt más gyűrűt választottam. Nem éreztem helyénvalónak ugyanazt használni. Az idő múlásával ő is változott, és a korábbi gyűrűk már nem illettek hozzá. Ez a legegyszerűbb mind közül. Egy sima fehérarany karika. A közepén nagy kő, körülötte apró darabok, amelyek napot formáznak. És ez illik Kamiiéhoz a legjobban.
A karomba kapom, megpörgetem. Boldogan felnevet, és én már nem is próbálom titkolni, hogy ez a kedvenc hangom a világon.
Igent mondott!
AZ ÍRÓ MEGJEGYZÉSE
Kedves olvasóim!
Bízom benne, hogy Rob és Kamila történetét legalább annyira élveztétek, mint én. A matematika sosem volt az én világom, így egy zseniális matematikusról írni nagy lépést jelentett az úton, amely kifelé vezet a komfortzónámból. A férjemet kérdések özönével árasztottam el, ő pedig, látva hiányos matematikai ismereteim bizonyítékait, válással fenyegetőzött. Szerencsére soha nem váltotta be.
A férjemnek és Robnak sok közös vonása van. Ahogy Rob, úgy a férjem is társkeresőn keresett párt. Rászűrt a feltételeire, és a statisztikai valószínűségre tett. Idézem:
„Ha elég nagy halmazból választok, lehetetlen, hogy ne találjak benne barátnőt.”
Igaza volt.
Ahogy haladt a történet, talán ti is elgondolkodtatok azon, vajon két ennyire különböző ember képes-e valóban együttműködni. Kezditek sejteni, honnan merítettem ihletet? A terapeutánk szerint a gyomorban repkedő pillangók nem a nagy szerelem jelei. A test és a lélek így jelzi, hogy ez a partner előhozza belőled a traumáidat. És ez borzasztóan fáj. Ne áltassuk magunkat: könnyebb a fájdalmunkért a másikat hibáztatni, mint saját magunkban keresni a forrását!
A könyveimben többször is leírtam már: a szerelem önmagában nem elég. Jó alap, de nem lehet rá teljes házat építeni. Rob és Kamila olyan, mint a nappal és az éjszaka, mégis évekig tégláról téglára kellett építkezniük. Könnyű volt? Nem. Fájdalommentes? Nem. Megérte? Nekik igen. És ha mégsem maradnának együtt egy életen át, azt az időt, a fejlődést, a változást és a szeretetet már senki nem veheti el tőlük.
Ha elfojtott fájdalmakat hordozunk magunkban, akkor gyakorlatilag mindig olyan társat választunk, aki tükröt tart elénk. Rob olyasmit tett, ami hatalmas bátorságot kíván: feltépte a régi sebeket, hogy végre rendesen begyógyulhassanak. Szembenézett gyermekkori fájdalmával, hogy ne az irányítsa tovább az életét. Megküzdött a lelke legsötétebb zugaiból feltörő negatív energiákkal, hogy működőképes kapcsolatot teremthessen.
Egy olvasóm a könyv után a következőt kérdezte tőlem: „Honnan tudhatod, mikor kell maradni, és mikor kell menni? Mikor érdemes küzdeni, és mikor nem?”
Egyértelmű válasz talán nincs. De segíthet, ha azt nézed, mit tesz a partnered a kapcsolat megmentéséért. Nem azt, amit ígér, hanem azt, amit valóban megtesz. Mi, nők, hajlamosak vagyunk jobban kapaszkodni a szép szavakba, mint a tettekbe, amelyek bizonyítják azokat.
Rob és Kamila kapcsolatának ereje nem a közös érdeklődésben vagy az azonos személyiségjegyekben rejlik. Nem a kompatibilitásukban. Hanem abban az energiában, amit abba fektettek, hogy jó legyen együtt.
Ezzel a könyvvel szerettem volna emlékeztetni magamat és titeket is arra, hogy a szeretetet nemcsak szavak, hanem elsősorban tettek révén kell megélni.
Egyébként valljátok be: rákerestetek már, miért kocka alakú a vombat ürüléke? El tudjátok hinni, hogy az atlantai Georgia Institute of Technology tanulmányt is készített róla?
Szeretlek benneteket, és alig várom, hogy a következő könyvnél újra találkozzunk!
Szeretettel:
Michala
ROBERT LISTÁJA A TÖKÉLETES NŐRŐL
KAMILA LISTÁJA ROBERT BŰNEIRŐL ÉS A HATÁROK, AMELYEKET A FÉRFI NEM LÉPHET ÁT
BŰNLAJSTROM
HATÁROK
MICHALA RIES (1989) szlovák írónő egy kis faluban él a csejtei vár alatt, amely Báthori Erzsébet grófnő legendájából ismert.
Michalának kedves és támogató férje van, aki mindig megpróbálja elolvasni felesége történeteit, de a legtöbbször nem fejezi be őket. Az írónő napjait magántanuló fiával, hatéves kislányával és szeretett kutyájával tölti. Ha éppen nem ír vagy olvas, akkor megtalálható valahol az erdőben, ahol inspirációt keres.
Írói karrierje 2020-ban kezdődött. Elsősorban romantikus regények szerzője, de már egy thrillere is megjelent. A 24 nap karácsonyig című könyve után ez a második magyarul megjelent regénye.
{1} Örülök, hogy látlak, merre jártál? Mutathatnék neked hihetetlen dolgokat...
{2} Bolid, más néven tűzgömb. Nagy, fényes meteor, amely a légkörbe lépve felrobban.